
Marek Krajewski s-a născut pe 4 septembrie 1966 la 
Wroclaw, în Polonia. De profesie lingvist, Krajewski a 
debutat în 1999 cu romanul „Moarte la Breslau”, primul 
dintr-o serie de cinci volume care-l au drept protagonist pe 
inspectorul Eberhard Mock. A devenit unul dintre cei mai 
buni şi mai cunoscuţi autori polonezi contemporani, 
romanele sale fiind traduse în peste 20 de limbi, printre 
care engleză, franceză, germană şi spaniolă. „Moarte la 
Breslau” este primul roman tradus în limba română al lui 
Marek Krajewski. 


Dar vremea vede tot. Ea, făr' să vrei, 
De pe nuntirea-ţi cu păcat 

Azi vălul l-a zvârlit, că tată-ai fost 
Copiilor din maică-ta 

Născuţi...! 


Sofocle - Oedip rege 


1 Traducere George Fotino, în volumul „Tragedii” de Sofocle, Editura 
pentru Literatură Universală, Bucureşti, 1969. 

Moarte la Breslau 


DRESDA, LUNI, 17 IULIE 1950 
ORA CINCI DUPA-AMIAZA 


Căldura de iulie era insuportabilă. Ernst Bennert, 
directorul Spitalului de Psihiatrie, şi-a trecut mâna peste 
capul chel, de dimensiuni impresionante. Apoi, şi-a 
examinat palma cu atâta atenţie, de parcă ar fi fost 
chiromant. Muntele lui Venus era lipicios de la transpiraţie 
iar câţiva stropi de sudoare străluceau pe linia vieţii. Două 
muşte sugeau însetate pata de lichid lăsată pe muşama de 
un pahar cu ceai îndulcit. Lumina soarelui necruţător în 
amurg se revărsa pe fereastra cabinetului său de 
consultaţii. 

Canicula nu părea să-l deranjeze, însă, pe bărbatul cu o 
strălucitoare coamă neagră, care se afla în aceeaşi 
încăpere. Acesta şi-a întors spre soare faţa grăsulie, 
împodobită cu mustață şi ţepi de barbă nerasă, cu o 
plăcere evidentă. S-a frecat pe obraz cu o mână pe care 
avea un tatuaj cu un scorpion. Omul s-a uitat la Bennert. 
Ochii săi, orbiţi de lumina soarelui, au devenit deodată mai 
atenţi. 

— Amândoi ştim, doctore, spuse el cu un pronunţat 
accent străin, că nu poţi refuza instituţia pe care o 
reprezint. 

Bennert ştia foarte bine. Se uită pe fereastră şi, în locul 
clădirii cu apartamente de închiriat de pe colţ, superbă pe 
vremuri, dar acum în ruină, văzu întinderea vastă de 
gheaţă a Siberiei, râuri îngheţate, troiene de zăpadă şi 
membre omeneşti ieşind de sub ele. Mai văzu şi un şopron 
în care schelete îmbrăcate în uniforme zdrenţuite se luptau 
să ajungă mai aproape de soba de fontă în care ardea un 
foc mocnit. Unul dintre ele îi aminti lui Bennert de fostul 
director al clinicii, doctorul Steinbrunn, care, cu şase luni 
înainte, nu permisese ca un pacient al lui să fie interogat de 

Stasi?. 

Se frecă la ochi, se ridică şi se aplecă pe fereastră: 
priveliştea nu era ieşită din comun - o tânără mamă îşi 
certa copilul neascultător şi un camion plin cu cărămizi 
trecea scârţâind. 

— Foarte bine, maior Mahmadov. Te conduc personal în 
salon, unde îl poţi interoga pe pacient. N-o să te vadă 
nimeni. 

— Asta şi vreau. Atunci, ne vedem la miezul nopţii, zise 
Mahmadov, curăţindu-şi firele de tutun din mustață. Se 
ridică şi îşi netezi pantalonii. Când apăsă pe clanţă, auzi o 
bufnitură puternică şi se întoarse brusc. Bennert zâmbi 
prosteşte, ţinând în mână un număr din  WNeves 
Deutschland, făcut sul. Două muşte moarte zăceau strivite 
pe muşama. 


DRESDA, TOT 17 IULIE 1950 
MIEZUL NOPŢII 


Pacientul Herbert Anwaldt supravieţuia deja de cinci ani 
în „casa torturii” - aşa cum denumea el clinica psihiatrică 
de pe Marien-Allee din Dresda -, numai datorită imaginaţiei 
sale. 

Imaginaţia e o licoare vrăjită, cu ajutorul căreia aveau loc 
transformări fantastice: injecţiile şi pumnii primiţi de la 
asistente deveneau mângâieri blânde, duhoarea fecalelor 
se transforma în mireasma unei grădini primăvara, tipetele 
bolnavilor sunau ca nişte cantate baroce, iar lambriurile 
scorojite, fresce de Giotto. Imaginaţia asculta de el. După 
ani întregi de dresaj, reuşise s-o îmblânzească în aşa 
măsură, încât ajunsese să poată stinge cu totul în el orice 
dorinţă care, altminteri, nu i-ar fi permis să supravieţuiască 
detenţiei. De exemplu, dorinţa de a face sex cu o femeie. 
Nu mai era nevoit să-şi „stingă focul din vintre” ca unul 
dintre înţelepţii din Vechiul Testament - acel foc nu mai 
ardea de mult. 


2 Poliţia secretă din Republica Democrată Germană (n.trad.). 
3 Ziar socialist din RDG, cu sediul la Berlin (n.trad.). 

Totuşi, imaginaţia îl trăda când vedea insecte mici şi 
agitate mişunând prin încăpere. Burţi maro-gălbui care 
treceau repede prin crăpăturile podelei, cu antenele lor 
tremurătoare, ieşind din spatele chiuvetei, un exemplar 
aparte urcându-se pe plapuma lui - o femelă gestantă ce 
târa un cocon albicios, sau un mascul ţanţoş, cu picioruşe 
rapide, sau un pui neajutorat ce trasa cercuri cu antenele 
sale subţiri - toate acestea îi zgălţăiau lui Anwaldt creierul 
cu o descărcare electrică de neuroni. Intregul său corp se 
ghemuia de durere, antenele tremurătoare îi găureau 
pielea şi mii de picioruşe îl furnicau, desigur, numai în 
imaginaţie. Atunci făcea un acces de furie şi devenea un 
pericol potenţial pentru alţi pacienţi, mai ales de când 
descoperise că unii dintre ei prindeau insecte, le puneau în 
cutii de chibrituri şi i le ascundeau în pat. Doar mirosul de 
insecticid putea să-i calmeze nervii încordaţi la maximum. 
Problema ar fi putut fi rezolvată transferându-l pe bolnav la 
alt spital - unul mai puţin infestat cu gândaci - dintr-un alt 
oraş, însă interveneau pe neaşteptate piedicile birocratice, 
aşa că, unul după celălalt, directorii de clinică respingeau 
ideea. Doctorul Bennert se mulţumise să-l mute pe Anwaldt 
într-o rezervă dezinfectată mai des. În perioadele dinaintea 
înmulţirii gândacilor, pacientul Anwaladt era calm şi se 
ocupa, în cea mai mare parte a timpului, cu studiul limbilor 
semite. 

Exact asta făcea când infirmierul Jurgen Kopp trecea în 
inspecţie. Chiar dacă directorul Bennert îl schimbase în 
mod neaşteptat din tura de zi, Kopp n-avea de gând să 
părăsească spitalul. A închis uşa de la salonul lui Anwaldt şi 
s-a dus la secţia din clădirea de alături. Acolo, s-a aşezat la 
o masă cu doi colegi, Frank şi Vogel, şi au început să joace 
cărţi. Skat-ul“ îi pasiona pe mulţi membri ai personalului de 
rang inferior. Kopp licită o pică, dar cel care câştigă se 
dovedi a fi un valet de treflă. Inainte să-şi dea seama de 
festă, au auzit cu toţii un țipăt inuman venind din curtea 
cufundată în întuneric. 

— Cine zbiară din toţi rărunchii? se întrebă Vogel. 


4 Joc de cărţi (n.trad.). 

— Anwaldt. E aprinsă lumina la el, râse Kopp. Cred c-a 
mai văzut un gândac. 

Kopp avea parţial dreptate. Anwaldt era cel care ţipa. Dar 
nu din cauza unui gândac. Pe podeaua din rezerva lui se 
târau, ca la paradă, cu burţile tresăltând comic, patru 
exemplare reuşite de scorpioni negri de deşert. 


BRESLAU, SÂMBĂTĂ, 13 MAI 1933 
ORA UNU DIMINEAŢA 


Madame le Goef, o unguroaică, dar care îşi luase nume 
franțuzesc, ştia cum să facă rost de clienţi. Nu cheltuia 
niciun bănuţ pe anunţuri sau publicitate în presă, şi acţiona 
fără intermediari. Având încredere în intuiţia ei fenomenală, 
îşi notase din cartea de telefon şi adrese din Breslau cam o 
sută de nume. Împreună cu o prostituată superbă, care 
avea multe relaţii în lumea bună, a examinat lista, 
dovedindu-se că majoritatea numelor erau de oameni 
bogaţi. Pe lângă aceasta, Madame a întocmit o listă cu 
doctorii din Breslau, precum şi cu profesorii de la 
Universitate şi Colegiul Tehnic. A trimis tuturor acestor 
bărbaţi bilete discrete, în plicuri obişnuite, prin care îi 
anunţa că se deschisese un nou club care putea să 
satisfacă şi cele mai mari exigenţe ale domnilor. Al doilea 
val de reclame a inundat cluburile pentru bărbaţi, saunele, 
cafenelele şi théâtres variétés’. Garderobierele şi portarii 
răsplătiți cu generozitate pentru eforturile lor - fără să-i 
cunoască pe peştii de la care primeau deja bani ca să le 
facă rost de fete - strecurau în mâinile sau hainele 
invitaţilor cartonaşe parfumate cu o Venus în ciorapi negri 
şi joben. 

În ciuda pioasei indignări a presei şi a celor două procese 
în justiţie, clubul lui Madame le Goef a devenit faimos. 
Clienţii profitau, acolo, în diverse moduri, de farmecele a 
treizeci de fete şi doi bărbaţi tineri. 

În acest salon nu lipseau câtuşi de puţin numerele 
artistice. „Actriţele” era recrutate din rândul personalului 


5 Teatre de estradă (n.red.). 

sau, aşa cum se întâmpla cel mai des, spectacolele, 
generos remunerate de clienţi, erau date de către 
dansatoarele de la „Imperial Cabaret” sau alte teatre mici. 
Două seri erau destinate stilului oriental (cu dansuri - nu 
numai din buric - executate de câteva „egiptene”, care 
erau de fapt angajate la cabaret), două stilului clasic 
(bacanale), una dansului obscen german (pe genul „Heidi în 
chiloţi de dantelă”) iar una era rezervată clienţilor speciali, 
care închiriau tot clubul pentru întâlniri discrete. Lunea, 
stabilimentul era închis. În scurt timp, s-au introdus şi 
rezervările prin telefon, iar conacul prusac numit „micul 
LoheS” din Opperau, foarte aproape de Breslau, a devenit 
faimos în tot oraşul. Capitalul băgat în afacere a fost repede 
recuperat, cu atât mai mult cu cât Madame nu era singurul 
investitor. Majoritatea cheltuielilor erau suportate de 
Comandamentul General al Poliţiei din Breslau. Costurile 
stabilimentului nu erau returnate doar sub formă de bani. ŞI 
aşa, toată lumea era mulţumită, inclusiv majoritatea 
clienţilor ocazionali sau fideli. Numărul celor din urmă tot 
creştea. Pentru că unde în altă parte putea profesorul de 
studii orientale Otto Andreae - înarmat cu un khanjar şi 
purtând un turban - să fugărească o hurie fără apărare ca 
s-o posede apoi pe un maldăr de perne roşii? Unde în altă 
parte putea directorul Teatrului Municipal, Fritz Rheinfelder, 
să-şi expună spatele gras dulcilor lovituri ale cizmelor de 
călărie purtate de o amazoană zveltă? 

Madame îi înţelegea bine pe bărbaţi şi era fericită că le 
putea satisface dorinţele. Avusese, recent, un astfel de 
moment de împlinire când găsise pentru inspectorul- 
adjunct de la Secţia Omucideri, Eberhard Mock, două fete 
care ştiau să joace şah. Madame îl simpatiza în mod 
deosebit pe omul acela îndesat, cu păr negru, des şi 
ondulat. Inspectorul nu uita niciodată să-i aducă flori lui 
Madame şi mici cadouri pentru fete, care erau încântate să- 
| servească. Era un tip taciturn şi echilibrat, căruia îi 


6 În germană înseamnă „flacără” (n.trad.). 
7 Pumnal tradiţional, originar din Oman, purtat la ceremenli. Are forma 
literei „J”, semănând cu un cârlig (n red.). 

plăceau şaradele, jocul de bridge, şahul şi blondele cu 
forme pline. La Madame le Goef putea să-şi satisfacă toate 
poftele, fără niciun fel de inhibiţii. Venea în fiecare vineri la 
miezul nopţii, intra pe uşa din spate şi, fără să se oprească 
să se uite la spectacolul de pe scenă, indiferent despre ce 
era vorba, se ducea în camera lui preferată, unde îl 
aşteptau două odalisce. Ele îl schimbau într-un halat de 
mătase, îi ofereau caviar şi vin roşu de Rin. Mock stătea 
nemişcat, doar mâinile i se plimbau pe pielea de alabastru 
a sclavelor sale. După cină, se aşeza cu una dintre ele la o 
partidă de şah. În acest timp, cealaltă se băga sub masă şi 
îi făcea ceva cunoscut încă din preistorie. Fetei care juca 
şah cu el i se spusese că fiecărei mişcări reuşite îi 
corespundea o anumită poziţie erotică. Astfel, după ce lua 
un pion, un nebun, sau orice altceva, Mock se ridica de la 
masă şi se trântea cu partenera lui pe canapea, unde făcea 
sex câteva minute în respectiva poziţie. 

Conform regulilor stabilite de el însuşi, Mock nu avea voie 
să-şi satisfacă dorinţa dacă una dintre adversarele sale îl 
făcea şah mat. Se întâmplase o singură dată, iar el se 
ridicase, le dăduse fetelor câte o floare şi plecase, 
ascunzându-şi furia şi frustrarea sub un zâmbet de bufon. 
De atunci, nu-şi mai îngăduise niciodată să nu se 
concentreze la maximum în faţa tablei de şah. 

După o partidă atât de lungă, Mock se odihnea pe 
canapea,  citindu-le fetelor  reflecţiile sale asupra 
caracterului oamenilor. Aceasta era cea de-a treia pasiune 
a sa, pe care şi-o dezvăluia doar în clubul lui preferat. 
Criminalistul - un mare amator de literatură veche, care îşi 
uimea subordonații cu lungi citate în latină - îi invidia pe 
Nepos? şi Theophrastus? şi reda, nu fără oarece înclinații 
literare, trăsăturile de caracter ale indivizilor pe care îi 
întâlnea. În constatările sale se baza atât pe propriile 
observaţii, cât şi pe dosarele poliţiei. In general, reuşea să 
facă în fiecare lună portretul moral al câte unui personaj, 
dar, în acelaşi timp, completa portretele existente deja cu 


8 Cornelius Nepos (100-25 î.Hr.), biograf roman (n.trad.). 
? Teofrast (372-287 î.Hr.), filosof grec din Şcoala Peripatetică (n.trad.). 

informaţii proaspete. Noile descrieri, precum şi trăsăturile 
noi de caracter care se adăugau le zăpăceau minţile fetelor 
şi aşa obosite. Dar, chiar şi aşa, ele stăteau la picioarele lui 
Mock, se uitau în ochii lui rotunzi şi simțeau bucuria care 
umplea sufletul clientului lor. 

Într-adevăr, criminalistul Mock era fericit, iar când pleca - 
de obicei pe la trei dimineaţa - le dădea mici cadouri fetelor 
şi un bacşiş portarului somnoros. Buna dispoziţie a lui Mock 
se răsfrângea şi asupra taximetristului care îl ducea de-a 
lungul Grăbschener Strasse, liberă la acea oră, până la 
marea clădire din Rehdigerplatz, unde adormea lângă 
nevastă, ascultând ticăitul ceasului şi strigătele căruţaşilor 
şi lăptarilor. 

Din păcate, în noaptea dintre 12 şi 13 mai, inspectorul- 
adjunct Eberhard nu-şi găsise fericirea în braţele fetelor lui 
Madame le Goef. Tocmai punea în practică o interesantă 
apărare siciliană când Madame a bătut încet la uşă. 

După o clipă a ciocănit din nou. Mock a oftat, aranjându- 
şi halatul, s-a ridicat şi a deschis uşa. Chipul său era lipsit 
de expresie, dar Madame îşi închipuia ce simţea acel om 
care fusese întrerupt dintr-o complicată manevră şahisto- 
erotică. 

— Dragă domnule, îi spuse patroana clubului, scutindu-l 
de scuze inutile, adjunctul dumneavoastră vă aşteaptă jos. 

Mock îi mulţumi politicos, se îmbrăcă în grabă - ajutat de 
îndatoritoarele lui gheişe, dintre care una îi legă cravata, iar 
cealaltă îi închise nasturii de la pantaloni şi cămaşă - 
scoase din servietă două cutiuţe cu bomboane de ciocolată 
şi îşi luă rămas-bun de la şahistele neconsolate. li aruncă 
un „noapte bună” lui Madame şi cobori în fugă scările, dând 
apoi nas în nas cu adjunctul său, care stătea rezemat de 
abajurul din cristal al unei lămpi de pe hol. Clinchetul 
cristalelor sună ca o avertizare. 

— Marietta von der Malten, fiica baronului, a fost violată 
şi ucisă, spuse Max Forstner cu vocea întretăiată. 

Mock cobori treptele de la intrare până în stradă, se urcă 
în maşina sa, un Adler negru, trânti portiera un pic cam tare 
şi îşi aprinse o ţigară. Forstner se aşeză repede la volan şi 

ambală motorul. Porniră în tăcere. Trecuseră deja podul de 
pe Lohe până să-şi adune Mock gândurile. 

— Cum de m-ai căutat aici? îl întrebă inspectorul-adjunct, 
uitându-se cu atenţie la zidurile cimitirului orăşenesc care 
treceau pe lângă el, în partea dreaptă. Acoperişul 
triunghiular al crematoriului se profila desluşit pe cer. 

— Inspectorul-şef de la Secţia Omucideri, doctorul 
Muhlhaus, mi-a sugerat unde aţi putea fi. Forstner dădu din 
umeri de parcă ar fi preferat să spună: „Toată lumea ştie 
unde este Mock vineri.” 

— ţi permiţi prea multe libertăţi, Forstner. Mock îl privi 
cu subînţeles, încă eşti doar adjunctul meu. 

Aceste cuvinte păreau amenințătoare, dar lui Forstner nu 
i-au făcut nici cea mai mică impresie. Mock nu-şi lua ochii 
de la faţa lătăreaţă („ticălos mic, gras şi cu părul roşu,” se 
gândea el) şi a decis pentru a „n”-a oară, împotriva raţiunii, 
să-l distrugă pe subordonatul său insolent. N-o să-i fie uşor, 
deoarece Forstner fusese primit la Secţia Omucideri când 
preluase comanda noul comisar de poliţie, 
Obergruppenfuhrer!* S.A. Edmund Heines, un nazist 
fanatic. Mock aflase că adjunctul său nu numai că era 
protejatul lui Heines, dar se şi lăuda că e în relaţii bune cu 
noul comandant suprem al Sileziei, Helmuth Bruckner, care 
fusese impus acolo la scurt timp după ce naziştii 
câştigaseră alegerile pentru Reichstag!?. Dar criminalistul 
lucra în poliţie de aproape un sfert de secol şi ştia că oricine 
poate fi distrus. Câtă vreme el mai avea putere şi câtă 
vreme şeful Secţiei Omucideri era bătrânul francmason cu 
vederi largi, Heinrich Muhlhaus, putea să-l ţină pe Forstner 
departe de cazurile importante şi să-l pună să aresteze, de 
exemplu, prostituatele de pe lângă Hotelul Savoy din 
Tauentzienplatz sau să-i ia la întrebări pe homosexualii de 
sub statuia împărătesei Maria Tereza de pe promenada de 
lângă Şcoala de Arte Frumoase. Ceea ce îl enerva cel mai 


10 Corespondentul unui general în armata română (n.trad.). 
11 S.A. sau batalioanele de asalt (în traducere liberă) era o organizaţie 
paramilitară a Partidului Nazist (n.trad.). 
12 A fost Parlamentul statului german din 1871 până în 1945 (n.trad.). 

tare pe Mock era faptul că nu-i cunoştea lui Forstner nicio 
slăbiciune - dosarul lui era curat, iar din observaţiile lui 
zilnice se desprinsese o singură concluzie: „un maniac 
cretin”. Legătura strânsă cu Heines, despre care se ştia 
bine că e homosexual, îi stârnea lui Mock bănuieli 
scabroase, dar asta nu era suficient ca să-l supună voinţei 
sale pe Forstner, acea „cârtiţă” a Gestapoului. 

Se apropiau de Sonnenplatz. Oraşul vibra de o viaţă mai 
puţin vizibilă. Un tramvai care ducea muncitorii din 
schimbul doi de la fabrica Linke, Hofmann & Lauchhammer 
huruia pe colţ, iar lumina felinarele cu gaz pâlpâia. Au 
făcut-o la dreapta pe Gertenstrasse: căruţe cu cartofi şi 
varză se îngrămădeau lângă piaţa acoperită, îngrijitorul 
unei clădiri în stil art-nouveau din colţul cu Theaterstrasse 
repara o lampă şi înjura, doi beţivi încercau să acosteze 
nişte prostituate care se fâţâiau mândre prin faţa sălii de 
concerte, cu umbreluţele lor de soare. Au trecut de 
expoziţia de maşini cu vânzare a firmei Kotschenreuther şi 
Waldschmidt, de clădirea Parlamentului Sileziei şi de mai 
multe hoteluri. Din cerul noptatic cădea o ploaie fină 
precum ceața. 

Adlerul a tras pe dreapta la capătul îndepărtat al Gării 
Centrale, vis-ă-vis de baia publică. Au coborât amândoi. 
Hainele şi pălăriile lor au fost degrabă acoperite de un strat 
de apă cu praf. Burniţa a udat imediat barba neagră lui 
Mock şi obrajii proaspăt raşi ai lui Forstner. Se strânseră 
mai mulţi poliţişti în uniformă şi lucrători feroviari care 
vorbeau pe un ton ridicat. Fotograful poliţiei, Helmut Ehlers, 
cu şchiopătatul său caracteristic, tocmai se apropia de locul 
crimei. 

Polițistul cel bătrân, care era întotdeauna trimis la cele 
mai sinistre crime, veni la Mock ducând în mână o lampă cu 
parafină. 

— Sergent Emil Koblischke de la Secţia Omucideri, la 
raport, se prezentă el fără să mai fie nevoie; inspectorul- 
adjunct îşi cunoştea foarte bine subordonații. Koblischke îşi 
ascunse ţigara în palma făcută căuş şi se uită cu un aer 
grav la Mock. 

— Unde ajungem noi, dumneavoastră şi cu mine, e sigur 
vorba de o treabă împuţită. Îi indică din privire un vagon- 
restaurant pe care scria „BERLIN-BRESLAU”. lar chestia de 
acolo e a naibii de nasoală. 

Toţi trei păşiră peste corpul ţeapăn al angajatului de la 
căile ferate, aflat pe culoar. Avea faţa umflată, împietrită de 
groază. Nu se vedea niciun strop de sânge. Koblischke luă 
cadavrul de guler şi îl ridică în şezut; capul îi căzu pe o 
parte şi, pe când polițistul îi trăgea în jos gulerul, Mock şi 
Forstner se aplecară să vadă mai bine. 

— Adu lampa mai aproape, Emil. Nu văd nimic, zise 
Mock. 

Koblischke puse lampa mai aproape şi întoarse cadavrul 
cu faţa la el. Îi scoase un braţ din uniformă şi cămaşă, apoi 
trase tare de material, dezgolindu-i spatele şi umerii. Mută 
lampa cu parafină şi mai aproape. Polițistul văzu mai multe 
semne roşii cu umflături vineţii pe ceafă şi omoplaţi. Intre 
omoplaţi se aflau trei scorpioni striviţi care muriseră. 

— Trei insecte de astea sunt în stare să omoare un om? 
Era prima dată că Forstner îşi mărturisea ignoranta. 

— Nu sunt insecte, Forstner, sunt arahnide. Mock nici nu 
încercă să-şi ascundă disprețul. Dar, în afară de asta, 
examenul medico-legal abia urmează. 

Polițistul avea oarecare îndoieli cu privire la felul în care 
murise lucrătorul feroviar, dar cauza morţii celor două 
femei din vagonul-restaurant era cât se poate de evidentă. 

Mock se trezea adesea reacţionând la cele mai groaznice 
veşti cu gânduri perverse, iar în faţa unei privelişti şocante, 
cu amuzament. Când îi murise mama, la Waldenburg, 
primul său gând fusese la ordine: ce era de făcut cu vechiul 
divan masiv care nu putea fi scos afară nici pe fereastră, 
nici pe uşă? La vederea ţurloaielor subţiri şi livide ale unui 
cerşetor nebun, care bătea cu cruzime un căţeluş lângă 
vechiul sediu al poliţiei de pe Schuhbrucke nr. 49, izbucnise 
într-un râs nestăpânit. Aşa că şi acum, când Forstner 
alunecă în băltoaca de sânge de pe podeaua vagonului- 
restaurant, Mock pufni în râs. Koblischke nu se aştepta la 
asemenea reacţie din partea inspectorului-adjunct. Şi el 


e 15» 


văzuse multe la viaţa lui, dar priveliştea din vagonul- 
restaurant îl făcu să se cutremure pentru a doua oară. 
Forstner părăsi vagonul, iar Mock începu să caute probe. 

Marietta von der Malten, o fată de 17 ani, zăcea pe 
podea, goală de la talie în jos. Părul des, de un blond 
cenuşiu, îi cădea pe umeri îmbibat de sânge ca un burete. 
Faţa îi era schimonosită, de parcă ar fi paralizat subit. 
Intestinele îi erau risipite pe lângă burta spintecată. 
Stomacul sfâşiat dădea la iveală nişte resturi de mâncare 
nedigerată. Mock observă ceva în cavitatea ei abdominală. 
Stăpânindu-şi greaţa, se aplecă peste trupul fetei. 
Duhoarea era insuportabilă. Lui Mock i se puse un nod în 
gât. Prin sânge şi mucus se mişca un scorpion mic, dar 
viguros. 

Forstner îşi vărsă şi maţele la toaletă. Koblischke sări 
caraghios când simţi că striveşte ceva sub talpă. 

— Scheisse” sunt mai mulţi, strigă el. 

S-au uitat cu atenţie prin colţurile vagonului-restaurant şi 
au omorât încă trei scorpioni. 

— Noroc că nu ne-a înţepat niciunul. Koblischke răsuflă 
anevoie. Altfel am fi întinşi pe jos ca tipul ăla de pe culoar. 

După ce au fost siguri că nu mai există în vagon niciuna 
dintre acele creaturi sinistre, s-au apropiat de a doua 
victimă, Mademoiselle Françoise Debroux, guvernanta fiicei 
baronului. Femeia în jur de 40 de ani zăcea trântită pe 
spătarul unei canapele. Cu ciorapii rupţi şi varice pe gambe, 
îmbrăcată într-o rochie modestă cu guler alb, ridicată până 
la subţiori, cu părul smuls şi răsfirat din cocul ei de fată 
bătrână. Dinţii îi erau înfipţi în limba umflată. Avea un 
cordon de draperie strâns înfăşurat în jurul gâtului. Mock 
cercetă corpul cu o scârbă vizibilă şi, spre uşurarea lui, nu 
mai văzu alt scorpion. 

— Asta-i cea mai ciudată chestie, zise Koblischke şi arătă 
spre peretele tapetat cu un material în dungi de culoare 
bleumarin. Se vedea ceva scris între ferestrele vagonului. 
Două rânduri de semne ciudate. Inspectorul-adjunct de la 
criminalistică se apropie să le vadă mai bine. Din nou i se 

puse un nod în gât. 

— Da, da... Koblischke înţelese imediat. E scris cu 
sânge... 

Mock îi spuse îndatoritorului Forstner că nu vrea să fie 
dus acasă cu maşina. A luat-o încet, pe jos, cu haina 
descheiată. Simţea povara celor 50 de ani ai săi. După o 
jumătate de oră, a ajuns într-un loc cunoscut. S-a oprit în 
pragul porţii unei clădiri de pe Opitzstrasse şi s-a uitat la 
ceas. Ora 4. La ora asta, de obicei se întorcea de la „partida 
de şah” de vineri. Totuşi, niciuna dintre acele rafinate 
partide nu-l obosise ca experienţa din acea zi. . 

Lungit lângă soția sa, asculta ticăitul ceasului. Inainte să 
adoarmă, şi-a amintit o scenă din tinerețe. Student fiind, la 
21 de ani, stătea la moşia unor rude îndepărtate de lângă 
Trebnitz şi flirta cu soția administratorului acelui conac. In 
cele din urmă, după mai multe tentative nereuşite, aranjase 
o întâlnire de amor cu ea. Stătea pe malul râului, sub un 
stejar bătrân, încredințat că venise ziua în care avea să-şi 
satisfacă poftele cu trupul ei voluptuos. Fumând o ţigară, a 
ascultat ciondăneala unor fete care se jucau pe celălalt mal 
al râului. Nemiloasele făpturi fugăreau, ţipând, o fată 
şchioapă, căreia îi spuneau că e o schiloadă. Copila stătea 
aproape de apă şi se uita în direcţia lui Mock. In mâna 
întinsă ţinea o păpuşă veche, rochiţa cârpită i se umfla de 
la vânt, pantofii ei abia lustruiţi erau împroşcaţi cu noroi. 
Mock îşi dădu seama că îi amintea de o pasăre cu aripa 
ruptă. Uitându-se la fată, începuse brusc să plângă. 

Nici acum nu-şi putea reţine lacrimile. Nevastă-sa 
mormăia ceva în somn. Mock deschise fereastra şi lăsă 
ploaia să-i bată pe faţa înfierbântată. Şi Marietta von der 
Malten fusese şchioapă, iar el o cunoştea de când era 
copilă. 


BRESLAU, TOT 13 MAI 1933 

ORA OPT DIMINEAŢA 

În fiecare sâmbătă, Mock venea la Comandamentul 
General al Poliţiei la ora zece dimineaţă. Portarii, curierii şi 

detectivii se uitau cu subiînţeles unul la altul atunci când, 
zâmbind şters şi zăpăcit de somn, inspectorul-adjunct le 
răspundea la salut, lăsând în urma sa o dâră de colonie 
scumpă de la Welzel. Dar, în această sâmbătă, Mock nu mai 
amintea nimănui de acel poliţist mulţumit de sine care era 
superiorul lor blând şi înţelegător. A intrat în clădire la ora 
opt, trântind uşa după el. Şi-a deschis de mai multe ori 
umbrela, împrăştiind stropi de ploaie peste tot în jurul său. 
Fără să răspundă portarului sau curierului somnoros la 
obişnuitul „Bună dimineaţa, domnule!”, a urcat scările, 
sărind câte două deodată, şi şi-a agăţat vârful de la pantof 
în trepte, cât pe ce să cadă. Portarului Handke nu i-a venit 
să-şi creadă urechilor - căci era prima dată când auzea o 
înjurătură zdravănă din gura lui Mock. 

— Vai, domnul inspector-adjunct e prost dispus astăzi! 
spuse el, zâmbindu-i lui Bender, curierul. 

Între timp, Mock intrase în biroul său, se aşezase în 
spatele piesei de mobilier cu acelaşi nume şi îşi aprinsese o 
ţigară. Privea în gol către peretele placat cu cărămidă 
aparentă. Deşi era conştient că mai avea încă pe el paltonul 
şi pălăria, nu a schiţat niciun gest. După câteva minute, s-a 
auzit o bătaie la uşă şi a intrat Forstner. 

— Toată lumea să fie aici într-o oră. 

— Au venit deja toţi. 

Inspectorul-adjunct se uită pentru prima dată la adjunctul 
său cu o politeţe rece. 

— Forstner, fă-mi te rog legătura la telefon cu profesorul 
Andreae de la Universitate. Şi sună, te rog, la reşedinţa 
baronului von der Malten şi întreabă când poate baronul să 
se vadă cu mine. Raportează-mi în cinci minute ce-ai făcut. 

Lui Mock i se păru că Forstner pocnise din călcâie la 
plecare. 

Detectivii şi inspectorii,  subofiţerii, locotenenţii şi 
sergenţii din brigada criminalistică se uitau fără să se mire 
la şeful lor nebărbierit şi la Forstner, care era alb la faţă. 
Erau la curent cu faptul că stomacul deranjat al celui din 
urmă nu era în stare să suporte în acele momente felul său 
preferat de mâncare, budincă neagră cu ceapă. 

— Domnilor, lăsaţi deoparte toate cazurile de care vă 
ocupați acum. Mock vorbea tare şi clar. Trebuie să ne 
folosim de toate mijloacele, legale sau ilegale, să-l prindem 
pe criminal sau criminali. Puteţi face uz de forţă şi şantaj. O 
să încerc să vă dau acces la toate dosarele secrete. Nu vă 
zgârciţi cu informatorii. 

Şi acum, la treabă! Hanslik şi Burck, voi îi veţi interoga pe 
toţi negustorii de animale, începând cu aceia care 
aprovizionează grădinile zoologice şi terminând cu cei care 
vând papagali şi peştişori de aur. Vă aştept raportul marţi 
dimineaţă. Smolorz, tu vei face o listă cu menajeriile 
particulare din regiunile învecinate şi una cu toţi excentricii 
care dorm în pat cu anaconde. Apoi îi vei interoga pe toţi. 
Te va ajuta şi Forstner. Helm şi Friedrich, voi veţi verifica 
toate dosarele perverşilor şi violatorilor din arhivă, de când 
s-a terminat războiul. Fiţi foarte atenţi la iubitorii de 
animale şi la cei care se preocupă de limbile orientale. 
Raportaţi luni dimineaţă. Reinharat, tu vei lua douăzeci de 
oameni şi vei verifica toate bordelurile, unde veţi interoga 
cât de multe curve puteţi. Intreabă-le de clienţi sadici sau 
din aceia care citează din Kama Sutra la orgasm. Dă-mi 
raportul marţi. Kleinfeld şi Krank, voi nu aveţi o misiune 
uşoară. Trebuie să găsiţi ultimele persoane care le-au văzut 
în viaţă pe aceste nefericite victime. Veniţi la raport în 
fiecare zi la ora trei. Domnilor, mâine, deşi e duminică, nu 
vom avea o zi de odihnă. 


BRESLAU, TOT 13 MAI 1933 
ORA UNSPREZECE DIMINEAŢA 


Profesorul Andreae era încăpățânat. A declarat categoric 
că putea să descifreze doar textul original de pe tapet; nici 
n-a vrut să audă de fotografii şi nici de cele mai bune 
transcrieri de mână. Mock, care, datorită studiilor sale 
filologice - deşi neterminate - avea mult respect pentru 
manuscrise, a fost de acord. A pus receptorul în furcă şi l-a 
trimis pe Forstner să aducă din camera unde se ţineau 
probele sulul de material cu misterioasele versuri, iar el s-a 

dus la şeful Secţiei Omucideri, dr. Heinrich Muhlhaus, şi i-a 
expus planul său de acţiune. Acesta nu a comentat, nici nu 
l-a lăudat, nici nu i-a adus critici şi nici nu i-a dat sugestii 
personale. Dădea impresia că era un bunic care ascultă cu 
un zâmbet indulgent fantasmagoriile nepotului său. Îşi 
netezea barba lungă şi căruntă, îşi potrivea pince-nez-ul, 
pufăia din pipă şi, adesea, închidea ochii. Mock a încercat 
să-şi întipărească în minte această interesantă imagine a 
superiorului său. 

— Vezi să n-adormi pe tine, tinere, lătră Muhlhaus la el. 
Ştiu că eşti obosit. 

Bătu darabana pe birou cu degetele lui îngălbenite, ca un 
bunic care îşi dojenea nepotul. 

— Trebuie să-l găseşti pe criminal, Eberhard. Ştii ce se va 
întâmpla dacă dai greş? Eu ies la pensie într-o lună. lar tu? 
In loc să-mi preiei postul, ceea ce e foarte posibil, vei fi 
numit comandant al Poliţiei Căilor Ferate din Silezia, de 
exemplu, sau vei fi trimis să păzeşti iazurile cu peşte de 
lângă Lubin, în calitate de comandant al poliţiei locale a 
pescăriilor. Il ştii pe von der Malten. Dacă nu-l găseşti pe 
criminal, se va răzbuna pe tine. Are încă multă influenţă. 
Ah, era să uit... Fii cu ochii pe Forstner. Mulțumită lui, 
Gestapoul ştie tot ce facem. 

Mock îi mulţumi pentru sfat şi se întoarse la el în birou. 
Se uită la şanţul cu apă din jurul oraşului, mărginit de 
castani bătrâni, şi la Schlossplatz, scăldată de soare, unde 
mărşăluia fanfara militară care repeta pentru Sărbătorile 
Primăverii de a doua zi. Razele soarelui ţeseau un nimb 
auriu în jurul capului lui Mock. Închise ochii şi o văzu din 
nou pe singuratica fetiţă şchioapă de pe malul râului. O mai 
zări, apropiindu-se din depărtare, şi pe nevasta 
administratorului - obiectul dorinței sale arzătoare de pe 
când era tânăr. 

Ţârâitul telefonului îl readuse în sediul poliţiei. Îşi trecu 
degetele prin părul un pic cam gras şi ridică receptorul. Era 
Kleinfeld. 

— Domnule, ultima persoană care le-a văzut pe victime 
în viaţă a fost chelnerul Moses Hirschberg. L-am interogat. 

Le-a adus cafea doamnelor din vagonul-restaurant la miezul 
nopţii. 

— Unde era trenul la acea oră? 

— Între Liegnitz şi Breslau, trecuse de Maltsch. 

— A făcut vreo staţie între Maltsch şi Breslau? 

— Nu. Doar a aşteptat la semnal în Breslau, înainte să 
intre în gară. 

— Mulţumesc, Kleinfeld. Verifică-l cu atenţie pe acel 
Hirschberg - vezi ce mai poţi scoate de la el. 

— Da, domnule. 

Telefonul sună a doua oară. 

— Domnule inspector-adjunct, se auzi vocea baritonală a 
lui Forstner, profesorul Andreae şi-a dat seama că e vorba 
despre alfabetul folosit în Siria antică. Vom avea traducerea 
până marţi. 

Telefonul sună a treia oară. 

— Aici reşedinţa baronului von Malten. Baronul vă 
aşteaptă cât mai curând posibil. 

Mock îşi stăpâni primul impuls - de a-i trage o săpuneală 
insolentului majordom - şi l-a asigurat că va fi acolo în cel 
mai scurt timp. l-a ordonat lui Forstner, care tocmai se 
întorsese de la Universitate, să-l ducă în Eichen-Allee nr. 13, 
unde locuia baronul. Reşedinţa era asediată de jurnalişti 
care, recunoscând maşina Adler, au alergat către poliţişti. 
Ei i-au evitat fără să le spună o vorbă şi, conduşi de paznic, 
au intrat pe domeniul lui von der Malten. In hol i-a 
întâmpinat majordomul Matthias. 

— Baronul nu vrea să vorbească decât cu inspectorul- 
adjunct. 

Forstner nu-şi putu ascunde dezamăgirea; Mock zâmbi în 
sinea sa. 

Biroul baronului era decorat cu stampe pline de semne 
oculte. Şi tot ezoterismul făcea obiectul numeroaselor 
volume legate în aceeaşi manieră, în piele de marochin. 
Soarele, care abia pătrundea înăuntru prin draperiile din 
material verde şi gros, lumina patru elefanţi de porțelan 
care duceau în spinare globul pământesc. In penumbră 
strălucea o machetă din argint a corpurilor cereşti cu 

Pământul în mijloc. Vocea lui Oliver von der Malten, venind 
dinspre sala de jocuri de lângă bibliotecă, îi distrase lui 
Mock atenţia de la problemele geocentrismului. 

— Dumneata n-ai copii, Eberhard, aşa că scuteşte-mă de 
condoleanţe. Scuză-mă că îţi vorbesc aşa - prin uşă. Nu 
vreau să te uiţi la mine. Ai cunoscut-o pe Marietta de când 
era mică... 

Se opri din vorbit şi lui Mock i se păru că aude nişte 
suspine înăbuşite. După o clipă, se auzi din nou vocea 
baronului, oarecum schimbată. 

— Aprinde-ţi o ţigară şi ascultă-mă cu atenţie. Mai întâi 
de toate, scapă de gazetarii ăia de doi bani de afară. In al 
doilea rând, trimite după doctorul Georg Maass din 
Königsberg. Este un mare specialist în ocultism, ca şi în 
limbile orientale. El te va ajuta să-i găseşti pe făptuitorii 
acestui omor ritualic... Da, ritualic. Nu te înşală auzul, 
Eberhard. In al treilea rând, dacă-l găseşti pe criminal, dă- 
mi-l mie pe mână. Acesta e sfatul meu, solicitarea mea sau, 
dacă preferi, ultimatumul meu. Asta-i tot. Fumează-ţi liniştit 
ţigara. La revedere. g 

Inspectorul-adjunct n-a spus o vorbă. Il cunoştea pe von 
der Malten din studenţie şi ştia că orice încercare de a 
discuta cu el ar fi zadarnică. Baronul nu făcea decât ce voia 
el; altora le dădea doar instrucţiuni. Inspectorul-adjunct 
Eberhard Mock îşi pierduse de mult obişnuinţa de a asculta 
de ordine, pentru că, la urma urmei, cu greu se puteau 
numi astfel mormăielile morocănoase ale şefului său, 
Muhlhaus. Pe lângă aceasta, Mock nu era în situaţia de a-l 
refuza - dacă n-ar fi fost intervenţia lui Oliver von der 
Malten, el nu ar fi obţinut postul de inspector-adjunct la 
Secţia Omucideri. 


BRESLAU, TOT 13 MAI 1933 
ORA UNU DUPA-AMIAZA 


Mock i-a dat lui Forstner ordine în privinţa jurnaliştilor şi a 
doctorului Maass, în timp ce el l-a convocat personal pe 
Kleinfeld. 

— Avem ceva despre acest Hirschberg? 

— Nimic. 

— Adu-mi-l să-l interoghez. La două. 

Simţea cum îşi pierde stăpânirea de sine pentru care era 
renumit. Parcă avea nisip în ochi, iar limba umflată îi era 
acoperită cu o peliculă amară de nicotină. În plus, răsufla 
zgomotos şi cămaşa i se lipea pe corp de transpiraţie. A 
făcut semn unui taxi şi i-a cerut şoferului să-l ducă la 
universitate. 

Profesorul Andreae tocmai terminase de citit o istorie a 
Orientului Apropiat. Mock veni spre el şi i se prezentă. 
Profesorul îl scrută bănuitor pe polițistul nebărbierit şi apoi 
îl invită la o cafea. 

— Profesore, ţineţi cursuri la universitatea noastră de 
treizeci de ani. Şi eu am avut plăcerea să vă ascult, pe când 
studiam limbile clasice, acum mai mulţi ani... Dar erau 
printre studenţii dumneavoastră şi câţiva care se dedicau 
doar studiilor orientale. Poate vă amintiţi de vreunul care se 
purta ciudat, avea deviații, făcea perversiuni...? 

Andreae era un bătrânel scund, zbârcit, cu picioare 
scurte şi bustul prea lung. Stătea acum într-un fotoliu 
enorm, agitându-şi picioarele încălţate în pantofiori cu 
şireturi. Mock îşi închise ochii pe jumătate şi zâmbi în sinea 
sa. Îi făcuse deja în minte o caricatură sumară profesorului: 
două linii verticale, nasul şi barbişonul; trei linii orizontale, 
ochii şi gura. 

— Viaţa sexuală a studenţilor mei de la studii orientale, - 
Andreae strângea din buze din ce în ce mai tare, până 
ajunseră doar o linie subţire - căci, aşa cum ai zis foarte 
bine, am întotdeauna câţiva, nu mă interesează mai mult 
decât a dumitale... 

Inspectorul-adjunct îşi închipui clopotul de la maşina 
pompierilor, care trecea chiar atunci pe Ursulinenstrasse, 
bpătându-i în piept. Se ridică şi se apropie de biroul 
profesorului.  Sprijinindu-şi bine mâinile de spătarul 
fotoliului, veni cu faţa mai aproape de barbişonul acestuia. 

— Ascultă, ţap bătrân, poate că tu eşti cel care a omorât 
fata. Ai fugărit-o oare cu turbanul pe cap, aşa cum îţi place 

ţie, pitic scârbos? l-ai tăiat pântecele mătăsos cu un pumnal 
cu două tăişuri? Se îndepărtă apoi de profesor şi se aşeză 
iar pe scaun. Îşi trecu degetele prin părul umed de 
transpiraţie. 

— Îmi pare rău, dar va trebui să dau textul ăsta altui 
expert să-l descifreze. În altă ordine de idei, ce făcea; vineri 
noaptea, între ora 11 şi unu dimineaţa? Te rog - nu-mi 
spune. Ştiu deja. Dar ai vrea să afle şi decanul de la 
filologie sau studenţii tăi? La urma urmei, sunt şi „câţiva” 
cu anumite înclinații. 

Andreae zâmbi. 

— Din fericire mai sunt. Inspectore, am să traduc textul 
ăsta cât de bine pot. De fapt, acum mi-am adus aminte de 
un student care manifesta unele înclinații - cum le-ai zis tu. 
E vorba de baronul Wilhelm von Köpperlingk. 

— Nu-ţi mulţumesc. Mock îşi puse pălăria. 


BRESLAU, TOT 13 MAI 1933 
ORA DOUĂ DUPĂ-AMIAZĂ 


Kleinfeld îl aştepta la Comandamentul General al Poliţiei 
împreună cu Moses Hirschberg, un om nu prea înalt, adus 
de spate, cu părul negru, cam la 40 de ani. El îi repetă ceea 
ce inspectorul deja ştia din raportul lui Kleinfeld. 

— Spune-mi, Hirschberg, unde ai lucrat înainte să ai 
slujba asta? 

Chelnerul suferise probabil de o inflamație în copilărie, în 
urma căreia rămăsese cu un tic: când vorbea, colţul drept 
al gurii se ducea un pic în sus ceea ce îl făcea să pară că 
zâmbeşte tâmp sau dispreţuitor. Nici când îi înşiră vreo 
duzină de locuri amărâte în care lucrase, Hirschberg nu 
încetă să rânjească. Clopotul începu din nou să bată în 
pieptul lui Mock. Se apropie de cel interogat şi îl lovi cu 
toată palma. 

— Eşti mulţumit, jidanule? Poate că tu ai scris prostiile 
alea în limba ta împuţită, nu? 

Hirschberg îşi ascunse faţa în mâini. Tatăl sergentului de 
la criminalistică, Heinz Kleinfeld, unul dintre cei mai buni 

poliţişti de la Secţia Omucideri, fusese rabin. Stătea acum 
în picioare, fixând podeaua cu privirea. Mock îşi stăpâni 
emoția şi îi făcu semn să-l ia de acolo pe evreu. Îl durea 
mâna. Il lovise un pic prea tare pe omul acela. 

Işi găsi oamenii în sala de şedinţe. Doar privindu-i, îşi 
dădu seama că nu aveau să-i dea nicio informaţie 
importantă. Hanslik şi Burck interogaseră doisprezece 
negustori de animale, dar niciunul dintre ei nu auzise de o 
vânzare de scorpioni. Smolorz nu găsise nici urmă de 
menajerie particulară, dar obținuse nişte informaţii 
interesante. Patronul unui magazin care vindea rozătoare şi 
şerpi declarase că unul dintre clienţii lui fideli, un om 
corpolent şi cu barbă, cumpărase şopârle şi şerpi veninoşi. 
Din păcate, patronul nu ştia mai multe despre tipul acela. 
Reinhardt şi oamenii lui interogaseră cel puţin cincizeci de 
fete de la bordeluri. Una dintre ele spusese că ştia un 
profesor care se prefăcea că o ataca cu o sabie în timp ce 
striga ceva într-o limbă străină. Poliţişti erau surprinşi că 
această informaţie nu părea să-l impresioneze pe şeful lor. 
Pe baza declaraţiilor luate prostituatelor de detectivul 
Reinhardt, au alcătuit o listă de cincisprezece sadici şi 
fetişişti destul de dezinhibaţi ca să le invite pe „fetiţe” la ei 
acasă. Şapte dintre ei nu fuseseră găsiţi la domiciliu, iar opt 
aveau alibiuri beton: neveste indignate, care au susţinut 
toate că bărbaţii lor îşi petrecuseră întreaga noapte 
precedentă în patul conjugal. 

Mock le mulţumi oamenilor săi şi le dădu misiuni 
asemănătoare pentru următoarea zi. După ce şi-au luat la 
revedere de la el, nefiind niciunul încântat de perspectiva 
de a lucra duminica, Mock îi spuse lui Forstner: 

— Te rog să vii la mine la zece. O să facem o vizită unei 
persoane foarte cunoscute. Apoi ne vom duce la arhiva 
universităţii. Nu te mira - va fi deschisă. Unul dintre arhivari 
e de serviciu mâine, special pentru noi. Ai să faci o listă cu 
toţi cei care au sau au avut cât de cât de-a face cu Secţia 
de Studii Orientale: de la studenţi care au făcut doar un 
trimestru acolo până la doctori în civilizaţia persană şi 
experţi în sanscrită. A propos, ştii ce-i aia sanscrită? 

Fără să mai aştepte un răspuns, Mock ieşi din birou. O 
luă pe Schweidnitzer Stadtgraben spre magazinul universal 
Wertheim. Făcu la stânga pe Schweidnitzer Strasse, trecu 
de măreaţa statuie a lui Wilhelm Il, flancată de două figuri 
alegorice reprezentând statul şi războiul, îşi făcu cruce în 
faţa Bisericii Sfintei Inimi şi coti apoi în Zwingerplatz. Trecu 
pe lângă şcoala de stat şi ajunse la cafeneaua lui Otto 
Stiebler. În sala aglomerată, plină de fum şi de o aromă 
puternică, se afla un mare număr de aficionados!* ai licorii 
celei negre. Mock intră în biroul contabilului. Acesta se opri 
imediat din calculele sale, îl salută pe inspectorul-adjunct şi 
părăsi încăperea, lăsându-l să vorbească la telefon 
nestingherit. Mock nu avea încredere în centralistele de la 
poliţie şi dădea adesea, de la acest aparat, telefoane de 
care nu voia să se afle. Formă numărul de acasă al lui 
Muhlhaus şi, după ce se prezentă, ascultă informaţiile de la 
capătul celălalt al firului. Apoi îşi sună soţia şi îi spuse că nu 
vine la cină pentru că are mult de lucru. 


BRESLAU, TOT 13 MAI 1933 _ F 
ORA TREI ŞI JUMĂTATE DUPĂ-AMIAZĂ 


Crama Episcopală de la Hotelul Schlesischer Hof de pe 
Helmuth-Bruckner Strasse, numită înainte de epoca nazistă 
Bischofstrasse, era renumită pentru supele excelente, 
fripturile şi ciolanul de porc extrem de gustoase. Pereţii 
restaurantului erau decoraţi cu tablouri în ulei realizate de 
pictorul bavarez Edward von Grutzner, reprezentând scene 
din viaţa prea puţin ascetică a călugărilor. Mock prefera 
sala mai mică de alături, în care pătrundea o lumină verde 
şi difuză prin fereastra de sub tavan. Inainte, venea foarte 
des aici să viseze printre umbrele unduitoare, legănat de 
liniştea din subteran şi de boarea din pivniţă. Dar 
popularitatea crescândă a restaurantului  distrusese 
atmosfera liniştită care îi plăcea atât de mult inspectorului- 
adjunct. Umbrele mai unduiau încă, dar mâncatul zgomotos 
al patronilor de magazine, ca şi zbieretele ofiţerilor S.S., 

care se îmbulzeau în acest loc în ultimul timp, făceau ca 
valurile închipuite ale oceanului să nu-i mai aducă lui Mock 
consolare, ci să-i umple mintea de nămol şi alge aspre. 
Criminalistul era într-o situaţie dificilă. De câteva luni, 
observase schimbări îngrijorătoare în poliţie. Ştia că unul 
dintre cei mai buni detectivi ai săi, evreul Heinz Kleinfeld, 
era privit cu dispreţ de mulţi. Unul dintre poliţişti, recent 
angajat la Secţia Omucideri, refuzase pe faţă să colaboreze 
cu Kleinfeld, cu urmarea - de pe o zi pe alta - că încetase 
să mai lucreze în poliţie. Dar asta se întâmplase la 
începutul lui ianuarie. Mock nu mai era deloc sigur acum că 
l-ar da afară din serviciu pe nazistul acela. Se schimbaseră 
multe de atunci. In 31 ianuarie, posturile de ministru al 
afacerilor interne şi de comandant al întregii poliţii din 
Prusia fuseseră luate de Hermann Göring; după o lună, 
Helmuth Bruckner, membru al Cămăşilor Brune” ajuns 
Oberprăsident!* al Sileziei, se şi mutase în impresionanta 
clădire a Regierungsbezirk Breslau din Lessingplatz; iar 
după nici două luni, noul comandant - cu o reputaţie foarte 
proastă - Edmund Heines intrase  mărşăluind în 
Comandamentul General al Poliției din Breslau. Se dăduse 
un nou ordin. Vechiul lagăr pentru prizonierii de război 
francezi de pe Strehlener Chaussee din Dürrgoy fusese 
transformat în lagăr de concentrare, unde primii „cazaţi” au 
fost cunoştinţele apropiate ale lui Mock: fostul comandant 
al Poliţiei din Breslau, Fritz Voigt, şi fostul primar, Karl 
Mach. Deodată, au apărut pe străzi bande de tineri, 
îmbătaţi de senzaţia că nu vor fi pedepsiţi şi de cea mai 
proastă bere din Haas. Aveau toţi lanterne în mâini şi 
formau cordoane care înconjurau transporturile de evrei şi 
anti-nazişti, pe care agăţau plăci de lemn cu „crimele” 
comise împotriva poporului german scrise pe ele. Aproape 
în fiecare zi, alte străzi primeau numele şefilor Cămăşilor 
Brune. La Comandamentul General al Poliţiei, membrii 
Partidului Muncitoresc Naţional-Socialist German (NSDAP) 


15 Cămăşile Brune sau S.A. (Sturmabteilung - batalioane de asalt) a fost 
o organizaţie paramilitară a Partidului Nazist (n.trad.). 
16 Comandant suprem (n.red.). 

deveniseră brusc activi; Gestapo-ul ocupase frumoasa aripă 
vestică a clădirii şi, dintr-odată, cei mai buni oameni din 
secţii au cerut să fie transferați acolo. Heines - neţinând 
seama de protestele lui Muhlhaus - îşi adusese pe unul 
dintre protejaţii săi, Forstner, la Secţia Omucideri, iar 
duşmanul de moarte al lui Mock, un anume detectiv Eile, 
ajunsese director al recent înfiinţatului Departament pentru 
evrei. Nu, acum - în mai, 1933 - Mock nu-şi putea permite o 
reacţie hotărâtă. Se afla într-o situaţie dificilă: trebuia să-i 
fie loial lui von der Malten şi lojei masonice, cu ajutorul 
cărora făcuse o carieră strălucită şi, totodată, nu putea să-i 
asmută pe nazişti asupra acestuia. Cel mai mult îl enerva 
că nu avea niciun fel de control asupra situaţiei şi că viitorul 
lui depindea de găsirea ucigaşului fiicei baronului. Dacă se 
dovedea că fusese un membru al unei secte - ceea ce era 
foarte probabil - maşinăria de propagandă a lui Hitler va 
găsi un pretext convenabil de a-i distruge pe francmasonii 
din Breslau şi pe toţi cei care aveau legături cu ei, aşadar şi 
pe Muhlhaus şi Mock. Sectantul respectiv va fi imediat 
transformat în francmason de către unul dintre tabloide - 
Sturmer, de exemplu - iar oribilul asasinat va fi descris ca 
un omor ritualic, o reglare de conturi între cele trei loji 
masonice din Breslau. 

Dacă ucigaşul se dovedea a fi un debil mintal pervers, 
Heines şi ai lui l-ar obliga pe Mock să-i născocească o 
biografie cu antecedente „anti-germane” - şi să-l facă 
evreu sau mason. Atât în primul cât şi în al doilea caz, 
inspectorul-adjunct, folosit în chip de instrument al 
propagandei, ar avea o poziţie ambiguă în ochii 
protectorilor săi, francmasonii. Nu era deloc surprinzător că 
von der Malten cerea să-i fie predat lui criminalul; aşa ar 
răzbuna crunt moartea fiicei sale şi ar ţese intrigi împotriva 
lojii în formare. Prin urmare, fie că îl dădea pe ucigaş pe 
mâna baronului sau nu, Mock tot ar ajunge să-şi îngroape 
cariera la poliţia pescuitului din Lubin. În primul caz, ziarele 
Cămăşilor Brune, incitate de Forstner, ar scrie pe multe 
coloane că masonii împărțeau dreptatea după bunul lor 
plac, iar în al doilea, Muhlhaus şi oamenii săi din lojă ar 

reacţiona în consecinţă. Bineînţeles că Mock putea s-o rupă 
cu loja şi să devină hitlerist, dar urmele de „bun gust”, pe 
care cei 24 de ani în serviciul poliţiei nu reuşiseră să le 
şteargă, se revoltau la acest gând, ca şi la faptul că era 
conştient că nu avea niciun viitor în carieră dacă alegea 
această cale: loja se putea răzbuna pe el foarte uşor, dacă 
i-ar fi informat pe cei indicaţi în privinţa trecutului său 
masonic. 

Lui Mock nicotina îi limpezea întotdeauna mintea. Aşa a 
fost şi acum: i-a venit o idee grozavă - criminalul se 
sinucide în celula lui şi este îngropat în grabă. (In acest caz, 
nazişti nu vor avea cum să mă forţeze să fabric o biografie 
anti-germană. Le voi spune că e mort şi nu am timp să mă 
joc de-a birocraţia şi să inventez rapoarte de interogatorii. 
Astfel, mă voi putea justifica şi faţă de lojă, pentru că, chiar 
dacă ziarele hitleriste îi născocesc aşa-zisului criminal un 
curriculum vitae adecvat, le voi putea spune cu toată 
sinceritatea că eu nu sunt implicat câtuşi de puţin.) Asta 
avea să-l salveze. 

Totuşi, după o clipă, îi pieri tot entuziasmul; nu luase în 
considerare cealaltă posibilitate cu totul neplăcută: ce se va 
întâmpla dacă nu-l găsea pe criminal? 

Chelnerul îi puse în faţă o halbă de lut plină cu un litru de 
bere Kipke. Era cât pe ce să-l întrebe pe comisar dacă mai 
dorea şi altceva, când acesta se uită la el fără să-l vadă şi 
spuse pe un ton emfatic: 

— Dacă nu-l găsesc pe ticălos, am să inventez eu unul! 
Fără să-i dea atenţie chelnerului mirat de vorbele sale, 
Mock căzu pe gânduri: mutrele unor potenţiali criminali îi 
apăreau în faţa ochilor. Scrise în grabă câteva nume pe 
şerveţel. 

A fost întrerupt din elaborarea acestei liste de persoana 
cu care trebuia să se întâlnească. Walter Piontek de la 
Gestapo, S.A. Hauptsturmführer”, arăta ca un hangiu 
blajin. Strânse mâna cea mică a lui Mock în laba sa enormă, 
ca de animal, şi se aşeză comod la masă. Comandă acelaşi 
lucru ca şi Mock - ştiucă şi salată de crudités, 


17 Echivalentul gradului de căpitan (n.trad.). 

condimentată, din napi. Înainte să intre în subiect, 
inspectorul-adjunct îi făcu un profil interlocutorului său: un 
brandenburghez supraponderal, chel, cu pistrui pe capul 
înconjurat de câteva smocuri de păr roşu, cu ochi verzi şi 
obraji cărnoşi; amator de Schubert şi de minore. 

— Ştii totul, zise el, fără niciun preambul. 

— Totul? Nu... Nu ştiu mai mult decât omul ăla de colo... 
Piontek îi arătă cu degetul un tip care citea ziarul. Pe prima 
pagină a Schlesische Tageszeitung se vedea un titlu de o 
şchioapă: Fiică de baron omorâtă în trenul Breslau-Berlin. 
Inspectorul-adjunct Mock însărcinat cu ancheta. 

— Mult mai mult, aşa aş crede. Mock răsuci pe furculiţă 
ultima bucăţică de ştiucă crocantă şi îşi bău restul de bere. 
Neoficial - îţi cer ajutorul, Hauptsturmfuhrer. Nu există 
expert mai mare ca tine în secte religioase şi organizaţii 
secrete în întregul Breslau, poate în toată Germania. 
Înţelegi probabil de ce. Te rog să cauţi o organizaţie al cărui 
simbol e scorpionul. Toate cunoştinţele şi sfaturile tale sunt 
binevenite şi o să mă revanşez pe viitor. De altfel, Secţia 
Omucideri - şi eu personal - îţi poate furniza informaţii care 
cred că te interesează. 

— De ce ar trebui să cedez insistențelor grangurilor din 
poliţie? Piontek zâmbi cu gura până la urechi şi închise ochii 
pe jumătate. De ce te-aş ajuta? Oare pentru că şefii noştri 
îşi spun pe numele mic şi joacă skat în fiecare sâmbătă? 

— Nu m-ai ascultat cu atenţie, Hauptsturmfuhrer. Mock 
nu mai voia să-şi iasă din sărite pe ziua de astăzi. Îţi ofer 
ceva avantajos: un schimb de informaţii. 

— Inspectore-adjunct - Piontek îşi devora ştiuca - şeful 
meu mi-a zis să vin aici, şi iată-mă. Am mâncat un peşte 
delicios şi am îndeplinit ordinele şefului. Totul e-n regulă. 
Cazul ăsta nu mă preocupă deloc. Uite aici, îi arătă el cu un 
deget grăsuliu pagina de ziar întinsă în faţa lui: /nspectorul- 
adjunct Mock însărcinat cu ancheta. 

Mock se înclină în gând în faţa bătrânului său şef. 
Comisarul Muhlhaus avea dreptate - Piontek era un om pe 
care trebuia să-l uimeşti, să-l laşi paf. Mock ştia că orice 
atac împotriva lui Piontek ar presupune un mare risc, de 

aceea ezita încă. 

— Ţi-a cerut şeful să ne ajuţi? 

— Nici măcar nu mi-a sugerat. Buzele lui Piontek schiţară 
un zâmbet. 

Mock trase de câteva ori aer în piept şi simţi plăcuta 
senzaţie de putere acumulându-se în el. 

— Ai să ne ajuţi, Piontek, cu toate forţele de care dispui. 
Ai să-ţi pui la treabă şi ultimul neuron. Dacă va trebui, o să 
studiezi la bibliotecă... Şi ştii de ce? Pentru că nu e şeful tău 
care îţi cere asta, ci comisarul Muhlhaus - sau chiar eu 
însumi... Te imploră târfuliţa aia încântătoare de 11 ani, Ilsa 
Doblin, pe care ai violat-o în maşină, plătind-o generos pe 
mama ei. Şi ţi-o cere Agnes Hâărting, moara aia stricată cu 
fund mişto, cu care te-ai tăvălit la bordelul lui Madame le 
Goef. Ai ieşit chiar bine în pozele alea. 

Lui Piontek, zâmbetul cel larg nu i se şterse de pe faţă. 

— Dă-mi câteva zile, zise el. 

— Desigur. Te rog să nu iei legătura cu nimeni în afară de 
mine. La urma urmei, inspectorul-adjunct Mock este 
însărcinat cu ancheta. 

BRESLAU, DUMINICĂ, 14 MAI 1933 
ORA ZECE DIMINEAŢA 


Baronul Wilhelm von Kopperlingk ocupa ultimele două 
etaje ale unei frumoase clădiri în stil art nouveau, de pe 
colţul străzii Uferzeile nr. 9, nu departe de Colegiul Tehnic. 
In prag stătea un tânăr majordom cu ochi blânzi şi maniere 
studiate. 

— Baronul vă aşteaptă în sala de jocuri. Urmaţi-mă, vă 
rog. 

Mock se prezentă pe el însuşi şi pe adjunctul său. Baronul 
era un bărbat zvelt şi foarte înalt, cam de 40 de ani, cu 
degete lungi de pianist. Frizerul şi manichiurista tocmai 
plecaseră. Baronul încercă să-i atragă atenţia inspectorului- 
adjunct asupra rezultatului eforturilor acestora făcând 
numeroase gesturi cu mâinile - dar zadarnic. lar asta măcar 
pentru că Mock nu urmărea mâinile baronului. Se uita în 
jurul său, vădit interesat de încăperea aceea enormă. 
Atenţia îi era atrasă de feluritele detalii ale modului în care 
era aranjată, dar nu reuşea să le înţeleagă, nici să găsească 
ideea de bază sau vreo trăsătură predominantă, ca să nu 
mai vorbim de stil. Aproape fiecare piesă de mobilier era în 
contradicţie cu scopul pentru care fusese făcută, de la 
scaunul aurit, dar şubred, şi fotoliul din care ieşea un arc 
mare de oţel, până la masa cu intarsii ornamentale 
arăbeşti, dar pe care nu puteai pune în echilibru nici măcar 
un pahar. Inspectorul-adjunct nu se prea pricepea la artă, 
dar era sigur că imensele tablouri reprezentând Patimile 
Mântuitorului, un danse macabre sau dănţuieli cu un 
caracter orgiastic nu erau operele unei persoane sănătoase 
la minte. 

În schimb, lui Forstner atenţia i-a fost atrasă de cele trei 
cuşti pline cu păianjeni şi miriapozi. Erau puse pe nişte 
picioare de un metru înălţime, lângă uşile din sticlă care 
dădeau spre balcon. A patra cuşcă, cea de lângă soba din 

plăci de ceramică albastră, era goală. Adăpostea, de obicei, 
un piton tânăr. 

Baronul reuşi în sfârşit să le atragă poliţiştilor atenţia 
asupra mâinilor sale proaspăt manichiurate. Amândoi au 
observat cu uimire că acesta şi le folosea pentru a mângâia 
chiar pitonul care lipsea din cuşcă şi pe care şi-l încolăcise 
acum pe umăr. Servitorul cu ochi frumoşi le-a adus ceaiul 
cu prăjiturele pe o tavă art nouveau cu un suport în formă 
de coarne de berbec. Von Kopperlingk le indică poliţiştilor 
nişte perne maure puse direct pe jos. S-au aşezat turceşte. 
Forstner şi servitorul schimbară nişte priviri rapide, care nu 
scăpară atenţiei lui Mock şi nici a baronului. 

— Ai o colecţie interesantă în cuşti, dragă baroane. Mock 
respiră cu greutate când se ridică de pe podea ca să se uite 
mai îndeaproape la specimene. N-aş fi crezut că miriapozii 
pot fi aşa de mari. 

— Asta e o Scolopendra gigantea, zise baronul zâmbind. 
Sarah a mea are treizeci de centimetri lungime şi provine 
din Jamaica. 

— E prima dată când văd o Scolopendra. Încântat, Mock 
trase un fum din ţigara egipteană oferită de majordom. 
Cum ai adus aici aşa un exemplar? 

— E un negustor în Breslau care - la comandă - importă 
diferite, tot felul de... 

— Vietăţi dăunătoare, interveni Mock. Cine e? 

Pe o foaie de hârtie pentru scrisori, cu blazonul familiei, 
von Kopperlingk scrise numele şi adresa: Isidor Friedländer, 
Wallstrasse nr. 27. 

— Ţii şi scorpioni, baroane? Mock se tot uita la 
Scolopendra cum îşi mişca grațios inelele corpului. 

— Am avut câţiva, la un moment dat. 

— Cine ţi i-a procurat? 

— Acelaşi Friedlânder. 

— Şi de ce nu-i mai ai? 

— Au murit de dor după patria lor, Deşertul Negev. 

Mock se frecă brusc la ochi, nevenindu-i să-şi creadă 
ochilor. Tocmai observase un pisoar de porțelan fixat în 
perete, având în el o daltă pentru gheaţă de forma unei 

piramide strălucitoare. 

— Nu-ţi face griji, domnule inspector-adjunct. E un obiect 
decorativ în stilul lui Duchamp; nu-l foloseşte nimeni. Nici 
dalta pentru gheaţă. Baronul îşi netezi gulerul de catifea de 
la smoching. 

— Ce te-a făcut să urmezi Studiile Orientale? 

— Probabil că melancolia... 

— Şi ce-ai făcut, baroane, între orele 23 şi 1, alaltăieri 
noapte, în 12 mai? A doua întrebare a fost pusă exact pe 
acelaşi ton. 

— Sunt suspect? Baronul von Kâpperlingk închise ochii pe 
jumătate şi se ridică de pe perne. 

— Te rog răspunde la întrebare! 

— Domnule inspector-adjunct, fii aşa drăguţ şi ia legătura 
cu avocatul meu, dr. Lachmann. Baronul puse pitonul la loc 
în cuşcă şi îi întinse cu două degete lui Mock o carte de 
vizită albă. Voi răspunde la toate întrebările dumitale în 
prezenţa lui. 

— Te asigur, baroane, că o să-ţi pun aceeaşi întrebare 
indiferent dacă e de faţă doctorul Lachmann sau cancelarul 
von Hindenburg. Dacă ai un alibi, îl poţi scuti de deranj pe 
maestrul Lachmann. 

Baronul medită cam cincisprezece secunde. 

— Sigur că am un alibi, am fost acasă. Servitorul meu, 
Hans, o să-l confirme. 

— lartă-mă, dar ăsta nu-i un alibi. N-am încredere în 
majordomul tău, ca de altfel în niciun servitor în acest caz. 

— Nici în adjunctul tău? 

Inainte să-şi dea seama ce întrebare i se pusese, 
inspectorul-adjunct voise să răspundă automat „nici în el”. 
Se uită apoi la faţa roşie a lui Forstner şi scutură din cap. 

— Nu înţeleg. Ce legătură are asta cu adjunctul meu? 

— Păi, ne cunoaştem de mult timp... 

— Interesant... Dar azi, printr-o ciudată coincidenţă, nu 
mi-ai spus că-l cunoşti. Ţi l-am şi prezentat. De ce n-ai vrut 
să recunoşti că sunteţi prieteni? 

— Nu suntem prieteni. Doar cunoştinţe... 

Mock se întoarse spre Forstner, privindu-l întrebător. 

Forstner fixa modelul de pe covor. 

— De ce anume vrei să mă convingi, baroane? Mock se 
simţi triumfător când îi văzu pe amândoi stânjeniţi. Că 
sunteţi doar simple cunoştinţe şi că Forstner a fost la tine 
de la 11 la 1 noaptea? Da, sigur ai să-mi spui că „aţi jucat 
cărţi” sau „v-aţi uitat la albume”... 

— Nu, Forstner a fost aici, la recepţie... 

— Dar trebuie să fi fost o recepţie deosebită, nu-i aşa, 
Forstner? Ce naiba, păreţi amândoi jenaţi că vă 
cunoaşteţi... Poate s-a întâmplat ceva ruşinos la recepţia 
asta? 

Mock încetă să-l mai chinuie pe Forstner. Acum era sigur 
de ceva ce până atunci doar bănuia. Se felicita că-l 
întrebase pe baron de alibi. Nu avea niciun motiv să facă 
aşa ceva. Marietta von der Malten fusese violată, iar 
baronul von Kâpperlingk era homosexual declarat. 

Hans cel cu ochi frumoşi închidea deja uşa după ei când 
Mock îşi aminti ceva. Anunţat a doua oară de majordom, se 
pomeni încă o dată în faţa baronului care părea oarecum 
ofensat. 

— Îţi cumperi singur tablourile sau îi trimiţi pe servitori s- 
o facă? 

— În privinţa asta, mă bazez pe gusturile şoferului meu. 

— Cum arată? 

— Un bărbat solid, cu barbă şi aproape fără bărbie, ceea 
ce îi dă un aer comic. 

Mock era evident mulţumit de răspuns. 


BRESLAU, TOT 14 MAI 1933 
LA PRANZ 


Forstner nu a vrut să urce la arhiva universităţii. A spus 
că preferă să se plimbe pe cheiul râului Oder. Mock n-a 
încercat să-l convingă şi, fredonând încet un duet dintr-o 
operă, a traversat cu maşina Podul Impăratului, a trecut pe 
lângă liceul municipal şi parcul în care stătea pe soclu 
Heinrich Göppert, fondatorul grădinii botanice, a lăsat în 
urmă biserica dominicană la dreapta şi Poşta centrală la 

stânga şi a intrat pe frumoasa Albrechtstrasse care începea 
la clădirea enormă a Palatului Hatzfeld. A ajuns pe Ring şi a 
luat-o la stânga, pe Schweidnitzer Strasse. A trecut de 
Banca Dresdner, magazinul Speier, de unde şi-a cumpărat 
pantofi, apoi de clădirea de birouri Woolworth, urmându-şi 
drumul pe Karlstrasse şi s-a uitat cu coada ochiului la 
Teatrul Popular, pe urmă a mers pe lângă galanteria 
„Duno”, pentru bărbaţi, şi a luat-o pe Graupnerstrasse. Era 
în oraş o căldură aproape ca vara, aşa că nu s-a mirat când 
a văzut o coadă lungă în faţa unui chioşc unde se vindea 
îngheţată italiană. După vreo zece metri, a cotit-o pe 
Wallstrasse şi a mers până la clădirea cam neiîngrijită de la 
nr. 27. Magazinul de animale al lui Friedlânder era închis 
duminica. A apărut repede un portar curios care i-a spus că 
apartamentul lui Friedländer era lângă magazin. 

l-a deschis uşa o fată slabă şi brunetă, Lea Friedländer, 
după cum a reieşit pe urmă, fiica lui Isidor. l-a făcut o 
impresie grozavă inspectorului-adjunct. Fără să se uite la 
legitimaţia lui, fata l-a poftit într-un apartament modest 
mobilat. 

— Tata vine îndată. Vă rog să aşteptaţi puţin, se bâlbâi 
ea, evident jenată de felul în care o privea Mock. 
Inspectorul n-a mai avut destul timp să-şi ia ochii de la 
şoldurile ei voluptoase şi sânii rotunzi, că a şi intrat Isidor 
Friedlânder, un bărbat scund şi corpolent. Se aşeză picior 
peste picior în fotoliul din faţa lui Mock, şi se bătu de mai 
multe ori cu dosul palmei peste genunchi, făcându-şi 
gamba să tresalte involuntar. Mock îl studie un timp, apoi 
începu să-l bombardeze cu o serie de întrebări scurte. 

— Numele de familie? 

— Friedländer. 

— Numele de botez? 

— Isidor. 

— Vârsta? 

— Şaizeci. 

— Locul naşterii? 

— Goldberg. 

— Pregătire? 

— Am terminat Yeshiva!'t din Lublin. 


— Ce limbi ştii? 
— Ìn afară de germană şi ebraică, un pic de idiş şi 
poloneză. 


— Câţi ani are fiica ta? 

Friedländer încetă brusc să se mai bată pe genunchi şi se 
uită la Mock cu nişte ochi atât de negri că păreau să n-aibă 
pupile. Răsuflând anevoie, se ridică şi se repezi, iute ca 
săgeata, la inspectorul-adjunct, care nu avu timp să se 
scoale din fotoliu şi se trezi deodată aruncat la pământ, 
strivit sub greutatea lui Friedlănder. Mock încercă să-şi 
scoată pistolul din buzunar, dar mâna dreaptă îi era 
imobilizată de umărul adversarului său. Apăsarea slăbi 
brusc - o barbă aspră îl înţepă pe Mock pe gât. Corpul lui 
Friedländer înţepeni întâi, apoi intră în convulsii ritmice. 

Lea îl trase pe tatăl ei de pe Mock. 

— Ajutaţi-mă! Trebuie să-l punem pe pat. 

— Dă-te deoparte, te rog. Îl pun eu. 

Inspectorul-adjunct se simţea ca un puşti care vrea să-şi 
etaleze muşchii. Cu foarte mare greutate, reuşi să târască 
acele nouăzeci de kilograme până pe canapea. Între timp, 
Lea preparase o doctorie şi i-o turna acum cu grijă tatălui ei 
în gură. Friedländer se înecă, dar înghiţi lichidul. După o 
vreme, s-a auzit un sforăit zdravăn, cu intermitențe. 

— Am 20 de ani. Lea tot evita privirea lui Mock. lar tatăl 
meu suferă de epilepsie. Azi a uitat să-şi ia medicamentele. 
Doza pe care i-am dat-o o să-i ajungă pentru două zile. 

Mock se scutură să-şi aranjeze puţin hainele. 

— Unde e mama ta? 

— A murit acum patru ani. 

— Ai fraţi sau surori? 

— Nu. 

— Tatăl tău a făcut criza după ce l-am întrebat câţi ani ai. 
E cumva o coincidenţă? 

— De fapt, v-am şi răspuns. Sunt totul pentru tatăl meu. 
Dacă un bărbat se arată interesat de mine, tata începe 

imediat să-şi facă griji. Dacă uită să-şi ia medicamentele, 
face o criză. 

Lea îşi ridică ochii pentru prima oară şi-i aţinti asupra lui 
Mock. Fără să vrea, acesta şi începu să execute dansul 
împerecherii: mişcări măsurate, priviri languroase, voce 
profundă. 

— Cred că tata îşi provoacă aceste crize intenţionat. Fata 
n-ar fi fost în stare să explice de ce avea încredere în 
bărbatul din faţa ei. (Poate datorită pântecelui său 
proeminent.) 

Dar inspectorul-adjunct înţelese greşit această dovadă de 
încredere. Deja îi stăteau pe limbă alte întrebări - dacă 
avea cumva un iubit, dacă primea invitaţii la prânz sau cină 
- când observă o pată întunecată mărindu-se sub pantalonii 
lui Friedlânder. 

— Asta se întâmplă de obicei în timpul unei crize sau 
după aceea. Lea strecură repede o bucată de muşama sub 
şoldurile şi fundul tatălui ei, iar fusta ei bej, ridicându-se în 
timpul operaţiunii, îi dezvălui frumoasele gambe subţiri, 
care promiteau alte lucruri fascinante, mai sus. Mock mai 
aruncă o privire în direcţia negustorului adormit şi îşi aminti 
de ce venise acolo. 

— Când se va trezi tatăl tău? Aş vrea să-i mai pun câteva 
întrebări. 

— Într-o oră. 

— Poate mă ajuţi tu. Portarul mi-a spus că lucrezi în 
magazinul tatălui tău. Aveţi şi scorpioni de vânzare? 

— Tata a adus câţiva scorpioni cu ceva timp în urmă, 
printr-o companie grecească din Berlin. 

— Cam cu cât timp în urmă? 

— Acum trei, poate patru ani. 

— Cine i-a comandat? 

— Nu-mi aduc aminte. Trebuie să mă uit prin facturi. 

— Îţi aminteşti numele companiei? 

— Nu... Dar ştiu că e din Berlin. 

Mock o urmă în biroul contabilului. În timp ce Lea se uita 
prin voluminoasele dosare bleumarin, îi mai puse o 
întrebare. 

— A mai trecut pe aici zilele astea şi alt poliţist în afară 
de mine? 

— Portarul Kempsky mi-a zis că a venit ieri cineva de la 
poliţie. Noi n-am fost acasă dimineaţa. L-am dus pe tata la 
un consult la Spitalul Evreiesc de pe Menzelstrasse. 

— Cum îl cheamă pe doctorul tatălui tău? 

— Hermann Weinsberg. Uitaţi, am găsit factura. S-au 
adus din import trei scorpioni pentru baronul von 
KSpperlingk în septembrie 1930 prin compania Kekridis şi 
Fiii. Pot să vă rog - fata se uită imploratoare în ochii lui 
Mock - să vă întoarceţi peste o oră? Tata are să-şi revină 
complet până atunci... 

Mock era înţelegător cu femeile frumoase. Se ridică şi îşi 
puse pălăria. 

— Mulţumesc, Fräulein?’ Friedländer. Îmi pare rău că ne- 
am întâlnit într-o asemenea împrejurare, deşi nu există 
împrejurări nepotrivite ca să cunoşti o femeie aşa tânără şi 
frumoasă ca dumneata. 

Felul curtenitor în care îşi luase Mock rămas-bun nu o 
impresionă câtuşi de puţin pe Lea. Se trânti pe divan. 
Minutele treceau, ceasul ticăia tare. Auzi un murmur din 
camera alăturată, unde stătea întins tatăl ei, şi intră cu un 
zâmbet prefăcut pe buze. 

— Ce repede te-ai trezit, tată! Asta-i foarte bine. Pot să 
plec la Regina Weiss? 

Isidor Friedländer se uită cu teamă la fiica sa. 

— Te rog, nu te duce... Nu mă lăsa singur... 

Lea se gândea la tatăl ei bolnav, la Regina Weiss, cu care 
trebuia să meargă la cinematograful „Deli” să vadă noul 
film al lui Clark Gable, la toţi bărbaţii care o dezbrăcau din 
priviri, la doctorul Weinsberg care era îndrăgostit de ea fără 
speranţă şi la chiţăitul porcuşorilor de Guineea, care venea 
din magazinul întunecat şi umed. 

Cineva bătu tare la uşă. Friedländer, acoperindu-şi 
pantalonii pătaţi cu poalele pardesiului de gabardină, se 
duse în cealaltă cameră. Tremura şi se poticnea. Lea îl luă 
pe după umeri. 

— Nu te speria, tată. Trebuie să fie Kempsky, portarul. 

Isidor Friedländer se uită la ea stânjenit. 

— Kempsky e o adevărată brută, dar nu bate niciodată 
aşa tare la uşă. 

Avea dreptate, nu era portarul. 


BRESLAU, LUNI, 15 MAI 1933 
ORA NOUA DIMINEAŢA 


Luni dimineaţă Eberhard Mock era la fel de furios ca şi 
sâmbătă. Işi blestema prostia şi slăbiciunea pentru 
evreicele voluptoase. Dacă ar fi procedat ca la carte, ar fi 
chemat pe cineva de la Comandamentul General al Poliţiei, 
l-ar fi adus pe Friedländer în Neue Graupnerstrasse în stare 
de arest şi l-ar fi interogat acolo. Dar n-o făcuse. A acceptat 
politicos rugămintea Leei de a reveni într-o oră şi, în loc să 
se comporte ca un poliţist ce era, răsfoise ziarele la hanul 
„Copacul Verde” de pe Reuschenstrasse nr. 64, unde băuse 
bere şi luase specialitatea casei - pâine cazonă cu carne 
tocată condimentată. Când s-a întors după o oră, a găsit 
uşa deschisă, o dezordine teribilă şi nici urmă de locatari. 
Nici portarul nu se vedea pe nicăieri. 

Mock îşi aprinse a douăsprezecea ţigară din acea zi. Citi 
încă o dată raportul medico-legal al autopsiei şi pe cel al lui 
Koblischke. Nu află mai multe decât văzuse cu propriii săi 
ochi. Se blestemă pentru cât fusese de distrat. Trecuse cu 
vederea informaţia, importantă, pe care i-o dăduse bătrânul 
sergent de la Criminalistică: de la locul crimei lipsea lenjeria 
de corp a fiicei baronului. Mock sări în picioare şi dădu 
buzna în camera detectivilor. Nu era acolo decât Smolorz. 

— Kurt! ţipă el. Te rog verifică alibiurile tuturor fetişiştilor 
cunoscuţi! 

Sună telefonul. 

„Bună dimineaţa! se auzi vocea tunătoare a lui Piontek. 
Aş vrea să te răsplătesc pentru ospitalitate şi să te invit la 
prânz la barul lui Fischer. La două. Am o nouă informaţie 
interesantă în cazul Marietta von Malten.” 

„Grozav.” Mock puse receptorul în furcă, fără alte 

politeţuri. 


BRESLAU, TOT 15 MAI 1933 
ORA DOUĂ DUPĂ-AMIAZĂ 


Localul lui Fischer era aglomerat - ca de obicei la ora 
prânzului. Clientela era formată mai ales din ofiţeri de 
poliţie şi nazişti în uniformă, care se mândreau că 
frecventează restaurantul preferat al lui Heines, idolul lor. 
Piontek stătea tolănit la o masă din sala cea mică. Soarele, 
ale cărui raze se refractau în acvariul de sub fereastră, îi 
mângâia capul chel cu lumina lui. Intre degetele ca nişte 
cârnăciori avea o ţigară din care trăgea din când în când. 
Urmărea cu privirea tonul mititel din acvariu şi făcea 
zgomote ciudate când îşi mişca buzele exact ca peştele. 
Simţindu-se foarte bine, bătea darabana în geamul 
acvariului. 

La vederea lui Mock, care sosise cu cinci minute mai 
devreme, păru descumpănit. Se adună, se ridică şi îl salută 
pe Mock cu foarte multă căldură. Inspectorul-adjunct nu 
manifestă un entuziasm similar. Piontek deschise o 
tabacheră de argint pe care era gravat: „Scumpului nostru 
soţ şi tată, cu ocazia împlinirii a cincizeci de ani, de la soţia 
şi fiicele sale.” Cutia, fiind muzicală, cânta, ţigările în foiţă 
albastră răspândeau un miros dulce. Un chelner bătrân le 
luă comanda şi se retrase fără să facă vreun zgomot. 

— N-am să-ţi ascund, inspectore, rupse Piontek tăcerea 
încordată, că noi toţi de la Gestapo am fost încântați că un 
om ca dumneata vrea să lucreze cu noi. Nimeni nu ştie mai 
multe despre personalităţile din oraş, mai mari sau mai 
mici, decât Eberhard Mock. Nicio arhivă secretă nu face cât 
informaţiile pe care le ai dumneata în cap. 

— Mă supraestimezi, Hauptsturmführer... îl întrerupse 
Mock. Chelnerul puse pe masă farfuriile cu ţipar în sos de 
mărar, garnisit cu ceapă glasată. 

— Nu-ţi sugerez să te duci la sediul Gestapoului. Pe 
Piontek nu-l descurajase indiferența lui Mock. Ceea ce ştiu 
despre dumneata mă face să cred că nu ai accepta aşa o 

propunere. (Da, normal, cine i-ar fi putut spune aşa ceva 
muntelui ăsta de grăsime? Forstner, javră ordinară, am să 
te distrug!) Dar ştiu şi că eşti un om cu scaun la cap. Uită-te 
cu luare-aminte în viitor şi nu uita: viitorul va fi al meu şi al 
oamenilor mei! 

Mock îşi mânca ţiparul cu multă poftă. Luă cu furculiţa 
ultima bucată de peşte, o înmuie în sos şi o înghiţi cu 
lăcomie. Câteva secunde, nici nu-şi luă de la gură halba cu 
bere aromată Schweidnitz. Se şterse la gură cu şervetul şi 
se uită lung la tonul cel mititel din acvariu. 

— Cred că ai să-mi spui ceva despre asasinarea Mariettei 
von der Malten... 

Piontek era un om care nu-şi pierdea niciodată 
stăpânirea de sine. Scoase din buzunarul hainei o cutie 
plată de metal, o deschise şi i-o oferi lui Mock, care fu 
cuprins de o bănuială ciudată: oare dacă accepta o ţigară 
însemna că era de acord să se ducă la Gestapo? Işi retrase 
mâna. A lui Piontek tremura puţin. 

— Hai, inspectore, ia o ţigară. Sunt foarte bune. De nota 
10. 

Mock trase aşa adânc fumul în piept, că îl trecu un junghi 
prin plămâni. 

— Nu vrei să vorbeşti despre Gestapo. Foarte bine. 
Atunci hai să vorbim de poliţie. Ştiai că Muhlhaus a decis să 
se pensioneze mai devreme? Intr-o lună cel mult. l-a spus 
Obergruppenfuihrerlui?* Heines, care a fost de acord. Aşa 
că, la sfârşitul lui iunie, se va elibera postul de şef al Secţiei 
Omucideri. Am auzit că Heines are un candidat din Berlin, 
pe care i l-a propus Nebe. Artur Nebe e un poliţist excelent, 
dar nu ştie cum stau lucrurile la Breslau... Personal, cred că 
nu există candidat mai bun decât un tip care ştie cum merg 
lucrurile în Breslau... Dumneata, de exemplu. 

— Părerea dumitale este fără îndoială cea mai bună 
referinţă pentru Göring, Ministrul Afacerilor Interne, şi 
pentru Nebe, comandantul Poliţiei din Prusia. Mock încercă 
astfel, cu orice preţ, să ascundă sub o ironie muşcătoare 
reveria pe care i-o indusese tipul de la Gestapo. 

— Inspectore, zise Piontek, învăluindu-se cu fum de 
ţigară. Cei doi oameni pe care i-ai menţionat n-au timp de 
pierdut cu aceia pe care vor să-i împingă în faţă şefii din 
provincie. Ei doar aprobă recomandarea personală a lui 
Bruckner, comandantul suprem al Sileziei. Bruckner va 
sprijini pe oricine îi spune Heines. lar Heines se consultă în 
toate problemele de personal cu şeful meu. M-am exprimat 
clar, nu? 

Mock avea multă experienţă în discuţii cu oameni ca 
Piontek. Nervos, îşi deschise nasturele de la guler şi îşi 
şterse fruntea de sudoare cu o batistă în carouri. 

— M-am încălzit de la prânzul ăsta. Poate facem o 
plimbare pe lângă şanţul de apărare... 

Piontek aruncă o privire la acvariul cu tonul cel mic. 
(Oare a observat microfonul?) 

— N-am timp de plimbări, spuse el pe un ton plăcut. În 
afară de asta, nu ţi-am dat încă informaţia pe care o am 
despre cazul Fräulein von der Malten. 

Mock se ridică, îşi puse haina şi pălăria. 

— Hauptsturmführer, mulţumesc pentru acest prânz 
excelent. Dacă vrei să ştii ce decizie am luat, te aştept 
afară. 

x x * 

Un grup de tinere mame, împingând cărucioare pe lângă 
statuia lui Cupidon călare pe Pegas, de pe promenadă, i-au 
remarcat pe cei doi bărbaţi îmbrăcaţi elegant care se 
plimbau în fața lor. Cel mai înalt dintre ei era un tip solid. 
Trenciul de culoare deschisă îl strângea la umeri. Cel mai 
scund lovea în pământ cu bastonul în timp ce îşi studia 
pantofii de lac. 

— Vită-te la ei, Marie! spuse încet o blondă zveltă. 
Trebuie să fie nişte adevăraţi domni. 

— Cu siguranţă, murmură Marie, o femeie grăsuţă, cu un 
batic pe cap. Ar putea fi artişti, pentru că nu sunt acum la 
muncă. Lumea lucrează la ora asta, nu se plimbă prin parc. 

Observațiile Mariei erau parţial corecte. În caz că Piontek 
şi Mock făceau acum o operă de artă, era vorba de arta 
şantajului subtil, a amenințărilor voalate şi a provocărilor 

ingenioase. 

— Inspectore, ştiu de la şeful meu că Nebe e încăpățânat 
şi îşi poate pune omul ca şef al poliţiei din Breslau, doar ca 
să-i sfideze pe Heines şi Bruckner. Dar poţi să-ţi consolidezi 
considerabil poziţia şi să devii singurul candidat... 

— Cum? 

— Păi, e aşa de uşor... Piontek îl luă de braţ pe Mock. Un 
caz de succes, cu o rezolvare spectaculoasă, îţi poate 
aduce acest post. Desigur, nu numai asta, ci şi sprijinul lui 
Heines şi Bruckner. Şi atunci chiar şi Nebe, inflexibilul 
comandant al Poliţiei din Prusia, o să cedeze... 

Mock se opri, îşi scoase pălăria şi îşi făcu vânt cu ea un 
timp. Soarele lumina acoperişurile caselor de pe cealaltă 
parte a şanţului. Piontek îl luă pe inspectorul-adjunct de 
talie şi îi şopti la ureche: 

— Da, dragă domnule, multă baftă... Niciunul dintre noi 
nu se îndoieşte că succesul cel mai mare al dumitale ar fi 
să-l prinzi pe ucigaşul fiicei baronului von der Malten. 

— Hauptsturmführer, dumneata presupui că nu-mi 
doresc nimic mai mult decât postul lui Muhlhaus... Dar 
poate nu-i aşa... Poate că am alte planuri... În plus, nu 
avem cum să ştim că îl voi prinde pe criminal înainte să se 
pensioneze Muhlhaus. Mock ştia că vorbele lui nu păreau 
sincere şi n-au să-l păcălească pe Piontek. Acesta se aplecă 
din nou spre urechea lui Mock, şocându-le pe femeile care 
treceau de ei. 

— L-ai şi găsit pe criminal. E Isidor Friedländer. A 
mărturisit ieri noapte. La cartierul nostru general, al 
Cămăşilor Brune, de pe Neudorfstrasse. Dar nu ştiu decât 
eu şi subordonatul meu, Schmidt. Dacă vrei, inspectore, 
vom jura amândoi că dumneata i-ai smuls lui Friedländer 
mărturisirea la sediul poliţiei. Piontek apucă mâna cea mică 
a lui Mock şi i-o făcu pumn. Uite, ai cariera în mâinile tale. 


BRESLAU, MARŢI, 16 MAI 1933 
ORA DOUA DIMINEAŢA 


Mock se trezi cu un strigăt înfundat. Pilota îi apăsa faţa, 

părând să cântărească o sută de kilograme. Pijamaua, udă 
de transpiraţie, i se răsucise pe braţe şi picioare. Trase cu 
putere de plapumă, se ridică din pat şi se duse în birou, 
unde aprinse lampa cu abajur verde de pe masa de scris şi 
îşi scoase tabla de şah şi piesele. In zadar încercă să alunge 
coşmarul ivit din conştiinţa sa încărcată. Visul pe care îl 
avusese cu puţin timp înainte îi reapăru în faţa ochilor: 
fetiţa cea şchioapă se uita fix la el. Deşi îi despărţea râul, îi 
văzu clar ochii plini de mânie şi ură. O văzu şi pe soţia 
administratorului venind înspre el. Se apropia legănându-şi 
şoldurile. Se uită uimit la faţa ei acoperită de spuzeală. Se 
aşeză, îşi ridică rochia până în talie şi îşi desfăcu picioarele. 
Pe coapsele şi burta ei ieşeau la iveală excrescenţe 
sifilitice. 

Inspectorul-adjunct deschise larg fereastra şi se întoarse 
la birou, în siguranţa pe care i-o oferea cercul de lumină 
verde. Ştia că nu va mai putea să adoarmă până dimineaţa. 
Ambele femei din visul său aveau feţe pe care le cunoştea 
bine: fetiţa - pe cea a Mariettei von der Malten, iar Fedra 
cea sifilitică pe a lui Françoise Debroux. 

XXX 


Schlesische Tageszeitung?! din 19 mai 1933 


Pagina 1. După câteva zile de investigaţii, inspectorul- 
adjunct Eberhard Mock de la Secţia Omucideri din Breslau l- 
a arestat pe ticălosul care a ucis-o pe fiica baronului, 
Marietta von der Malten, pe guvernanta ei, Françoise 
Debroux şi pe şeful de sală al vagonului-restaurant, Franz 
Repell. S-a descoperit că e un negustor de 60 de ani, 
bolnav mintal, pe nume Isidor F. Mai multe detalii în pagina 
3: 


Pagina 3. Isidor F. Le-a ucis pe fiica de 17 ani a baronului 
şi pe însoţitoarea ei de 42 ani, Françoise Debroux într-un 
mod extrem de violent. Le-a violat pe ambele femei, apoi 
le-a tăiat în bucăţi. Înainte de această crimă, l-a omorât pe 
chelnerul din vagon. Ameţindu-şi victima cu o lovitură, i-a 


21 Ziar din Prusia şi Imperiul German, între anii 1742 şi 1945. (n.traq.). 

vârât trei scorpioni sub cămaşă, care l-au muşcat mortal pe 
nefericit. Criminalul a scris pe pereţii vagonului în limba 
coptă: „Atât pentru bogaţi, cât şi pentru săraci - moarte şi 
viermi.” 

Isidor F., bolnav de epilepsie, a fost mult timp tratat de 
dr. Weinsberg de la Spitalul Evreiesc. lată şi opinia 
doctorului: „În urma unei crize de epilepsie, bolnavul 
rămânea mult timp într-o stare de inconştienţă, cu toate că 
dădea impresia că e pe deplin conştient. După o astfel de 
criză, schizofrenia, de care pacientul suferă din copilărie, îi 
apărea din nou. În această situaţie, avea un comportament 
imprevizibil: urla în limbi necunoscute şi avea viziuni 
îngrozitoare, chiar apocaliptice. Într-o asemenea stare, era 
în stare de orice.” 

Acuzatul este reţinut într-un loc cunoscut doar de poliţie. 
Procesul va avea loc peste câteva zile. 


Völkischer Beobachter din 20 mai 1933 


Pagina 1. Ticălosul de evreu a pângărit şi tăiat în bucăţi 
două femei germane. Înainte de asta, a omorât un lucrător 
german la căile ferate într-o manieră perfidă. Sângele 
vărsat cere răzbunare! 


Berliner Morgenpost din 21 mai 1933 


Pagina 1. În noaptea de ieri, Isidor Friedlănder, vampirul 
din Breslau, s-a sinucis în celula sa. Şi-a luat viaţa în acelaşi 
mod macabru în care şi-a ucis şi victimele: şi-a sfâşiat 
venele... 


Breslauer Zeitung din 2 iulie 1933 

Pasaj extras din interviul dat de criminalistul Eberhard 
Mock, noul şef al Secției  Omucideri din cadrul 
Comandamentului General al Poliţiei din Breslau (pag. 3): 


— De unde ştia Isidor Friedlânder limba coptă? 

— A învăţat limbile semitice la Liceul de Talmud din 
Lublin. 

— Criminalul a scris textul în coptă cu litere din 
străvechiul alfabet sirian. E o sarcină dificilă chiar şi pentru 
un semitist eminent, dar pentru un absolvent oarecare al 
unui liceu evreiesc - de-a dreptul imposibilă... 

— După o criză de epilepsie, acuzatul avea viziuni 
apocaliptice, vorbea diferite limbi, pe care se pare că nu le 
cunoştea, cădea în transă. Îi reapărea şi forma gravă de 
schizofrenie de care suferea din copilărie. Dădea dovadă de 
capacităţi ieşite din comun de a duce la bun sfârşit sarcini 
ce păreau imposibile pentru el. 

— O ultimă întrebare. Pot oamenii din Breslau să pună 
acum liniştiţi capul pe pernă? 

— Locuitorii unui oraş atât de mare sunt expuşi la mai 
multe pericole decât cei din provincie. Noi ne străduim să le 
contracarăm. Dacă, Doamne fereşte, mai apar alţi criminali, 
îi voi aresta negreşit pe toţi. 


e 47 


BERLIN, MIERCURI, 4 IULIE 1934 
ORA CINCI ŞI JUMATATE DIMINEAŢA 


Herbert Anwaldt deschise ochii şi apoi îi închise imediat. 
Nutrea speranţa absurdă că, atunci când îi va deschide din 
nou, tot ce vedea în jurul său se va dovedi doar o vedenie 
înspăimântătoare. Era o speranţă zadarnică: bârlogul 
beţivei, unde se trezise, era o realitate de neevitat, de o 
claritate uluitoare. În capul lui Anwaldt, gramofonul acela 
mic tot mai cânta refrenul pe care îl auzise ieri de 
nenumărate ori intonat de Marlene Dietrich - „Ich bin von 
Kopf bis Fuß auf Liebe eingestellt... "22. 

Şi-a mişcat capul de câteva ori. Durerea surdă se 
răspândi încet sub frunte; i se umplură ochii de lacrimi. 
Anwaldt îi închise. Durerea devenise puternică şi nu ceda 
deloc. În gât simţea un nod mare, arzător, cu gust de vomă 
şi vin dulce. ÎI înghiţi - prin gâtlejul său uscat trecu un glonţ 
incandescent. Nu mai voia să bea; tot ce îşi dorea era să 
moară. Deschise totuşi ochii şi se ridică în capul oaselor. 
Oasele fragile ale tâmplelor îi trosniră, de parcă ar fi fost 
strânse într-un cerc de fier. Se uită în jur şi ajunse la 
concluzia că era prima dată când vedea această cameră. 
Lângă el era lungită o femeie beată într-un jupon murdar şi 
lunecos. La masă dormea un bărbat în maiou; mâna lui 
mare, având tatuată o ancoră pe braţ, era încleştată cu 
duioşie pe o sticlă căzută pe muşamaua udă. La fereastră, 
lampa cu parafină se stingea încet. O rază palidă de soare 
se strecura în cameră. 

Anwaldt se uită la încheietura mâinii unde îşi purta 
ceasul. Nu mai era acolo. A, da, ieri, copleşit de milă, îl 
dăduse unui cerşetor. li umbla prin cap un singur gând: 
cum să plece din locul ăla infect. Nu avea să fie uşor. Nu-şi 
vedea nicăieri hainele. Deşi nu ducea lipsă de idei 
excentrice, totuşi nu voia să iasă în stradă doar în chiloţi. 


*2 Dragostea m-a cuprins din cap până-n picioare (germ.). 

Spre uşurarea lui, observă că nu renunţase la obiceiul de la 
orfelinat de a-şi lega şireturile pantofilor unul de celălalt şi 
de a şi-i pune de gât. 

Se ridică din pat, fiind cât pe ce să cadă. Picioarele îi 
alunecară pe podeaua udă şi i se răşchirară, braţele i se 
agitau nebuneşte în căutarea unui punct de sprijin: stânga 
ajunse pe un pat metalic de copil, iar dreapta pe un 
scăunel, pe care aruncase cineva conţinutul unei scrumiere. 

Inima îi bătea în piept ca un ciocan, plămânii pompau 
disperaţi aerul, din gât îi ieşea un sunet gâjâit. Anwaldt se 
luptă cu tentaţia de a se trânti pe pat, lângă nimfa cea 
beată, dar, când se uită la ea şi îi simţi mirosul de dinţi 
stricaţi şi gingii infectate, renunţă de îndată la idee. Într-un 
colţ, îşi zări costumul mototolit. Cât de repede a fost în 
stare, s-a îmbrăcat în întunericul de pe scări, s-a târât în 
stradă şi şi-a amintit numele ei: Weserstrasse. Nu ştia cum 
ajunsese aici. Fluieră după o birjă care trecea pe-acolo. 
Detectivul Herbert Anwaldt băuse cinci zile la rând. De fapt, 
cu scurte pauze, băuse de şase luni. 


BERLIN, JOI, 5 IULIE 1934 
ORA OPT DIMINEAŢA 


Comisarul Secţiei Omucideri, Heinrich von Grappersdorif 
era în culmea furiei. A bătut cu pumnul în masă şi a zbierat 
după ajutor. Lui Anwalat i s-a părut că gulerul rotund, alb ca 
zăpada, al superiorului său o să crape peste gâtul lui 
încordat, ca de taur. Nu îl deranjau din cale-afară ţipetele 
lui. În primul rând, pentru că orice gânduri care îi umblau 
prin minte erau estompate de filtrul gros al mahmurelii. În 
al doilea rând, pentru că ştia că „bătrânul bou din Szezecin” 
nu se înfuriase încă de-a binelea. 

— Uită-te la tine, Anwaldt! Von Grappersdorff îl înşfăcă 
pe detectiv de subţiori şi îl puse în faţa unei oglinzi montate 
într-o ramă gravată. Gestul îi făcu plăcere lui Anwaldt, ca şi 
cum ar fi fost o viguroasă mângâiere masculină. Văzu 
reflectată faţa slăbită şi nerasă a unui bărbat cu părul 
roşcat, care trăda negreşit chiolhanul de cinci zile la rând. 

Albul injectat al ochilor se pierdea în orbitele umflate, 
buzele uscate erau scorojite şi însângerate, părul îi atârna 
pe fruntea adânc brăzdată. 

Von Grappersdorff îşi luă mâinile de pe Anwaldt şi şi le 
şterse scârbit. Se aşeză în spatele biroului şi arboră din nou 
aerul de Jupiter, tunând şi fulgerând. 

— Ai 30 de ani şi arăţi de 40. Te-ai afundat mai jos ca o 
curvă ordinară! Şi totul din cauza unei scursuri cu faţă de 
înger. Curând, orice borfaş din Berlin te va cumpăra cu o 
halbă de bere! N-am nevoie de târfe coruptibile aici! Işi 
trase sufletul şi zbieră: Te dau afară, Butoi fără fund! 
Motivul: ţi-ai luat cinci zile libere, de capul tău. 

Comisarul se aşeză în spatele biroului şi îşi aprinse o 
ţigară. Scoţând nori de fum, nu-şi lua ochii de la cel care 
fusese cel mai bun angajat al său. Filtrul mahmurelii nu mai 
funcţiona. Anwaldt îşi dădu seama că va rămâne fără soldă 
şi nu va mai putea decât să viseze la alcool. Acest gând îşi 
făcu efectul dorit. Se uită rugător la superiorul său, care 
începuse  dintr-odată să citească un raport din ziua 
precedentă. După mai mult timp, îi spuse cu severitate: 

— Te concediez din poliţia berlineză. De mâine, vei 
începe să lucrezi la Comandamentul general al poliţiei din 
Breslau. O persoană importantă de acolo vrea să-ți 
încredinţeze o misiune dificilă. Ce zici? Imi accepţi oferta 
sau ai de gând să cerşeşti pe Kurfürstendamm? Dacă 
şmecherii de-acolo te lasă să faci o muncă aşa de uşoară... 

Anwaldt se strădui să nu izbucnească în lacrimi. Se 
gândea mai mult cum să-şi reţină lacrimile decât la oferta 
comisarului. De data aceasta, von Grappersdorff era sincer. 

— Te duci la Breslau sau nu, beţivanule? 

Anwaldt dădu din cap afirmativ. Comisarul se calmă 
imediat. 

— Ne vedem în Friedrichstrasse în seara asta la opt, pe 
peronul trei. O să-ţi mai dau atunci nişte detalii importante. 
Uite aici cincizeci de mărci să te mai pui la punct. Mi le dai 
înapoi după ce te instalezi în Breslau. 


BERLIN, TOT 5 IULIE 1934 

ORA OPT SEARA 


Anwaldt a fost punctual. Era curat, bărbierit şi - cel mai 
important lucru - treaz. Se îmbrăcase într-un costum nou, 
uşor, de un bej-deschis, cu o cravată asortată. Avea o 
servietă uzată şi o umbrelă. Pălăria, pusă cam strâmb, îi 
dădea aerul unui actor american de care Grappersdorff n- 
auzise. 

— Bine. Acum arăţi mai ca lumea. Comisarul se apropie 
de fostul său angajat şi îl mirosi. Răsuflă! 

Anwaldt făcu întocmai. 

— Nici măcar o bere? Lui von Grappersdorff nu-i venea să 
creadă. 

— Nu, niciuna. 

Comisarul îl luă de braţ şi începură să meargă pe peron. 
Locomotiva scotea nori de abur. 

— Ascultă-mă cu atenţie. Nu ştiu ce vei avea de făcut în 
Breslau, dar misiunea e sigur grea şi periculoasă. Răsplata 
pe care o vei primi va fi aşa de mare că nu va mai trebui să 
munceşti în viaţa ta. Ai să poţi să bei până mori, dar cât stai 
în Breslau, nicio picătură... S-a-nţeles? Von Grappersdorff 
râse din toată inima. Trebuie să recunosc că l-am avertizat 
pe Muhlhaus, vechiul meu prieten din Breslau, de năravul 
ăsta al tău. Dar a insistat, nu ştiu de ce. Poate a auzit c-ai 
făcut treabă bună în alte cazuri. Dar să trecem la subiect. 
Ai să fii singur în compartiment. Simte-te bine. Uite şi un 
cadou de despărţire de la prietenii tăi. Te va ajuta să-ți 
treacă mahmureala. 

Făcu semn cu degetul. O brunetă voluptuoasă, cu o 
pălărie nostimă, se apropie de ei. Ea îi dădu lui Anwaldt o 
bucată de hârtie. 

— Sunt un cadou de la prietenii tăi. Ai grijă şi mai vino la 
Berlin din când în când. 

Anwaldt se uită în jur şi, dincolo de chioşcul cu îngheţată 
şi limonadă îşi văzu colegii râzând, strâmbându-se şi făcând 
gesturi vulgare. Era stânjenit. Ca şi fata, de altfel. 


BRESLAU, VINERI, 6 IULIE 1934 

ORA CINCI ŞI JUMĂTATE DUPĂ-AMIAZĂ 


Şeful Secţiei Omucideri, Eberhard Mock, se pregătea să 
plece la Sopot, unde voia să-şi petreacă o vacanţă de două 
zile. Trenul pleca peste două ore, aşa că nu era de mirare 
că domnea o dezordine grozavă în apartamentul său. Soţia 
lui Mock se simţea ca un peşte în apă. Blonda cea scundă şi 
corpolentă le dădea servitorilor ordine scurte pe un ton 
ridicat. Mock stătea plictisit într-un fotoliu şi asculta radioul. 
Tocmai căuta alt post când a sunat telefonul. 

— Aici reşedinţa baronului von der Malten, se auzi vocea 
lui Matthias, majordomul. Baronul vă aşteaptă, domnule 
inspector, cât mai repede cu putinţă. 

Continuând să caute alt post, comisarul spuse pe un ton 
calm: 

— la ascultă, lacheule, dacă baronul vrea să mă vadă, să- 
şi mute fundul aici „cât mai repede cu putinţă”, pentru că 
tocmai plec în vacanţă. 

— Mă aşteptam să reacţionezi aşa, Eberhard. Mock auzi 
în receptor vocea profundă şi rece a baronului. Am 
prevăzut asta şi, fiindcă eu am respect pentru timp, am 
aşezat lângă aparat o carte de vizită cu un număr de 
telefon. Mi-a fost tare greu să pun mâna pe ea. Dacă nu vii 
imediat, o să formez numărul. Nu vrei să ştii pe cine am să 
sun? 

Mock îşi pierdu brusc interesul pentru marşurile 
transmise la radio. Îşi plimbă un deget peste aparatul de 
radio şi murmură: 

— Vin imediat. 

După un sfert de oră, era deja pe Eichen-Allee. Fără să-l 
salute, trecu pe lângă bătrânul majordom, care stătea în 
prag - drept ca un stâlp - şi mormăi: 

— Ştiu unde e biroul baronului! 

Amfitrionul lui stătea în uşă, îmbrăcat într-un halat lung 
cu picăţele şi încălţat cu papuci din piele deschisă la 
culoare. Sub gulerul descheiat al cămăşii, avea un fular de 
mătase. Zâmbea, dar ochii îi erau foarte trişti. Faţa slabă, 
brăzdată de riduri parcă îi luase foc. 

— E o mare onoare pentru noi că Excelenţa Voastră şi-a 
dat osteneala să treacă pe aici, zise el, schimonosindu-şi 
faţa într-un zâmbet glumeţ, însă, pe neaşteptate, deveni 
serios. Hai, vino. la loc, fumează o ţigară şi nu pune 
întrebări! 

— Am să pun totuşi una. Se vedea de la o poştă că Mock 
era furios. Cui aveai de gând să-i telefonezi? 

— O să încep cu asta. Dacă nu veneai, l-aş fi sunat pe 
Udo von Woyrsch, comandantul SS din Breslau. Este nobil, 
dintr-o familie de vază, oarecum înrudit prin căsătorie cu 
neamul von der Malten. M-ar fi ajutat cu siguranţă să ajung 
la noul şef al Gestapoului, Erich Kraus. Nu ştiai... von 
Woyrsch e în toane foarte bune de o săptămână. Şi-a scos 
şi el cuțitul în „noaptea cuţitelor lungi” şi şi-a nimicit 
duşmanii atât de demni de dispreţ: Helmuth Bruckner, Hans 
Paul von Heydenbreck şi încă vreo câţiva din SS. Dar vai, ce 
nenorocire i s-a întâmplat craiului nostru, mare cuceritor al 
inimilor de băieţi, Edmund Heines! SS-ul l-a asasinat în 
frumoasa comună bavareză Bad Wiessee. Şi nici nu l-au 
scos din patul vreunui neică nimeni, ci chiar din cel al 
şefului S.A., Ernst Röhm însuşi, care, nu după mult timp, a 
avut aceeaşi soartă cu iubitul său... Şi oare ce i s-a 
întâmplat unui om atât de plin de viaţă cum era scumpul 
tău Piontek, de-a ajuns să se spânzure la el în grădină? Se 
pare că scumpei sale neveste i-au fost arătate nişte 
fotografii în care bătrânul Walter, cu un turban pe cap, 
făcea cu o fetiţă de nouă ani ceea ce anticii numeau 
dragoste lesbiană. Dacă nu-şi lua singur viaţa, puii noştri de 
lup din Cămăşile Brune de pe Neudorfstrasse tot i-ar fi venit 
de hac. 

Baronul, mare amator de Homer, adora istoria. Dar, de 
această dată, trecutul nu era decât un preambul. 

— O să-ţi pun o întrebare scurtă şi succintă: vrei să-i arăt 
lui Kraus documentele pe care le am şi din care reiese clar 
că şeful Secţiei Omucideri a fost francmason? Răspunde 
prin „da” sau „nu”. Ştiai că şeful Gestapoului, numit abia 
acum câteva zile, încearcă din răsputeri să-şi dovedească 
sieşi şi superiorilor săi de la Berlin că decizia lor a fost 

corectă? Avem acum, în Gestapo, un om care e mai hitlerist 
decât Hitler însuşi. Vrei ca Hitler din Breslau să afle întreg 
adevărul despre cariera ta? 

Mock începu să se foiască pe scaun. Ţigara scumpă îi 
lăsă dintr-odată un gust acru în gură. Ştiuse de un timp de 
atacul plănuit asupra lui Röhm şi a adepților săi din Silezia, 
dar, bucurându-se în sinea sa, le interzisese oamenilor lui 
să intervină în vreun fel. „Lasă-i să se omoare între ei, 
nenorociţii naibii,” îi spusese singurului om din poliţie în 
care avea încredere. lar el însuşi le oferise cu plăcere celor 
din SS o serie de fotografii compromiţătoare. A vrut să 
închine o cupă de şampanie în cinstea morţii lui Piontek, 
Heines şi Bruckner, dar, când ridică paharul pentru un toast 
solitar, îi înţepeni braţul. Işi dăduse seama că ticăloşii 
făcuseră o epurare în propriile rânduri, dar tot erau la 
conducere. Şi că acestor sinistre exemplare le vor urma 
altele, şi mai nemernice. Erich Kraus era cel mai crud dintre 
toţi hitleriştii pe care îi cunoscuse. 

— Nu-mi răspunde, biet cizmar din Waldenburg, 
zdreanţă, mediocritate ce eşti! Chiar şi felul în care reciţi 
din Horaţiu are fineţea unei copite. We ultra crepidam.2 N- 
ai băgat în seamă avertismentul şi ne-ai minţit în faţă. De 
dragul carierei tale. Ai părăsit loja. Ai făcut pe ascuns 
servicii Gestapoului. Nu mă întreba de unde ştiu şi asta... 
Desigur, şi chestia asta tot pentru carieră ai făcut-o. Dar 
fiica mea ţi-a servit cel mai bine în carieră. Îţi aduci aminte 
- aceeaşi fiinţă care alerga şchiopătând să te întâmpine. Îți 
aminteşti ce mult te plăcea? „Dragă Herr Ebi”... aşa îţi 
spunea când te vedea. 

Mock se ridică în picioare pe neaşteptate. 

— Ce vrei? Ti-am dat deja criminalul pe mână. Vorbeşte 
cum ai promis, „pe scurt şi succint” şi abţine-te de la 
discursuri demne de Cicero! 

Von der Malten nu spuse nimic, ci se duse la birou şi 
scoase dintr-un sertar o cutie cu bomboane de ciocolată 
Wiener. O deschise şi i-o puse lui Mock sub nas. Un 
scorpion era prins cu un ac de catifeaua roşie. Lângă el era 


23 Vezi-ţi de treaba ta (/at.). 

un cartonaş albastru cu versurile în coptă despre moarte pe 
care le ştia deja. Dedesubt scria în germană: „Suferinta îţi 
este încă prea mică.” Am găsit asta în birou. 

Mock se uită la modelul geocentric al Pământului şi 
spuse, mai calm acum: 

— Nu lipsesc psihopaţii din oraşul nostru. Şi, în mod 
sigur, nu lipsesc nici printre servitorii tăi - cine ar putea 
pătrunde într-o reşedinţă atât de bine păzită? 

Baronul îşi făcea de lucru cu un cuţit de tăiat hârtie. 
Deodată, îşi întoarse privirea spre fereastră. 

— Vrei să vezi cu ochii tăi ca să crezi? Chiar vrei să te uiţi 
la dessous-ul fiicei mele? L-am păstrat. Era în cutia asta, 
lângă scorpion şi bilet. 

Mock îşi aminti, desigur, că lenjeria intimă a Mariettei 
lipsea de la locul crimei. Din această cauză îi spusese unuia 
dintre oamenii lui să-i verifice pe toţi fetişiştii din ţinut. 

Von der Malten puse cuțitul deoparte şi spuse cu o voce 
care tremura de furie: 

— L-am terminat pe „criminalul” din celulă, tipul pe care 
mi l-ai dat pe mână... Nebunul ăla de evreu bătrân... Nu 
există decât un singur om pe lume pe care să-l urăsc mai 
mult decât pe tine: adevăratul criminal. Ai să faci tot ce-ţi 
stă în putinţă, Mock, ca să-l găseşti pe criminalul ăla. Nu... 
nu... nu tu personal. Altcineva va conduce noua anchetă. 
Cineva din afară, pe care nicio gaşcă din Breslau să nu-l 
poată influenţa. În afară de asta, voi l-aţi prins deja pe 
criminal... Cum ar fi să-l căutaţi din nou? Ai putea să-ţi 
pierzi postul şi medalia... 

Baronul se aplecă peste birou, ajungând la câţiva 
centimetri de faţa lui Mock, pe care îl învălui cu respiraţia 
sa urât mirositoare. 

— Mă ajuţi sau îţi distrug cariera? Promiţi să faci tot ce-ţi 
spun sau îi sun pe von Woyrsch şi pe Kraus? 

— Te ajut, dar nu ştiu cum. Ce trebuie să fac? răspunse 
Mock fără să ezite. 

— Asta-i prima întrebare inteligentă pe care mi-o pui. 
Vocea baronului încă tremura de furie. Vino în salon. O să 
te prezint cuiva. 

Nu deschise bine baronul uşa de la salon, că se şi ridicară 
cei doi bărbaţi care şezuseră la o masă. Bărbatul nu prea 
înalt, cu păr negru şi cârlionțat, arăta ca un adolescent 
prins de părinţi uitându-se la fotografii pornografice. 
Celălalt, mai tânăr, zvelt, cu părul castaniu-roşcat, avea în 
ochi aceeaşi expresie obosită şi satisfăcută pe care şi-o 
văzuse şi Mock în oglindă în dimineţile de sâmbătă. 

— Inspectore, i se adresă baronul lui Mock. Să ţi-i prezint 
pe doctorul Georg Maass şi pe detectivul de la Poliţia din 
Berlin, Herbert Anwaldt. Doctorul Maass e o figură ilustră a 
Universităţii din Königsberg şi un eminent semitolog şi 
istoric, iar detectivul Anwaldt e specialist în crime de natură 
sexuală. Dragii mei domni, acesta e şeful Secţiei Omucideri 
din cadrul Poliţiei din Breslau, inspectorul Eberhard Mock. 

Bărbaţii se salutară dând din cap, după care - urmând 
exemplul baronului - se aşezară. Amfitrionul continuă pe un 
ton ceremonios: 

— Sunt convins că veţi fi trataţi cu cea mai mare 
consideraţie, iar comisarul vă da tot ajutorul posibil. 
Dosarele şi bibliotecile vă vor sta la dispoziţie. Inspectorul a 
încuviinţat din toată inima să-l angajeze - de mâine - pe 
detectivul Anwaldt în secţia pe care o conduce, ca 
însărcinat cu afaceri speciale. Nu-i aşa, inspectore? Mock, 
uimit de cuvântul „consideraţie”, înclină din cap afirmativ. 
Detectivul Anwaldt, având acces la orice dosare sau 
informaţii, va începe o anchetă strict secretă în cazul 
asasinării fiicei mele. Am omis ceva, inspectore? 

— Nu, nu ai omis nimic, baroane, îi confirmă Mock, 
gândindu-se cum o să potolească furia nevesti-sii când 
avea să afle că-şi va petrece singură primele zile de 
vacanţă. 


BRESLAU, SÂMBĂTĂ, 7 IULIE 1934 
ORA OPT DIMINEAŢA 


Breslau era cotropit de o căldură sufocantă. Depresiunea 
în care se afla oraşul se cocea în aerul arzător. Vânzătorii 

de limonadă stăteau sub umbrele de soare pe la colţuri de 
stradă, în magazine sau în locurile închiriate pentru negoţul 
lor. Nu mai trebuiau să facă reclamă la marfă. Angajaseră 
cu toţii ajutoare care le aduceau găleți cu gheaţă din 
depozite. Făcându-şi vânt tot timpul, o mulţime de oameni 
transpiraţi umpleau cafenelele şi cofetăriile de pe eleganta 
Gartenstrasse. Instrumentiştii din fanfară, uzi leoarcă de 
sudoare, cântau marşuri şi valsuri în Liebichshâhe unde, la 
umbra castanilor şi platanilor, cei din clasa de mijloc, 
obosiţi după o săptămână de muncă, respirau aerul 
îmbâăcsit. Scuarurile şi parcurile erau pline de bătrâni care 
jucau skat şi de dădace nervoase care încercau să-i 
potolească pe copiii peste măsură de agitaţi de la căldură. 
Elevii care nu plecaseră încă în vacanţă, uitaseră de mult 
de sinus şi cosinus sau de Hermann și Dorothea” şi 
organizau concursuri de înot în  Burgerwerder. 
Lumpenproletariatul de pe străduţele sărăcăcioase şi 
murdare din jurul Ringului se tolănise în pragul caselor sau 
prin canale. Tinerii organizau vânători de şobolani, animale 
care mişunau în număr mare printre pubele. La ferestre 
atârnau jalnic cearşafuri ude. Breslau abia răsufla sub 
povara arşiţei. Producătorii şi vânzătorii de îngheţată şi 
limonadă îşi frecau mâinile. Fabricile de bere lucrau la foc 
continuu. Herbert Anwaldt îşi începea ancheta. 
x kx * 

Poliţiştii stăteau în sala de şedinţe fără vestoane pe ei, cu 
cămăşile deschise la nasturele de sus. Singura excepţie o 
constituia aghiotantul lui Mock, Max Forstner, care - deşi 
asuda în costumul său prea strâmt şi cu guler tare - nu-şi 
permitea să dea nici măcar o vagă impresie de detaşare. 
Ceilalţi nu-l prea înghiţeau. Motivele acestei antipatii erau 
aroganta şi maliţiozitatea cu care îşi trata subordonații, în 
doze mici, dar virulente. Ba îi critica unuia pălăria pentru că 
nu era la modă, ba se lua de altul că nu e bine bărbierit sau 
avea cravata pătată, sau îi dojenea pentru alte fleacuri, 
care - în opinia sa - nu cadrau cu imaginea unui poliţist. 


24 Poem epico-idilic scris de Johann Wolfgang von Goethe între anii 
1796 şi 1797 (n.trad.). 

Dar căldura din această dimineaţă îl lăsase fără argumente 
în orice eventuală dispută referitoare la ţinuta 
subordonaţilor săi. 

Uşa se deschise şi intră Mock, împreună cu un bărbat 
zvelt de vreo 30 de ani, cu părul castaniu-roşcat. Nou- 
venitul arăta ca un om care nu dormea niciodată atât cât 
trebuia. Îşi reţinea căscatul, dar ochii lăcrimoşi îl dădeau de 
gol. Forstner strâmbă din nas la vederea costumului bej- 
deschis. 

Ca de obicei, Mock îşi aprinse mai întâi o ţigară, gest pe 
care îl făcură apoi aproape toţi subordonații săi. 

— Bună dimineaţa, domnilor. Acesta e noul nostru coleg, 
detectivul Herbert Anwaldt, care a lucrat până acum la 
Poliţia din Berlin, dar de astăzi este însărcinatul cu afaceri 
speciale al acestei secţii şi conduce o anchetă. Răspunde 
de rezultatele acesteia numai în faţa mea. Vă rog să-i 
satisfaceţi orice cerere cu tot zelul. Pe durata acestei 
anchete, detectivul Anwaldt este ca şi superiorul vostru. 
Desigur, Forstner nu trebuie să se conformeze. Mock îşi 
stinse ţigara şi rămase o clipă tăcut; oamenii săi ştiau că 
urma cel mai important subiect al şedinţei. Domnilor, dacă 
instrucţiunile pe care vi le va da Anwaldt vă vor împiedica 
să vă continuaţi munca la cazurile în lucru, lăsaţi-le 
deoparte. Cazul noului nostru coleg este în momentul de 
faţă cel mai important. Asta-i tot, acum vă rog să vă 
întoarceţi la treabă. 

x kx * 

Anwaldt se uită curios prin biroul lui Mock. Oricât încerca, 
nu vedea în acea încăpere nimic care să poarte o amprentă 
personală şi să spună ceva despre cel care o ocupa. Toate 
lucrurile erau puse la locul lor şi era atât de curat că părea 
aproape steril. Deodată, inspectorul strică ordinea perfectă 
- îşi scoase haina şi o trânti pe spătarul unui scaun. Intre 
bretelele albastre, cu modelul lor original (femei goale care 
se lipeau una de alta într-o îmbrăţişare strânsă) se rotunjea 
mândră o burtă destul de proeminentă. Anwaldt, mulţumit 
că văzuse în sfârşit un om în carne şi oase, îi zâmbi. Mock 
nu observă; tocmai ceruse prin telefon două ceşti de ceai 

tare. 

— Se pare că îţi potoleşte grozav setea când e aşa cald. 
Să vedem... 

Îi oferi lui Anwaldt cutia cu trabucuri. Fără grabă şi cu 
meticulozitate, tăie capătul unuia cu un cleştişor. Secretarul 
lui Mock, Dietmar Krank, puse pe masă un ceainic şi câteva 
ceşti. 

— Cu ce vrei să începi, Anwaldt? 

— Domnule inspector-şef, aş avea o sugestie... 

— Fără formalisme, te rog. Noi nu umblăm cu atâtea 
politeţuri ca baronul. 

— Desigur, cum doriţi. Am stat toată noaptea trecută să 
citesc dosarele cazului. Aş vrea să ştiu cum vi se pare 
următorul raţionament: cineva a făcut din Friedlânder un 
tap ispăşitor, ergo acel cineva vrea să-l ascundă pe 
adevăratul făptaş. Poate că acea persoană este însuşi 
criminalul. Trebuie să găsesc persoana sau persoanele care 
i-au înscenat asta lui Friedländer, cu alte cuvinte pe cei 
care vi l-au băgat pe gât ca să-l mâncaţi cu fulgi cu tot. Aşa 
că o să încep cu baronul von Köpperlingk, pentru că el vi l-a 
indicat pe Friedländer. Anwaldt zâmbi pe furiş. Dar, apropo, 
cum de aţi putut crede că un om de 60 de ani a reuşit - 
într-o jumătate de oră - să omoare un angajat al căilor 
ferate, apoi să întreţină relaţii sexuale cu două femei, lucru 
la care - nu e greu de presupus - victimele au opus 
rezistenţă? lar pe urmă să le omoare pe amândouă şi să 
scrie pe perete ceva cu înflorituri, să sară pe fereastră şi să 
dispară în ceaţă? Arătaţi-mi un tânăr de 20 de ani care e-n 
stare de aşa o ispravă. 

— Dragul meu, făcu Mock, râzând. Îi plăceau naivitatea şi 
curajul lui Anwaldt. Epilepticii au adesea, după o criză, 
puteri excepționale, chiar supranaturale. Tot acest 
comportament e rezultatul acţiunii unor hormoni misterioşi, 
despre care mi-a dat multe amănunte doctorul lui 
Friedlânder. N-am niciun motiv să nu-l cred. 

— Chiar aşa. Aveţi încredere în el. Dar eu nu am în 
nimeni. Trebuie să vorbesc cu doctorul ăsta. Poate că l-a 
pus cineva să vă povestească despre însuşirile astea 

extraordinare ale epilepticilor, care intră în transă ca 
dervişii şi alte asemenea... Anwaldt nu găsea cuvântul 
potrivit. Şi alte asemenea aiureli. 

Mock luă încet o gură de ceai. 

— Eşti foarte intransigent, tinere. 

Anwaldt bău jumătate de ceaşcă dintr-o sorbitură. Voia 
cu orice preţ să-i arate inspectorului cât de stăpân pe el se 
simţea în chestii din acestea. Dar tocmai încrederea în sine 
îi lipsea. Chiar în acel moment se purta ca un băieţel care 
şi-a udat patul noaptea iar când se trezeşte de dimineaţă, 
nu mai ştie ce să facă. (Am fost ales, eu sunt alesul. O să 
câștig o grămadă de bani.) Termină de băut ceaşca de ceai. 

— AŞ vrea transcrierea interogatoriului lui Friedlânder, vă 
rog să mi-o daţi. Încerca să pară hotărât. 

— De ce ai nevoie de transcriere? Tonul lui Mock nu mai 
era amuzat. Lucrezi în poliţie de ani buni şi ştii că uneori 
trebuie să punem presiune pe persoana interogată. 
Transcrierea a fost periată. Mai bine îţi spun eu ce s-a 
întâmplat. La urma urmei, eu l-am interogat. Se uită pe 
fereastră şi începu să-i toarne tânărului o serie întreagă de 
baliverne. L-am întrebat dacă are un alibi. Nu avea. A 
trebuit să-l lovesc. (Fără îndoială că tipul de la Gestapo, 
Konrad, l-a făcut repede să vorbească. Avea el metodele 
lui.) Când l-am întrebat de hieroglifele cu care îşi umplea 
caietele alea groase ale lui, a râs şi mi-a zis că erau mesaje 
pentru fraţii care aveau să-l răzbune. (Am auzit că 
respectivul Konrad taie tendoanele cu lama.) A trebuit să 
fiu mai convingător. Le-am spus să o aducă pe fiică-sa. Asta 
a mers. S-a potolit imediat şi şi-a recunoscut vinovăția. 
Asta-i tot. (Biata fată... Ce puteam să fac? A trebuit s-o dau 
pe mâna lui Piontek... A făcut-o dependentă de morfină şi a 
trimis-o în patul mai multor tipi de rang înalt.) 

— Şi aţi crezut ce vă spune un nebun? Ochii lui Anwaldt 
se măriră de uimire. Pe cine aţi supus unui asemenea 
şantaj? 

Mock era sincer amuzat. Îşi luă atitudinea pe care ar fi 
avut-o Muhlhaus faţă de Anwaldt - aceea a unui bunic 
blând care îi dă o castană nepotului care bate câmpii. 

— Nu e destul pentru tine? Un zâmbet sarcastic i se 
aşternu pe faţă. Aveam în faţa mea un nebun epileptic 
care, aşa cum afirmă doctorul, poate să facă minuni după o 
criză: nu avea alibi, doar nişte caiete cu însemnări ciudate. 
Dacă tu, având asemenea probe, tot o să-l mai cauţi pe 
criminal, n-o să termini niciodată ancheta. Sau poate că ai 
fost la fel de perspicace şi la Berlin, aşa că, într-un final, 
von Grappersdorff ţi-a făcut vânt în provincie? 

— Inspectore, domnule, dar toate chestiile astea chiar v- 
au convins? 

Mock îşi stăpâni intenţionat iritarea. Îi plăcea mult 
sentimentul pe care i-l dădea: că era în stare să-şi 
controleze emoţiile, dar şi să le dea frâu liber în orice clipă 
ar fi vrut. 

— Conduci o anchetă sau îmi faci un profil psihologic? 
zbieră el. Dar nu-şi jucase bine cartea; nu-l speriase deloc 
pe Anwaldt. Mock n-avea de unde să ştie că răcnetele nu 
aveau efect asupra lui. Le auzise prea des în copilărie. 

— Îmi pare rău, spuse detectivul. N-am vrut să vă 
jignesc. 

— Uite ce e, fiule, zise Mock tolănindu-se în fotoliu şi 
jucându-se cu verigheta, dar făcându-i deja în gând profilul 
lui Anwaldt, dacă eram aşa sensibil, n-aş fi fost în stare să 
lucrez de aproape douăzeci şi cinci de ani în poliţie. Îşi dădu 
imediat seama că Anwaldt se prefăcea că e umil. Asta Îl 
intrigă atât de mult, încât se hotărî să intre în acest joc 
subtil. Nu trebuia să-ţi ceri scuze. În felul ăsta ţi-ai arătat 
slăbiciunea. Am să-ţi dau un sfat: ascunde-ţi întotdeauna 
slăbiciunile şi fă-le cunoscute pe-ale altora. Aşa îi poţi 
prinde în capcană. Ştii ce înseamnă „să ai pe cineva la 
mână” sau „să ştii ce puncte vulnerabile are cineva”? 
Acestea pot fi jocul de cărţi sau simpatia exagerată pentru 
efebii cu un corp armonios sau, de ce nu, originile evreieşti. 
Profitând de aceste vulnerabilităţi, am triumfat eu de 
nenumărate ori. 

— lar acum aţi putea să-mi folosiţi slăbiciunea împotriva 
mea. Să mă prindeţi în „ghearele fricii”. 

— Şi de ce aş face-o? 


e 6l œ» 


Anwaldt încetă să mai pară umil. Conversaţia îi făcea 
multă plăcere. Se simţea ca şi cum ar fi fost reprezentatul 
unei discipline ştiinţifice rare, care se întâlneşte, pe 
neaşteptate, cu un monstru sacru al aceleiaşi ştiinţe într-un 
tren, străduindu-se să nu numere staţiile care se succed 
inexorabil. 

— De ce? Pentru că am reluat o anchetă pe care aţi 
încheiat-o cu atâta succes. (Din câte ştiu, ai avansat 
spectaculos în carieră datorită acestei anchete.) 

— Atunci vezi-ţi de anchetă şi nu face disecţii psihologice 
pe mine! Mock hotărâse să-şi iasă un pic din fire a doua 
oară. 

Anwaldt îşi făcu vânt un timp cu un număr din Breslauer 
Zeitung. În cele din urmă, riscă o remarcă: 

— Asta şi fac. Începând cu dumneavoastră. 

Râsul sănătos al lui Mock răsună în cameră. Anwalat îi 
tinu isonul cu timiditate. Forstner asculta la uşă - dar 
degeaba. 

— Îmi placi, fiule, zise Mock, terminându-şi ceaiul. Dacă 
ai vreo problemă, sună-mă oricând, noapte sau zi. Am câte 
un „punct vulnerabil” pentru aproape toţi din oraş. 

— Dar mie nu mi-aţi găsit unul? Anwaldt îşi puse în 
portmoneu eleganta carte de vizită. 

Mock se ridică în picioare, făcând un gest care însemna 
că această conversaţie se terminase din punctul lui de 
vedere. 

— Şi uite de-asta încă te plac. 


BRESLAU, TOT 7 IULIE 1934 
ORA CINCI DUPA-AMIAZA 


În afară de bucătărie, biroul lui Mock era singura încăpere 
din apartamentul său de cinci camere din Rehdigerplatz nr. 
1, ale cărei ferestre dădeau spre nord. Doar acolo te puteai 
bucura de o răcoare plăcută în timpul verii. Inspectorul-şef 
tocmai îşi terminase prânzul adus de la restaurantul 
Grajecka de vis-à-vis. Stătea la birou şi îşi bea berea 
Haselbach rece, pe care o luase din cămară cu puţin timp 

înainte. Ca de obicei după ce lua masa, fuma şi citea o 
carte luată la întâmplare din bibliotecă. De data aceasta, 
dăduse peste o lucrare a unui autor interzis: Psihopatologia 
vieții cotidiene, de Sigmund Freud. Citea paragraful despre 
cum inconştientul îţi dictează să te exprimi aşa cum n-ai 
vrea şi se adâncea pe nesimţite într-un somn pe care şi-l 
dorea de mult, când îşi aminti că îi spusese lui Anwaldt 
„fiule” în acea zi. Îl luase gura pe dinainte, lucru care, în 
vorbirea lui Mock, era extrem de neobişnuit. Se considera 
un om foarte rezervat şi, sub influenţa lui Freud, credea că 
tocmai atunci când te ia gura pe dinainte ţi se dezvăluie 
nevoile şi dorinţele ascunse. Cel mai scump vis al său era 
să aibă un fiu. Divorţase de prima nevastă după patru ani 
de căsnicie, când îl înşelase cu un servitor, pentru că nu 
mai putea să suporte reproşurile din ce în ce mai violente 
pe care i le făcea el din cauză că era stearpă. După aceea 
avusese mai multe amante. Dacă măcar una dintre ele ar fi 
rămas gravidă, s-ar fi căsătorit cu ea fără nicio ezitare. Din 
păcate, şirul de amante l-a părăsit pe posomorâtul nevrotic, 
şi-au găsit alţi bărbaţi şi au creat nişte hoarde mai mult sau 
mai puţin fericite. Toate au avut copii. Mock, pe atunci de 
40 de ani, încă nu credea că e infertil, aşa că a continuat să 
caute o femeie care să-i dăruiască un fiu. In cele din urmă a 
găsit o fostă studentă la medicină, pe care o dezmoştenise 
familia pentru că făcuse un copil din flori. Fata fusese 
exmatriculată de la universitate şi devenise amanta unui 
misit bogat. Mock o interogase într-un caz în care era 
implicat şi misitul. După câteva zile, Inga Martens s-a mutat 
în apartamentul de pe Zwingerstrasse, pe care îl închinase 
Mock, iar după ce polițistul îi prinsese „punctul vulnerabil”, 
misitul s-a mutat de bună voie la Liegnitz şi şi-a uitat 
amanta. Mock era fericit. Venea la Inga în fiecare dimineaţă 
la micul dejun, după ce înota în forţă în piscina de lângă 
casa ei. După trei luni, era în culmea fericirii: Inga 
rămăsese însărcinată. Mock a luat decizia de a se căsători a 
doua oară; ajunsese să creadă în vechiul dicton latin - amor 
omnia vincit. După câteva luni, Inga s-a mutat din 
Zwingerstrasse şi a dat naştere celui de-al doilea copil al 


e 03 - 


profesorului ei, doctorul Karl Meissner, care, între timp, 
divorțase şi se însurase cu ea. Mock şi-a pierdut încrederea 
în dragoste. A încetat să-şi mai facă iluzii şi s-a căsătorit cu 
o daneză bogată, fără copii, ce-a de-a doua şi ultima lui 
soţie. 

Amintirile inspectorului-şef au fost întrerupte de ţârâitul 
telefonului. S-a bucurat să audă vocea lui Anwaldt. 

— Profit de amabila dumneavoastră invitaţie de a vă 
suna oricând. Am o problemă cu Weinsberg. Acum îşi spune 
Winkler şi pretinde că nu ştie nimic despre Friedlânder. Nu 
a vrut să stea de vorbă cu mine şi aproape şi-a asmuţit 
câinii asupra mea. Nu aveţi nimic despre el? 

Mock se gândi un minut întreg. 

— Cred că da, dar nu pot să-ţi spun la telefon. Vino, te 
rog, la mine peste o oră, la adresa Rehdigerplatz nr. 1, ap. 
6. 

Aşeză receptorul în furcă şi formă numărul lui Forstner. Îi 
puse două întrebări şi ascultă răspunsurile lui detaliate. 
După o clipă, telefonul începu din nou să sune. Vocea lui 
Erich Kraus avea două intonaţii opuse: şeful Gestapoului 
întreba şi ordona totodată. 

— Mock, cine mai e şi Anwaldt ăsta şi ce naiba face aici? 

Eberhard nu-i suporta tonul arogant. Piontek îl rugase 
întotdeauna aproape umil să-i dea informaţii, chiar dacă 
ştia că Mock nu putea să-l refuze, pe când Kraus i le cerea 
într-un mod brutal. Deşi nu lucra în Breslau decât de o 
săptămână, era deja profund antipatizat de către mulţi 
oameni pentru lipsa lui de tact. „Un parvenu din 
Frankenstein şi un fanatic,” - şuşoteau aristocrații din 
Breslau, atât cei de sânge, cât şi cei de spirit. 

— Ce faci, ai adormit? 

— Anwalat este agent al Abwehr-ului?5, zise Mock, care se 
pregătise să răspundă la întrebările referitoare la noul 
detectiv. Ştia că un răspuns sincer ar putea fi foarte 
periculos pentru berlinez. Acest răspuns îl proteja pe 
Anwaldt, deoarece şeful  Abwehr-ului din Breslau, 
aristocratul din Silezia Rainer von Hardenburg, îl detesta pe 


25 Serviciul de spionaj al armatei (n.trad.). 

Kraus. Se ocupă cu deconspirarea serviciilor secrete 
poloneze din Breslau. 

— De ce ai nevoie de el? De ce nu te-ai dus în vacanţă, 
aşa cum intenţionai? 

— M-a reţinut o chestiune personală. 

— Ce anume? 

Kraus preţuia, mai presus de toate, marşurile militare şi 
viaţa de familie. Mock simţea repulsie pentru acest om care 
îşi spăla cu meticulozitate mâinile de sângele deţinuţilor pe 
care îi tortura el însuşi, pentru ca mai târziu să se aşeze la 
masă cu întreaga familie. În a doua sa zi de serviciu, Kraus 
omorâse în bătaie un deţinut căsătorit care nu voise să 
spună unde se întâlnea cu amanta, o angajată a 
Consulatului Poloniei. Mai târziu, se lăudase în faţa întregii 
conduceri a poliţiei cu faptul că ura infidelitatea conjugală. 

Mock trase o gură de aer şi ezită, apoi spuse: 

— Am rămas în oraş din cauza unei prietene... Dar, te 
rog, să fii discret... Ştii cum e... 

— Pfui, făcu Kraus. Eu nu ştiu cum e. 

Gestapovistul trânti receptorul cu putere. Mock se duse 
la fereastră şi se uită lung la castanul plin de praf, ale cărui 
frunze nu se mişcau deloc, pentru că nu adia nici cea mai 
vagă boare. Sacagiul le vindea celor din bloc lichidul 
dătător de viaţă, copiii se fugăreau şi ţipau pe terenul de 
joacă aparţinând şcolii comunităţii evreieşti şi ridicau nori 
de praf. Mock era oarecum iritat. Ar fi vrut să se 
odihnească, dar nici acasă nu avea parte de linişte după 
atâtea ore de muncă. Puse tabla de şah pe birou şi luă în 
mână Capcane în şah de Uberbrand. Când combinaţiile îl 
absorbiseră într-o asemenea măsură încât uitase de 
căldură şi oboseală, sună cineva la uşă. (La naiba, trebuie 
să fie Anwalat. Sper că ştie să joace şah.) 

Anwaldt era pasionat de şah. Aşa că nu a fost de mirare 
că el şi Mock au stat în faţa tablei până în zori, bând cafea 
şi limonadă. Mock, care făcea pronosticuri chiar şi la cele 
mai simple mutări, a pus pariu că rezultatul ultimului joc va 
prevesti succesul anchetei conduse de Anwaldt. A şasea şi 
ultima partidă a durat de la două la patru dimineaţa. S-a 


e 05 - 


terminat remiză. 


BRESLAU, DUMINICĂ, 8 IULIE 1934 
ORA NOUĂ DIMINEAŢA 


Mock şi-a parcat Adlerul negru în faţa clădirii 
sărăcăcioase de pe Zietenstrasse, în care locuia Anwaldt. 
Detectivul îl auzi claxonând tocmai când cobora scările. Cei 
doi bărbaţi şi-au dat mâna. Mock o luă pe Seydlitzstrasse, 
trecu de enorma clădire a Circului Busch, viră la stânga, 
traversă Sonnemplatz şi se opri în faţa tipografiei naziste 
de pe Sonnenstrasse. Cobori din maşină, intră în clădire şi 
ieşi repede, cu un pachet mic sub braţ. Întoarse imediat şi 
acceleră ca să mai mişte măcar puţin aerul cald şi îmbâăcsit 
din maşină. Era nedormit şi tăcut. Au luat-o pe sub viaduct 
şi au ajuns pe lunga şi frumoasa Gabitzstrasse. Anwaldt se 
uita cu interes la bisericile pe lângă care treceau, iar Mock Îi 
spunea tot ce ştia despre ele: prima era o capelă iezuită, 
care arăta ca şi cum ar fi fost parte din clădirea alăturată, 
urma noua biserică închinată lui lisus, după care cea 
închinată Sf. Charles Boromeus, construită recent, într-un 
stil gotic stilizat. Mock conducea repede, depăşind 
tramvaiele de pe patru linii diferite. Trecu de cimitirul 
municipal, tăie Menzelstrasse şi Kirassier Allee şi parcă în 
faţa barăcilor de cărămidă ale gărzilor de pe Gabitzstrasse. 
Aici, în clădirea modernă de la nr. 158, un apartament 
spaţios şi confortabil era ocupat de către doctorul Hermann 
Winkler, până de curând Weinsberg. Cazul Friedlânder îi 
schimbase viaţa în bine. Ingerul care înlesnise această 
transformare fusese Hauptsturmführer Walter Piontek. 
Inceputurile relaţiei lor nu fuseseră deloc de bun augur. 
Intr-o seară de mai, în anul 1933, Piontek dăduse buzna în 
fostul său apartament, îl abuzase cu brutalitate şi, apoi, pe 
un ton duios, îi prezentase alternativele: sau declara 
convingător în ziare că Friedlânder se transforma în 
monstrul lui Frankenstein după crizele de epilepsie, sau va 
muri. Când doctorul ezitase, Piontek adăugase că, dacă îi 
accepta propunerea, situaţia sa financiară se va îmbunătăţi 

considerabil. Aşa că Weinsberg spusese „da”, iar viaţa lui 
chiar că se schimbase. Datorită lui Piontek doctorul 
dobândise o nouă identitate şi, în fiecare lună, i se depunea 
o sumă în contul companiei „Eichborn şi Co.”, care sumă - 
deşi nu foarte mare - îl bucura pe austerul Weinsberg. Din 
păcate, această do/ce vita nu durase mult. Cu câteva zile în 
urmă, actualul Winkler citise în ziare despre moartea lui 
Piontek. In aceeaşi zi, i-a făcut o vizită Gestapoul şi a anulat 
înţelegerea făcută cu generosul Hauptsturmfuhrer. Când 
încercase să protesteze, unul dintre gestapovişti, o brută 
grasă, i-a rupt degetele de la mâna stângă, pretinzând că 
urmează ordinele şefului său. După acea vizită, doctorul îşi 
cumpărase doi dogi enormi, renunţase la banii Gestapoului 
şi încercase să se dea la fund. 

Mock şi Anwaldt se traseră înapoi când auziră câinii 
lătrând şi urlând în dosul uşii lui Winkler. 

— Cine e? auziră ei prin uşa întredeschisă cât mai puţin 
cu putinţă. 

Mock se limită să-şi arate legitimaţia - orice cuvânt al lui 
ar fi fost acoperit de gălăgia făcută de câini. Winkler linişti 
dogii cu dificultate, le puse lesele şi îşi invită musafirii 
nepoftiţi în salon. Aici, ca la comandă, îşi aprinseră amândoi 
câte o ţigară şi se uitară de jur împrejur prin camera care 
părea mai degrabă birou decât salon. Winkler, un roşcovan 
de înălţime medie, în jur de 50 de ani, era un exemplu 
clasic de burlac pedant. In loc de pahare şi carafe, pe bufet 
erau puse dosare legate în pânză. Pe cotorul fiecăruia era 
scris îngrijit numele pacientului. Lui Anwaldt îi trecu prin 
minte că mai degrabă s-ar prăbuşi blocul modern în care 
locuia doctorul decât să-şi schimbe locul vreunul dintre 
dosare. Mock întrerupse tăcerea: 

— Câinii i-ai luat să te apere? întrebă el cu un zâmbet, 
arătând înspre dogii danezi strânşi unul în altul pe jos, care 
se uitau la străini cu neîncredere. Winkler îi legase de masa 
masivă de stejar. 

— Da, i-o întoarse sec doctorul, strângându-şi halatul de 
baie în jurul corpului. Ce vă aduce aici în dimineaţa asta de 
duminică? 

Mock ignoră întrebarea şi îi zâmbi afabil. 

— Să te apere... Da, da... De cine? Poate de tipii ăia care 
ti-au rupt degetele? 

Doctorul era tulburat şi, cu mâna cea sănătoasă, îşi luă o 
ţigară. Anwaldt îi dădu un foc. După felul în care trăgea din 
ea, se vedea că era una dintre puţinele ţigări pe care le 
fumase la viaţa lui. 

— Ce vreţi de la mine? 

— Ce vreţi? Ce vă aduce aici? îl imită Mock pe Winkler, 
apoi se apropie brusc la o oarecare distanţă de câini şi 
zbieră: 

— Eu pun întrebări aici, Weinsberg! 

Doctorul abia îi ţinu pe câini, care se repeziseră mârâind 
la poliţist, mai să dărâme masa de care erau legaţi. Mock 
se aşeză, aşteptă o clipă, după care continuă calm: 

— N-am să-ţi pun întrebări, Weinsberg. Am să-ţi spun, în 
schimb, ce vrem de la tine. Să ne pui la dispoziţie toate 
însemnările şi materialele tale referitoare la Isidor 
Friedlânder. 

Doctorul începu să tremure, în ciuda valurilor de căldură 
aproape tangibilă care se revărsau în cameră. 

— Nu le mai am. | le-am dat pe toate lui 
Hauptsturmfuhrer Walter Piontek. 

Mock se uită cu atenţie la el. După un minut, îşi dădu 
seama că Weinsberg minte. Îşi privea prea des mâna 
bandajată. Aceasta putea să însemne fie „şi tipii ăştia vor 
începe să-mi rupă degetele”, fie „o, Doamne, ce-o să se 
întâmple dacă se întorc cei de la Gestapo şi îmi cer 
documentele astea?” Mock se gândi că a doua alternativă 
era mai aproape de adevăr. Puse pe masă pachetul luat de 
la tipografie. Winkler îl deschise şi începu să răsfoiască 
broşura încă nelegată. Işi plimbă un deget descărnat pe 
una dintre pagini. Păli. 

— Da, Winkler, eşti şi tu pe listă. Asta-i singura probă pe 
care o deţin până acum. Pot să iau legătura cu editorul 
broşurii ăsteia şi să-i spun să-ţi scoată numele cel vechi sau 


nou de pe listă. Oare s-o fac, Weinsberg? 
XXX 

Temperatura din maşină era cu câteva grade mai mare 
decât cea de afară, asta însemnând 35* C. Anwaldt îşi 
aruncă haina şi o cutie mare de carton învelită în hârtie 
verde pe bancheta din spate. Deschise cutia, înăuntru erau 
notițe, articole şi un disc de gramofon cam zgâriat. Pe 
capacul cutiei scria: „Cazul l. Friedländer: potenţială 
epilepsie.” 

Mock îşi şterse transpiraţia de pe frunte, anticipând 
întrebarea lui Anwaldt: 

— Este o listă de doctori, infirmiere, paramedici, moaşe şi 
alţi slujitori ai lui Hipocrate, toţi de origine evreiască. Va 
apărea în curând. 

Anwaldt se uită la unul dintre ultimele nume. Doctor 
Hermann Winkler, Gabitzstrasse nr. 158. 

— Puteţi să-i scoateţi numele de pe listă? 

— Nici n-am de gând să încerc. Mock urmări cu privirea 
două fete care mergeau pe lângă zidul cel roşu al barăcilor. 
Sacoul său deschis la culoare avea două pete la subţiori. 
Crezi că risc eu să mă cert cu şeful SS, Udo von Woyrsch şi 
cu cel al Gestapoului, Erich Kraus, pentru un impostor care 
a îndrugat nişte prostii prin ziare? 

Văzu clar sarcasmul din privirea lui Anwaldt. 

— Trebuie să recunoaşteţi că prostiile astea nu v-au făcut 
deloc rău în carieră. 

IV 


BRESLAU, ÎN ACEEAŞI DUMINICĂ DE 15 IULIE 1934 
LA AMIAZA 


Anwaldt stătea în laboratorul poliţiei, studiind materialele 
lui Weinsberg, şi devenind din ce în ce mai convins de 
existenţa fenomenelor paranormale. Îşi amintea de sora 
Elisabeth de la orfelinat. Acea persoană minionă şi 
modestă, cu un zâmbet cuceritor, provocase, în mod 
inexplicabil, unele incidente alarmante în orfelinat. Doar în 
timpul şederii ei în instituţie - niciodată înainte sau după 
aceea - fuseseră procesiuni de oameni tăcuţi, în pijamale, 
care mărşăluiau în toiul nopţii, boilerele din fontă de la 
toalete cădeau şi se spărgeau, o siluetă întunecată se 
aşeza la pianul din sala de festivități iar telefonul suna în 
fiecare zi exact la aceeaşi oră. După ce plecase sora 
Elisabeth, deşi la propria ei cerere, misterioasele incidente 
încetaseră. 

Din însemnările lui Weinsberg - alias Winkler - se părea 
că Friedlânder se deosebea de sora Elisabeth prin faptul că 
nu provoca anumite evenimente sau situaţii, ci le prevedea. 
În starea de după o criză de epilepsie, scotea cinci sau şase 
cuvinte, pe care le tot repeta ca pe un refren. Doctorul 
Weinsberg fusese de faţă la douăzeci şi cinci de asemenea 
episoade, din care îşi notase douăzeci şi trei şi înregistrase 
două pe gramofon. Analizase cu atenţie materialul adunat 
şi îşi prezentase rezultatele în al 20-lea număr al revistei 
anuale Zeitschrift fur Parapsychologie und Metaphysik. 
Articolul său era intitulat „Previziunile tanatologice al lui 
Isidor F.”. Anwaldt avea în faţă o copie a articolului. Trecu 
repede peste introducere şi citi cu atenţie argumentele lui 
Weinsberg. 


«S-a stabilit fără umbră de îndoială că acele 
cuvinte pe care le răcneşte pacientul sunt din 
ebraica veche. Aceasta este concluzia la care a ajuns 

semitologul din Berlin, prof. Arnold Schorr, după trei 
luni de cercetări. Expertiza lui lingvistică stabileşte 
acest lucru în mod irefutabil. Am inclus în materiale 
opinia domniei sale, pe care o pot pune la dispoziţia 
celor interesaţi. Mesajele profetice ale acestui om 
bolnav se pot împărţi în două elemente: un nume 
scris codat şi împrejurările în care a murit cel care-l 
purta. După trei ani de muncă, am reuşit să descifrez 
23 din cele 25 de mesaje. Ultimele două sunt foarte 
greu de decodat, deşi au fost înregistrate pe un disc 
de gramofon. Mesajele pe care le-am înţeles se pot 
împărţi, la rândul lor, în două: cele care coincid cu 
realitatea (zece) şi cele care se referă la o persoană 
încă în viaţă (treisprezece). Trebuie să scot în 
evidenţă faptul că previziunile lui Isidor F. privesc 
oameni pe care nu i-a cunoscut personal, lucru 
confirmat de fiica lui. Legătura dintre aceste 
persoane o constituie faptele: 1 - toate au trăit sau 
trăiesc în Breslau; 2 - toate au murit în împrejurări 
tragice. 

Condicio sine qua non? a înţelegerii întregului 
mesaj este găsirea şi descifrarea numelui conţinut în 
acesta. Trebuie să fie exprimat într-unul dintre 
aceste două moduri: fie prin sunet, fie prin sensul 
cuvântului în ebraică. De exemplu, cuvântul ebraic 
geled („piele”) l-am descifrat ca fiind Gold („aur”), 
deoarece sună cam la fel şi are aceleaşi consoane, 
gid. Trebuie totuşi menţionat faptul că pacientul ar fi 
putut să exprime acest nume într-un mod „semantic” 
diferit. „Gold”, însemnând într-adevăr „aur”, ar putea 
fi codificat prin echivalentul său ebraic zahaw. 
Acesta ar fi al doilea mod în care numele este ascuns 
în sensul şi nu în sonoritatea cuvântului ebraic. Acest 
lucru se poate observa la ebraicul hamad - 
„helmet”?”, care indică foarte clar numele german 
Helm, care nu înseamnă altceva decât „helmet”. 


26 Condiţia necesară (lat.). 
27 Coif (engl.). 

Unele distorsiuni au fost inevitabile, de exemplu 
cuvântul ebraic sair înseamnă „capră” (Bock), dar 
profeția se referă la un răposat pe nume Beck. Cel 
mai interesant, dar şi cel mai greu de descifrat a fost 
ebraicul jawal adama - „râu”, „câmp” (în germană 
Fluss, Feld). Aşadar, se pare că numele poate fi 
Feldfluss sau Flussfeld. 

Când m-am uitat pe lista oficială a persoanelor 
decedate, am dat peste numele de Rheinfelder şi 
împrejurările în care a murit: bătut cu un centiron 
militar. Într-un cuvânt, Rhein este „Rinul”, „râu”. De 
la Rheinfeld la Rheinfelder nu e decât un pas. Mai jos 
sunt toate profeţiile referitoare la persoane decedate 
(deţin o listă cu cele în viaţă, dar nu o public pentru a 


nu stârni inutil emoţii puternice). 


Detaliile Eim PET 
Cuvinte din >: întâmplat 
ebraice Kome i of a me lucrurile în 
privitoare realitate 
la moarte 

charon -lgeled =flacără Abraham Gold, 
flacără divină |Gold divină cantor, a murit în 
strefa — rămăşiţe  |timpul unui 
rămăşiţe calcinate  |incenaiu la 
calcinate sinagogă sinagogă. 
geled- piele 
lavan -  alblwhite =jļapă,  buzelRegine Weiss s-a 
(white) Weiss respiraţie, |inecat într-o 
mayim - apă soare stațiune de pe 
pe - buze malul unei ape. 
nefesh - 
respirație 
shemesh - 
soare 
aw -nor bina-er =nor, car de|ļMoritz Wiener a 
esh - foc Wiener foc, murit într-un 
bina- rațiune împrăştiatelavion care s-a 

er - a depune 
mărturie 
bazar 

dispersat 
atsanim - oase 


„ oase 


prăbuşit. 


romach - suliță 


hen-ruach |suliţă, 


Richard Heinrich 


shaa - murmur = Heinrich |craniu, a murit, fiind 
gulgolet -+ murmur, |/ovit de un 
craniu merkav vehicul, vehicul care 
- vehicul hen- crăpare transporta tevi. 
ruach - iată, Una din ele i-a 
duhul crăpat capul. 
pasak — 

crăpare 

kamma -  celkamma cal, copită, Heinz Kempsky a 
mare pasak -pasak =curte murit într-o 
împărţit parashKempsky curte, fiind lovit 
- cal în cap de un cal. 
akev - copită 

hazer - curte 

ganna -Jap =grădină, |Friedrich Beck a 
grădină tsafir -Bock —|viespi, murit în grădina 
tap Beck înţepături, |sa, înțepat la gât 
chira - viespe a poleniza |de o viespe. 
zeninim - 

înţepătură 

zara - a 

poleniza 

chebel - lat helmet  =laţ, Reinhard Helm, 
safak - vomăHelm vomitat, alcoolic, s-a] 
chemer - vin vin, spânzurat în 
afer - coif excrement |toaleta pe care o 
(helmet) e mânjise CU 
galal - vomă. 
excremente 

ish - om (man)lman =|glonţ, Luise Mann, 
or - foc Mann harfă, artistă de 
shelach - glonţ dans, foc,jvarieteu, a fost 


nebel - harpă 
machol - dans 
keli - armă 


împuşcată 
scenă. 


pe 


yaval - râu râu = Rinulla biciui, Fritz Rheinfelden 
adama - câmpl= Rhein  fier,bou (era gras - de 
(field) field = unde „bou”) a 
mrw hi - afFeld, de fost bătut cu 
biciui unde catarama unui 
barshel - fler  |Rheinfelde centiron până a 
aluf - bou r murit. 

eben - piatră Imeri piatră, Hans Marquardt 
gag - acoperiş kardom = |acoperiş, la fost împins pe 
silla - stradă (Marquardt (stradă, o fereastră dintr- 
meri -+ zbor rapid |un zgârie-nori. 
rezistență 

kardom - 

secure 

nas - zbor 

rapid 


Din exemplele de mai sus reiese clar că profețiile 


pacientului F. pot fi înțelese doar după moartea 
persoanei la care se referă. Să examinăm exemplul 
2. Există câteva interpretări posibile. Persoana 
menționată în profeție s-ar fi putut numi la fel de 
bine Weisswasser („apă albă”) în Breslau sunt 
cincisprezece familii cu acest nume. Şi un oarecare 
Weisswasser putea să facă o criză de angină („buze”, 
„respiraţie”) în timp ce stătea la soare („soare”). 
Decedatul se putea foarte bine numi şi Sonnenmund 
(„buze”, „soare”) - trei familii din Breslau poartă 
acest nume. Moartea prezisă: sufocare („respiraţie”) 
cu votcă (o marcă de votcă din Danzig se numeşte 
Silberwasser, adică „apă de argint”. 

Vă asigur că pot să interpretez şi celelalte cazuri în 
numeroase moduri. De aceea nu public lista care, 
dacă se poate spune aşa, nu a fost confirmată prin 
moarte. Vă pot spune doar că aceasta cuprinde 83 

de nume şi diverse împrejurări tragice în care se 
poate muri. 

Oare aceste diferite interpretări înseamnă că 
profeţiile lui Isidor F. nu sunt valabile? Absolut deloc. 
Previziunile sumbre şi complicate ale pacientului 
meu lasă persoana fără niciun fel de apărare. Este 
imposibil de imaginat un fatalism mai crud şi mai 
răzbunător - pentru că aici ar fi trebuit să publicăm o 
listă de 83 de nume, dintre care 13 urmează să 
moară în condiţii tragice. lar treisprezece chiar mor - 
sau poate doisprezece sau zece! Apoi, dintr-odată, 
după ce trece o vreme şi studiem din nou 
certificatele de deces, descoperim câţiva decedați 
care nu erau pe listă, dar pentru care profeţiile lui 
Isidor F. s-au împlinit între timp. Cei menţionaţi în 
previziunile lui cad în ghearele harpiilor trimise de 
forţele întunericului, devin nişte simple marionete 
neajutorate, ale căror mândre declaraţii de 
independenţă sunt spulberate de sunetul gutural al 
consoanelor ebraice şi ale căror misa defunctorum?’ 
nu reprezintă decât râsul batjocoritor al unui 
demiurg mulţumit de sine.» 


După această relatare patetică urmau dovezi sumbre, 
dar bine documentate, în care Friedländer era comparat cu 
diferiţi clarvăzători şi vizionari care îşi fac profeţiile în 
transă. 

Anwaldt citi articolul lui Weinsberg până la sfârşit, dar cu 
mult mai puţină atenţie, apoi începu să studieze cele 83 de 
interpretări, care, prinse cu agrafe, formau un teanc 
separat de alte materiale şi însemnări. Dar se plictisi 
repede. Lăsă la sfârşit profeţiile înregistrate pe discuri, 
presimţind că au legătură cu moartea fiicei baronului. 
Instală gramofonul şi se lăsă în voia misterioaselor mesaje. 
Nu avea niciun rost să facă aşa ceva, pentru că în gimnaziu 
absentase sistematic de la orele facultative de limbajul 
Bibliei, aşa că acum, dacă ar fi ascultat o înregistrare în 

limba apaşilor, ar fi înţeles la fel de mult ca şi din cea 
făcută de doctorul Weinsberg. Dar sunetele guturale îi 
induseră o stare de nelinişte morbidă şi fascinaţie, 
asemănătoare cu aceea care îl cuprinsese când văzuse 
literele greceşti cursive. Friedlânder emitea sunetele de 
parcă s-ar fi sufocat. Când îngânate, când şuierate, când 
rostite ca şi cum valul de aer ieşit cu forţă din plămâni i-ar 
fi sfâşiat, practic, laringele încordat. După douăzeci de 
minute, refrenul implacabil încetă. 

Lui Anwaldt îi era sete. Încercă, un timp, să-şi alunge 
gândul de la o halbă de bere cu guler. Se ridică, strânse 
toate materialele - în afară de discul de gramofon - într-o 
cutie şi se duse la fosta magazie, dotată acum cu o masă 
de scris şi un telefon, care-i servea drept birou 
însărcinatului cu afaceri speciale. Îi telefonă doctorului 
Georg Maass şi stabili o întrevedere cu el. Apoi se îndreptă 
spre biroul lui Mock cu lista de nume de pe disc, dornic să-i 
împărtăşească impresiile sale. Pe drum, trecu pe lângă 
Forstner, care tocmai plecase de la superiorul său. Anwaldt 
era mirat să-l vadă duminica la serviciu. Tocmai se gândea 
să facă o glumă pe seama muncii neobosite din poliţie, dar 
Forstner trecu pe lângă el fără să spună o vorbă şi cobori 
iute scările. (Aşa arată un om căruia Mock i-a descoperit o 
slăbiciune.) Se înşela. Mock aflase de mult care îi era 
punctul vulnerabil şi doar i-l mai amintea din când în când. 
Asta făcuse şi cu o clipă înainte. 


BRESLAU, TOT 8 IULIE 1934 : 
ORA DOUĂ ŞI JUMĂTATE DUPĂ-AMIAZĂ 


Standartenfuhrerul S.S. Erich Kraus nu amesteca 
niciodată chestiunile profesionale cu viaţa personală. 
Desigur, acesteia din urmă îi dedica mult mai puţine ore, 
dar acel timp era organizat cu stricteţe - duminica, de 
exemplu, trebuia să fie ziua de odihnă. După ce îşi făcea 
siesta, avea obiceiul să stea de vorbă cu cei patru fii ai săi, 
între patru şi cinci după-amiază. Băieţii stăteau la o enormă 
masă rotundă şi îi povesteau tatălui despre progresele pe 

care le făceau în munca lor, despre activităţile ideologice 
din Hitlerjugend” şi despre deciziile pe care trebuiau să le 
ia în numele Fuhrerului. Kraus se învârtea prin cameră, 
comenta cu blândeţe cele auzite de la ei şi se prefăcea că 
nu observă privirile lor furişe pe care le aruncau la ceas şi 
căscatul pe care şi-l stăpâneau cu greu. 

Dar nu i-a fost îngăduită bucuria de a-şi petrece în tihnă 
prima duminică la Breslau. Prânzul îi fusese stricat de 
gândul la Generalul-maior Rainer von Hardenburg, şeful 
Abwehr-ului din Breslau. ÎI ura din tot sufletul pe 
aristocratul acela rigid şi cu monoclu - el, fiul unui zidar 
alcoolic. Kraus mâncase un delicios şniţel cu ceapă şi 
simţea cum îi creşte secreția de suc gastric. Furios, se 
ridicase de la masă, îşi aruncase cât colo şervetul, se 
dusese la el în birou şi îi telefonase lui Forstner pentru a nu 
ştiu câta oară în acea zi. În loc să primească informaţii 
detaliate despre Anwaldt, auzise jumătate de minut doar 
ţârâitul lung şi intermitent de apel. (Unde naiba s-a dus 
ticălosul ăla?) Formase numărul lui Mock, dar când 
inspectorul-şef ridicase receptorul, Kraus îl trânti pe al lui. 
(N-o să aflu nimic în plus de la cretinul ăsta servil.) 
Neputinţa pe care o simţise în faţa lui von Hardemburg, pe 
care îl cunoştea de la Berlin, îi era oarecum de înţeles lui 
Kraus. Ceea ce simţea în faţa lui Mock era, însă, aproape 
jalnic - şi tocmai de aceea era atât de rănit în marele lui 
amour propre. 

Se învârti în jurul mesei ca o fiară turbată. Brusc, rămase 
nemişcat şi se lovi cu palma peste frunte. (Căldura asta 
blestemată mă omoară. Nici nu mai pot să gândesc.) Se 
aşeză comod în fotoliu, lângă telefon. Mai întâi Hans 
Hoffmann, apoi Mock. Pe un ton sec, le dădu pe rând nişte 
ordine. Către sfârşitul convorbirii cu Mock, îşi schimbă 
tonul, de la cel rece, de superior, la unul de om nebun, care 
mai mult urlă decât vorbeşte. 

Mock se hotărâse să plece la Sopot în acea seară. Luase 
această decizie după vizita la Winkler. Telefonul lui Kraus îl 
trezise din somnul de după-amiază. Tipul de la Gestapo îi 

”77l- 


amintise de dependenţa lui faţă de poliţia secretă şi îi 
ceruse un raport scris despre activitatea desfăşurată de 
Anwaldt pentru Abwehr. Mock îl refuzase cu tot calmul 
posibil. l-a spus că are nevoie de odihnă şi pleacă la Sopot 
în seara aceea. 

„Dar cu prietena aia a ta ce faci?” 

„Ah, fetele... Azi sunt aici, mâine pleacă. Ştii cum sunt...” 

„Eu nu ştiu cum sunt!” 


BRESLAU, TOT 8 IULIE 1934 
ORA TREI DUPĂ-AMIAZĂ 


Hans Hoffmann era agent secret al poliţiei din timpuri 
imemoriale. îl slujise pe împărat, fusese în poliţia 
republicană, iar acum lucra la Gestapo. Îşi punea succesele 
profesionale pe seama aspectului său plăcut: era zvelt, 
avea o mustăcioară îngrijită, părul moale şi auriu, ochi 
blânzi care râdeau mereu. Cine ar fi putut crede că 
bătrânelul acela simpatic era unul dintre cei mai valoroşi 
agenţi secreţi? 

Anwaldt şi Maass, care nu-i dădeau deloc atenţie 
bătrânului domn spilcuit de pe banca de lângă ei, nu-l 
bănuiau în niciun caz. Îndeosebi lui Maass nu-i păsa de 
prezenţa altor plimbăreţi şi făcea remarci în gura mare, 
iritându-l puţin pe Anwaldt nu numai cu tonul său ridicat, ci 
mai ales prin conţinutul critic al comentariilor sale care se 
refereau în majoritate la trupul de femeie şi plăcerile pe 
care ţi le putea oferi. 

— Hai, uită-te, Herbert - pot să-ţi spun aşa, nu? Maass 
merse atât de departe încât pocni din buze când văzu o 
blondă tânără, cu forme apetisante, plimbându-se cu o 
femeie mai în vârstă. Ce frumos i se mulează pe şolduri 
rochia asta subţire! Probabil că nu poartă jupon... ` 

Pe Anwaldt începură să-l distreze aerele lui de satir. II luă 
pe Maass de braţ şi o porniră de-a lungul Liebichshöhe. 
Deasupra capetelor lor se înălța o coloană ce avea în vârf 
statuia înaripatei zeițe romane a victoriei. Fântânile 
arteziene răcoreau aerul într-o oarecare măsură. Mulțimea 

se îmbulzea în jurul teraselor pseudo-baroce. Bătrânelul 
mergea alene chiar în spatele lor, fumând o ţigară pusă 
într-un portţigaret de chihlimbar. 

— Dragul meu, spuse Anwaldt, îngăduindu-şi o anumită 
familiaritate, e adevărat că femeile devin mai agresive 
vara? 

— De unde ştii? 

— De la Hesiod. Aş vrea să verific o credinţă veche de 27 
de secole cu ajutorul unui specialist. Poetul susţine că vara 
sunt mahlotatai de gynaikes, aphaurotatoi de toi andres”. 
Anwaldt citase în greacă din Munci şi zile, de Hesiod. 

Maass nu acordă nicio atenţie tonului sarcastic al lui 
Anwaldt. Era mai degrabă interesat să afle de unde 
învățase detectivul greaca. 

— Am avut în gimnaziu un profesor bun de limbi clasice, 
asta-i tot, zise Anwaldt. 

După acest scurt entre'“acte, Maass se întoarse la 
subiectul care îl interesa cel mai mult. 

— Gimnaziu, aşadar... N-ai aflat, dragul meu Herbert, că 
elevele din ziua de astăzi sunt destul de bine puse la punct 
cu adevărurile vieţii? Nu de mult, am petrecut o după- 
amiază minunată cu una la Königsberg. Ai citit Kama Sutra? 
Ai auzit vreodată de înghiţitul fructului de mango? 
Închipuie-ţi că acea fată, aparent inocentă, a fost în stare 
să-mi supună berbecele exact când era pe cale să-şi iasă 
din fire? Nu degeaba i-am dat lecţii de sanscrită fără plată... 

Faptul că interlocutorul lui adusese vorba de fata aceea 
senzuală l-a tulburat mult pe Anwaldt. Şi-a scos haina şi şi-a 
desfăcut nasturii de la guler. S-a gândit intens la halbe de 
bere cu spumă; la uşorul zumzet în urechi de după prima, la 
ameţeala de după a doua, la tremurul din voce de după a 
treia, la limpezimea minţii de după a patra, la euforia de 
după a cincea... Se uită la omuleţul cu păr negru şi 
cârlionţat şi barba rară şi îi întrerupse peroraţiile nu prea 
politicos: 

— Doctore Maass, te rog să asculţi discul acesta. Am să-ţi 
dau un gramofon de la laboratorul poliţiei. Dacă ai cumva 

probleme cu traducerea, te rog să mă suni. Profesorul 
Andreae şi un anume Hermann Winkler îţi vor sta la 
dispoziţie. Textele au fost probabil înregistrate în ebraică. 

— Nu ştiu dacă te interesează, spuse Maass, ofensat, 
privindu-l pe Anwaldt, dar să ştii că tocmai s-a publicat a 
treia ediţie a gramaticii ebraice - iar eu sunt autorul. Mă 
descurc destul de bine în limba asta şi nu am nevoie de 
impostori ca Andreae. lar pe Winkler nu-l ştiu şi nici nu 
vreau să fac cunoştinţă cu el. 

Se întoarse deodată să plece şi îşi puse discul sub haină. 

— Şi acum îţi spun la revedere. Te rog să vii mâine 
pentru traducerea acestor texte. Cred c-am să mă descurc, 
adăugă el pe un ton ofensat. 

Anwaldt nu băgă în seamă răceala din vocea lui Maass. 
încerca din răsputeri să-şi aducă aminte de ceva ce-i 
spusese profesorul şi despre care voia să-l întrebe de 
câteva minute. Cu nervozitate, alungă viziunile cu halbele 
de bere şi se strădui să nu audă ţipetele copiilor care 
alergau pe alei. Coroanele măreţilor platani formau o boltă 
sub care, de la căldură, se adunase praful într-o suspensie 
densă. Anwaldt simţi cum i se scurge sudoarea pe spate, 
între omoplaţi. Îi aruncă o privire lui Maass, care în mod 
evident aştepta scuze, şi îngăimă din gâtlejul său uscat: 

— Doctore Maass, de ce l-ai făcut pe profesorul Andreae 
impostor? 

Era evident că Maass uitase de jignire, pentru că 
devenise vizibil însufleţit. 

— Îţi vine să crezi că tâmpitul ăsta a descoperit câteva 
noi inscripţii copte? Le-a tradus şi apoi, pe baza lor, a 
modificat gramatica limbii copte. Ar fi fost o descoperire 
extraordinară dacă nu ar fi conceput chiar el acele 
inscripţii. Avea nevoie de o temă pentru teza de după 
doctorat. Am dezvăluit frauda la Semitische Forschungen” 
Ştii ce argumente am adus? 

— Îmi pare rău, Maass, dar mă cam grăbesc. O să-mi 
vorbeşti despre misterul ăsta fascinant când voi avea puţin 
timp liber. Oricum, înţeleg că dumneata şi Andreae nu 

sunteţi prieteni. Sau mă înşel? 

Maass nu auzi întrebarea. Işi fixase privirea asupra 
formelor voluptuoase ale fetei în uniformă care trecea pe 
lângă ei. Nici acest lucru nu scăpă atenţiei bătrânelului care 
îşi scotea chiştocul din portţigaretul de chihlimbar. 


BRESLAU, TOT 8 IULIE 1934 . 
ORA TREI ŞI JUMĂTATE DUPĂ-AMIAZĂ 


Forstner dădu pe gât şi cel de-al treilea schnapps*? din 
ultimul sfert de oră şi îşi mâncă frankfurterul** garnisit cu o 
pălărie albă de hrean. Doza generoasă de alcool îl calmă. 
Stătea posomorât într-un separeu discret, despărţit de 
restul sălii printr-o draperie castanie, şi încerca, ajutat de 
alcool, să slăbească laţul vulnerabilităţii pe care Mock i-l 
pusese de gât acum o oră. Era cu mult mai greu, pentru că 
de el trăgeau doi oameni puternici şi demni de dispreţ: 
Eberhard Mock şi Erich Kraus. Plecând din apartamentul său 
de pe Kaiser Wilhelm-Strasse, auzise telefonul sunând 
insistent. Ştia că era Kraus care voia să scoată de la el 
informaţii despre misiunea lui Anwaldt. Stând pe trotuarul 
arzător în staţia tramvaielor 2 şi 17, se gândea cu tristeţe la 
propria sa neputinţă, la Mock, Kraus şi, mai presus de toate, 
la baronul von KGpperlingk. Blestemă orgiile monstruoase 
din palatul şi grădinile baronului de la Kanth, în timpul 
cărora nimfe adolescentine în pielea goală şi cupidoni cu 
păr cârlionţat îi îmbiau pe oaspeţi să bea ambrozie, iar în 
piscină mişunau dansatori, atât bărbaţi cât şi femei, care nu 
aveau nimic pe ei. Forstner se simţise în siguranţă sub 
aripa atotputernicului Piontek, cu atât mai mult cu cât 
acesta nu aflase încă nimic despre viaţa personală şi 
relaţiile aghiotantului său. Nu-şi făcuse griji în privinţa lui 
Mock, deşi ştia de la Piontek că, după nefericita remarcă a 
baronului,  inspectorul-adjunct obținuse şi mai multe 
informaţii despre el. Se liniştise şi îi amorţiseră bănuielile 
după promovarea sa neaşteptată în postul de inspector-şef 

al Secţiei Omucideri. Atunci când, în timpul „nopţii cuţitelor 
lungi”, căzuseră capetele lui Heines, Piontek şi ale tuturor 
mahărilor din S.A., al lui Forstner - fost angajat al Secţiei 
Omucideri - fusese cruțat. Dar îi fugise pământul de sub 
picioare. Devenise total dependent de Mock. Un singur 
cuvânt şoptit la urechea lui Kraus despre el îl putea cufunda 
în neființă, călcând astfel pe urmele protectorilor săi. Ca 
homosexual, era sigur că Erich Kraus va fi de două ori mai 
crud cu el. În prima zi când îşi luase în primire postul, şeful 
Gestapoului anunţase că „dacă avea să găsească cumva 
vreun poponar în departamentul său, acesta va sfârşi ca şi 
Heines”. Chiar dacă nu şi-a pus în practică ameninţarea în 
privinţa lui Forstner, care era, la urma urmei, un poliţist din 
alt departament decât al său, îi va retrage în mod sigur 
orice sprijin. lar atunci, Mock îl va face bucățele cu o 
bucurie sălbatică. 

Forstner încercă să-şi calmeze nervii încordaţi cu al 
patrulea schnapps, totuşi mult mai mic decât celelalte. 
Puse nişte hrean şi grăsime rămasă de la frankfurter pe o 
chiflă, o mâncă şi se strâmbă. Işi dăduse seama că Mock - 
şi nu Kraus - era cel care strângea laţul vulnerabilităţii cu o 
forţă de două ori mai mare. El era cel care hotărâse să 
înceteze colaborarea cu Gestapoul pe durata anchetei 
secrete a lui Anwaldt. Tăcerea lui vis-ă-vis de Kraus se 
putea explica prin caracterul strict secret al anchetei. Dacă, 
în schimb, avea să-l supere pe Mock refuzând să colaboreze 
cu el, catastrofa ar fi fost iminentă. 

Făcând, astfel, diferența dintre certitudine şi 
probabilitate, Forstner oftă uşurat. Îşi notă în carnet ce 
avea de făcut: „de alcătuit un dosar detaliat despre 
servitorii baronului von der Malten”. Apoi îşi ridică paharul 
aburit şi îl dădu pe gât. 


BRESLAU, TOT 8 IULIE 1934 . 
ORA CINCI FĂRĂ UN SFERT DUPĂ-AMIAZĂ 


Anwaldt stătea jos în tramvaiul 18 uitându-se cu mult 
interes la originalul pod suspendat cu cabluri pe care 

tocmai îl traversa. Tramvaiul huruia pe pod; clădiri de 
cărămidă roşie şi o biserică ascunsă printre castanii bătrâni 
treceau repede prin dreapta lui, iar prin stânga - blocuri 
masive. Tramvaiul se opri într-o piaţetă foarte aglomerată. 
Anwaldt număra staţiile. Trebuia să coboare la următoarea. 
Tramvaiul porni şi prinse repede viteză. Anwaldt se ruga să 
meargă şi mai repede. Motivul rugilor sale era o viespe 
enormă care îşi începuse dansul nebunesc în jurul capului 
său. La început, încercase din răsputeri să-şi păstreze 
calmul şi îşi mişcase capul cât mai puţin cu putinţă la 
dreapta şi apoi la stânga. Aceste mişcări au intrigat-o 
grozav pe insectă, care părea deosebit de interesată de 
nasul lui Anwaldt. (Imi amintesc: cana lipicioasă cu suc de 
cireşe de la magazinul de delicatese din Berlin, viespi 
furioase înțepându-l pe micuțul Herbert, râsul vânzătorului, 
putoarea alifiilor cu usturoi aplicate pe înțepături.) Îşi pierdu 
stăpânirea de sine şi începu să dea din mâini. Simţi că 
lovise viespea. Îi dădu un bobârnac uşor şi insecta căzu pe 
podeaua tramvaiului. Era cât pe ce s-o strivească sub 
pantof, când tramvaiul frână brusc, iar polițistul se prăbuşi 
peste o doamnă corpolentă. Viespea se înălţă băzâind şi se 
aşeză pe mâna lui Anwaldt, care, în loc de înţepătură, simţi 
cum îl pocneşte cineva cu un ziar, apoi auzi un trosnet. Se 
uită cu recunoştinţă la salvatorul său - un bătrânel nu prea 
înalt, cu o înfăţişare de bonom, care tocmai o călca în 
picioare pe atacatoarea lui. Anwaldt îi mulţumi politicos (De 
unde îl ştiu oare pe bătrânelul ăsta?) şi cobori în staţia de 
tramvai. Urmând instrucţiunile lui Mock, traversă şi o luă 
printre clădirile oficiale. Pe una citi: CLINICA UNIVERSITARĂ. 
Făcu la stânga. Clădirile parcă luaseră foc de atâta arşiţă, 
pivnițele duhneau a otravă pentru şobolani. Ajunse la râu, 
se sprijini de balustradă şi îşi scoase haina. Era dezorientat 
- făcuse clar o greşeală - aşa că aşteptă să apară cineva 
care să-i arate drumul spre Hansastrasse. O servitoare 
grasă, târând după ea o găleată mare cu cenuşă, se 
apropie de balustradă. Încet, nepăsându-i că o vede cineva, 
începu să împrăştie cenuşa pe parapetul cu iarbă. Brusc se 
porni vântul - vestitorul furtunii. Un nor cenuşiu ieşi din 

găleată, venindu-i în faţă, pe gât şi pe umeri lui Anwalat, 
căruia îi sări ţandăra. El o potopi pe fetişcana copleşită de 
remuşcări cu un val de înjurături vulgare şi plecă în 
căutarea unei cişmele cu apă curată. Nu găsi niciuna, aşa 
că trebui să se mulţumească să-şi scuture cenuşa de pe 
cămaşă şi să şi-o şteargă de pe faţă cu batista. 

Aventurile cu viespea şi cenuşa şi faptul că nu cunoştea 
oraşul Breslau l-au făcut să întârzie la întâlnirea cu Lea 
Friedländer. Când a ajuns în sfârşit pe Hansastrasse şi a 
găsit Studioul fotografic şi cinematografic Fatamorgana, era 
deja patru şi un sfert. Perdele roz erau trase la fereastra din 
faţă, iar pe uşă era pusă o plăcuţă de alamă pe care scria: 
INTRAREA PRIN CURTE. Anwaldt urmă indicaţia întocmai. 
Bătu la uşă mult timp: după câteva minute îi deschise o 
servitoare roşcată. Cu un puternic accent străin, fata îl 
anunţă că „Fräulein Susanne” nu primea clienţi care 
întârziau. Anwaldt era prea nervos ca s-o ia cu binişorul. 
Fără nicio amabilitate, o dădu pe fată la o parte şi luă loc în 
sala de aşteptare nu prea mare. 

— Spune-i, te rog, lui Fräulein Susanne că sunt un client 
special. Işi aprinse calm o ţigară. Servitoarea plecă, vizibil 
amuzată. Anwaldt deschise toate uşile în afară de cea pe 
care ieşise fata. Prima dădea într-o baie placată cu faianţă 
de un albastru pal. l-au atras atenţia cada de dimensiuni 
ieşite din comun, aşezată pe un fel de piedestal, şi bideul. 
După ce se uită la ciudatele dotări sanitare, Anwaldt intră în 
spaţioasa cameră din faţă, unde era studioul de film 
Fatamorgana. |n mijlocul acesteia trona un divan enorm pe 
care erau puse din loc în loc perne aurii şi stacojii. De 
spoturile luminoase şi de cele câteva paravane din rafie 
atârnau elegante articole de lenjerie din dantelă. Nu 
încăpea nicio îndoială în privinţa genului de filme care se 
turnau acolo. Auzi un foşnet, se întoarse şi văzu o brunetă 
înaltă stând în uşă, având pe ea doar ciorapi şi un neglijeu 
străveziu. Işi pusese mâinile în  şolduri,  neglijeul 
desfăcându-se în faţă. Aşa că Anwaldt făcu cunoştinţă cu 
majoritatea frumoaselor taine ale trupului ei. 

— Ai întârziat jumătate de oră. Aşa că n-avem mult timp. 

Vorbea rar, lungind silabele. Se duse spre patul cel mare, 
legănându-şi încet şoldurile. Dădea impresia că îi era peste 
putere să străbată cei doi metri. Se trânti pe pat şi făcu un 
gest în chip de invitaţie cu mâna ei fină. Anwaldt se apropie 
cu multă prudenţă. Il trase cu putere la pieptul ei. Părea că 
nu va termina niciodată simpla operaţiune de a-i descheia 
nasturii de la pantaloni. El o întrerupse din ce făcea, se 
aplecă puţin şi îi luă faţa micuță în mâini. Ea se uită la el 
uimită. | se măriseră pupilele, mai că-i acopereau irişii. 
încadrată de umbre, faţa Leei părea palidă şi pământie. Îşi 
dădu capul pe spate ca să se smulgă din îmbrăţişarea 
blândă. Neglijeul îi căzu de pe umăr, dând la iveală urme 
recente de înţepături. Anwaldt simţi că ţigara îi arde buzele. 
O scuipă repede într-un vas de porțelan. Chiştocul sfârâi în 
puţina apă de acolo. Anwaldt îşi scoase pălăria şi haina şi 
se aşeză în fotoliul din faţa Leei. Razele soarelui care 
apunea pătrundeau prin draperiile roz şi dansau pe perete. 

— Fräulein Friedländer, aş vrea să vorbim despre tatăl 
dumitale. Doar câteva întrebări... 

Leei i se duse capul înainte. Stătea cu coatele pe coapse, 
ca şi cum ar fi fost pe cale să adoarmă. 

— De ce vrei să afli aşa ceva? Cine eşti? Anwaldt mai 
mult ghici decât auzi ce spusese ea. 

— Mă numesc Herbert Anwalat şi sunt detectiv particular. 
Conduc ancheta în cazul morţii Mariettei von der Malten. 
Ştiu că tatăl dumitale a fost forţat să-şi mărturisească 
vinovăția. Cunosc şi aiurelile lui Weinsberg alias Winkler... 

Se întrerupse. Gâtlejul uscat nu voia să-l mai asculte. Se 
duse la chiuveta montată într-un colţ al studioului şi bău cu 
poftă apă direct de la robinet. Se şterse de transpiraţie cu 
palma şi îi puse fetei prima întrebare: 

— Cineva i-a regizat o înscenare tatălui dumitale. Poate 
chiar criminalul. Spune-mi, cine ar fi putut dori să facă din 
tatăl dumitale un criminal? 

Lea îşi dădu părul de pe frunte cu un gest languros. 

— Mock, sunt sigur, îşi dădu tot el răspunsul. După cea 
găsit criminalul, a fost promovat. Dar e greu să-l suspectezi 
pe inspector de o asemenea naivitate. Sau poate că aceia 

care au omorât-o pe fiica baronului ne-au condus la el? 
Baronul von Kopperlingk se fie? Nu, e imposibil din motive 
evidente. Niciun homosexual nu e în stare să violeze două 
femei într-un sfert de oră. Pe de altă parte, a spus adevărul 
când a indicat magazinul drept locul de unde se puteau 
cumpăra scorpioni, aşa că toate astea nu păreau plănuite 
dinainte. Pe scurt, tatăl dumitale a fost strecurat sub nasul 
lui Mock de către cineva care ştia că baronul a cumpărat 
odată scorpioni de la el şi mai ştia şi de boala mintală a 
tatălui dumitale. Acel cineva a găsit în el ţapul ispăşitor 
perfect. Cine ar fi putut şti de scorpioni şi de boala lui 
mintală a tatălui dumitale? Gândeşte-te! A mai venit cineva 
pe la voi, în afară de Mock, să-l întrebe pe tatăl dumitale 
dacă are vreun alibi? Poate un detectiv particular ca mine? 

Lea Friedländer se întoarse pe o parte şi îşi sprijini capul 
într-o mână. Avea o ţigară în colţul gurii. 

— Dacă-ţi spun, vei muri, zise ea râzând încetişor. E 
amuzant să pronunţ o pedeapsă cu moartea. 

Se întinse iar pe spate şi închise ochii, ţigara îi scăpă 
dintre buzele rujate şi se rostogoli pe pat. Anwaldt o aruncă 
în vasul de porțelan. Era cât pe ce să se ridice din fotoliu 
când Lea îşi încolăci braţele de gâtul lui. Fie că-i plăcea sau 
nu, era acum lungit lângă ea. Amândoi stăteau pe burtă, 
foarte aproape unul de altul. Obrazul lui Anwaldt îi atingea 
umărul catifelat. Lea îi puse braţul pe spatele ei şi îi şopti la 
ureche: 

— Vei muri. Dar acum eşti clientul meu. Aşa că fă-ţi 
treaba. Timpul trece repede... 

Pentru Lea Friedlânder, timpul chiar că trecuse. Anwaldt 
întoarse trupul inert al fetei şi îi deschise pleoapele. Ochii i 
se duseseră în fundul capului. Se luptă o clipă cu dorinţa 
care îl copleşea. Cu toate astea reuşi să-şi recapete 
controlul, îşi scoase cravata şi se descheie la cămaşă până 
în talie. Mai răcorindu-se astfel, se duse în hol şi apoi în 
cealaltă cameră unde nu intrase încă: un salon plin de 
mobilă acoperită cu huse negre. Era o răcoare plăcută 
acolo - ferestrele dădeau spre curte. Printr-o uşă se 
ajungea în bucătărie. Nici urmă de servitoare. Peste tot 

erau mormane de vase murdare, sticle de bere şi limonadă. 
(Ce Dumnezeu face servitoarea în casa asta? Probabil că 
face filme cu stăpâna ei...) Luă o halbă curată şi o umplu cu 
apă. Cu halba în mână, intră în camera fără ferestre de la 
capătul acestei case tip vagon. (Oare e cămara? Sau 
camera  servitoarei?) Practic, toată suprafaţa odăii era 
ocupată de un pat de fier, o masă de scris pur decorativă şi 
o măsuţă de toaletă având pe ea o lampă bogat 
ornamentată. Pe masa de scris erau vreo zece cărţi legate 
în pânză verde pal. Titlurile era tipărite pe cotoare cu litere 
de argint. Una dintre ele nu avea titlu şi tocmai aceea îl 
interesă pe Anwaldt. O deschise: era un caiet umplut pe 
jumătate cu un scris lăbărţat şi rotunjit. Pe prima pagină 
scria: „Lea Friedländer. Jurnal”. Işi scoase pantofii, se aşeză 
comod pe pat şi se cufundă în lectură. Nu era un jurnal 
tipic, ci conţinea mai mult amintiri din copilărie şi tinereţe, 
recent aşternute pe hârtie. 

Anwaldt îşi compara imaginaţia cu o scenă turnantă. 
Adesea, scena pe care o citea îi apărea intens de reală în 
faţa ochilor. De curând, când citise memoriile lui Gustav 
Nachtigal, simţise sub tălpi nisipul fierbinte din deşert şi 
duhoarea cămilelor şi a ghizilor tibbu* intrându-i în nări. De 
îndată ce îşi lua ochii de pe carte, cortina cădea, locurile 
imaginate dispăreau. Când relua lectura, peisajul îi apărea 
din nou iar soarele Saharei îl ardea. 

Şi acum vedea cu ochii minţii ceea ce citea: parcul şi 
soarele pătrunzând prin frunze. Soarele se reflecta şi pe 
dantela rochiilor purtate de tinerele mame, pe lângă care 
alergau nişte fetiţe. Acestea se uitau în ochii mamelor lor şi 
îşi ascundeau capetele sub braţele acestora. Lângă ele se 
plimba alene o fată frumoasă cu tatăl ei supraponderal, 
care se ţinea cu greu după ea şi îi blestema în barbă pe toţi 
bărbaţii care se uitau cu nesaţ la fiica lui. Anwaldt se făcu 
mai comod. Ochii i se opriră asupra unui tablou de pe 
perete, apoi se întoarse la lectura jurnalului. 

Acum vedea o curte întunecată. O fetiţă căzuse de pe 


34 Tibbu - grup etnic care trăieşte în nordul Nigerului şi al Ciadului şi în 
sudul Libiei (n.red.). 

dispozitivul de uscat rufe de afară şi striga: „Mami!” Tatăl 
se duse la ea şi o sărută cu buzele mirosindu-i, ca de obicei, 
a tutun. Apoi îi şterse lacrimile cu batista lui. 

Auzi un zgomot în bucătărie. Se uită într-acolo. O pisică 
mare şi neagră se plimba pe pervaz ca o regină. Liniştindu- 
se, Anwaldt se întoarse la lectură. 

Imaginea pe care o vedea acum era un pic neclară: 
vegetaţia abundentă o acoperea ici şi colo. O pădure. 
Ramurile înfrunzite ale copacilor atârnau peste două mici 
făpturi care mergeau hotărâte pe o potecă, ţinându-se de 
mână. Fiinţe bolnave, strâmbe, deformate, parcă sufocate 
de verdeaţa din pădure, de muşchiul umed, de atingerea 
aspră a ierbii. Acum nu îşi mai imagina - Anwaldt se uita fix 
la tabloul de deasupra patului. Citi plăcuţa de pe ramă: 
„Chaim Soutine. Copii exilați”. 

Îşi rezemă obrazul în flăcări de spetează şi se uită la 
ceas. Era aproape şapte. Se ridică anevoie din pat şi se 
duse în studio. 

Lea Friedländer se trezise din somnul ei de drogată şi era 
lungită pe divan cu picioarele larg desfăcute. 

— Ai plătit? îl întrebă fata, zâmbindu-i forţat. 

El scoase din portmoneu o bancnotă de 20 de mărci. Fata 
se întinse de-i trosniră încheieturile. Dădu din cap de 
câteva ori şi chiţăi încetişor: 

— Te rog, nu pleca încă... Se uită la el rugătoare. 
Cearcăne vineţii îi înfloreau sub ochi. Nu mă simt bine... 

Anwaldt îşi încheie toţi nasturii de la cămaşă, îşi puse 
cravata şi apoi haina. Îşi făcu un timp vânt cu pălăria. 

— Îţi aminteşti ce-am vorbit? Întrebările pe care ţi le-am 
pus? Împotriva cui mă pui în gardă? 

— Te rog, nu mă chinui! Vino, te rog, poimâine la aceeaşi 
oră... Îşi trase genunchii până la bărbie într-un gest de 
fetiţă neajutorată. Încerca să-şi stăpânească tremurăturile 
care o scuturau. 

— Şi dacă nu aflu nimic nici poimâine? De unde ştiu că n- 
o să bagi şi atunci nişte porcării în tine? 

— N-ai de ales... Brusc, Lea se aplecă în faţă şi se agăţă 
de el cu tot corpul. Poimâine... Poimâine... Te implor... 


e 88 œ» 


(Buze mirosind, ca de obicei, a tutun, subţioara caldă a 
mamei, copii exilați.) Îmbrăţişarea lor se reflecta în oglinda 
din studio. El îşi văzu faţa. Lacrimile de care nu fusese 
conştient făcuseră două brazde în cenuşa depusă pe obrajii 
săi de un vânt potrivnic. 


BRESLAU, TOT 8 IULIE 1934 
ORA ŞAPTE ŞI UN SFERT SEARA 


Şoferul lui Mock, Heinz Staub, a frânat lin şi a parcat 
Adlerul în apropierea Gării Centrale. S-a întors spre şeful 
său, uitându-se întrebător la el. 

— Aşteaptă puţin, te rog, Heinz. Nu ieşim încă din 
maşină. Mock scoase un plic din portmoneu. Despături o 
scrisoare acoperită cu un scris mărunt şi neregulat. O citi 
din nou cu atenţie: 


Dragă Herr Anwalat! 

Înainte să-ți începi ancheta, aş vrea să-ţi fie clar 
cum a mers a mea. Declar că nu l-am crezut 
niciodată vinovat pe Friedländer. Și nici Gestapoul. 
Însă atât eu, cât şi tipii de la Gestapo aveam mare 
nevoie ca Friedländer să fie criminalul. Faptul că l-am 
pus sub acuzaţie pe evreu m-a ajutat mult în carieră, 
iar Gestapoului i-a folosit în scopuri propagandistice. 
Gestapoul a făcut din el un tap ispăşitor. Aş vrea, 
totuşi, să-ți contrazic raționamentul: „Cel care i-a 
înscenat toate acestea lui Friedländer este 
criminalul”. Nu Gestapoul se află în spatele asasinării 
fiicei baronului. Într-adevăr, răposatul 
Hauptsturmfuhrer S.A. Walter Piontek a fost dornic 
să folosească pista sugerată de baronul Wilhelm von 
KOpperlingk (care, apropo, are mulţi prieteni în 
Gestapo), dar ar fi o prostie să afirmi că poliția 
secretă a comis această crimă ca să distrugă un 
negustor oarecare şi apoi să folosească întregul caz 
în scopuri propagandistice. Mai degrabă Gestapoul ar 
instiga pe față ca să-şi justifice din plin pogromul pe 

care îl plănuieşte împotriva evreilor. În acest caz, cea 
mai potrivită persoană ar fi fost unul dintre 
demnitarii lui Hitler, nu fiica baronului. 

Totuşi, faptul că nu Gestapoul se află în spatele 
crimei nu înseamnă că anumiţi indivizi din această 
instituție vor fi mulțumiți de ancheta dumitale. Dacă 
este găsit adevăratul criminal, ziarele din Anglia şi 
Franța îşi vor bate joc de toată propaganda lor. Te 
pun în gardă în privința acestor tipi - nu ştiu ce-i mila 
şi sunt în stare să forțeze pe oricine să renunte la 
anchetă. Dacă, Doamne fereşte, eşti dus vreodată la 
Gestapo, te rog să afirmi cu îndârjire că eşti un agent 
al Abwehrului trimis aici cu misiunea de a deconspira 
rețeaua de spionaj poloneză. 

Această scrisoare este o dovadă de încredere din 
partea mea. Cea mai bună dovadă că dumneata ai 
încredere în mine, ar fi s-o distrugi. 


Cu stimă, 
Eberhard Mock 


P.S. Plec în vacanță la Sopot. Cât timp lipsesc, 
maşina mea iţi stă la dispoziție. 


Mock puse scrisoarea înapoi în plic, îl lipi şi i-l dădu 
şoferului. Cobori din maşină şi încercă să respire. Aerul 
încins îi cutremură plămânii. Pardoseala şi pereţii gării 
transmiteau căldura acelei zile caniculare. Undeva, departe 
de oraş, se strângeau nori de furtună. Inspectorul-şef îşi 
şterse fruntea cu batista şi se îndreptă spre intrare, 
nebăgând în seamă  zâmbetele provocatoare ale 
prostituatelor. Heinz Staub venea în urma lui cu cele două 
valize. Pe când Mock se apropia de peron, cineva se duse 
repede la el şi îl luă de cot. In ciuda căldurii, baronul van 
der Malten era îmbrăcat elegant, într-un costum cu 
dunguliţe argintii. 

— Pot să te conduc la tren, Eberhard? 

Mock dădu din cap aprobator, dar nu-şi putu controla 

expresia de pe faţă: un amestec de uimire şi aversiune. Dar 
von der Malten nu o observă şi merse alături de el în 
tăcere. Încerca să amâne ad infinitum întrebarea pe care 
trebuia să i-o pună lui Mock. S-au oprit în dreptul unui 
vagon de clasa |. Şoferul aduse valizele grele în 
compartiment; conductorul dădu semnalul ca toţi pasagerii 
să se urce în tren. Baronul îi luă lui Mock faţa cu ambele 
mâini şi i-o trase spre el, de parcă ar fi vrut să-l sărute, dar 
în schimb îi puse o întrebare, apoi îşi acoperi imediat 
urechile, ca şi cum nu voia să audă un răspuns afirmativ. 

— Eberhard, i-ai spus cumva lui Anwaldt că eu l-am 
omorât pe nefericitul ăla de Friedländer? 

Mock triumfa. Heinz Staub cobori din vagon, spunându-le 
că trenul pleacă imediat. Mock zâmbi. Baronul închise ochii 
şi îşi acoperi urechile. 

Conductorul îi rugă pe însoțitori să coboare. Inspectorul- 
şef îi trase baronului mâinile de pe urechi. 

— Nu i-am zis încă... 

— Te implor să nu-i spui! 

Conductorul era nerăbdător. Staub insista. Baronul se 
uita la Mock cu o furie imploratoare. Mock zâmbea. Nori de 
abur ieşeau de sub locomotivă. Mock intră în compartiment 
şi strigă pe fereastră: 

— N-o să-i spun dacă îmi zici de ce-i aşa important pentru 
tine. 

Trenul se puse încet în mişcare. Conductorul trânti uşa. 
Staub făcu semn cu mâna. Von der Malten se agăţă de 
fereastră şi rosti patru cuvinte cu o voce tunătoare. Uimit, 
Mock se rezemă de pernele de la banchetă. Baronul sări din 
dreptul ferestrei. Trenul începu să prindă viteză. 
Conductorul dădu din cap ameninţător. Staub cobori 
treptele. Un cerşetor îl trase de mânecă pe baron 
(„respectabilul domn era cât pe ce să cadă sub roţile 
trenului”). Baronul stătea drept, aproape atingându-se de 
tren. lar Mock stătea nemişcat în compartiment, repetându- 
şi de nenumărate ori că lucrurile pe care le auzise nu erau 
doar o iluzie freudiană. 

BRESLAU, TOT 8 IULIE 1934 
ORA OPT FĂRĂ UN SFERT SEARA 


Maas era în apartamentul său de trei camere din 
Tauentzienstrasse nr. 14 şi asculta discul hârşâit de 
gramofon, reconstituind cuvintele ebraice după ureche. Işi 
înmuie cu entuziasm peniţa în călimara cea pântecoasă şi 
aşternu pe hârtie nişte semne oblice extrem de ciudate. Era 
cufundat în ce făcea. Nu-şi putea permite nicio ezitare, 
nicio îndoială. Sunetul clopoţelului de la uşă îi distrase 
dureros atenţia de la limbajul biblic. Stinse lumina, hotărât 
să nu deschidă, apoi auzi zgomotul unei chei vârâte în 
broască. (E fără îndoială curiosul proprietar al imobilului. 
Crede că nu-s acasă şi vrea să-şi bage un pic nasul pe aici.) 
Se ridică şi se duse furios pe hol, unde - bănuia - avea să-l 
vadă pe ipohondrul acela viclean cu care reuşise din prima 
să aibă o discuţie aprinsă în privinţa chiriei. 

Desigur că Maass nu dădea un bănuţ din buzunarul lui pe 
chirie, dar îl acuzase din principiu pe proprietar de 
extorcare. 

Nici oamenii care i-au apărut în faţa ochilor nu i-au fost 
mai pe plac. Alături de proprietarul îngrozit, erau pe hol trei 
tipi în uniforme SS. Toţi trei îşi rânjeau fasolea la el. Dar lui 
Maass nu-i venea deloc să zâmbească. 


BRESLAU, TOT 8 IULIE 1934 
ORA OPT SEARA 


Întorcându-se acasă cu o birjă, Anwaldt se lăsase pe locul 
său şi se uita temător la vârfurile clădirilor. Avea impresia 
că liniile paralele ale acoperişurilor de pe o parte şi alta a 
străzii se întâlneau şi se uneau deasupra lui, formând un 
tavan vălurit. Închise ochii şi îşi repetă, un timp, în gând: 
„Sunt normal, nu am nimic.” Ca şi cum l-ar fi contrazis, 
tabloul „Copii exilați” al lui Chaim Soutine îi plutea în faţa 
ochilor. Un băiat în pantaloni scurţi îi arăta ceva cu degetul 
unei fetiţe cu un picior deformat. De-abia mergea şi îl ţinea 
strâns de mână pe însoţitorul ei. Poteca galbenă intersecta 

în depărtare bolta cerească de un albastru spre negru şi se 
contopea cu vegetaţia sâcâitoare a pădurii. Pe pajişte era 
de o explozie flori roşii ca nişte răni. 

Anwaldt deschise imediat ochii şi văzu faţa enormă, 
bărboasă şi bătută de vremuri a vizitiului care se uita 
bănuitor la clientul lui. 

— Suntem pe Zietenstrasse. 

Anwaldt îl bătu tare pe umăr. („Sunt normal, nu am 
nimic. ”) Apoi rânji larg. 

— Aveţi vreun bordel ca lumea în oraşul ăsta? Dar ştii, de 
mâna întâi. Târfe cu fund de iepe. Aşa-mi plac mie. 

Vizitiul îşi miji ochii, scoase din buzunarul de la piept o 
carte de vizită şi i-o dădu clientului: 

— Aici, un domn respectabil ca dumneavoastră va putea 
găsi toate damele la care îi pofteşte inima. 

Anwaldt îi plăti şi intră în restaurantul Kahlert din colţ. Îi 
spuse bătrânului chelner să-i aducă nişte apă şi meniul şi, 
fără să se uite pe el, comandă ceva la întâmplare. Işi scrise 
adresa pe un şerveţel şi i-o dădu politicosului şef de sală. 

Acasă nu era niciun loc ferit de căldură. Inchise fereastra 
dinspre. sud-vest şi îşi jură să n-o deschidă până noaptea 
târziu. Işi scoase pantalonii şi se întinse pe covor. Rămase 
cu ochii deschişi - altminteri, tabloul lui Chaim Soutine 
putea iar să-i plutească înaintea lor. Cineva bătu insistent la 
uşă. Chelnerul îi oferi o farfurie acoperită cu un capac de 
argint şi plecă după ce îşi primi bacşişul. Anwaldt se duse în 
bucătărie şi aprinse lumina. Se sprijini de perete şi bâjbâi 
după sticla cu limonadă pe care o cumpărase cu o zi 
înainte. Stomacul îi tresăltă, îşi simţea gâtul strângându-se: 
fixă cu privirea un gândac care, speriat de curentul de aer, 
se ascunse cât de repede cu putinţă sub chiuveta de fontă. 
Anwaldt trânti uşa de la bucătărie. Se aşeză la masa din 
camera lui şi dădu pe gât jumătate de sticlă cu limonadă, 
închipuindu-şi că e votcă. 

Trecu un sfert de oră până îi dispăru din faţa ochilor 
imaginea gândacului. Aruncă o privire spre cina din faţa lui. 
Spanac şi ochiuri. Acoperi repede farfuria ca să-şi alunge o 
altă imagine: sala de mese cu lambriuri maro de la 

orfelinat, greaţa, durerea provenită de la nenumăratele dăţi 
când fusese strâns de nas, grămada lipicioasă de spanac 
vârâtă pe gât cu o lingură de aluminiu. 

De parcă s-ar fi jucat cu sine însuşi, descoperi din nou 
farfuria şi începu să scormonească indiferent în mâncare cu 
furculita. Străpunse gălbenuşul. Acesta se împrăştie pe 
albuşul oului. Cu furculita, Anwaldt recreă un peisaj 
cunoscut: poteca alunecoasă de gălbenuş trecând prin 
verdeaţa spanacului lucitor. Îşi rezemă capul de marginea 
mesei, lăsându-şi braţele să atârne fără vlagă. Chiar înainte 
să adoarmă, îi reveni în faţa ochilor peisajul lui Soutine. O 
ţinea pe Erna de mână. Pielea albă a fetei contrasta 
puternic cu uniforma ei bleumarin. Un guler alb de marinar 
îi acoperea umerii firavi. Mergeau pe o potecă îngustă, sub 
bolta formată din crengile copacilor. Ea îşi lăsă capul pe 
umărul lui. El se opri şi o sărută. O ţinea în braţe pe Lea 
Friedländer. O pajişte: gândăcei simpatici se târau în sus pe 
firele de iarbă. Ea îi desfăcea cu febrilitate nasturii de la 
haine. Sora Dorothea de la orfelinat striga: iar ai făcut pe 
tine, uite ce plăcere îmi face să-ţi curăţ mizeria. Nisipul 
fierbinte se scurge pe pielea sfâşiată. Nisipul din deşertul 
arzător se depune pe podeaua de piatră. Din cripta 
dărâmată te fixează cu privirea un ţap păros. Urme de 
copite pe nisip. Vântul suflă nisipul în zid, formând găuri 
neregulate. Din tavan cad scorpioni mititei care mişună 
neîncetat. Il înconjoară şi îşi umflă pântecele pline cu venin. 
Eberhard Mock îi aruncă alături coiful de beduin. Sinistrele 
creaturi îi scrâşnesc sub sandale. Doi scorpioni, pe care nu-i 
observase, dansează pe burta lui Anwaldt. 

Omul adormit ţipă şi se plesni pe burtă. Pe fereastra 
închisă se vedea o lună roşie. Polițistul se îndreptă 
clătinându-se spre fereastră şi o deschise cât de larg îi 
stătu în putinţă. Azvârli cearşafurile pe covor şi se întinse 
pe saltea, în curând lac de sudoare. 

Noaptea la Breslau era nemiloasă. 

V 


BRESLAU, LUNI, 9 IULIE 1934 
ORA NOUA DIMINEAȚA 


Dimineața a fost un pic mai răcoare. Anwaldt s-a dus în 
bucătărie şi s-a uitat cu atenție: nu mai era nici urmă de 
gândac. Ştia asta, ziua se ascundeau prin diferitele găuri şi 
crăpături din pereţi sau în spatele bufetului. A băut o sticlă 
de limonadă caldă. Nepăsându-i de transpiraţia de pe corp, 
a început să facă o serie de mişcări rapide. Trecându-şi de 
câteva ori aparatul de ras pe faţă, şi-a dat jos ţepii aspri din 
barbă, apoi şi-a turnat pe el o cană mare cu apă, şi-a pus 
lenjerie curată şi o cămaşă, s-a aşezat în fotoliul cel vechi şi 
prăpădit şi şi-a atacat stomacul cu nişte nicotină. 

Sub uşă erau două scrisori. A citit cu nelinişte avertizările 
lui Mock şi a ars scrisoarea în scrumieră. Era mulţumit de 
veştile de la Maass: învățatul îl anunţa pe un ton sec că 
tradusese ţipetele lui Friedländer şi că-l aştepta pe Anwaldt 
la zece la el, în apartamentul de pe Tauentzienstrasse nr. 
14. Se uită pe o hartă a oraşului Breslau şi găsi imediat 
strada. In entuziasmul său, arse şi acea scrisoare. Simţea 
cum îl cuprinde un val de energie. Nu uitase nimic; luă de 
pe masă farfuria mânjită cu cina lui târzie, aruncă ce mai 
era în ea în toaleta de pe palier, dădu înapoi vesela şi 
tacâmul la restaurant, unde luă un mic dejun uşor, apoi se 
aşeză la volanul Adlerului negru şi strălucitor, pe care 
şoferul lui Mock îl parcase pentru el în faţa clădirii. Când 
scoase maşina de la umbră, în vehicul intră un val de aer 
fierbinte. Cerul era albicios. Soarele de-abia pătrundea prin 
ceața deasă care se aşternuse deasupra oraşului Breslau. 
Ca să nu se rătăcească, Anwaldt se uita mereu pe hartă: 
mai întâi pe Grubschener Strasse, apoi, în Sonnemplatz, o 
luă la stânga, pe micuța Telegraphstrasse, trecu de Oficiul 
Telegrafic, de clădirea în stil elenistic a Muzeului de Artă şi 
parcă maşina pe Agnesstrasse, la umbra unei sinagogi. 

Banca Allgemeine Deutsche Credit-Anstalt îşi avea sediul 

pe Tauentzienstrasse, la nr. 14. În partea locuită a clădirii 
se ajungea prin curte. Portarul îl lăsă politicos să treacă pe 
musafirul noului chiriaş, doctorul Maass. lritarea poliţistului, 
provocată iniţial de căldură, deveni şi mai puternică atunci 
când intră în apartamentul spaţios şi confortabil închiriat de 
baron pentru Maass. Anwaldt era obişnuit să locuiască în 
condiţii precare. Totuşi, nu-şi putu stăpâni nervii când 
compară acest frumos apartament cu mizeria lui de cameră 
infestată cu gândaci şi cu toaleta pe palier. 

Maass nici măcar nu se prefăcu încântat că-şi vede 
oaspetele. Era aşezat la birou şi arunca pe jos câteva foi de 
hârtie acoperite cu un scris îngrijit şi citeţ. Se ridică şi 
străbătu încăperea cu paşi mari, trăgând cu poftă din 
ţigară, de parcă n-ar mai fi fumat de luni întregi. Anwaldt îşi 
plimbă privirea peste biroul elegant şi obiectele de lux de 
pe acesta (mapa din piele verde, nisiparniţa ornamentală, 
originalul suport pântecos pentru călimară, prespapierul de 
alamă în formă de picior de femeie) şi îi veni greu să-şi 
stăpânească invidia amară. Maass se învârtea prin cameră, 
vizibil surescitat. Lui Anwaldt i se uscase gâtul de sete. O 
viespe se zbătea disperată între geamuri. Polițistul se uită 
la obrajii buhăiţi ai lui Mass, împături foile de hârtie, pe care 
şi le puse în portmoneu. 

— La revedere, doctore. O să le studiez la mine în birou. 
Pusese accentul pe cuvintele „la mine în birou” şi dădu să 
plece. Maass făcu un salt spre el, gesticulând. 

— Dar, dragul meu Herbert, eşti tare nervos... Din cauza 
căldurii... Te rog, citeşte aici opinia mea de expert... ŞI 
iartă-mi orgoliul, dar aş vrea să ştiu chiar acum ce crezi 
despre traducerea mea. Te rog, pune-mi întrebări şi fă 
comentarii... Eşti un om inteligent... Te rog mult... 

Maass se învârtea în jurul musafirului său, scoțând pe 
rând ţigări, trabuce şi bricheta lui şuierătoare. Anwalat îi 
mulţumi pentru trabuc şi, nepăsându-i cât de tare era, trase 
în piept de câteva ori, apoi începu să examineze 
elucubraţiile apocaliptice ale lui Friedländer. Parcurse în 
grabă descrierea amănunţită a metodei folosite şi 
comentariile asupra vocalelor semitice, apoi se concentră 

pe traducerea profeţiilor. Prima era: raam - zgomot; 
chavura - „rană”; makak - „a se răspândi/topi, a se 
infecta”; arar - „ruină”; shamayim - „cer”, iar a doua: 
yeladim - „copii”; akrabbim - „scorpioni”; sevacha - „grilă 
amotz - „alb”. Mai târziu, Maass îi împărtăşi îndoielile sale: 

— Din cauza înregistrării neclare, ultimul cuvânt din a 
doua profeție poate fi înţeles chol - „nisip” sau chul - „a se 
zvârcoli, a dansa, a cădea”. 

Anwaldt se relaxă, viespea zburase printr-o deschizătură 
din rama geamului. Ipoteza lui Maass era următoarea: «... 
se pare că persoana indicată de Friedlânder în prima 
profeție va muri din cauza unei răni infectate (moarte, rană, 
a se infecta), provocată de prăbuşirea unei clădiri (ruină). 
Identitatea acelei persoane stă în cuvântul shamayim - 
„cer”. Viitoarea victimă poate să fie cineva al cărui nume se 
compune din sunetele sh, a, m, a, y, i, m, de exemplu 
Scheim sau cineva pe care îl cheamă Himmel”, Himmler, 
sau ceva asemănător.» 

— Credem că a doua profeție s-a şi împlinit. Se referă - 
după părerea noastră - la Marietta von der Malten (copil, 
țărm alb - acesta e numele dat insulei Malta), asasinată 
într-un vagon-restaurant cu pereţii lambrisaţi în carouri 
(grilă). În cavitatea ei abdominală s-au găsit scorpioni care 
se agitau/zvârcoleau. 

Detectivul nu voia să arate cât de mult îl impresionase 
priceperea doctorului. Îşi stinse trabucul şi se ridică. 

— Chiar nu ai nimic de zis? Orgoliul lui Maass avea 
nevoie să fie flatat. Se uită pe furiş la ceas. Anwaldt îşi 
aminti de un incident de la orfelinat, îl înnebunise pe un 
supraveghetor, bătându-l la cap să se uite la turnul pe care 
îl făcuse din cărămizi chiar el, micuțul Herbert. 

— Doctore Maass, analiza dumitale este atât de precisă 
şi convingătoare, că nu mai am ce întrebări să pun. ţi 
mulţumesc foarte mult, încheie el şi îi făcu semn cu mâna 
că pleacă. Maass nu părea să fi observat. 

— Dragul meu Herbert, chiţăi el cu o voce mieroasă, nu 
vrei o bere rece? 


35 Cer (germ.). 

Anwaldt se gândi o clipă la propunere. (Dragă domnule, 
uitați-vă la turnul meu, vă rog. „N-am timp...”) 

— Nu beau alcool, dar mi-ar face plăcere nişte sifon sau 
limonadă rece. 

— Desigur, spuse Maass, înseninându-se la faţă. 
Ducându-se la bucătărie, se uită din nou la ceas. Poate că o 
făcea din deformaţie profesională. Anwaldt se uită pe birou 
cu mai multă atenţie ca prima dată. (De ce vrea oare să mă 
țină aici cu tot dinadinsul?) Sub prespapier era un plic 
deschis, elegant, de culoarea buruienilor, cu un blazon 
imprimat pe el. Il deschise fără să şovăie şi scoase o carte 
de vizită din carton negru, împăturită în două. Pe ea scria 
frumos cu cerneală argintie: 


Am plăcerea să vă invit diseară (adică luni, 9 iulie) la un 
bal mascat la ora şapte. Va avea loc la reşedinta mea din 
Uferzeile, nr. 9. Femeile trebuie să poarte costumul Evei. Ar 
fi bine ca şi bărbaţii să-l poarte pe al lui Adam. 

Wilhelm, baron von KopperlingKk. 


Anwaldt observă umbra lui Maass când acesta pleca din 
bucătărie. Puse repede la loc invitaţia sub prespapier. 
Acceptă paharul de cristal gros cu un zâmbet, îl goli dintr-o 
sorbitură şi se strădui să înţeleagă ceea ce tocmai citise. 
Vocea lui Maass, în falset, nu-i pătrunse până în vălmăşagul 
de gânduri care îi treceau prin cap, deşi semitologul îi 
vorbea cu multă înflăcărare despre o dispută pe teme 
ştiinţifice pe care o avusese cu profesorul Andreae. Când 
ajunse la chestiuni gramaticale, sună cineva la uşa de la 
intrare. Maass se uită la ceas şi dădu fuga pe hol. Pe uşa 
deschisă a biroului, Anwaldt zări o elevă. (Vacanță, căldură 
şi ea e în uniformă. Se pare că regula idioată de a purta 
mereu uniforma e încă în vigoare.) Au şuşotit un pic, apoi 
Maass i-a tras iute o palmă pe fund. Fata a chicotit. (Aha, 
de asta m-a ținut aici! Voia să-mi arate că avea dreptate 
când a spus că toate elevele sunt nişte dezmăţate.) Nu-şi 
putea stăpâni curiozitatea, aşa că ieşi din birou. Dintr- 
odată, i se întoarse stomacul pe dos şi îi veni în gură un 

gust dulce. În faţa lui stătea eleva Erna. 

— Să vă prezint - detectivul Anwaldt, Fräulein Elsa von 
Herfen, eleva mea. Îi dau domnişoarei lecţii particulare de 
latină. Maass vorbea din ce în ce mai tare. Fräulein Elsa, 
dumnealui este detectivul Anwaldt, bunul meu prieten din 
facultate. 

Poliţistului îi veni să leşine când văzu ochii de un verde 
intens ai fetei. 

— Cred că ne cunoaştem... spuse el în şoaptă, 
rezemându-se de tocul uşii. 

Vocea groasă a fetei nu avea nimic în comun cu aceea 
firavă şi melodioasă a Ernei, iar aluniţa mare de pe mâna 
ei, nimic cu pielea de alabastru a Ernei. Işi dădu seama că 
are în faţa lui o dublură. 

— Îmi pare rău... oftă el uşurat. Semeni foarte bine cu 
prietenă a mea din Berlin. Dragă doctore, văd că te-ai 
aranjat în Breslau ca acasă. Eşti aici abia de patru zile şi ai 
deja o elevă... Şi ce elevă... Nu vreau să vă deranjez. La 
revedere! 

Înainte să închidă uşa după Anwaldt, Maass făcu un gest 
obscen: îşi uni degetul mare cu arătătorul de la mâna 
stângă şi îşi vâri arătătorul de la dreapta în acest cerc, 
mişcându-l în jos şi în sus de câteva ori. Anwaldt pufni 
dispreţuitor şi cobori repede câteva trepte. Apoi urcă şi se 
opri pe palier, deasupra apartamentului semitologului, 
lângă vitraliul care se întindea pe toată înălţimea clădirii, 
răspândind „monede săltăreţe” peste casa scării. Se sprijini 
în cot de o firidă în care era pusă o copie mică a lui Venus 
din Milo. 

Îl invidia pe Maass şi acest sentiment îi adormise 
bănuielile pentru o clipă. Îşi întâmpină fără tragere de inimă 
amintirile care îi treceau din nou prin cap, ştiind că, deşi 
neplăcute, au să-l ajute să-şi omoare timpul. Se hotărâse s- 
o aştepte pe Elsa von Herfen ca să vadă câte parale făcea 
farmecul lui Maass. 

O amintire reuşi, nu se ştie cum, să-şi facă drum până la 
el. Era în 23 noiembrie, 1921. Avea să fie iniţiat în tainele 
sexului în acea zi. Era singurul băiat din dormitorul comun 

care nu cunoscuse o femeie în sensul biblic. Prietenul lui, 
Josef, promisese să aranjeze ceva. Tânăra şi voinica 
bucătăreasă de la orfelinat se lăsase invitată de trei minori 
într-o magazie mică în care se ţinea echipamentul sportiv, 
cearşafurile murdare şi prosoapele. Două sticle de vin au 
fost un sprijin binevenit. Ea îşi întinsese trupul asudat pe un 
covoraş pentru sala de gimnastică. Primul fusese Josef. Al 
doilea la rând venise grăsanul de Hannes. Anwaldt îşi 
aşteptase cu răbdare rândul. După ce Hannes s-a ridicat de 
pe bucătăreasă, femeia îi zâmbise parşiv lui Anwaldt, 
spunându-i: 

„Tu nu. Mi-a fost de-ajuns.” 

Băiatul se întorsese în dormitor şi i se stinsese dorinţa de 
a mai cunoaşte vreo femeie. Dar soarta nu-l lăsase să 
aştepte prea mult. Fostul elev, acum de 19 ani, se trezise 
angajat ca meditator al fiicei unui industriaş bogat. l-a 
dezvăluit tainele limbii greceşti tinerei de 17 ani, o fată 
destul de capricioasă, iar ea l-a răsplătit de bunăvoie 
dezvăluindu-i secretele trupului ei. Anwalat se îndrăgostise 
până peste urechi. Când, după jumătate de an de muncă 
grea, dar foarte plăcută, i-a cerut tatălui fetei să-i dea 
salariul, acesta, surprins, i-a replicat că îl plătise deja prin 
intermediul fiicei sale, care, în prezenţa tăticului ei, a 
confirmat cu tărie ca aşa fusese. Reacţia industriaşului a 
fost cea aşteptată: i-a pus pe doi servitori să-l bată şi să-l 
dea afară de la conac pe „ticălosul de escroc”. 

Se părea că Anwaldt îşi pierduse toate iluziile. Din 
păcate, şi le-a recăpătat graţie unei alte eleve, săraca dar 
frumoasa Erna Stange, ce provenea dintr-o familie de 
muncitori care locuia în cartierul Wedding din Berlin. 
Tânărul de 30 de ani, pe care îl aştepta o frumoasă carieră 
în poliţie, s-a gândit să se însoare. Tatăl Ernei, un lucrător 
de la căile ferate, om cinstit şi călit de viaţă, avea lacrimi în 
ochi când i-a cerut fata de nevastă. Anwaldt a încercat să ia 
un împrumut din fondurile poliţiei. Aştepta ca Erna să 
termine şcoala şi se gândea la un loc unde să se 
stabilească după căsătorie. După trei luni, nu s-a mai gândit 
decât la alcool. 

Nu mai avea încredere în iubirea dezinteresată a unei 
eleve. De aceea, nu prea credea nici ce văzuse cu puţin 
timp înainte. O fată frumoasă să se dăruiască unui bărbat 
aşa urât! 

Uşa de la apartament scârţâi. Cu ochii închişi, Maass îşi 
săruta eleva, îi mai dădu fetei o palmă puternică peste fund 
şi deschise zăvorul. Anwaldt auzi zgomot de paşi pe scară. 
Cobori cu precauţie. Paşii treceau acum pe poartă. Un 
cochet „la revedere” ajunse la urechile murdare ale 
portarului. Îi spuse şi el la revedere portarului, dar nu se 
grăbi să plece. leşi pe poartă şi se opri: fata se urca într-un 
Mercedes negru, un şofer bărbos îşi scoase pălăria, înclină 
din cap şi scoase încet maşina din parcare. Anwaldt dădu 
fuga la Adler. Demară în trombă, dar îşi dădu seama că 
pierde Mercedesul din vedere. Acceleră şi aproape că îl 
călcă pe bătrânul domn cu joben care trecea strada. In 
două minute, se afla la o distanţă tocmai bună de 
Mercedes, care urma un traseu cunoscut de Anwalat: 
Sonnemplatz şi Grubschener Strasse. Ambele maşini intrară 
în şuvoiul de automobile, trăsuri şi câteva căruţe. Anwaldt 
nu vedea decât capul şi ceafa şoferului. (Fata e obosită. 
Trebuie să se fi întins pe bancheta din spate.) Mergeau 
drept înainte. Anwaldt se uita la numele străzilor: erau încă 
pe Grubschener Strasse. O luă pe lângă zidul cimitirului, 
deasupra căruia ieşea un timpan neted (Crematoriul, fără 
îndoială; e unul la fel şi în Berlin.) Maşina urmărită acceleră 
brusc şi Anwaldt o pierdu din vedere. Polițistul apăsă pe 
acceleraţie şi trecu în zbor peste podul de peste un râu mic. 
În partea stângă, un panou pe care scria „Breslau” trecu în 
mare viteză pe lângă el. O luă pe prima stradă la stânga şi 
se trezi pe o frumoasă alee umbroasă şi mărginită de vile şi 
căsuțe ascunse printre tei şi castani. Mercedesul se afla 
acum în faţa unei vile de pe colţ. Anwaldt coti la stânga pe 
o străduţă lăturalnică şi opri motorul. Ştia din experienţă că 
era mai bine să urmăreşti pe cineva pe jos decât cu 
maşina. Se dădu jos din Adler şi se apropie prudent de 
intersecţie. Uitându-se în jur, zări Mercedesul care întorcea. 
În câteva clipe, maşina dispăru; o făcuse la dreapta şi se 

îndrepta spre Breslau. Nu avea nici cea mai mică îndoială: 
şoferul era singur. Îşi notă numărul maşinii şi se apropie de 
conacul de la care plecase Mercedesul. Era o clădire 
elegantă, în stil neogotic. Obloanele trase îi dădeau un aer 
de mister. Pe o placă vizibilă la intrare scria: VILA 
NADSLEZANSKI. 

„Toate fetele de la bordeluri dorm la ora asta,” mormăi el 
pentru sine, uitându-se la ceas. Era mândru de memoria sa 
fotografică. Scoase din portmoneu cartea de vizită pe care 
i-o dăduse vizitiul cu o zi în urmă. Compară adresa de pe 
carte cu aceea de pe clădire. Aceeaşi: Schellwitzstrasse. 
(Localitatea asta din împrejurimile oraşului Breslau trebuie 
să fie Opperau, cea de pe cartea de vizită.) ` 

Apăsă mult timp pe soneria de la poarta dinspre alee. In 
cele din urmă, apăru în curte un tip care arăta ca un boxer 
de categorie grea. Se duse la ferestruica din poartă şi 
anticipă întrebările lui Anwalat. 

— Clubul nostru se deschide la şapte. 

— Sunt de la poliţie. Secţia Omucideri. Aş vrea să-i pun 
câteva întrebări şefului de aici. 

— Oricine poate să zică asta. Nu te cunosc nici pe tine, 
nici pe altcineva de la Secţia Omucideri. In afară de asta, 
toţi din poliţie ştiu că şeful e o femeie, nu un bărbat... 

— Uite legitimaţia. 

— Scrie „Poliţia din Berlin”. Şi noi, cei din Opperau ţinem 
de Breslau. 

Anwaldt se blestemă pentru neglijenţa sa. Legitimaţia 
pentru Breslau era la serviciul personal de sâmbătă, dar nu 
şi-o luase. Uitase de asta. „Boxerul” se uita la el cu ochii săi 
umflaţi, dar părea detaşat. Anwaldt stătea într-un loc cu 
soare şi număra zăbrelele de la grilajul decorativ. 

— Ori deschizi odată poarta asta, porcule, ori îl sun pe 
adjunctul şefului meu, Max Forstner, ţipă el. Vrei s-o bagi în 
bucluc pe şefa ta? 

Gorila părea că nu dormise destul şi mai era şi mahmur. 
Se apropie încet de gard. 

— Şterge-o de aici sau... se strădui să se gândească la 
ceva mai ameninţător, dar Anwaldt observase deja că 

ferestruica nu era bine închisă. Se aruncă în ea cu toată 
greutatea. Grilajul de fier o izbi pe gorilă drept în mijlocul 
feţei. Odată intrat pe proprietate, Anwaldt se dădu în lături 
ca să nu-l împroaşte sângele care ţâşnea abundent din 
nasul paznicului. Omul îşi reveni repede din şocul provocat 
de lovitura neaşteptată. Îşi luă avânt, iar lui Anwaldt i se 
tăie respiraţia: un pumn enorm îl lovise în carotidă. 
Stăpânindu-şi tusea, evită la mustață a doua lovitură. 
Pumnul paznicului se izbi cu toată forţa în grilajul de fier. 
Gorila stătu câteva secunde să-şi privească mâna rănită, 
nevenindu-i să-şi creadă ochilor. Polițistul ajunse imediat în 
spatele său şi îşi ridică piciorul de parcă ar fi vrut să tragă 
un şut la poartă. Ţintise bine - vârful ascuţit al pantofului 
său îl lovi pe paznic între picioare. O a doua lovitură, în 
tâmplă, a fost decisivă. Paznicul se clătină de parcă ar fi 
fost rupt de beat, încercând, cumva, să se ţină drept. Cu 
coada ochiului, Anwaldt văzu nişte tipi ieşind în fugă din 
conac. Nu-şi duse mâna la pistol; ştia că îl lăsase în maşină. 

— Staţi pe loc! se auzi o voce autoritară de femeie, care 
îi opri pe cei trei tipi de la pază, porniţi să-l pedepsească 
aşa cum se cuvine pe omul care le făcuse colegul chisăliţă. 
Indivizii rămaseră pe loc, supunându-se ordinului. O femeie 
corpolentă stătea la o fereastră de la primul etaj şi îl 
măsura cu privirea pe Anwaldt. Cine eşti? strigă ea cu o 
voce în care se simţea un accent străin. 

Paznicul bătut măr nu numai că nu-şi mai păstrase 
poziţia verticală, dar şi căzuse cât era de lung, cu mâna 
nelovită pe burtă. Lui Anwaldt îi păru rău pentru omul care 
încasase aşa o bătaie doar pentru că îşi făcea datoria cu 
atâta scrupulozitate. Se uită în sus şi strigă la rândul său: 

— Detectivul Herbert Anwaldt! 

Madame le Goef era furioasă, dar nu aşa de tare încât să- 
şi piardă stăpânirea de sine. 

— Minţi. Ai ameninţat că-l suni pe Forstner. El nu şefu' la 
poliţie. 

— Mai întâi, lasă familiarităţile, spuse el zâmbind la auzul 
germanei aproximative. În al doilea rând, şeful meu e 
inspectorul Eberhard Mock, dar pe el nu pot să-l sun, că e 

plecat în vacanţă. 

— Vă rog, domnule. Poftiţi înăuntru. Madame ştia că 
Anwaldt nu  minţea. Cu o zi în urmă, Mock îşi 
contramandase partida săptămânală de şah din cauză că 
pleca. Pe deasupra, îi era o frică de moarte de Mock, aşa că 
ar fi deschis uşa şi unui hoţ, dacă acesta ar fi invocat 
numele comisarului. 

Anwaldt nu se uită la mutrele încruntate ale paznicilor 
când trecu de ei. Intră în holul cel mare şi recunoscu în 
sinea sa că acest sanctuar al Afroditei era atât de frumos 
decorat, că nici nu se putea compara cu cele din Berlin. 
Putea să spună acelaşi lucru şi despre biroul matroanei. Luă 
loc relaxat în faţa ferestrei deschise. Pantofii paznicului 
adus înăuntru de colegii săi, hârşâiau pe pietrişul de pe 
alee. Anwaldt îşi scoase haina, îşi drese glasul şi îşi frecă 
vânătaia de pe gât. 

— Un Mercedes negru a parcat în faţa vilei tale la scurt 
timp înainte să ajung eu şi a ieşit din el o elevă în uniformă. 
Vreau s-o văd. 

Madame ridică receptorul şi rosti câteva cuvinte (probabil 
în ungureşte). 

— O să vină îndată. Face baie acum. 

„Îndată” a fost chiar o clipă. Anwaldt nici nu avu timp să- 
şi încânte ochii cu minunata reproducere a tabloului lui 
Goya Maja dezbrăcată, că în prag a şi apărut dublura Ernei. 
În locul uniformei, purta acum un neglijeu din tul roz. 

— Erna... îşi mască lapsusul cu un ton sarcastic. Scuze, 
Elsa... la ce şcoală mergi tu? 

— Lucrez aici, chiţăi ea. 

— Aha, aici, o maimuţări el. So cui bono”? mai înveţi 
latina? 

Fata rămase tăcută, coborându-şi privirea cu modestie. 
Anwaldt se întoarse brusc spre matroana bordelului. 

— Ce treabă mai ai aici? Pleacă, te rog. 

Madame execută ordinul fără să scoată o vorbă, făcându- 
i cu ochiul fetei, cu subînţeles. Anwaldt se aşeză la birou şi 
ascultă un timp ciripitul păsărilor din grădină. 


36 La ce bun? (lat.). 

— Ce faci cu Maass? 

— Să-ţi arăt? (Erna se uitase tot aşa la el atunci când 
intrase în apartamentul de burlac al lui Klaus Schmetterling. 
De mult puseseră amândoi ochii pe acel apartament retras 
din cartierul berlinez Charlottenburg. Ştiau că bancherului 
Schmetterling îi plac minorele. Incursiunea fusese un 
succes). 

— Nu. Nu trebuie să-mi arăţi, spuse el pe un ton obosit. 
Cine te-a angajat? Cine e şoferul bărbos? 

Fata nu mai zâmbea. 

— Habar n-am. Tipul ăsta cu barbă a venit aici şi a zis că 
ştie un fraier căruia îi plac minorele. Cu ce mă deranja? Mi- 
a dat mulţi bani. Mă duce acolo şi mă aduce înapoi. Aa, şi 
azi trebuie să mă ducă la o petrecere grozavă. Cred că o dă 
şeful lui. O să-ţi mai spun şi altele când mă întorc. 

Anwaldt interogase multe prostituate la viaţa lui şi era 
sigur că fata spunea adevărul. 

— Stai jos! o îndemnă el, indicându-i un scaun. De-acum 
ai să faci ce-ţi spun eu. Diseară, la petrecere, trebuie să te 
asiguri că toate ferestrele - mai ales cele care dau spre 
balcoane - sunt întredeschise. Ai înţeles? Apoi, o să mai am 
o misiune pentru tine. Pe mine mă cheamă Herbert 
Anwaldt. De azi lucrezi pentru mine sau ai să sfârşeşti într- 
un şanţ! Am să te las la mila celor mai răi peşti din oraş! 

Era conştient că nu trebuia să spună aşa ceva. (Ce/ mai 
înfricoşător lucru pe lume pentru curve sunt poliţiştii.) şi 
auzea coardele vocale scârţâind. 

— Adu-mi ceva rece de băut! Limonadă ar fi cel mai bine! 

După ce fata plecă, scoase capul pe fereastră. Din 
păcate, căldura nu putea să-i mistuie amintirile. („O 
cunoşti, nu-i aşa, Anwalat?” Dăduse furios cu piciorul în uşa 
camerei. Bancherul Schmetterling işi acoperi ochii de 
fulgerele din privirea lui încruntată, încercând să-şi tragă 
plapuma peste cap.) 

— Poftim limonada. Fata îi zâmbi cu  cochetărie 
poliţistului care arăta bine. Mai ai şi alte misiuni speciale 
pentru mine? Mi-ar face plăcere să mă achit de ele... 
(Corpul lui Schmetterling rămăsese nemişcat în îmbrăţişare. 

Trupul mătăhălos se cutremura, cel suplu se zvârcolea. Un 
coitus bine sudat îl unea pe bancherul cel gras de logodnica 
lui Anwalat, frumoasă ca o zână - Erna Stange.) 

Polițistul se ridică în picioare şi se apropie de 
zâmbitoarea Erna Stange. În ochii ei verzi se iviră lacrimi 
când o pălmui cu toată forţa. Pe când cobora scările, îi auzi 
suspinele înăbuşite. În minte îi răsuna maxima lui Samuel 
Coleridge: „Când un om începe să-şi considere gândurile 
oameni şi lucruri, înseamnă că a înnebunit. Aceasta este 
definiţia exactă a unui nebun.” 


BRESLAU, TOT 9 IULIE 1934 
ORA UNU DUPĂ-AMIAZĂ 


Anwaldt stătea în biroul său de la sediul poliţiei, savurând 
răcoarea care domnea acolo şi aşteptând un telefon de la 
sergentul Kurt Smolorz, singurul om, după cum spunea 
Mock, în care putea să aibă încredere. 

Ferestruica de sub tavan era spre nord şi dădea într-una 
dintre cele cinci curţi interioare ale clădirii. Işi puse capul pe 
masă. Dormi profund, probabil un sfert de oră. Îl trezi 
Smolorz, care apăru în persoană. 

— lată smochingul şi masca, îi spuse bărbatul cel voinic 
şi roşcat, zâmbindu-i prieteneşte. lar acum să-ţi dau o veste 
importantă: Mercedesul negru cu plăcuţa de înmatriculare 
pe care ne-ai dat-o este al baronului Wilhelm Köpperlingk. 

— Mulţumesc. Mock nu te-a supraapreciat. Dar cum 
naiba ai reuşit să faci rost de chestia asta? îl întrebă, 
arătând înspre masca neagră de catifea. 

În loc de răspuns, Smolorz îşi puse un deget pe buze şi 
ieşi din cameră. Anwaldt îşi aprinse un trabuc şi se rezemă 
în fotoliu. Împreunându-şi mâinile la ceafă, se întinse de 
câteva ori. Totul începea să se lege. Baronul von 
K&pperlingk îi împlinise lui Maass cel mai frumos vis al lui 
când i-o trimisese pe încântătoarea elevă. „Cum de a ştiut 
asta despre el?” îşi notă Anwaldt pe o bucată de hârtie. 
(Nu-i important. Maass nu face nimic ca să-şi ascundă 
preferințele. Şi le exprimase cu voce destul de tare ieri în 

parc.) „Pentru ce?”, scârţâi iar penita pe hârtie. (Ca să 
dețină controlul asupra lui Maass şi a anchetei mele.) „De 
ce?” apăru şi următoarea întrebare pe peticul de hârtie. Îşi 
scormoni memoria şi îi apărură în faţa ochilor câteva 
rânduri din scrisoarea lui Mock: „răposatul 
Hauptsturmführer S.A. Walter Piontek a folosit pista 
sugerată de baronul Wilhelm von Köpperlingk (care, 
apropo, are mulți prieteni în Gestapo)... Dacă este găsit 
adevăratul criminal, ziarele din Anglia şi Franţa îşi vor bate 
joc de toată propaganda lor. Te pun în gardă în privinţa 
tipilor ăstora - nu ştiu ce e mila şi sunt în stare să forțeze 
pe oricine să renunţe la o anchetă.” 

Anwaldt simţi cum îl trece un val de mândrie. Îşi puse 
masca pe faţă. 

„Dacă Gestapoul descoperă motivul anchetei mele, o să-i 
pună capăt cu siguranţă - de teamă să nu fie ridiculizat de 
presa din Franţa şi Anglia,” mormăi el, ducându-se la mica 
oglindă de pe perete. „Dar tot cred că sunt nişte tipi în 
Gestapo care vor dori să o oprească din cu totul alte 
motive.” 

Masca de catifea îi acoperea două treimi din faţă. Îşi luă o 
expresie de joker şi bătu din palme. 

„Poate o să-i întâlnesc la balul baronului,” spuse el cu 
voce tare. „E timpul să ne distrăm, detective Anwaldt!” 


LU 


BRESLAU, TOT 9 IULIE 1934 
ORA ŞAPTE ŞI JUMATATE SEARA 


Fără nicio dificultate, dar cu preţul unei hârtii de cinci 
mărci, Anwaldt l-a convins pe portarul clădirii din Uferzeile 
nr. 9 să-l lase să facă nişte schiţe cu Grădina Zoologică în 
lumina amurgului. A deschis uşa de la pod cu cheia primită 
şi a urcat pe scara şubredă până pe acoperişul în pantă 
lină. Acoperişul pe care voia să se suie acum se ridica la 
trei metri înălţime. A scos din rucsac o frânghie groasă, 
care avea legat la capăt un cârlig de oţel cu trei braţe. A 
durat cam zece minute până a reuşit să agaţe cârligul de 
ceva solid. Apoi, Anwaldt a urcat pe acoperişul mai înalt 

fără niciun efort. De îndată ce a ajuns acolo, şi-a aruncat 
pantalonii de pânză murdari şi şorţul cel lung, sub care îşi 
ascunsese smochingul şi pantofii de piele. A verificat dacă 
are ţigările la el şi s-a uitat de jur împrejur cu atenţie. A 
găsit repede ce căuta: o gură ruginită de ventilaţie, 
acoperită cu o tablă triunghiulară. A fixat cârligul acolo şi, 
foarte încet, având grijă să nu se murdărească, a coborât 
pe frânghie câţiva metri. Două minute mai târziu, atingea 
cu picioarele balustrada unui balcon. A stat acolo câtva 
timp, gâfâind. Când şi-a mai revenit, s-a uitat pe geamul 
luminat şi şi-a dat seama că ferestrele a două camere 
dădeau spre balcon. După o clipă, trăgea cu ochiul în 
încăpere, observând cu atenţie ce se întâmpla acolo. Pe jos 
erau întinse corpurile bine făcute a două femei şi doi 
bărbaţi. A trecut jumătate de minut până să înţeleagă cât 
de complicat erau aranjaţi. Alături, pe canapea, stătea 
lungit un bărbat care nu purta decât o mască, iar două fete 
în uniforme de eleve îngenuncheaseră de o parte şi de alta 
a lui. Speriat de un zgomot ciudat, Anwaldt se mută la 
cealaltă fereastră. Era şuieratul unui bici: două fete îl 
biciuiau pe un tânăr blond şi slăbănog, încătuşat de uşiţa 
luminată de foc a unei sobe din teracotă. Băiatul urla când 
ghinturile de fier ale bicelor mari îi sfâşiau pielea de pe 
trupul învineţit. 

Ambele ferestre erau larg deschise. Aerul îmbâcsit cu 
miros de tămâie răsuna de gemetele mai mult sau mai 
puţin prefăcute ale femeilor. Anwaldt intră în prima cameră 
pe uşa de la balcon. Aşa cum presupusese, niciunul dintre 
cei de acolo nu-l observă. In schimb, el îi privi cu multă 
atenţie. Recunoscu uşor bărbia înfundată a lui Maass şi 
mâna cu aluniţă a „elevei”. leşi pe hol şi închise încet uşa 
după el. Pe coridorul spaţios erau mai multe nişe care 
adăposteau mici coloane de marmură. Impins de un instinct 
de cameleon, îşi scoase smochingul şi cămaşa şi le agăţă 
pe una din coloane. De jos venea un sunet dulce de 
instrumente cu coarde. Recunoscu „Cvartetul Imperial” al 
lui Haydn. 

Cobori scările şi văzu trei uşi duble larg deschise. Se puse 

în pragul uneia şi se uită de jur împrejur. Glasvandurile 
celor trei camere enorme fuseseră trase în lături ca să 
formeze o sală imensă, de 39 de metri lungime şi 40 lăţime. 
Intreaga sală era ticsită de mese de lemn, încărcate cu 
fructe, pahare şi sticle puse în frapiere cu gheaţă precum şi 
nenumărate canapele joase de două locuri sau şezlonguri, 
ocupate de oameni în pielea goală care făceau gesturi 
lascive. Baronul dirija cvartetul cu o baghetă ciudată - o 
tibie de om. Servitorul cu ochi frumoşi, purtând doar un şal 
indian care-i acoperea organele genitale, turna porţii 
generoase de vin în pahare înalte. Acest Ganimede se opri 
o clipă din ce făcea şi se învârti cu graţie printre oaspeţi, 
împrăştiind petale de trandafiri. Avea grijă ca toţi musafirii 
să se simtă bine şi s-a mirat să vadă un brunet înalt stând 
în prag şi apoi aşezându-se repede într-un şezlong pe care 
tocmai îl eliberase un cuplu de femei. Veni în paşi de dans 
spre Anwaldt şi îl întrebă pe un ton melodios: 

— Doreşte stimabilul domn ceva? 

— Da. M-am dus doar până la toaletă şi partenera mea a 
dispărut. 

Ganimede se încruntă şi spuse cu o voce cântată: 

— Nicio problemă. Vă fac eu rost de alta. 

Din când în când, duhoarea de bălegar de la Grădina 
Zoologică se făcea simțită, iar răgetele animalelor 
înnebunite de căldură se înălţau spre cer. Râul Oder 
răspândea în aerul uscat ce-i mai rămăsese din umezeală. 

Baronul aruncă tibia şi începu să facă strip-tease. 
Instrumentiştii, cuprinşi de o patimă sălbatică, începură să 
lovească arcuşurile de coardele tensionate. Baronul, gol- 
puşcă, îşi fixă pe faţă o mare barbă roşcată şi îşi puse pe 
cap tiara lui Nabucodonosor. Unii dintre participanţii la 
orgie erau din ce în ce mai slăbiţi şi alunecau în propria lor 
sudoare. Alte cupluri, triouri sau cvartete încercau în zadar 
să-i uimească pe ceilalţi cu mângăieri ingenioase. Anwaldt 
se uită peste corpurile musafirilor şi întâlni privirea fixă a lui 
Nabucodonosor, care îmbrăcase între timp o mantie grea 
de aur. (Arăt ca un gânaac pe un covor alb, zăcând aici 
singur, purtând pantaloni printre oameni în pielea goală. 

Niciunul nu e singur. Nu-i de mirare că ticălosul ăsta se uită 
la mine aşa). Nabucodonosor se holba, instrumentele cu 
coarde deveniseră de percuție, femeile gemeau cu o 
încântare prefăcută, bărbaţii se zvârcoleau într-un extaz 
forţat. 

Anwaldt se crispă sub privirea atentă a baronului. Hotări 
să accepte invitaţia celor două lesbiene care îl tot chemau 
la ele de ceva vreme. Brusc, apăru Ganimede, conducând o 
blondă cam beată, cu o mască de catifea pe faţă. 
Nabucodonosor nu se mai interesă de el. Fata se puse pe 
vine lângă canapeaua lui Anwaldt. El închise ochii. (Măcar 
să mă aleg şi eu cu ceva de pe urma acestei orgii.) Din 
păcate, speranţele nu i s-au împlinit; în loc de mâinile şi 
buzele delicate ale fetei, simţi nişte degete aspre şi 
pătătorite strivindu-l cu forţa de canapea. Un brunet cât un 
munte, cu nas acvilin, îşi pusese mâinile pe braţele lui 
Anwaldt şi îl ţintuia de divan. Servitorul baronului ţinea 
smochingul lui Anwaldt şi o mână de invitaţii negre pentru 
bal. Atacatorul deschise gura, din care ieşi un miros 
puternic de usturoi şi tutun. 

— Cum ai ajuns aici? Arată invitaţia! 

Anwaldt mai auzise acelaşi accent când interogase un 
turc, patron de restaurant, care se implicase în traficul de 
opiu. Se simţea paralizat, şi nu atât din cauza faptului că 
era imobilizat, ci mai degrabă pentru că văzuse un tatuaj 
ciudat pe mâna atacatorului. Strângându-l pe Anwaldt în 
halul ăla, muşchiul dintre arătător şi degetul mare al 
brunetului se încordase şi umflase, pulsând la cea mai mică 
mişcare. Acest uşor tremurat al muşchiului scotea în 
evidenţă un scorpion atât de frumos tatuat, că părea viu. 
Atacatorul voia să-şi imobilizeze şi mai bine victima, dar, 
când îşi aruncă un picior peste canapea să-l încalece pe 
detectiv, acesta îşi îndoi genunchiul şi îl lovi pe amatorul de 
usturoi într-un loc sensibil. Omul, înnebunit de durere, îşi 
luă braţul de pe umărul lui Anwaldt care, fiind acum mai 
liber în mişcări, îşi izbi adversarul cu capul în frunte. 
Tatuatul îşi pierdu echilibrul şi căzu pe canapea. Polițistul o 
luă la fugă spre ieşire. Pe nimeni nu interesase lupta dintre 

ei; cvartetul a continuat să-şi cânte rondoul nebunesc în 
timp ce oamenii din ce în ce mai slăbiţi stăteau întinşi ici şi 
colo pe ringul umed de dans. 

Singurul obstacol de care trebuia să treacă Anwaldt era 
Ganimede, care plecase din sală mai devreme şi încuia 
acum uşa de la intrare. Anwaldt îi dădu o lovitură puternică 
la subţioară şi o a doua în coaste. Servitorul reuşi, totuşi, să 
încuie uşa şi să strecoare cheia în cutia de scrisori. Cheia 
zăngăni în partea cealaltă, pe casa scării. La a treia 
lovitură, de această dată în cap, Ganimede îşi pierdu 
cunoştinţa. Anwaldt, neputând să scape pe uşă, o luă pe 
scara interioară spre primul etaj al apartamentului. Auzi 
respiraţia greoaie a străinului în urma sa. Bubuitul unei 
împuşcături sfâşie aerul şi îi alarmă puţin pe dezmăţaţii 
care se odihneau după atâta efort. Polițistul simţi o durere 
în ureche şi sânge fierbinte pe gât. (Fir'ar, nici acum n-am 
pistolul la mine; îmi strica linia smochingului.) Se aplecă şi 
apucă una dintre vergelele grele care fixau covorul de pe 
scări. Cu coada ochiului, observă că atacatorul său se 
pregătea să tragă din nou. Dar Anwaldt deja ajunsese la 
primul etaj până să audă zgomotul. Glonţul ciobi o coloană 
de marmură şi ricoşă imediat în nişa de piatră. Polițistul se 
năpusti la o uşă cu o broască din care ieşea o cheie mare. 
O răsuci şi sări din casa scărilor. Urmăritorul lui era 
aproape. Gloanţele intrau în plăcile de ceramică de pe 
pereţi. Anwaldt cobori în fugă, fără să mai vadă ceva. Cu un 
etaj mai jos, la intrarea în apartament, stătea un musafir 
întârziat. Speriat de împuşcături, avea un revolver în mână. 
In spatele mâăştii negre i se vedeau şuviţele de păr roşu şi 
drept. Îl zări pe Anwalat şi strigă: 

— Stai pe loc sau trag! 

Polițistul se ghemui, îşi luă avânt şi aruncă vergeaua. 
Bara metalică îl lovi pe roşcovan drept în frunte. În timp ce 
se prăbuşea pe podea, omul trase două focuri în tavan. De 
acolo căzu imediat o ploaie de praf şi tencuială. Anwaldt luă 
de pe jos vergeaua şi, dintr-un salt, se aruncă peste 
balustradă. Se trezi pe următorul palier. Clădirea se 
cutremura de atâtea împuşcături. Alergă, se împiedică şi 

căzu, până să ajungă la ultimul etaj. Se dădu brusc înapoi: 
patru bărbaţi înarmaţi cu lopeţi mari pentru curăţat zăpada 
urcau scările. Anwaldt ghici că portarul pornise şi el la 
vânătoare, împreună cu trei dintre colegii lui. Se întoarse şi 
deschise fereastra care dădea înspre curte, sări repede şi 
căzu drept pe o căruţă. În corp îi intrară aşchii din lemnul 
negeluit; îl săgetă o durere sfâşietoare în gleznă - probabil 
şi-o scrântise. Şchiopătând, o luă la fugă de-a curmezişul 
curţii. Privirile arzătoare îl pătrunseră de la ferestre - îl 
aveau în palmă. Rafala de gloanţe clătină ghizdurile puţului 
secat din grădină. El alergă pe lângă zidul clădirii şi încercă 
să intre în altă casă pe o uşă din spate. Spre ghinionul lui, 
toate erau încuiate. Urmăritorii erau aproape. Anwaldt se 
împiedică pe scara ce ducea în pivniţa altei case. Dacă şi 
uşa asta era închisă, tipii care îl urmăreau aveau să-l 
încolţească în dreptunghiul de beton. Dar uşa cedă. 
Amwaldt se încuie pe dinăuntru tocmai când primul dintre 
adversari ajunse în faţa uşii. Mirosul de cartofi putrezi, vin 
fermentat şi rahat de şobolani era pentru el un adevărat 
parfum. Se lăsă în jos, sprijinit cu spatele de peretele de 
cărămidă netencuită. Îşi duse mâna la ureche. ÎI scutură un 
fior dureros, picături de sânge i se scurseră din nou pe gât. 
Glezna scrântită era fierbinte şi pulsa. Pe frunte, la linia 
părului, unde atacatorul îi tăiase pielea cu dinţii, se 
coagulase deja sângele. Ştiind că urmau să treacă măcar 
câteva minute până când urmăritorii săi aveau să 
înconjoare clădirea, încercă să iasă din labirintul pivniţei. 
Mergea prin beznă, bâjbâind, speriind câţiva şobolani şi 
lipindu-i-se de faţă o mulţime de pânze de păianjen. Îşi 
pierduse orice noţiune a timpului şi se lupta cu moleşeala 
când zări, în depărtare, o lumină care îl făcu să uite de 
starea care îl cuprinsese. Işi dădu repede seama că era un 
felinar de pe stradă, a cărui lumină pătrundea prin fereastra 
plină de praf. Deschise geamul şi, după câteva tentative 
nereuşite, ieşi până la urmă afară, zdrelindu-şi pielea de pe 
burtă şi coaste. Închise fereastra după el şi se uită în jur. 
Tufişuri dese, din spatele cărora se auzeau paşii mai multor 
oameni alergând de colo-colo, îl despărţeau de trotuarul 

străzii. Se întinse pe spate pe peluză, gâfâind. (Trebuie să 
aştept câteva ore.) Mai aruncă o privire în jur şi găsi o 
ascunzătoare perfectă. Balconul apartamentului de la etajul 
întâi era năpădit de iederă care atârna până la pământ. 
Anwaldt se târî până sub el şi simţi că-şi pierde cunoştinţa. 

Umezeala pământului şi liniştea din jur îl treziră. 
Ascunzându-se printre copacii şi băncile de pe promenada 
de pe malul Oderului, se furişă până la maşina parcată în 
faţa Colegiului Tehnic. Abia mai putea să conducă. Avea 
dureri şi era rănit. Urcând la el în apartament, se ţinu strâns 
de balustradă. Nu aprinse lumina în bucătărie ca să nu 
vadă gândacii. Dădu pe gât un pahar cu apă, îşi aruncă 
pantalonii rupţi în hol, deschise fereastra din camera lui şi 
se prăbuşi pe cearşafurile mototolite. 


BRESLAU, MARŢI, 10 IULIE 1934 
ORA NOUA DIMINEAŢA 


La trezire, Anwaldt nu-şi putea desprinde urechea de pe 
pernă. Sângele întărit devenise un adeziv puternic. S-a 
ridicat cu greu în capul oaselor. Părul îmbibat cu sânge i se 
zbârlise în creştet, formând şuviţe ca nişte ţepi. Tot corpul îi 
era zgâriat şi plin de vânătăi. Îl durea piciorul; glezna 
umflată devenise purpurie. Sărind într-un picior, s-a 
îndreptat spre telefon şi l-a sunat pe baronul von Malten. 

După un sfert de oră, medicul personal al baronului, 
doctorul Lanzmann a ajuns la Anwaldt în apartament. După 
alt sfert de oră, erau amândoi la reşedinţa lui von der 
Malten. Patru ceasuri mai târziu, pacientul, adică Anwalat - 
după ce dormise pe săturate, cu un bandaj pe cap şi pe 
urechea sfâşiată, cu glezna imobilizată în atele de bambus 
şi spuzit cu pete galbene de iod pe tot corpul - fuma un 
trabuc lung, dintre cele mai bune, marca Ahnuri Shu 
Przedecki, şi îi povestea celui care îl angajase întâmplările 
nopţii trecute. Când baronul - după ce îl ascultase cu 
atenţie - s-a dus în biroul său, Anwaldt a sunat la sediul 
poliţiei şi i-a cerut lui Smolorz să pregătească materialul 
despre baronul von Kopperlingk pentru ora şase seara. Apoi 

i-a dat telefon profesorului Andreae şi a stabilit o întâlnire 
cu el în vederea unei discuţii. 

Şoferul baronului von der Malten l-a ajutat să coboare 
scările şi să se urce în maşină. Au pornit. Anwaldt l-a 
întrebat cu vădit interes despre aproape fiecare clădire sau 
stradă. Şoferul îi răspundea cu răbdare. 

— Acum suntem pe Hohenzollenstrasse... la stânga e 
turnul de apă... La dreapta Biserica Sf. loan... Da, sunt de 
acord, e frumoasă. Recent construită... Aici e sensul 
giratoriu din  Reichprăsidentplatz. Mergem tot pe 
Hohenzollenstrasse... Da, şi acum o luăm pe Gabitzstrasse. 
Da?... Cunoşti zona? O să trecem pe sub viaduct şi ajungem 
imediat pe Zientenstrase, unde locuieşti... 

Plimbarea cu maşina i-a făcut mare plăcere lui Anwaldt. 
(Un oraş frumos.) Din păcate, Adlerul său se prăjise în 
soarele puternic de dimineaţă şi, când reuşi să se urce la 
volan, sudoarea îi şiroia pe sub cămaşă şi haină. Deschise 
geamurile, îşi aruncă pălăria pe bancheta din spate şi 
demară cu roţile scrâşnind, de-abia aşteptând să se 
răcorească de la curent. Dar degeaba - plămânii i se 
umplură cu praf. De parcă acest chin n-ar fi fost de-ajuns, 
Anwaldt îşi aprinse o ţigară ca să i se usuce gura de tot. 

Urmând indicaţiile pe care i le dăduse şoferul lui von der 
Malten, ajunse fără probleme la Facultatea de Studii 
Orientale de pe Schmiedebrucke nr. 35. Profesorul Andreae 
îl aştepta. Îl ascultă în tăcere pe Anwaldt imitând accentul 
atacatorului său din ziua precedentă. Deşi replicile pe care 
le repeta polițistul de mai multe ori erau scurte - („Cum ai 
ajuns aici? Arată invitaţia!”) - profesorul nu avu nicio 
îndoială. Vorbitorul străin de germană din sala baronului 
era, cu siguranţă, turc. Mândru de intuiţiile sale lingvistice, 
Anwaldt îşi luă rămas-bun de la profesor şi conduse maşina 
spre sediul poliţiei. 

La intrare se întâlni cu Forstner. Se priviră şi se 
recunoscură imediat. Capul bandajat al lui Anwalat şi 
sprânceana tăiată a lui Forstner. Se salutară cu o 
indiferenţă prefăcută. 

— Văd că n-ai prea petrecut noaptea de ieri la Armata 

Salvării din Blucherplatz, spuse râzând Smolorz când îl 
salută pe Anwaldt. 

— Un fleac, am avut un mic accident. Aruncă o privire 
spre biroul său: dosarul baronului von KGpperlingk era 
acolo. Nu-i prea gros. 

— Ala mai gros e, probabil, în arhiva Gestapoului. Trebuie 
să ai relaţii cu ştabii ca să ajungi acolo. Eu n-am... îşi şterse 
fruntea transpirată cu o batistă în carouri. 

— Mulţumesc, Smolorz. Aa... Anwalat se frecă la nas cu 
nervozitate. Ţi-aş fi foarte recunoscător dacă ai pregăti o 
listă cu toţi turcii care au locuit în Breslau de optsprezece 
luni încoace. Există aici un consulat al Turciei? 

— Da, pe Neudorfstrasse. 

— Trebuie să te ajute. Mulţumesc, poţi pleca. 

Anwaldt rămase singur în biroul său răcoros. Îşi rezemă 
fruntea de suprafaţa verde şi alunecoasă a biroului şi simţi 
că ajunsese în locul cel mai de jos al sinusoidei, acel punct 
critic al dispoziţiei sale, fie că era bună sau proastă. Deveni 
dureros de conştient că avusese reacţii diferite faţă de 
oameni: atmosfera din exterior, clocotind de furia arşiţei, îi 
stimulase energia şi pofta de acţiune, iar cea din birou, 
plăcută şi răcoroasă, îl îndemna la renunțare şi resemnare. 
(Fiecare om este un microcosmos conectat la mecanismele 
universului; eu nu. Sunt altfel decât ei. Nu mi s-a spus asta 
încă din copilărie? Eu sunt un mini-univers izolat, în care 
acționează legile gravității multi-direcționale, unind toate 
obiectele în blocuri compacte şi grele.) 

Se ridică brusc, îşi dădu jos cămaşa şi se aplecă peste 
chiuvetă. Răsuflând anevoie de durere, se spălă pe gât şi la 
subţiori, apoi se aşeză din nou în fotoliu, lăsând apa să i se 
scurgă în mici şiroaie pe bustul rănit. Îşi şterse de maiou 
faţa şi mâinile. (Acţionează! Fă ceva!). Ridică receptorul şi îi 
spuse comisionarului să-i cumpere ţigări şi limonadă, apoi 
închise ochii şi îşi stăpâni cu uşurinţă imaginile haotice 
care-i umblau prin minte. Şi le alungă din faţă ochilor şi 
începu să le pună în ordine: „Scorpioni în burta Mariettei 
von der Malten. Un scorpion pe mâna turcului. Turcul a 
omorât-o pe Marietta.” Această observaţie îl mulţumi pe 

Anwaldt, pentru că era atât de evidentă, dar îl treceau fiori 
reci pe şira spinării la gândul că toată munca nu va duce la 
nimic. (Turcul a ucis-o pe fiica baronului, turcul păzeşte 
casa baronului von Kâpperlingk, baronul e protejat de 
Gestapo: ergo, turcul are legături cu Gestapoul; ergo, 
Gestapoul e amestecat în asasinarea fiicei baronului; ergo, 
sunt slab şi neputincios ca un copil în fața Gestapoului.) 

Se auzi o bătaie la uşă. O bă-ta-ie. Comisionarul îi 
adusese mai multe sticle şi două pachete de ţigări 
„Bergmann Privat”. Ţigara îl slăbise pentru o clipă. Dădu pe 
gât o sticlă de limonadă, închise ochii, iar gândurile-imagini 
se prefăcură în gânduri-fraze. (Lea Friedländer ştie cine i l-a 
indicat lui Mock pe tatăl ei ca autor al crimei şi făcuse din el 
un tap ispăşitor. Poate să fie cineva din Gestapo. Dacă tot 
are să-i fie frică să-mi mărturisească, am s-o forțez. Îi iau 
morfina şi o voi teroriza cu acul. Va face tot ce-i voi spune 
eu!) Alungă viziunea erotică sugerată de fraza „Va face tot 
ce-i voi spune eu!” şi se ridică de la birou. (Acționează!) Se 
învârti prin cameră şi îşi exprimă îndoielile cu voce tare. 

„Unde ai de gând s-o faci să vorbească? Într-o celulă. 
Care celulă? Aici, la sediul poliţiei. De ce îl ai pe Smolorz? 
Grozav - închizi o păpuşă ca asta într-o celulă şi toţi 
gardienii şi poliţiştii vor afla într-o oră. Şi, mai mult ca sigur, 
Gestapoul.” 

In momentele sale de maximă descurajare, Anwaldt 
obişnuia să-şi mute atenţia la lucruri complet diferite. Aşa şi 
acum: se apucă să studieze dosarul baronului. Găsi câteva 
fotografii făcute la o orgie într-o grădină şi o listă cu nume 
pe care nu le cunoştea - numele celor care veneau de 
obicei la astfel de petreceri. Niciunul nu trăda o origine 
turcă. Erau foarte puţine informaţii despre amfitrionul 
acestor orgii. Povestea obişnuită a vieţii unui aristocrat 
prusac educat şi câteva rapoarte oficiale de la întrevederile 
baronului cu Hauptsturmfuhrerul S.A. Walter Piontek. 

Işi închise nasturii cămăşii şi îşi strânse nodul de la 
cravată. Cobori încet scările până la arhivă, luându-şi pe 
drum  legitimaţia de ofiţer al Poliţiei din Breslau. 
(Acţionează!) |n subsolul poliţiei îl aştepta o mare 

dezamăgire. La ordinele doctorului Engel - care avea acum 
atribuţiile de şef al poliţiei - dosarele lui Piontek fuseseră 
mutate în arhiva Gestapoului. Anwaldt abia reuşi să se 
întoarcă la el în birou: durerea îl săgeta în glezna umflată, 
rănile şi juliturile îl ardeau. Se aşeză la birou şi, cu o voce 
răguşită, ceru să i se facă legătura cu Mock, care stătea cu 
burta la soare pe plaja din Sopot. 

„Când te întorci, Eberhard? Dacă erai aici, ai fi scos din 
mâinile Gestapoului dosarele lui Piontek şi al baronului von 
Kopperlingk... Ai fi găsit un loc sigur unde am fi supus-o pe 
Lea la o cură de dezintoxicare... Dacă îţi scotoceai prin 
memorie, ai fi găsit cu siguranţă un punct vulnerabil la 
nebunul ăsta de baron... Când ai de gând să te întorci, pe 
bune?” 

Tânjea după Mock, ca şi cum ar fi tânjit după banii 
baronului, insule tropicale şi sclave cu pielea ca mătasea... 
(Ai construit un turn minunat, Herbert, cu acele cărămizi. 
Acţionează, forțeaz-o pe Lea să vorbească! Nu eşti în stare? 
Frumos turn ai construit, Herbert.) 

VI 


BRESLAU, TOT MARŢI, 10 IULIE 1934 
ORA ŞAPTE SEARA 


Pe bulevardul de la capătul lui Hansastrasse, Anwaldt 
găsi un mic restaurant. Din deformaţie profesională, îşi notă 
numele patronului şi adresa: Paul Seidel, Tiergartenstrasse 
nr. 33. Aici comandă cârnaţi picanţi cu piure de mazăre şi 
două sticle de apă minerală Deinart. 

După zece minute, cu burta plină, stătea în faţa 
Studioului fotografic şi cinematografic Fatamorgana. Bătu 
un timp - tare şi insistent - la uşa închisă. (Fără îndoială că 
se indopase din nou cu morfină. Dar era pentru ultima 
dată.) Bătrânul portar ieşi din ghereta lui, târşâindu-şi 
picioarele până pe trotuar. 

— N-am văzut-o pe Fräulein Susanne plecând nicăieri. 
Servitoarea ei a ieşit acum o oră... mormăi el, privind cu 
atenţie legitimaţia lui Anwaldt. 

Polițistul îşi scoase haina şi se abandonă picăturilor de 
sudoare care i se prelingeau pe corp: nici măcar nu încercă 
să şi le şteargă cu o batistă. Se aşeză pe o bancă de piatră 
din curte, lângă un pensionar cu o pălărie cu găurele, care 
picotea. Observă că un oberliht de la ferestrele Leei nu era 
bine închis. Abia reuşi să se urce pe pervaz - glezna 
umflată îl durea, iar burta plină îl trăgea în jos. 
Strecurându-şi mâna înăuntru, răsuci mânerul de alamă şi 
se luptă o clipă cu perdeaua încâlcită de ferigile luxuriante 
de pe pervaz. Se simţea ca acasă în acest apartament, aşa 
că-şi scoase haina, vesta şi cravata, le puse pe spătarul 
unui scaun şi porni în căutarea Leei. Se îndreptă spre 
studio, unde credea că o va găsi dormind, drogată. Dar, 
înainte să ajungă acolo, se opri la baie: mazărea şi cârnaţii 
îl îndemnau să nu piardă nicio clipă. 

Lea Friedlânder era în baie, cu picioarele atârnând 
deasupra vasului W.C., având coapsele şi fluierele 
picioarelor mânjite de fecale. Era goală. Cablul gros din 


e 118 œ» 


jurul gâtului ei era fixat de ţeava de evacuare, chiar sub 
tavan, iar partea din spate a corpului fetei atingea peretele. 
Buzele boite într-un roşu aprins îi dezveleau gingiile şi 
dinţii, printre care îi ieşea limba vânătă şi umflată. 

Anwaldt vomită în bideu tot ce avea în stomac. Apoi se 
aşeză pe marginea căzii şi încercă să-şi adune gândurile. In 
nu mai mult de câteva minute, era deja încredinţat că Lea 
nu se sinucisese. Nu era în baie niciun scăunel sau alt 
obiect pe care să se suie şi căruia să-i fi dat apoi cu piciorul. 
Şi nu avusese cum să ajungă aşa de sus de pe scaunul de 
toaletă pentru că nu era destul de înaltă. Ar fi trebuit să 
lege laţul de ţeava cea groasă de sub tavan, ţinându-se de 
ea cu o mână şi cu cealaltă să-şi pună laţul de gât. (Ṣi unui 
acrobat i-ar fi fost greu să facă aşa o ispravă, darămite unei 
dependente de morfină, care fusese probabil călărită de 
vreo duzină de bărbaţi în acea zi. Totul arată de parcă un 
tip foarte puternic a strangulat-o pe Lea, a atârnat cablul în 
baie, a ridicat-o pe fată şi i-a vârât capul în lat. Doar că a 
uitat de scaun, care ar fi făcut verosimilă varianta 
sinuciderii. ) 

Deodată, auzi perdeaua fâlfâind la fereastra prin care 
intrase. Curentul. (Trebuie să mai fie o fereastră deschisă în 
acest apartament.) 

În prag stătea un brunet cât un munte, care-l ţinti cu o 
lovitură rapidă. Anwaldt sări în lături, călcând pe juponul de 
mătase de pe pardoseală. Piciorul drept, cel sănătos, îi 
alunecă înapoi; întreaga greutate i se lăsase acum pe 
piciorul stâng, cel umflat. Era mai mult decât putea să 
suporte. Piciorul stâng îi cedă. Anwaldt se înclină înainte, 
drept în faţa turcului. Acesta din urmă îşi împreună mâinile 
şi îl pocni, de jos în sus, în bărbie. Polițistul se prăbuşi pe 
spate în cada enormă. Până să-şi dea seama ce se 
întâmplă, văzu faţa atacatorului deasupra sa şi un pumn 
enorm cu un box de oţel pe degete. Lovitura de pumn 
primită în plex îi tăie respiraţia. Tuse, hărâit, vedere 
înceţoşată, hârâit, hârâit, hârâit, întuneric, hârâit, întuneric. 


BRESLAU, TOT 19 IULIE 1934 

ORA OPT SEARA 


Apa rece îl trezi pe Anwaldt din leşin. Stătea gol puşcă, 
într-o celulă fără ferestre, legat de un scaun. Doi tipi în 
negru, cu uniforme SS descheiate, se uitau la el cu atenţie. 
Pe faţa prelungă şi inteligentă a celui mai scund se aşternu 
o strâmbătură care amintea de un zâmbet. Această 
expresie îi aduse aminte lui Anwaldt de profesorul lui de 
matematică din gimnaziu, care obişnuia să facă aceeaşi 
mutră când unul dintre elevi nu era în stare să rezolve o 
problemă. (Te pun în gardă în privința tipilor ăstora - nu 
ştiu ce e mila şi sunt în stare să forțeze pe oricine să 
renunțe la o anchetă. Dacă, Doamne fereşte, eşti dus 
vreodată la Gestapo, te rog să afirmi cu îndârjire că eşti un 
agent al Abwehr-ului trimis aici cu misiunea de a 
deconspira rețeaua de spionaj poloneză din Breslau.) 

Tipul de la Gestapo se învârti prin celula în care duhoarea 
de transpiraţie era aproape palpabilă. 

— Nasol, Anwaldt, nu? Era evident că aştepta un răspuns. 

— Da... îngăimă omul torturat. Îşi atinse cu limba ciotul 
tăios al incisivului. 

— Toată lumea e rea în oraşul ăsta. Dădu ocol scaunului. 
Daaa, Anwaldt. Şi cu ce treabă eşti aici... în acest Babilon? 
Ce te-a adus aici? 

Tipul în uniformă îşi aprinse o ţigară şi puse chibritul încă 
arzând pe creştetul deţinutului. Anwaldt se smuci cu forţă - 
mirosul de păr ars era sufocant. Al doilea torţionar, un om 
gras şi transpirat, îi aruncă o cârpă udă pe cap, să stingă 
focul. Dar prizonierul nu se simţi uşurat mult timp. Acelaşi 
tip de la Gestapo îl strânse de nas cu o mână, iar cu 
cealaltă îi vâri cârpa în gură. 

— Ce misiune ai în Breslau, berlinezule? repetă vocea în 
surdină. Ajunge, Konrad! 

După ce îi scoaseră căluşul împuţit din gură, pe Anwalat 
îl apucă un violent acces de tuse, care nu se mai oprea. 
Gestapovistul cel slab aştepta răbdător un răspuns. 
Neprimind niciunul, se uită la ajutorul său. 

— Herr Anwaldt nu vrea să răspundă, Konrad. E clar că se 

simte în siguranţă. Crede că îl protejează cineva. Dar cine? 
Îşi întinse mâinile. Poate comisarul Mock? Dar Mock nu-i 
aici. Îl vezi pe undeva, Konrad? 

— Nu, Herr Standartenführer”. 

Tipul cel slab înclină din cap şi spuse pe un ton rugător: 

— Ştiu, ştiu, Konrad. Metodele tale sunt inofensive. Când 
îţi iei tu pacienţii la întrebări, nu le mai rămâne niciun 
secret, niciun nume uitat prin memorie. Lasă-mă să-l tratez 
eu pe ăsta. Se poate? 

— Desigur, Herr Standartenfuhrer. 

Konrad cel zâmbăreţ ieşi din celulă. Colonelul deschise o 
servietă veche şi ponosită, din care scoase o sticlă de un 
litru şi un borcan de jumătate de kilogram. Turnă conţinutul 
sticlei - un fel de suspensie - pe capul lui Anwaladt. 
Deţinutul simţi ceva dulce pe limbă. 

— Ştii, Anwaldt, e apă cu miere, zise torţionarul şi luă 
borcanul. Şi asta? Ştii ce-i asta? Bine, bine... Am să-ți 
satisfac curiozitatea. Scutură borcanul de mai multe ori. Din 
interiorul său se auzea un zumzet slab de insecte. Anwaldt 
se uită: două viespi săreau furioase una la alta şi se izbeau 
de pereţii borcanului. 

— O, Doamne, ce monştri îngrozitori... se plânse 
gestapovistul. Brusc, îşi luă avânt şi izbi borcanul de perete. 
lar înainte ca viespile dezorientate să-şi ia zborul, deţinutul 
se şi trezi singur în celulă. 

Anwaldt nu-şi închipuise niciodată că zgomotul aripilor 
acestor insecte enorme era acelaşi cu cel pe care-l fac 
păsările mici. Viespile se repeziră întâi la bec, dar, după o 
clipă, îşi schimbară direcţia. Se mişcau ciudat de convulsiv 
în aerul încins şi ajungeau mai jos cu fiecare tremurătură. In 
curând, ajunseră în apropierea capului lui Anwalat, unde 
fuseseră atrase de mirosul de miere. Deţinutul încercă să 
evadeze din celulă cu ajutorul imaginaţiei. Reuşi. (Se 
plimba pe o plajă scăldată de valuri domoale, încrețite de 
briza răcoroasă. Picioarele i se afundau în nisipul cald. 
Deodată se stârni vântul, nisipul se albi de fierbinte ce era, 
valurile - în loc să ude doar un pic plaja - se repezeau la 

Anwalat, cu zgomot, furioase şi înspumate.) 

Imaginaţia nu voia să i se supună. Simţi un curent uşor 
de aer lângă buzele-i lipite de miere şi apă. Deschise ochii 
şi văzu o viespe care, cu siguranţă, îşi fixase ţinta pe gura 
lui. Suflă înspre ea cu toată puterea. Insecta, împinsă de 
răsuflare, se aşeză pe perete. Intre timp, a doua viespe 
începuse să-i zboare în jurul capului. Anwaldt se zvârcoli pe 
scaun şi dădu tare din cap într-o parte şi în alta. Viespea i 
se aşeză pe claviculă şi îi înfipse acul în piele. Deţinutul o 
presă cu bărbia şi simţi o durere sfâşietoare. O umflătură 
vineţie care pulsa îi unea maxilarul cu clavicula. Insecta 
strivită îşi contorsiona pe podea corpul galben cu dungi 
negre. Cealaltă viespe îşi luă zborul de pe perete, 
pregătindu-se să-i atace buzele cu ferocitate. Anwaldt îşi 
înclină capul, iar insecta, în loc să-i aterizeze pe buze, o 
făcu lângă ochi. Durerea şi umflătura i se răspândiră în tot 
globul ocular. Anwaldt îşi smuci capul, împreună cu 
scaunul, şi se răsturnă pe ciment. Un văl întunecat i se 
aşternu peste ochiul stâng. Apoi şi peste dreptul. 

O găleată de apă rece ca gheaţa îl scoase din starea de 
inconştienţă. Standartenfuhrerul îi făcu semn aghiotantului 
său să plece. Inşfăcă scaunul de spătar şi îl puse din nou pe 
Anwaldt în poziţie verticală. 

— Eşti un adevărat luptător. Se uită îngrijorat la faţa 
umflată a deţinutului. Te-au atacat două viespi şi le-ai 
omorât pe amândouă. 

Pielea poliţistului era dureros de întinsă peste umflăturile 
ca două baloane. Viespile mai tresăreau, încă, pe podeaua 
de ciment. 

— Zi-mi, Anwalat, nu ţi-a ajuns? Sau vrei să le cer iar 
ajutorul acestor creaturi agresive? Să ştii că mi-e mai frică 
de ele decât ţie. Zi, Anwaldt, nu ţi-a ajuns? 

Deţinutul dădu din cap afirmativ. Torţionarul cel gras 
intră în celulă şi puse un scaun în faţa ofițerului. Acesta din 
urmă se aşeză călare pe el şi îşi privi prieteneşte victima. 

— Pentru cine lucrezi? 

— Pentru Abwehr. 

— Misiunea? 

— Să deconspir reţeaua de spionaj poloneză. 

— De ce te-au adus tocmai din Berlin? Nu e nimeni aşa 
bun ca tine în Breslau? 

— Nu ştiu, aşa am primit ordinele. 

Anwaldt auzi vocea ciudată care îi ieşea din propriile 
corzi vocale. Fiecare cuvânt era însoţit de o durere în gât, 
iar muşchii feţei dintre zonele umflate de la înţepăturile din 
falcă şi de lângă ochi erau rigizi. 

— Dezleagă-mă, te rog, şopti el. 

Standartenfuhrerul se uita la el cu atenţie fără să spună 
nimic. Un sentiment mai omenesc i se citi în ochii ageri. 

— Să deconspiri poliţia secretă poloneză. Şi ce legătură 
au cu asta baronul von K6pperlingk şi baronul von der 
Malten? 

— Tipul pe care îl urmăream a fost la balul dat de baronul 
von Kopperlingk. Dar von der Malten n-are nimic de-a face 
cu treaba asta. 

Pe Anwaldt îl indusese în eroare expresia binevoitoare de 
pe faţa torţionarului său. Trase adânc aer în piept şi zise în 
şoaptă: 

— Nu pot să-ţi spun... 

Tipul în uniformă râse un timp pe înfundate, apoi începu 
să rostească un monolog ciudat. Punea întrebări cu o voce 
gravă, la care răspundea într-un falset tremurat: 

„Cine te-a bătut măr la balul baronului? Un porc, 
domnule ofiţer. Ţi-e frică de porcul ăla? Da, domnule ofiţer. 
Dar de viespi nu ţi-e frică, nu-i aşa? Ba da, îmi este, 
domnule ofiţer. Cum să-ţi fie? La urma urmei, ai omorât 
două! Cu mâinile legate! Aaa, acum înţeleg, Anwaldt, două 
nu-s de-ajuns pentru tine... O să-ţi dau mai multe...” 

Gestapovistul îşi termină succesiunea de bas-falsetto pe 
un ton dulce şi îşi stinse intenţionat ţigara pe umflătura de 
la clavicula lui Anwaldt. 

Anwaldt scoase din gâtul umflat nişte sunete ce nu 
păreau ale lui. Zăcea pe jos, urlând. Un minut. Două. 
Standartenfuhrerul strigă: 

— Konrad! O găleată cu apă îl amuţi pe deţinut. 
Torţionarul îşi mai aprinse o ţigară şi trase un fum. Anwaladt 

se uită îngrozit la capătul aprins al ţigării. 

— Numele suspectului? 

— Pawet Krystek. 

Tipul de la Gestapo se ridică şi plecă. După cinci minute, 
reveni cu turcul pe care îl ştia Anwaldt. 

— Minţi, tâmpitule! Nu era nimeni cu numele ăsta la 
baron acasă, nu-i aşa? Se întoarse spre turc care, după ce 
îşi puse ochelarii, se uită printr-un vraf de invitaţii negre cu 
argintiu. Scutură din cap în acest timp, confirmând, în 
maniera lui orientală, cuvintele gestapovistului, care trăgea 
cu poftă ultimul fum din ţigară. 

— M-ai făcut să-mi pierd timpul şi ţi-ai bătut joc de 
metodele mele. M-ai jignit. M-ai enervat. Oftă şi fornăi de 
câteva ori. Ai grijă de el, te rog. Poate o să ai mai mult 
succes. 

Turcul scoase din servietă două sticle cu miere diluată în 
apă - pe ambele în acelaşi timp - le turnă în capul 
deţinutului, pe umerii şi burta lui, punând din plin în zona 
inghinală şi pe organele genitale. Anwaldt începu să urle. 
Din laringe îi ieşi un fel de păsărească, dar turcul pricepu ce 
spunea: 

— O să vorbesc! 

Impasibil, turcul mai scoase din servietă şi un borcan pe 
care i-l băgă lui Anwaldt sub ochi. Peste zece viespi se 
înţepau una pe alta şi îşi contorsionau burţile umflate. 

— O să vorbesc! 

Turcul scăpă borcanul din mână. 

— O să vorbesc! 

Borcanul se apropia de podea. Urina împroşcă peste tot. 
Borcanul căzu pe cimentul de jos. Anwaldt îşi pierduse 
controlul asupra vezicii, îşi pierdea şi cunoştinţa. Borcanul 
nu se sparse. Doar ateriză pe podeaua de ciment cu o 
bufnitură înfundată. 

Turcul se îndepărtă cu scârbă de prizonierul leşinat 
tocmai când îşi făcea apariţia grăsanul de Konrad. ÎI 
dezlegă pe Anwaldt de scaun şi îl înşfăcă de subţiori. 
Picioarele i se târau prin baltă. Standartenfuhrerul zbieră: 

— Spală-l de pişat şi du-l în Oswitzer Wald?®. Închise uşa 
după Konrad şi se uită la turc. De ce te miri aşa, Erkin? 

— Dar reuşisei să-l încolţeşti, colonele Kraus. Era cât pe 
ce să ciripească. 

— Eşti prea impulsiv, Erkin. Kraus observă viespile 
agitându-se în borcanul din sticlă groasă de Jena. Te-ai uitat 
bine la el? Trebuie să se odihnească acum. Ştiu eu cum 
sunt tipii ca el. O să ne spună aşa nişte aiureli, că ne va lua 
o săptămână să le verificăm. Şi nu pot să-l ţin aici atât de 
mult. Mock e încă foarte puternic şi e-n relaţii bune cu 
Abwehr-ul. In afară de asta, Anwalat e al meu. Dacă decide 
să plece, oamenii mei din Berlin vor pune mâna pe el. Dacă 
rămâne aici, o să-l mai invit la o discuţie. Şi într-un caz şi-n 
altul, va fi destul pentru el să mai vadă o albină, că o să şi 
ciripească. Erkin, de astăzi tu şi cu mine suntem pentru 
omul ăsta nişte demoni care n-o să-l slăbească niciodată... 


BERLIN, MIERCURI, 11 IULIE 1934 
ORA TREI DIMINEAŢA 


Un linţoliu umed de rouă se aşternuse peste lume. Făcea 
perle pe iarbă, în copaci şi pe corpul gol al unui bărbat. 
Când intra în contact cu pielea fierbinte, se evapora 
imediat. Polițistul se trezi. Pentru prima dată de multe zile, 
îl trecu un fior rece. Abia reuşise să se ridice, târându-şi 
piciorul umflat, că se şi lovi de nişte copaci şi ieşi pe o alee 
cu pietriş. Tocmai se îndrepta cu greu spre o clădire 
întunecată, a cărei umbră ascuţită contrasta cu strălucirea 
cerului, când îl orbi lumina unor faruri. Lângă clădire era 
parcată o maşină, ale cărei faruri aprinse scoteau jenant în 
evidenţă silueta goală a lui Anwaldt. Auzi pe cineva 
strigând „Stai pe loc!”, râsul înfundat al unei femei, pietrişul 
scrâşnind sub pantofii bărbaţilor care se apropiau. Îşi atinse 
gâtul dureros, o plapumă aspră i se freca de corpul rănit. 
Deschise ochii în lumina blândă a unei veioze. Ochii sclipind 
de înţelepciune ai doctorului Abraham Lanzmann, medicul 
personal al baronului von der Malten, îl studiau din spatele 

ochelarilor cu lentile groase. _ 

— Unde sunt? făcu un efort să zâmbească slab. Il amuza 
gândul că era pentru prima dată când nu-şi pierdea 
memoria din cauza alcoolului. 

— Eşti la tine în apartament. Doctorul Lanzmann era 
nedormit şi serios. Ai fost adus de nişte poliţişti care 
patrulau în zona aşa-numitului Bastion suedez din Oswitzer 
Wald. Vara se strâng multe fete acolo. Şi acolo unde sunt 
multe fete, se întâmplă întotdeauna ceva dubios. Dar să nu 
divaghez. Erai mai mult mort decât viu. lţi repetai mereu 
numele, pe cele ale lui Mock şi al baronului şi adresa la care 
stai. Poliţiştii nu voiau să-l lase la ananghie pe tipul pe care 
îl credeau colegul lor beat şi te-au adus acasă. De aici au 
telefonat baronului. Acum trebuie să te las. Baronul mi-a 
dat banii ăştia pentru tine. Degetele îi mângâiară plicul de 
pe masă. Aici e un balsam pentru umflăturile şi tăieturile 
tale. Vei găsi indicaţiile cu privire la medicaţie pe fiecare 
sticluţă sau flacon. Am reuşit să găsesc câte ceva în 
dulăpiorul meu sanitar de acasă - având în vedere ora 
neobişnuită din zi. La revedere. Mă întorc pe la prânz, după 
ce dormi puţin. 

Pleoapele doctorului Lanzmann se închiseră peste ochii 
săi plini de înţelepciune. Ale lui Anwaldt peste ochii lui 
umflaţi. Nu putea să adoarmă. Căldura pe care o reflecta 
soarele în pereţi îl deranja. Din câteva mişcări, se rostogoli 
din pat direct pe covorul murdar. Târându-se în patru labe, 
ajunse la fereastră, trase perdelele şi deschise geamul. 
Căzu în genunchi, dar reuşi să ajungă încet până în pat. Se 
trezi pe plapumă şi se şterse cu o batistă mare de pânză, 
evitând umflăturile - adevăraţi vulcani din care erupea 
durerea. De îndată ce deschise ochii, se repeziră la el roiuri 
de viespi. Când închise geamurile, ca să le oprească, pereţii 
locuinţei îl sufocară cu răsuflarea lor fierbinte, iar gândacii 
începură să se târască din găuri - unii arătau ca nişte 
scorpioni. Pe scurt, nu putea să adoarmă cu fereastra 
închisă şi nici cu ochii deschişi. 


BRESLAU, JOI, 12 IULIE 1934 

ORA OPT DIMINEAŢA 


Dimineaţa era un pic mai răcoare. Anwaldt dormea de 
două ore. Când s-a trezit, a văzut patru oameni stând în 
jurul patului său. Baronul vorbea încet cu doctorul 
Lanzmann. Văzând că bolnavul se trezise, le făcu semn 
celor doi infirmieri care stăteau la perete. Cei doi bărbaţi îl 
luară pe poliţist de subţiori, îl duseră în bucătărie şi îl 
puseră într-o cadă enormă cu apă călduţă. Unul dintre ei îi 
spălă corpul dureros, altul îl bărbieri. După un timp, 
Anwaldt era din nou în pat, întins pe un cearşaf curat şi 
scrobit, lăsându-şi picioarele rănite în grija doctorului, care 
îl dădea cu unguente şi alifii calmante. Baronul aşteptă 
răbdător să termine doctorul, ca să-i pună întrebări 
detectivului. Anwaldt vorbi cam jumătate de oră, oprindu-se 
şi poticnindu-se. Incă nu-şi recăpătase total controlul 
asupra limbajului. Baronul îl ascultă cu o aparentă 
indiferenţă. La un moment dat, polițistul se întrerupse în 
mijlocul unui cuvânt şi adormi. Visă culmi acoperite cu 
zăpadă, întinderi de gheaţă, vânturi reci şi tăioase de la 
Polul Nord: vântul bătea şi îi usca pielea. De unde venea 
vântul? Vântul? Deschise ochii şi văzu în penumbra 
amurgului un băiat făcându-i vânt cu un ziar împăturit. 

— Cine eşti? Abia putea să-şi mişte falca bandajată. 

— Helmut Steiner, ajutorul de bucătar al baronului. Mi s-a 
spus să am grijă de dumneata până vine mâine doctorul 
Lanzmann să te consulte. 

— Câte ceasul? 

— Şapte seara. 

Anwaldt încercă să meargă câţiva paşi prin cameră. Abia 
putea să-şi lase greutatea pe piciorul umflat. Işi zări pe un 
scaun costumul bej, spălat şi călcat. Işi puse repede 
izmenele şi se uită prin jur după ţigări. 

— Du-te la restaurantul din colţ şi adu-mi nişte ciolan de 
porc cu varză şi bere. Cumpără-mi şi nişte ţigări. Işi dădu 
furios seama că tabachera şi ceasul îi fuseseră furate la 
Gestapo. Cât lipsi băiatul, se spălă în chiuveta din bucătărie 
şi, epuizat, se aşeză pe un scaun, încercând să nu se uite în 

oglindă. Peste puţin timp, i se puse în faţă o farfurie 
aburindă, cu grăsimea de la ciolan plutind tremurătoare 
într-o porţie de varză nouă. Devoră totul în câteva minute. 
Când se uită la sticla pântecoasă de bere Kipke - cu picături 
de apă scurgându-se de pe gâtul său rece şi o pălărie albă 
de porțelan la gură, fixată cu o închizătoare de nichel - îşi 
aminti că hotărâse să se abţină complet de la alcool. 
Izbucni într-un râs batjocoritor şi îşi turnă jumătate de sticlă 
de bere pe gât. Îşi aprinse o ţigară şi trase fumul în piept, 


cu nesat. 
— Ţi-am zis să-mi iei ciolan de porc şi bere, nu-i aşa? 
— Da. 
— Am spus eu clar „bere”? 
— Da. 


— Închipuieşte-ţi că am zis-o aşa, din obişnuinţă. Ştii că 
atunci când vorbim din obişnuinţă, e ca şi cum n-am vorbi 
noi, ci altcineva cu vocea noastră. Pricepi? 

— Cine, de pildă? Băiatul era uimit, dar din ce în ce mai 
interesat. 

— Dumnezeu! Anwaldt izbucni într-un hohot de râs 
răsunător şi râse până simţi că durerea îi crapă capul în 
două. Inşfăcă din nou sticla de gât, iar după o clipă, o puse 
deoparte, goală. Abia reuşi să-şi îndese pălăria pe capul 
bandajat. Sărind într-un picior, cobori cu greu scara în 
spirală şi ajunse în stradă, unde se revărsa lumina 
amurgului. 

VII 


SOPOT, VINERI, 13 IULIE 1934 
ORA UNU ŞI JUMATATE DUPA-AMIAZA 


Eberhard Mock se plimba pe cheiul din Sopot, respingând 
categoric ideea de a lua prânzul. Nu îi era foame pentru că 
băuse câteva halbe de bere între mese şi mâncase nişte 
cârnăciori calzi. Pe deasupra, dacă ar fi luat prânzul, nu se 
mai putea uita la fetele care se plimbau alene pe lângă 
cazinou, cu trupurile lor ferme şi provocatoare, ascunse sub 
mătasea rochiilor şi a costumelor de baie. Mock scutură din 
cap, încercând să nu se mai gândească la acel ceva care îl 
atrăgea spre oraşul îndepărtat, cu aerul său irespirabil, spre 
cartierele înghesuite şi aglomerate, cu puțuri întunecate în 
curţile caselor, spre clădirile monumentale de gresie albă în 
stil clasic sau din cărămidă roşie în stil neogotic, spre 
insulele dominate de biserici şi îmbrăţişate de murdarul 
fluviu verzui Oder, spre casele şi palatele ascunse de 
vegetaţie, unde „domnul” şi „doamna” se înşală reciproc, 
iar servitorii au haine de aceeaşi culoare cu lambriurile de 
pe pereţi. Gândul care nu-i dădea pace lui Mock îl atrăgea 
spre oraşul în care cineva pune scorpioni în burta unor fete 
frumoase ca nişte zâne, iar bărbaţi abătuţi, cu un trecut 
plin de umbre, conduc investigaţii care se sfârşesc 
întotdeauna cu eşecuri. Ştia cum să-şi denumească toate 
aceste gânduri: mustrări de conştiinţă. 

Plin de bere, cârnăciori şi gânduri negre, Mock intră la 
Spa House unde închiriase împreună cu soţia sa un 
apartament luxos. În restaurant, l-a întâmpinat privirea ei 
imploratoare; era aşezată lângă două bătrânele care nu se 
dădeau duse de lângă ea. Mock realiză că nu purta cravată 
şi se întoarse în apartament ca să repare acest faux pas”. 
Pe când trecea prin holul hotelului, văzu cu coada ochiului 
un bărbat înalt, îmbrăcat în negru, ridicându-se şi venind 
spre el. Mock se opri din instinct. Insul care îi stătea în 

drum făcu o plecăciune politicoasă în faţa lui, cu pălăria la 
piept. 

— A, Hermann, tu eşti! Mock se uită cu atenţie la faţa 
desfigurată de oboseală a şoferului lui von der Malten. 

Hermann Wuttke se mai înclină o dată şi îi dădu lui Mock 
un plic pe care erau inițialele de aur ale baronului. Mock citi 
scrisoarea de trei ori, o puse cu grijă înapoi în plic şi îi şopti 
şoferului: 

— Aşteaptă-mă aici. 

La scurt timp după aceea, intră în restaurant cu geanta 
de voiaj în mână. Se apropie de masă, cele două femei se 
uitară chiorâş la el, iar nevasta îl privi disperată. Strângea 
din dinţi ca să înghită pilula amară a dezamăgirii. Ştia că 
vacanţa lor se terminase - o altă încercare raţională, dar 
nereuşită, de a-şi salva căsnicia. Chiar şi dacă n-ar fi avut 
geanta în mână, ea tot ar fi ştiut că el va pleca din 
staţiunea balneară unde visase să meargă de atâţia ani. 
Trebuia doar să se uite în ochii lui: înceţoşaţi, melancolici şi 
cruzi - ca de obicei. 


BRESLAU, JOI, 12 IULIE 1934 
ORA ZECE SEARA 


După o plimbare de două ore prin centrul oraşului (în 
Ring şi pe străduţele întunecate din Blucherplatz mişunau 
derbedei şi prostituate), Anwaldt a intrat la Orw;, berăria lui 
Orlich de pe Gartenstrasse, nu departe de Operetă, şi se 
uita pe meniu. Pe acesta erau trecute sortimente de cafea, 
ciocolată caldă, o selecţie de lichioruri şi bere Kipke. Dar 
mai era ceva ce-şi dorea foarte mult. Împături meniul, iar 
chelnerul veni la el. Comandă coniac şi apă minerală 
Deinart, îşi aprinse o ţigară şi se uită prin jur. Observă 
scaunele comode de la mesele pentru patru persoane, 
tablourile cu Munţii Reisengebirge“ agăţate pe lambriurile 
de lemn, perdelele de catifea verde, care ascundeau 


4 Munţii Karkonosze (în germană - Reisengebirge) sunt cei mai înalţi 
din grupa Munţilor Sudeți, fiind situaţi la graniţa dintre Cehia şi Polonia 
(n.trad.). 

separeurile de privirile indiscrete, şi robinetele de nichel din 
care ieşea berea spumoasă ce ajungea în halbele înalte cu 
capac. Râsetele, murmurul conversaţiilor şi fumul de tutun 
aromat umpleau restaurantul. Anwaldt ascultă cu atenţie 
discuţiile clienţilor, încercând să-şi dea seama ce ocupaţii 
aveau. Află cu uşurinţă că majoritatea erau mici fabricanți 
şi proprietari de întreprinderi meşteşugăreşti care îşi 
vindeau produsele în propriile magazine de lângă ateliere. 
Erau şi agenţi, funcţionari mărunți şi studenţi care purtau 
însemnele frăţiei din care făceau parte. Femei îmbrăcate 
fistichiu se învârteau de colo-colo, zâmbind. Dar, din motive 
pe care Anwaldt nu reuşea să le înţeleagă, evitau să se 
apropie de masa lui. Nu îşi dădu seama de ce, până când 
nu privi cu atenţie blatul din marmură al mesei: pe un 
şerveţel brodat cu flori specifice ținutului Trebnitz se târa 
un scorpion negru. Îşi mişca repede burta curbată, cu acul 
veninos în sus, apărându-se de viespea care încerca să-l 
atace. 

Polițistul închise ochii, încercând să-şi alunge din minte 
imaginea. Bâjbâi după forma familiară a sticlei care era pe 
masa lui în urmă cu o clipă. Îi scoase dopul şi o duse la 
buze. Buzele şi gâtul îi ardeau de la lichidul de culoarea 
aurului topit. Deschise ochii: monştrii dispăruseră de pe 
masă. Acum îi venea să râdă de cât de speriat fusese. 
Zâmbind cu indulgență, se uită la pachetul de ţigări Salem 
pe care era o poză cu o viespe enormă. Umplu paharul 
pântecos de coniac şi îl dădu pe gât; trase în piept fumul de 
ţigară. Alcoolul şi doza mare de nicotină îi intrară în sânge. 
Sifonul bolborosi blând. Anwaldt începu să asculte ce-şi 
ziceau oamenii de la mesele învecinate. 

„Nu-ţi face griji, Herr Schulze... Nu-i destul rău pe lumea 
asta? Vorbesc serios, Herr Schulze...” bâiguia un domn în 
vârstă, cu un melon pe creştetul capului. „Vă spun: nu e 
nici ziua, nici momentul... Şi ăsta-i adevărul... Să ne gândim 
la ultimul accident. Tramvaiul a cotit-o pe Gartenstrasse 
dinspre Teichstrasse, lângă brutăria Hirschlik... Şi, lăsaţi-mă 
să vă spun, a lovit birja ducându-se spre staţie... Ticălosul 
de birjar a supravieţuit, dar femeia şi copilul au murit... 


e 131 œ» 


Uite-aşa a trimis porcul ăla... pe lumea cealaltă... Nimeni nu 
ştie unde şi când... Nici tu, nici eu, nici ăsta de-aici, nici 
celălalt de colo... Tu, ăsta care ai fost bătut măr, ce te tot 
holbezi?” 

Anwaldt îşi cobori privirea. Sifonul agitat fâsâi. Ridică faţa 
de masă şi văzu două viespi acuplându-se, cu burţile lipite 
una de alta. Netezi cu repeziciune faţa de masă care se 
transformă într-un cearşaf. Cearşaful cu care era acoperit 
bancherul Schmetterling în încleştarea dureroasă cu 
frumoasa elevă Erna. 

Bău două pahare de coniac unul după altul şi se uită într- 
o parte, evitând privirea beţivului gras care îi împărtăşea lui 
Herr Schultze viziunea lui înţeleaptă despre viaţă. 

— Poftim? Se duc la Coloana Victoriei din Königsplatz? 
Acolo zici tu că se duc? Şi servitoarele şi dădacele? Ai 
dreptate, e o situaţie excepţională. Nu trebuie să le faci 
curte sau să te fâţâăi ţanţoş... Vor de la tine ceea ce vrei şi 
tu de la ele... bâiguia un student subţirel, care bea 
Beaujolais direct din sticlă, devenind din ce în ce mai agitat. 
Da, e o situaţie clară. Te apropii, zâmbeşti şi o duci acasă. 
Nu-ţi pierzi banii şi nici onoarea. Ce competiţie îţi fac 
soldaţii... Scuză-mă, dar ne cunoaştem cumva? 

— Nu. Pur şi simplu mă gândeam la ceva... răspunse 
Anwaldt. (Mi-ar plăcea să discut cu cineva. Sau să joc şah. 
Da, şah. Ca pe timpuri, la orfelinat. Karl - ăsta chiar era 
pasionat de şah. Punea o valiză de carton între paturi, iar 
pe ea tabla de şah. Odată, când jucam, a intrat 
supraveghetorul beat în dormitorul comun.) Anwaldt auzi 
cu claritate acum zgomotul făcut de piesele de şah 
împrăştiate şi simți pumnii pe care îi dăduse 
supraveghetorul în valiză şi în trupurile lor ascunse sub 
paturi. 

Două pahare, două înghiţituri, două speranţe. 

— Herr Schultze, e bine că i-au concediat pe profesorii 
ăia. N-o să-i înveţe carte un evreu pe nemți... O să... O să... 

Şuieratul lămpii de gaz, bolborositul sifonului: o altă 
băutură! 

— O, studenţii ăştia polonezi! Nu ştiu mai nimic. Şi ce 

pretenţii au! Ce maniere! E bine că Gestapoul le-a băgat 
minţile în cap. Sunt într-un oraş nemţesc, aşa că să 
vorbească germană! 

Anwaldt se duse împleticindu-se până la toaletă. Avea 
felurite obstacole în cale: podeaua accidentată, mese, 
chelneri ce-şi făceau drum grăbiţi prin fumul gros. În cele 
din urmă, ajunse la pisoar. Se descheie la şliţ, se sprijini cu 
mâinile de perete, bălăngănindu-se dintr-o parte în alta. 
Prin zgomotul de fond uniform, îşi auzi bătăile surde ale 
inimii. Le ascultă intenţionat ceva vreme, apoi, dintr-odată, 
auzi un strigăt şi văzu trupul atrăgător al Leei Friedländer 
zvârcolindu-se sub tavan. Se duse înapoi în sală, 
împleticindu-se. Avea nevoie să bea ceva ca să alunge 
vedenia din faţa ochilor. 

— Ce încântat sunt să vă văd, inspectore, numai 
dumneavoastră mă puteţi ajuta! îl strigă el cu veselie pe 
Mock, care stătea la masa lui şi fuma un trabuc gros. 

— Calmează-te, Anwaldt. Nu e nimic adevărat! Lea 
Friedländer e în viaţă! Mâna puternică, acoperită cu păr 
negru îl bătu uşor pe spate. Nu te îngrijora, rezolvăm noi 
cazul! 

Anwaldt se uită la scaunul pe care stătuse Mock cu o 
clipă în urmă. Acum se aşezase acolo un chelner care se 
uita la el foarte amuzat. 

— Ce bine că v-aţi trezit, domnule! Ar fi fost ciudat să 
dau afară un client care lasă bacşişuri aşa grase! Să vă 
comand o trăsură sau un taxi, domnule? 


BRESLAU, SÂMBĂTĂ, 14 IULIE 1934 
ORA OPT DIMINEAŢA 


Soarele de dimineaţă scotea în evidenţă profilul roman al 
baronului von der Malten şi părul negru cârlionţat al lui 
Eberhard Mock. Stăteau în grădina baronului, sorbind câte o 
ceaşcă de cafea aromată. 

— Cum a fost drumul? 

— Plăcut, mulţumesc. Am fost puţin îngrijorat că şoferul 
dumitale conducea prea repede şi părea obosit. 

— O, Hermann e tare ca oţelul. Ai citit raportul lui 
Anwaldt? 

— Da, e foarte detaliat. E bine că mi l-ai trimis imediat. 

— l-a luat aproape toată ziua de ieri ca să-l scrie. Mi-a 
spus că scrie foarte bine după ce trage o beţie. 

— S-a îmbătat? Vorbeşti serios? 

— Din păcate, da. La Orlich, lângă Operetă. Ce vrei să 
faci, Eberhard? Ce planuri ai? 

— Vreau să mă ocup de Maass şi de von Kopperlingk, 
spuse Mock expirând un nor gros de fum. Amândoi mă vor 
duce la turcul ăla. 

— Şi ce legătură e între Maas şi turc? 

— Olivier, baronul von Kopperlingk i-a tot trimis lui Maass 
eleve de la Madame le Goef. Anwaldt are dreptate: Maass e 
prea inteligent să nu ştie că are de-a face cu fiicele 
Corintului, dar, pe de altă parte, e prea egocentric ca să 
accepte adevărul. Cred că e de acelaşi leat cu profesorul 
Andreae. De ce l-a mituit baronul? Asta vom afla. Apoi, îl 
voi presa pe baron. Sunt convins că mi-l va servi pe turc pe 
tavă. Anwaldt nu va mai face progrese. Nu cunoaşte 
Breslau destul de bine şi, pe deasupra, l-au şi speriat. Acum 
intru eu în acţiune. 

— Cum o să-i faci să ciripească? 

— Olivier, te rog... Mă descurc eu. Uite-l şi pe Anwalat. 
Bună dimineaţa! Nu arăţi deloc bine. Ai căzut în acid 
clorhidric? 

—Am avut mici probleme, spuse convalescentul, 
înclinându-se în faţa ambilor bărbaţi. Imbrăţişându-l 
prieteneşte, Mock îi spuse: 

— Te rog să nu-ţi faci griji. Cei de la Gestapo nu se vor 
mai lua de tine. Am rezolvat eu. Da, s-a ocupat cu maximă 
eficiență, se gândi baronul în timp ce îi întindea lui Anwalat 
o mână fără vlagă. N-aş vrea să fiu acum în pielea lui 
Forstner.) 

— Îţi mulţumesc, spuse Anwaldt cu o voce răguşită. De 
obicei, după a treia zi de beţie, nu-l mai durea nimic, ci îl 
apuca o depresie severă. Aşa s-ar fi întâmplat şi acum dacă 
nu ar fi fost Eberhard Mock. Anwaldt se simţi uşurat 

văzându-l pe bărbatul acela colţuros, în costumul său 
impecabil de culoare deschisă. Se uită cuprins de 
remuşcare la Mock şi, pentru prima oară în viaţa lui, simţi 
că-i pasă cuiva de el. 

— Îmi pare rău. M-am îmbătat şi n-am nicio scuză. 

— Aşa e, n-ai nicio scuză. Dacă te mai îmbeţi, n-ai să mai 
lucrezi pentru mine şi o să te întorci la Berlin. lar 
inspectorul-şeful von Grappersdorff nu te va primi cu 
braţele deschise. Mock se uită cu severitate la Anwaldt, 
care îşi coborâse privirea de ruşine. Deodată, îl luă pe după 
umeri. N-o să te mai îmbeţi. Pentru că n-o să mai ai niciun 
motiv. M-am întors de la Sopot şi voi veghea asupra ta. 
Conducem împreună această anchetă. Vă rugăm să ne 
scuzaţi, baroane... Se întoarse spre von der Malten, care se 
uita destul de dezgustat la scena la care asista... dar 
trebuie să plecăm. Trebuie să ne întâlnim cu Doctorul 
Hartner, directorul Bibliotecii Universitare. 


BRESLAU, TOT 14 IULIE 1934 
ORA NOUA DIMINEAŢA 


În ciuda faptului că era devreme, soarele încălzea 
puternic geamurile şi capota Adlerului. Anwaldt conducea, 
iar Mock îi explica pe ce străzi şi pe lângă ce locuri treceau. 
Mergeau pe Krietener Weg, o stradă pe care erau doar 
blocuri muncitoreşti, între care răsărea din când în când 
câte o căsuţă împodobită cu flori. Trecură de postul de 
graniţă al oraşului Breslau şi ajunseră în Klettendorf. Se 
simţea în aer mirosul dulceag de la fabrica de zahăr a lui 
Liebich. Biserica evanghelică recent construită, despărțită 
cu un gard jos de presbiteriul ascuns printre copaci, trecu 
rapid pe lângă fereastra din dreapta. Mock era din ce în ce 
mai gânditor şi nu mai vorbea despre locurile prin care 
treceau. Străbăteau acum o suburbie superbă, plină cu 
grădini şi vile. 

— Aşadar suntem în Oparw, nu? Doar că am venit din 
altă direcţie, aşa-i? 

— Da, dar e Opperau, nu Oparów. 

Anwaldt nu mai întrebă unde se aflau. Parcă maşina în 
faţa salonului lui Madame le Goef. Sunetele înfundate 
scoase de cei care se scăldau, deşi era încă devreme, în 
bazinul olimpic aflat la 200 de metri distanţă, răzbăteau 
prin liniştea locului. Mock nu ieşi din maşină. Îşi găsi 
tabachera şi îi oferi o ţigară lui Anwaldt. Foiţa de ţigară 
albastră cu dungi era umedă la atingere. 

— Ai trecut printr-o mare umilinţă, Herbert. Nori de fum 
de ţigară îi ieşeau lui Mock din nas şi din gură la fiecare 
cuvânt rostit. Odată am fost şi eu în situaţia ta. Aşa am 
învăţat cum să-mi înăbuş amărăciunea din suflet. Trebuie 
să ataci, să sari la gâtul cuiva, să sfâşii şi să muşti. Luptă! 
Acţionează! la zi, pe cine atacăm azi, Herbert? Pe Maass, 
erotomanul coruptibil. Pe cine să folosim împotriva lui? 
Anwaldt nu-i răspunse, dar arătă înspre conacul din grădina 
potopită de arşiţă. Işi stinseră ţigările şi porniră într-acolo. 
Nimeni nu-i opri nici la poartă, nici pe alee. Gărzile se 
înclinară respectuoase în faţa lui Mock. După ce sunară de 
câteva ori la uşă, aceasta se întredeschise un pic. Mock îi 
dădu un picior ca să se deschidă larg şi strigă la 
majordomul înspăimântat: 

— Unde e Madame? 

Madame cobora grăbită scările, strângându-şi halatul în 
jurul corpului. Nici ea nu era mai puţin speriată decât 
portarul. 

— Ce s-a întâmplat, Excelenţă? De ce sunteţi aşa de 
nervos? 

Mock puse piciorul pe o treaptă, îşi înfipse mâinile în 
şolduri şi zbieră atât de tare, că se clătinară cristalele 
lămpii din hol. 

— Ce înseamnă asta, fir-ar a naibii? Partenerul meu este 
atacat cu ferocitate în acest loc! Eu ce să înţeleg din asta? 

— Imi pare rău. A fost o neînțelegere. Tânărul nu avea 
niciun act de identitate asupra lui. Dar vă rog... vă rog... Să 
mergem la mine în birou... Kurt o să vă aducă nişte bere, 
sifon, gheaţă, zahăr şi lămăâi. 

Mock se aşeză brusc la biroul lui Madame, iar Anwaldt pe 
canapeaua mică de piele. Madame stătea pe marginea 

scaunului, uitându-se speriată ba la unul, ba la celălalt. 
Mock rupse tăcerea. Servitorul intră. 

— Patru limonade, porunci Mock. Două pentru el. 

Patru pahare înalte transpirau pe măsuţă. Uşa se închise 
în urma servitorului. Anwaldt bău prima limonadă aproape 
dintr-o singură înghiţitură. Pe a doua o savură un pic mai 
mult. 

— Te rog să o chemi pe aşa-zisa elevă şi altă fată 
drăguță de 18 ani. Trebuie să fie „virgină”. Ştii la ce mă 
refer, nu? Apoi te rog să ne laşi singuri cu ele. 

Madame zâmbi cu subînţeles şi se retrase. Le-a făcut cu 
ochiul proaspăt machiat. Era încântată că Excelenţa Sa nu 
mai era furios. 

„Eleva” era însoţită de o fată frumoasă ca un înger, cu 
părul roşcat, cu ochi căprui-deschis şi pielea albă. Nu le 
lăsară pe fete să se aşeze, aşa că acestea rămaseră în 
picioare în mijlocul camerei, îngrijorate şi neajutorate. 

Anwaldt se ridică şi, cu mâinile la spate, se învărti prin 
cameră. Deodată, se opri în faţa „Ernei”. 

— Ascultă-mă cu atenţie. Astăzi, şoferul bărbos te va 
duce la Maass. Ai să-i spui lui Mass că prietena ta de la 
şcoală vrea să-l întâlnească şi să-i facă pe plac şi că-l 
aşteaptă la hotelul... Care hotel? îl întrebă pe Mock. 

— Golden Goose“ de pe Junkerstrasse 27/297. 

— Tu, se întoarse Anwaldt spre roşcată, îl vei aştepta 
acolo în camera 104. Portarul îţi va da cheia. Vei face pe 
inocenta şi vei capitula în faţa lui Maass numai după ce vei 
fi opus îndelung rezistenţă. Madame îţi va spune cum să 
faci în aşa fel încât clientul să creadă că eşti virgină. Apoi tu 
- arătă înspre „Erna” - o să li te alături. Pe scurt, trebuie să- 
| ţineţi pe Maas două ore în camera de hotel. Dacă nu 
sunteţi în stare, n-aş vrea să fiu în pielea voastră. Asta-i tot. 
Aveţi întrebări? 

— Da, se auzi răsunând vocea de altistă a elevei. E de 
acord şoferul să ne ducă acolo? 

— Nu-l interesează unde vă oferiţi, atâta timp cât clientul 
e Maas. 


4 Gâsca de aur (engl.). 

— Am şi eu o întrebare, se auzi vocea răguşită a roşcatei. 
(De ce au toate voci profunde? Nu contează. Oricum sunt 
mai cinstite decât Erna Stange cu vocea ei melodioasă şi 
subțire de şoricel.) De unde îmi cumpăr uniformă? 

— Poartă o rochie obişnuită. E vară şi nu toate şcolile le 
obligă pe eleve să poarte uniformă. Pe lângă asta, spune-i 
că ţi-era ruşine să vii la întâlnire în uniformă. 

Mock se ridică fără grabă de pe scaunul din spatele 
biroului. 

— Mai aveţi întrebări? 


BRESLAU, TOT 14 IULIE 1934 
ORA ZECE DIMINEAŢA 


Parcară maşina Adlerul în faţa Comandamentului General 
al Poliţiei. După ce intrară în clădirea mohorâtă, unde 
pereţii erau la fel de reci ca ai celulelor, fiecare o luă pe 
drumul lui. Mock se duse să-l vadă pe Forstner, iar Anwaldt 
la arhivă. Un sfert de oră mai târziu, se întâlniră în faţa 
gheretei portarului. Fiecare avea un pachet sub braţ. 
Plecară cu greu dintre zidurile răcoroase ale 
Comandamentului General, sufocându-se când traseră în 
piept aerul cald de-afară. Fotograful poliţiei, Helmut Ehlers, 
a cărui chelie enormă părea să reflecte razele soarelui, îi 
aştepta la maşină. Se urcară cu toţii; Anwaldt conducea. 
Mai întâi, se duseră pe la tutungeria lui Deutschmann de pe 
Schweidnitzer Strasse, de unde Mock îşi cumpără 
trabucurile preferate, apoi făcură cale întoarsă. Trecură pe 
lângă Biserica Sf. Dorothea, Hotelul Monopol, Teatrul 
Municipal, magazinul universal Wertheim şi o luară la 
dreapta pe Tauentzienstrasse. După aproximativ 20 de 
metri, se opriră. Kurt Smolorz îşi făcu apariţia de sub umbra 
unei porţi şi se apropie de maşină. Se urcă lângă Ehlers şi 
spuse: 

— E cu el de cinci minute. Şoferul lui K6pperlingk o 
aşteaptă acolo. Îi făcu semn cu mâna şoferului care se 
sprijinea de Mercedes şi fuma o ţigară. Făcându-şi vânt cu 
şapca prea mică şi tare, era clar că se sufoca în costumul 

său negru, cu nasturi aurii pe care era inscripționată 
monograma baronului. După o vreme, îşi făcu apariţia şi 
Maas pe asfaltul încins ca un cuptor - cât se poate de 
entuziasmat - cu eleva lângă el. O femeie în vârstă, care 
trecea pe lângă ei, scuipă dezgustată. Se urcară în 
Mercedes. Şoferul nu părea deloc surprins. Motorul torcea. 
O clipă mai târziu, spatele elegant al limuzinei dispăru din 
câmpul lor vizual. 

— Domnilor, spuse Mock încetişor, avem două ore la 
dispoziţie. Să-l lăsăm pe Maass să se bucure un pic. Curând 
va fi cu noi... 

leşiră din maşină şi se ascunseră uşuraţi în umbra porții. 
Portarul scund le blocă drumul şi îi întrebă puţin speriat: 

— La cine aţi venit? 

Mock, Ehlers şi Smolorz nici nu-i dădură atenţie. Anwaldt 
îl izbi de perete şi, cu o mână, îl apucă tare de obrajii 
neraşi. Buzele portarului se răsfrânseră înspre nas, formând 
un fel de bot. 

— Suntem de la poliţie, dar nu ne-ai văzut. Ai înţeles sau 
vrei necazuri? 

Portarul dădu din cap în semn că înţelesese şi o luă la 
fugă până în fundul curţii. Anwaldt abia reuşi să ajungă la 
primul etaj, apoi apăsă pe clanţa din alamă. Uşa se 
deschise. Deşi discuţia cu portarul şi urcatul scărilor nu-i 
luaseră mai mult de două minute, poliţiştii şi fotograful nu 
numai că deja intraseră tiptil în apartament, dar şi 
începuseră o percheziţie amănunţită. Anwalat li se alătură. 
Îşi puseră mănuşi, ridicară şi examinară fiecare obiect, 
punându-l apoi la loc. După o oră, se întâlniră în biroul lui 
Maass, care fusese percheziţionat de Mock. 

— Aşezaţi-vă. Mock le arătă scaunele din jurul unei mese 
rotunde. Aţi căutat în bucătărie, baie şi sufragerie? Foarte 
bine. Ceva interesant? Asta credeam şi eu. Totuşi, există şi 
un obiect interesant... Acest caiet. Ehlers, la treabă! 

Fotograful îşi scoase echipamentul, fixă un trepied 
portabil pe birou şi un aparat Zeiss pe el. Pe masă întinse 
jurnalul găsit de Mock, peste care pusese un geam ca să nu 
se închidă. Apăsă pe declanşator. Bliţul scoase o lumină 

puternică. Pagina de titlu „Die Chronik von Ibn Sahim. 
übersetzt von Dr Georg Maass*?” se întipări pe film. Bliţul se 
mai declanşă o dată şi de alte 15 ori până când toate 
paginile cu scris uniform şi mărunt au fost fotografiate. 
Mock se uită la ceas şi spuse: 

— Dragii mei domni, am reuşit să ne încadrăm în timp. 
Ehlers, când sunt gata fotografiile? 

— La cinci. 

— Atunci o să le ia Anwaldt de la tine. Doar el, ai înţeles? 

— Da, domnule. 

— Vă mulţumesc, domnilor. 

Smolorz încuie uşa la fel de uşor cum o deschisese. 
Anwaldt se uită prin sticla colorată a ferestrei şi îl văzu pe 
portar măturând prin curte şi uitându-se îngrijorat spre 
ferestre. Probabil nu ştia în ce apartament intraseră prin 
efracţie. După câteva secunde, erau în maşină, cu Mock la 
volan. Merseră pe Agnesstrasse până la Comandamentul 
General al Poliţiei, unde Ehlers şi Smolorz coborâră din 
maşină. Mock şi Anwaldt o merseră pe Schweidnitzer 
Strasse, ajunseră apoi în Zwinger Platz şi, trecând pe lângă 
cafenea şi clubul comercianților, o luară pe aglomerata 
stradă  Schuhbrucke.  Trecură de  Petersdorff şi de 
magazinele universale ale Fraţilor Barasch - ultimul avea 
un glob din sticlă deasupra - apoi lăsară în urmă Muzeul de 
Paleontologie şi fostul Comandament General al Poliţiei. 
Acum erau pe malurile Oderului. Lângă Liceul Sf. Maciej, 
făcură la dreapta şi ajunseră curând la Dominsel. Trecând 
pe lângă catedrala medievală şi clădirea din cărămidă roşie 
a Seminarului Georgianum, îşi continuară drumul pe 
Adalbertstrasse. O clipă mai târziu, băiatul de serviciu de la 
Restaurantul Lessing le făcea o plecăciune adâncă. 

In sală era o răcoare plăcută care, pentru început, le 
dădu posibilitatea să respire din nou cu uşurinţă, după care 
le provocă o stare de somnolenţă. Anwaldt închise ochii. 
Simţea că pluteşte pe o mare calmă. Zgomotul tacâmurilor. 
Mock atacă somonul roz şi suculent ce înota în sosul de 
hrean, cu două furculiţe puse alături. Se uită amuzat la 

Anwaldt care moţăia. 

— Trezeşte-te, Anwaldt. Îl atinse pe umăr pe bărbatul 
care dormea. Ţi se răceşte prânzul. 

Fumând un trabuc, se uită la Anwaldt cum devora o 
friptură cu varză murată şi cartofi. 

— Te rog să nu te simţi jignit, Herbert, spuse Mock, 
punându-şi mâna pe burta umflată. Am mâncat prea mult, 
dar văd că tu ai o foame de lup. Vrei şi bucata asta de 
somon? Eu nu m-am atins de ea. 

— Mersi frumos, zâmbi Anwaldt. Nimeni nu-şi mai 
împărţise mâncarea cu el. Mâncă peştele cu poftă şi luă o 
gură de ceai negru tare. 

Mock îşi schiţă în minte profilul psihologic al lui Anwaldt. 
Nu era complet fără chinurile pe care le suferise detectivul 
în celula Gestapoului, dar nu-i venea în minte nicio 
întrebare, niciun truc prin care să-l facă pe Anwaldt să 
mărturisească. De câteva ori deschise gura, dar o închise la 
loc, pentru că respectiva idee i se părea stupidă. După o 
vreme, se consolă cu gândul că săptămâna viitoare nu le va 
citi fetelor lui Madame le Goef profilul psihologic al lui 
Anwaldt. 

— E unu şi jumătate. Până la patru şi jumătate, uită-te 
prin dosarul lui von KS5pperlingk şi gândeşte-te cum să-l 
prindem cu mâţa-n sac. Te rog să consulţi şi dosarele 
tuturor turcilor. Poate găseşti ceva. La patru şi jumătate 
trebuie să predai toate dosarele lui Forstner. La cinci, ia 
fotografiile de la Ehlers şi vino la mine acasă. Îţi las maşina. 
Ai priceput? 

— Da, domnule. 

— Atunci de ce te uiţi la mine aşa ciudat? Ai nevoie de 
ceva? 

— Nu, nu... Doar că nimeni nu mi-a dat vreodată din 
mâncarea lui. 

Mock râse zgomotos şi-l bătu peste umăr pe Anwalat cu 
mâna lui mică. 

— Să nu crezi că te plac în mod special, minţi el. E un 
obicei din copilărie. Trebuia să golesc farfuria... Acum iau o 
trăsură până acasă. Trebuie să trag un pui de somn. La 

revedere. _ 

Criminalistul a adormit imediat în taxi. Intre somn şi 
trezie, îşi aminti un prânz pe care-l luase cu un an înainte, 
într-o duminică. Stătea cu soţia lui în sufragerie, muşcând 
cu poftă din antricoatele în sos de roşii. Şi soţia lui devora 
mâncarea. La un moment dat, se uitase cu jind înspre 
farfuria lui Mock, care lăsa mereu cele mai gustoase bucăţi 
pentru sfârşitul mesei. 

„Te rog dă-mi şi mie din carnea ta.” 

Mock nu spusese nimic şi îşi îndesase restul de carne în 
gură. 

„Sunt sigură că nu le-ai da nici măcar copiilor - asta dacă 
n-ai fi impotent, bineînţeles.” Se ridicase furioasă de la 
masă. (Se înşela din nou. l-am dat cuiva din mâncarea mea. 
lar acel cineva nu era copilul meu.) 


BRESLAU, TOT 14 IULIE 1934 
ORA DOUĂ DUPĂ-AMIAZĂ 


Anwaldt plecă din restaurant şi se urcă în maşină. Se uită 
la dosarele cu ştampila Gestapoului şi la pachetul pe care îl 
luase de la arhivă în acea dimineaţă. Se cutremură când îl 
desfăcu: era un scris de mână ciudat, arcuit. Sânge înnegrit 
pe hârtia albastră. Împături la loc scrierea mânjită cu sânge 
şi cobori din maşină. Sub braţ avea dosarele de la Gestapo 
şi pledul folosit de Mock ca să acopere bancheta din spate. 
Nu prea avea chef să conducă prin oraşul toropit de 
căldură. Se îndreptă în direcţia turlelor ascuţite ale Bisericii 
Sf. Michael până la Parcul Waschteich, un nume ciudat pe 
care Mock i-l explicase când erau amândoi în maşină: în 
Evul Mediu, femeile spălau rufele în iazul de acolo. Acum, 
pe lângă iaz ţipau şi alergau copii, iar majoritatea băncilor 
erau ocupate de dădace şi servitoare. Aceste femei aveau 
neobişnuitul talent de a-şi putea împărţi atenţia între 
discuţiile pe un ton ridicat pe care le purtau între ele şi, în 
acelaşi timp, zbieretele periodice adresate copiilor ce se 
bălăceau la mal. Restul băncilor erau ocupate de soldaţi şi 
neisprăviţi din partea locului, care fumau mândri de ei. 

Anwaldt îşi dădu jos sacoul, se aşeză pe pătură şi începu 
să cerceteze dosarul lui von Kopperlingk. Din păcate, nu 
găsi nimic în el ca să-l poată aresta pe baron, ba mai mult: 
tot ce făcuse baronul în apartament sau pe proprietatea lui 
se desfăşurase cu aprobarea Gestapoului. (Mock mi-a spus 
că până şi Kraus, deşi s-a înfuriat când a auzit că are un 
agent homosexual, şi-a dat seama că ar putea profita de pe 
urma acestei înclinații.) Ultima informaţie îi dădu speranţă 
lui Anwaldt: era vorba despre Hans Tetges, servitorul 
baronului. 

Se aşeză pe spate şi, cu ajutorul câtorva imagini brutale 
şi sugestive, se gândi cum să-l înhaţe pe baron. Încântat de 
idee, începu să se uite prin dosarele Gestapoului şi poliţiei 
în legătură cu turcii. Erau opt turci: cinci plecaseră din 
Breslau înainte de 9 iulie, când avusese loc balul organizat 
de baron, iar ceilalţi trei erau excluşi din cauza vârstei - cel 
care îl atacase pe Anwaldt nu putea să aibă 20 de ani 
(vârsta turcilor de la Colegiul Tehnic) sau 60 (cât avea un 
anumit negustor care se regăsea în dosarele Gestapoului 
din cauză că era un jucător împătimit.) Evident că 
informaţiile de la Biroul de Evidenţă a Populaţiei sau de la 
Consulatul Turciei pe care avea să le obţină Smolorz 
ulterior ar putea să-l lumineze cu privire la turcii care nu 
apăreau în documentele poliţiei. 

Când pista cu turcii a ajuns într-un punct mort, Anwaladt 
şi-a pus mintea la contribuţie să-i găsească baronului 
„punctul vulnerabil”. Nu departe de el, protestele unui copil 
care insista că are dreptate, îl făceau pe Anwaldt să nu se 
poată concentra. Se ridică într-un cot şi ascultă vocea 
blândă şi liniştitoare a bătrânei dădace şi pe cea isterică a 
băieţelului. 

— Klaus, ţi-am tot repetat: domnul care a venit ieri e 
tatăl tău. 

— Nu! Nu-l cunosc! Mama mi-a spus că nu am tată! 
Copilul furios bătea cu piciorul în pământul pârjolit. 

— Mama ta ţi-a spus asta pentru că toată lumea credea 
că tatăl tău a fost omorât de indienii sălbatici în Brazilia. 

— Mami nu minte niciodată! Copilul cu voce stridentă 

izbucni în lacrimi. 

— Păi, nu te-a minţit. Nu ţi-a spus că ai un tată deoarece 
a crezut că murise. Acum a venit tati... Ştim că e în viaţă... 
Acum ai un tată, îi explică dădaca cu foarte multă răbdare. 

Micuţul nu ceda. Lovea pământul cu puşca lui de lemn şi 
tipa: 

— Minti! Mama nu minte! De ce nu mi-a spus că e tata? 

— N-a avut timp. Au plecat dimineaţa la Trebnitz. Se vor 
întoarce mâine seară şi-ţi vor spune tot... 

— Mami! Mami! Băiatul ţipa şi se arunca pe jos, dând din 
mâini şi din picioare. Pe când făcea asta, stârnea nori de 
praf care se depunea pe costumul lui de marinar, proaspăt 
călcat. Dădaca încercă să-l ridice, dar Klaus se smuci şi o 
muşcă de braţul grăsuliu. 

Anwaldt se ridică în picioare, strânse dosarele şi pătura şi 
şchiopătă până la maşină. Nu se uită în urmă, ca nu cumva 
să se întoarcă, să-l înşface pe Klaus de guler şi să-l înece în 
iaz. Gândurile criminale nu-i fuseseră declanşate de tipetele 
copilului, care îi străpunseseră ca un bisturiu capul rănit şi 
de urmele albăstrii de la înţepăturile de viespi: nu, nu 
urletele erau cele care îl înfuriaseră, ci încăpăţânarea oarbă 
cu care răsfăţatul acela respingea fericirea. Intoarcerea 
unui părinte care revenise după atâţia ani. Nici nu-şi dădu 
seama că vorbea de unul singur: 

„Cum pot să-i explici unui afurisit de ştrengar că o 
asemenea împotrivire este o tâmpenie? Trebuie bătut ca 
să-şi dea seama cât de prosteşte se comportă. Oricum, nu 
va înţelege nimic nici dacă mă duc la el, îl pun pe genunchi 
şi-i spun: „Klaus, ai stat vreodată cu faţa lipită de geam, te- 
ai uitat cum trece lumea, zicând despre fiecare bărbat: 
«Asta e tata, e foarte ocupat - d-aia m-a dat la orfelinat, 
dar va veni să mă ia în curând acasă?» 


BRESLAU, TOT 14 IULIE 1934 . 
ORA DOUĂ ŞI JUMĂTATE DUPĂ-AMIAZĂ 


Kurt Smolorz stătea în scuarul din Rehdigerplatz, 
uitându-se după Mock şi făcându-şi din ce în ce mai multe 

griji cu privire la raportul său. Trebuia să fi inclus detalii 
referitoare la supravegherea lui Konrad Schmidt, mâna de 
fier a Gestapoului, cunoscut sub porecla de „Konrad cel 
gras” de către gardieni şi deţinuţi deopotrivă. Aceste 
rezultate aveau să-l ajute să găsească o metodă de 
constrângere - „un punct vulnerabil al lui Konrad” cum ar 
spune Mock. Din ce strânsese Smolorz, reieşea faptul că 
Schmidt era un sadic al cărui ţesut adipos era în cantitate 
mai mare decât materia cenuşie din creier. Înainte să-şi 
găsească de lucru în sistemul penitenciar, fusese instalator, 
acrobat la circ şi paznic la distileria Kana. De acolo ajunsese 
în puşcărie pentru că furase alcool. A fost eliberat după un 
an, iar apoi i s-a pierdut urma, o vreme. În alte dosare era 
vorba doar de Konrad Gardianul. Lucrase ca gardian pentru 
Gestapo un an. Smolorz se uită la prima însemnare: „bea 
votcă” sub „Puncte slabe” şi făcu o grimasă de furie. Ştia că 
această remarcă nu-l va mulţumi pe şeful său. Votca putea 
fi o „slăbiciune” pentru un alcoolic, dar Konrad cel gras nu 
era. A doua însemnare: „Poate fi uşor provocat să sară la 
bătaie.” Smolorz nu credea că acest lucru putea fi folosit 
împotriva lui Schmiat, dar, până la urmă, nu era datoria lui 
să gândească. A treia şi ultima însemnare: „Probabil e 
sadic, îi plac perversiunile sexuale” îi dădea speranţa că 
efortul asiduu pe care îl depusese toată săptămâna poate 
nu avea să fie în zadar. 

Era supărat pe Mock pentru că nu-l lăsase să utilizeze 
canalele obişnuite de comunicare, ceea ce însemna că el, 
Smolorz - în loc să bea o bere rece după ce lăsase raportul 
pe biroul şefului - trebuia să stea de pază lângă casa lui 
Mock pentru Dumnezeu ştie cât timp. 

Dar, până la urmă, aşteptarea nu i-a fost lungă. Un sfert 
de oră mai târziu, Smolorz stătea în apartamentul lui Mock, 
în mână cu halba aburită şi atât de dorită, aşteptând cu 
nerăbdare părerea şefului său. Observațiile acestuia erau 
mai degrabă de ordin stilistic. 

— Smolorz, nu poţi formula nişte propoziţii într-un stil mai 
clar şi oficial? Şeful Departamentului de Criminalistică 
râdea cu gura până la urechi. În documentele oficiale se 

scrie că „are tendinţa de a face abuz de băuturi alcoolice” 
şi nu „bea votcă”. Sunt mulţumit de tine. Acum du-te 
acasă. Trebuie să trag un pui de somn înainte să fac cuiva o 
vizită importantă. 


BRESLAU, TOT SÂMBĂTĂ 14 IULIE 1934 
ORA CINCI ŞI JUMĂTATE DUPĂ-AMIAZĂ 


Noul director desemnat al Bibliotecii Universitare, Dr. Leo 
Hartner, îşi întinse trupul costeliv şi îl înjură a mia oară pe 
arhitectul care  proiectase mănăstirea în stil baroc- 
augustinian, acum sediul impozant al bibliotecii de pe Neue 
Sandstrasse. Potrivit lui Hartner, greşeala arhitectului 
constase în amplasarea biroului directorului în aripa de 
nord, fapt pentru care încăperea era răcoroasă - un lucru 
plăcut pentru toată lumea, dar nu şi pentru el. Aversiunea 
lui pentru temperaturile sub 20°C era întemeiată. Acest 
ilustru specialist în limbile orientale se întorsese din Sahara 
în urmă cu câteva săptămâni, după ce îşi petrecuse 
aproape trei ani studiind limba şi obiceiurile triburilor din 
deşert. Acum, oraşul Breslau, năpădit de arşiţă, avea o 
temperatură tocmai bună pentru el, dar aceasta lua sfârşit 
în pragul biroului său. Pereţii groşi, piatra, aceste bariere 
solide în calea căldurii dogoritoare îl iritau mai mult decât 
nopţile friguroase din Sahara, în care somnul îl apărase de 
ger. Dar aici, în birou, trebuia să acţioneze, să ia decizii şi 
să semneze teancuri de documente cu mâinile amorţite. 

Răcoarea din încăpere îi afecta altfel pe cei doi bărbaţi 
aşezaţi confortabil în fotoliile din piele. Amândoi respirau 
adânc şi, în loc să tragă în piept aerul fierbinte şi praful 
străzilor, acum inhalau bacteriile şi mucegaiul depus pe 
paginile îngălbenite ale volumelor. 

Hartner se plimba nervos dintr-un colţ în altul al încăperii. 
Ţinea în mână bucata de tapet cu „versurile morţii”. 

— Ciudat... Versurile sunt asemănătoare cu cele pe care 
le-am văzut la Cairo în manuscrisele arabe din secolul XI 
sau XII. Chipul său inteligent şi slab se concentră asupra 
cuvintelor. Părul cărunt şi scurt i se ridică în vârful capului. 

Dar asta nu e araba pe care o ştiu eu. Ca să fiu sincer, nici 
nu mi se pare o limbă semitică. Vă rog să lăsaţi aici câteva 
zile bucata aceasta de hârtie. Poate voi sparge codul când 
voi compara textul în arabă cu alte limbi... Văd că mai aveţi 
ceva pentru mine. Ce fotografii sunt acestea Herr, Herr...? 

— Anwaldt. Sunt copii după însemnările Doctorului Georg 
Maass, despre care el însuşi a zis că sunt o traducere a 
cronicii arabe scrise de Ibn Sahim. Domnule, am vrea să vă 
întrebăm ce ştiţi despre această cronică, autorul ei şi 
traducere. 

Hartner trecu repede în revistă textul lui Maass. După 
câteva minute, buzele i se răsfrânseră într-un zâmbet 
compătimitor. 

— In aceste propoziţii se disting anumite caracteristici ale 
stilului academic al lui Maass. Dar momentan nu pot să-mi 
dau cu părerea despre traducere până nu văd textul 
original. Dragii mei domni, să ştiţi că Maass este cunoscut 
pentru imaginaţia sa, încăpăţânarea şi anumite idei fixe 
care îl fac să perceapă în fiecare text antic arhetipuri mai 
mult sau mai puţin cunoscute ale viziunilor apocaliptice din 
Vechiul Testament. Publicaţiile sale academice sunt pline 
cu imagini patologice ale distrugerii, morţii şi dezintegrării, 
pe care le găseşte pretutindeni, chiar şi în opere în care 
dragostea şi bucuria de a trăi sunt subiectul principal. Aş 
putea să identific aceste trăsături în traducerea de faţă, dar 
numai după ce consult textul original voi fi în măsură să vă 
spun dacă aceste elemente catastrofale au fost introduse 
de traducător sau sunt ideile autorului cronicii despre care, 
că veni vorba, nici n-am auzit. 

Hartner era un învăţat de modă veche, care făcea 
descoperiri de unul singur,  încredinţând rezultatele 
cercetărilor sale revistelor de specialitate. Pe de altă parte, 
nu ezita să-şi exprime încântarea de explorator prin 
nisipurile din deşerturi. Pentru prima oară în câţiva ani, 
avea în faţa lui un public care, deşi restrâns, îi asculta cu 
atenţie argumentele. Şi el îşi asculta cu atenţie şi plăcere 
vocea gravă de bariton. 

— II ştiu bine pe Maass, întrucât şi Andreae şi alţi învăţaţi 

care analizează opere ficționale, fac noi construcţii 
teoretice, modelând eroii din lutul imaginaţiei lor. Şi, de 
aceea, pentru a exclude orice suspiciune de fraudă în ceea 
ce-l priveşte pe Maass, trebuie să aflăm la ce lucrează în 
momentul de faţă: dacă traduce într-adevăr un text antic 
sau dacă îl recreează din adâncurile imaginaţiei sale. 
Deschise uşa şi îi spuse secretarului său: 

— Stăhlin, roagă-l pe bibliotecarul de serviciu să vină la 
mine. Spune-i să aducă fişele de împrumut. O să verificăm, 
le spuse el musafirilor, ce citeşte îngerul nostru 
exterminator. 

Se apropie de fereastră şi ascultă cu atenţie strigătele 
băieţilor care veniseră cu duiumul pe pajiştea verde din 
faţa catedralei ca să se scalde în Oder. Scutură din cap, 
amintindu-şi că avea invitaţi. 

— Dar vă rog să serviţi puţină cafea, domnilor. Pe 
caniculă e bine să bei cafea dulce şi tare - o chestie pe care 
beduinii o ştiu foarte bine. Poate doriţi un trabuc. Închipuiţi- 
vă că acesta e singurul lucru de care mi-a fost dor în 
Sahara. Subliniez: lucru, nu persoană. Mi-am luat cu mine 
un cufăr cu trabucuri, dar se pare că populaţiei tibbu i-au 
plăcut mai mult decât mie. Vă asigur că înfăţişarea lor m-a 
speriat în asemenea hal, încât le dădeam orice doar să nu-i 
mai văd. Pe de altă parte, i-am mituit cu trabucuri doar ca 
să le aud poveştile despre strămoşii şi tribul lor. Informaţiile 
pe care mi le-au oferit mi-au fost de mare folos la teza mea 
post-doctorală care va fi publicată în curând. Hartner expiră 
un nor de fum, fiind pe punctul de a prezenta punctele 
principale ale tezei sale când Anwaldt îi puse o întrebare: 

— Doctore, pe-acolo sunt multe insecte? 

— Da, o grămadă. Incearcă să-ţi imaginezi: o noapte 
friguroasă, stânci ascuţite, munţi de piatră, nisip care intră 
peste tot, oameni în munţi, cu chipuri aidoma diavolului, 
înfăşuraţi în mantii negre, iar în lumina lunii se târăsc şerpi 
şi scorpioni... 

— Acesta este chipul morţii... 

— Ce-ai spus, inspectore? 

— Imi cer scuze, nimic. Descrierea este atât de plastică, 

Doctore, încât am simţit răsuflarea morţii... 

— Şi eu am simţit-o de multe ori în Sahara. Din fericire, 
nu m-a descurajat şi am putut să văd totul din nou. În acea 
clipă arătă înspre o femeie blondă şi subţire alături de un 
băiat de şapte ani, care intraseră pe neaşteptate la el în 
birou. 

— |lmi cer scuze, dar am bătut de două ori... spuse 
femeia cu un puternic accent polonez. Mock şi Anwaldt se 
ridicară în picioare. Hartner se uită cu dragoste la cei doi. 
Mângâie pe cap băiatul care, fiind timid, se ascunsese în 
spatele mamei lui. 

— Nu contează, draga mea. Să ţi-i prezint pe Excelenţa 
Sa, inspectorul Eberhard Mock, şeful Departamentului de 
Criminalistică din Comandamentul General al Poliţiei şi pe 
adjunctul său, Herr Herbert, Herbert... 

— Anwaldt. 

— Da. Detectivul Anwaldt. Domnilor, aceasta este soţia 
mea, Teresa Jankewitsch-Hartner, şi fiul meu, Manfred. 

Cu toţii au făcut schimb de amabilităţi. Bărbaţii s-au 
înclinat politicoşi şi au sărutat mâna subţire a lui Frau 
Hartner. Băiatul a făcut şi el o reverență şi s-a uitat la tatăl 
lui care, cerându-şi scuze de la invitaţii săi, vorbea în 
şoaptă cu soţia lui. Frau Jankewitsch-Hartner, de o 
frumuseţe răpitoare, stârni un interes puternic, dar diferit, 
în cei doi bărbaţi: Mock era condus de instinctul lui 
Casanova; Anwaladt, de atitudinea contemplativă a lui 
Tiţian. Nu era prima poloneză care-l impresiona. Câteodată 
se gândea, în mod absurd, că femeile din acea ţară aveau 
ceva fermecător. „Medeea a fost slavă”, se gândea el. 
Uitându-se la trăsăturile ei delicate, la nasul cârn şi la părul 
strâns în coadă, ascultând cum pronunţa „bitte” în şoaptă, 
încercă să o dezbrace cu privirea de rochia de vară ca să-i 
zărească formele trupului, picioarele, sânii. Din nefericire, 
obiectul dorințelor lor diferite, dar similare până într-un 
punct, le spuse „la revedere” şi părăsi biroul, luându-l pe 
băiat cu ea. În prag, trecu pe lângă bibliotecarul bătrân şi 
gârbovit care se uita insistent la ea, lucru pe care Hartner îl 
observă imediat. 

— Smetana, arată-mi fişele de împrumut pe care le ţii 
subrat, îi spuse Hartner cu răceală. Bibliotecarul făcu ce i se 
ceruse şi se întoarse la treabă, în timp ce Hartner studia 
caligrafia gotică şi înflorită a lui Smetana. 

— Da, dragii mei domni... De peste o săptămână, Maass 
citeşte doar un manuscris din secolul al XIV-lea care se 
numeşte Corpus rerum Persicarum. || voi analiza mâine şi 
voi compara traducerea fotografiată cu originalul. Astăzi voi 
descifra cele scrise în vagonul-restaurant şi îmi voi arunca 
ochii peste profeţiile nefericitului de Friedländer. Voi afla 
mai multe şi despre Ibn Sahim. S-ar putea ca poimâine să 
am primele informaţii concludente. Te voi contacta, 
domnule Mock. Hartner îşi puse ochelarii pe nas şi îşi pierdu 
interesul faţă de interlocutorii săi. Căutarea adevărului îi 
anihila complet pasiunea oratorico-didactică. Se concentră 
asupra scrierii însângerate şi, şoptind ceva doar pentru el, 
veni cu prima ipoteză intuitivă. Mock şi Anwaldt se ridicară 
şi îşi luară rămas-bun de la învățatul îndatoritor. Cel din 
urmă nu le răspunse, căci căzuse pe gânduri. 

— Doctorul Hartner e foarte politicos. Cred că are multe 
responsabilităţi, dar tot ne-a ajutat. Cum e posibil? întrebă 
Anwaldt, văzând că primele cuvinte ale lui îl făcuseră pe 
Mock să zâmbească. 

— Dragul meu Herbert, trebuia să-mi întoarcă o favoare. 
Şi nu va reuşi - te asigur - să se achite nici după cea mai 
laborioasă muncă intelectuală. 

IX 


KANTH, DUMINICĂ, 15 IULIE 1934 
ORA OPT SEARA 


Baronul von K&pperlingk se plimba prin parcul întins de 
pe proprietatea sa. Soarele ce apunea trezea la viaţă în el 
premoniţii sinistre şi dorinţe neclare. Strigătele stridente şi 
guturale ale păunilor ce păşeau ţanţoş pe lângă conac şi 
pleoscăitul apei din piscina în care se scăldau prietenii lui îi 
enervau la culme. Lătratul câinelui îl irita, precum şi 
curiozitatea neobosită a copiilor de ţărani care se uitau din 
copaci sau din spatele gardurilor la tot ce se întâmpla în 
conac - chiar şi seara sau noaptea - ca nişte animale. Îi ura 
pe aceşti puşti neobrăzaţi şi nespălaţi care nu-şi plecau 
niciodată privirea şi care, când îl vedeau, izbucneau în râs. 
Se uită la zidul ce înconjura conacul şi i se păru că îi vede şi 
îi aude. In ciuda furiei ce clocotea în el, se îndreptă liniştit 
spre clădire. li atrase atenţia lui Josef, majordomul, 
făcându-i semn cu mâna. 

— Unde e Hans? îl întrebă el cu răceală. 

— Nu ştiu. Excelenţa Voastră. L-a sunat cineva şi a plecat 
foarte grăbit de la conac. 

— De ce nu mi-ai zis? 

— Nu am considerat că e un motiv suficient ca să vă 
deranjez în timpul plimbării. 

Baronul se uită calm la bătrânul servitor şi numără până 
la zece în gând. Făcând un mare efort, se controlă şi spuse 
printre dinţi: 

— Josef, te rog să-mi spui orice afli despre Hans, chit că 
tu nu consideri acest lucru câtuşi de puţin important. Dacă 
pe viitor se repetă, chiar şi o singură dată, vei cerşi în faţa 
Bisericii Sfintei Inimi. 

Baronul o luă la fugă pe alee şi, cu faţa la soarele în 
amurg, îşi strigă de câteva ori pe nume valetul preferat. Din 
spatele gardului îl priveau nişte ochi duşmănoşi. 

Alergă spre porţile din fier cât putea de repede. Privirile 

batjocoritoare îl urmăreau în timp ce aerul serii devenea 
mai dens. 

— Hans, unde eşti? strigă baronul. Se împiedică. Hans, 
unde eşti? Nu mă pot ridica de pe jos. Aerul serii se îndesa 
de-a dreptul. lar plumbul se îndesa în corpul baronului. Din 
spatele zidului conacului se văzură butoiaşele mitralierelor. 
Gloanţele şuierară pe aleea pietruită, stârniră nori de praf, 
intrară în trupul delicat al baronului, nepermiţându-i nici să 
se ridice, nici să se culce la pământ. Unde eşti, Hans? 

Hans stătea lângă Max Forstner pe bancheta din spate a 
Mercedesului parcat, cu motorul încă pornit. Plângea cu 
suspine. Incepu să hohotească şi mai abitir când cei doi 
bărbaţi cu mitralierele fumegând veniră în grabă la maşină. 
Se aşezară în faţă. Maşina se urni din loc, cauciucurile 
scârţâind puternic. 

— Nu plânge, Hans, îi spuse îngrijorat Forstner. Pur şi 
simplu ţi-ai salvat viaţa. Şi eu pe a mea. 


BRESLAU, TOT 15 IULIE 1934 
ORA OPT SEARA 


Kurt Wirth şi Hans Zupitza ştiau că nu-l pot refuza pe 
Mock. Aceşti doi bandiți, în faţa cărora tremura întreaga 
lume interlopă din Breslau, îi rămăseseră datori vânduți 
„bunului unchi Eberhard”. Întâi de toate, datorită lui 
scăpaseră de ştreang, în al doilea rând, le îngăduise să-şi 
desfăşoare afacerile pe cât de profitabile, pe atât de în 
contradicţie cu legile germane. In schimb, uneori, Mock le 
cerea să facă pentru el lucrurile la care se pricepeau ei cel 
mai bine. 

Wirth îl cunoscuse pe Zupitza în urmă cu 20 de ani, în 
1914, pe nava Prinz Heinrich, care mergea de la Danzig la 
Amsterdam. Se împrieteniseră fără să vorbească prea mult 
- Zupitza era mut. Wirth - isteţ, scund şi slab - cu zece ani 
mai în vârstă ca el, l-a luat pe uriaşul mut de 20 de ani sub 
aripa lui şi nu a regretat alegerea făcută când, o lună mai 
târziu, Zupitza i-a salvat pentru prima oară viaţa. S-a 
întâmplat într-o tavernă din Copenhaga. Trei marinari 

italieni beţi voiau să-i dea o lecţie de bune maniere 
neamţului scund şi slab - asta însemnând să-i arate cum se 
bea vinul. Demonstrația presupunea să-i toarne lui Wirth pe 
gât litri de poşircă daneză acră. Când a căzut deja beat pe 
podea, italienii au decis că nu aveau cum să-l civilizeze pe 
neamt, aşa că cel mai bine era să-l facă dispărut de pe faţa 
pământului. Deja începuseră să spargă sticle când a intrat 
în tavernă Zupitza care, cu puţin timp în urmă, aproape 
dărâmase toaleta din lemn în care se dusese cu una dintre 
fetele care aduceau alinare marinarilor în Copenhaga. Cu 
toate acestea, nu-şi epuizase toată energia în braţele ei. 
Câteva secunde mai târziu, niciunul dintre italieni nu se mai 
mişca. A doua zi, chelnerul morocănos, a cărui înfăţişare îi 
înspăimântase pe mulţi de-a lungul vremii, tremura ca piftia 
când, interogat de poliţie, a încercat să povestească în 
cuvinte fără talent sunetul făcut de pielea sfâşiată, sticlele 
sparte, gemetele şi respiraţiile întretăiate. Când Wirth şi-a 
revenit în simţiri, a cântărit avantajele şi dezavantajele, aşa 
că la Amsterdam a renunţat pentru totdeauna la meseria 
de marinar. Zupitza, tovarăşul său nedespărţit, a debarcat 
şi el definitiv pe terra firma. Totuşi, nu au rupt complet 
legătura cu marea. Wirth s-a gândit la un mijloc de 
supravieţuire necunoscut în Europa la acea vreme: 
extorcarea contrabandiştilor din port. Cei doi au pus la cale 
un mecanism eficient, în cadrul căruia Wirth era creierul, iar 
Zupitza forţa brută. Wirth avea să poarte negocierile cu 
contrabandiştii; dacă aceştia nu lăsau de la ei, atunci 
Zupitza urma să-i răpească şi să-i omoare, folosind metode 
născocite de Wirth. În curând, toată poliţia din Europa 
postbelică era pe urmele lor: în docurile din Hamburg şi 
Stockholm, unde lăsau cadavrele mutilate ale victimelor; în 
bordelurile din Viena şi Berlin, unde cheltuiau o droaie de 
mărci din ce în ce mai puţin valoroase. Îşi simțeau 
urmăritorii suflându-le în ceafă. Asociaţii lor începeau să-i 
trădeze din ce în ce mai des, în schimbul unor promisiuni 
deşarte. Wirth avea o alegere de făcut: ori să plece în 
America, unde-i aştepta Mafia, competitori duri şi însetaţi 
de sânge în afacerile de extorcare, ori să găsească un loc 

liniştit în Europa. Prima alegere era riscantă, a doua 
aproape imposibilă, dat fiind că poliţiştii europeni tânjeau 
după faimă şi aveau pozele lor în buzunare. 

Nimeni nu se bucurase de o atât de mare notorietate ca 
ei, dar exista cineva care o nega. Era vorba despre un 
poliţist din Breslau - Eberhard Mock, şeful de la 
Criminalistică - cel care, în anii '20, era comandant la o 
aşa-zisă secţie de „Moravuri” din districtul Kleinburg. Istoria 
s-a întâmplat la scurt timp după promovarea sa 
remarcabilă. Toate ziarele  scriseseră despre cariera 
fulminantă a poliţistului de 41 de ani care, de la o zi la alta, 
devenise unul dintre cei mai importanţi oameni din oraş - 
adjunctul lui Muhlhaus, inspectorul-şef al Departamentului 
de Criminalistică din Breslau. În 18 mai 1925, în timpul unei 
razii obişnuite la bordelul de pe Kastanien-Allee, Mock, 
tremurând de nervi, a luat cu el un poliţist de pe stradă şi 
împreună au dat buzna în camera unde faimosul duo Wirth 
şi Zupitza îşi făcea de cap cu un trio de femei. Mock, fiindu-i 
teamă că arestaţii nu i s-ar fi supus, i-a împuşcat ca măsură 
de precauţie înainte ca ei să apuce să iasă de sub fete. 
Apoi, cu ajutorul poliţistului, i-a legat fedeleş şi i-a dus cu o 
trăsură închiriată la Karlowitz. Acolo, pe diguri, Mock le-a 
pus în vedere celor doi bandiți legaţi şi plini de sânge care 
sunt condiţiile lui: nu-i va trimite în faţa tribunalului dacă se 
vor stabili în Breslau şi dacă-l vor asculta necondiţionat. Au 
acceptat fără rezerve. Şi nici Kurt Smolorz, polițistul 
respectiv, nu a avut nimic de obiectat. A prins din zbor 
raţionamentul lui Mock, mai ales că şi cariera lui era în joc. 
Amândoi bandiții s-au trezit într-un anumit bordel cunoscut, 
unde, legaţi cu cătuşele de paturi, au primit primul ajutor 
cu multă dragoste. După o săptămână de convalescenţă, 
Mock şi-a făcut explicite condiţiile: a cerut o mie de dolari - 
o sumă enormă - pentru el şi cinci sute pentru Smolorz. Nu 
avea încredere în marca germană care era pe atunci atinsă 
grav de o boală numită inflaţie. În schimb, i-a spus lui Wirth 
că va închide ochii în ceea ce priveşte extorcarea 
contrabandiştilor care îşi mutau marfa murdară la Szczecin 
şi se opreau în portul Breslau. Un argument de natură 

sentimentală l-a făcut pe Wirth să accepte necondiţionat 
propunerea lui Mock. Acesta din urmă se decisese să-i 
separe pe cei doi inseparabili tovarăşi, asigurându-l pe 
Wirth că, dacă banii nu erau trimişi la timp, Zupitza va fi 
dat pe mâna organelor abilitate. Al doilea argument 
important a fost perspectiva unei vieţi tihnite, foarte 
deosebită de agitația în care trăiseră până atunci. Două 
săptămâni mai târziu, Mock şi Smolorz erau bogaţi, în timp 
ce Wirth şi Zupitza - iertaţi de securea călăului - au păşit 
pe terra incognita, un ogor necultivat pe care au încercat 
să-l semene aşa cum se pricepeau ei. 

In acea seară, beau fericiţi votcă în taverna lui Gustav 
Thiel de pe Bahnhofstrasse. Omul mărunţel cu faţa ca de 
vulpe, brăzdată de cicatrici, şi Golemul tăcut şi pătrăţos 
care îl însoțea alcătuiau un cuplu ciudat. Unii clienţi râdeau 
pe ascuns de ei, mai mult chiar, unul dintre obişnuiţii casei 
era foarte dezinhibat, exprimându-şi făţiş amuzamentul. 
Grasul cu pielea zbârcită şi rozalie tot pufnea în râs, 
arătând în direcţia lor cu degetul lui durduliu. Din moment 
ce nu reacţionau la şicanele lui, îi crezu laşi. lar lui nimic 
nu-i plăcea mai mult decât să tortureze oameni speriaţi. S-a 
ridicat în picioare şi, tropăind pe podeaua udă, s-a apropiat 
de victimele sale. Stătea lângă masa lor şi râdea răguşit: 

— la zi, piticule... Vrei să bei ceva cu bătrânul unchi 
Konrad? 

Wirth nici măcar nu s-a uitat la el, ci desena calm cu 
degetul forme ciudate pe muşamaua umedă. Zupitza se 
uita gânditor la castraveciorii muraţi ce înotau într-un sos 
negru. În cele din urmă, Wirth i-a aruncat o privire lui 
Konrad. Nu că ar fi vrut, bineînţeles: grasul îl strânsese de 
obraji şi îi îndesa pe gât o sticlă de votcă. 

— Dispari din faţa mea, porc gras ce eşti! Wirth îşi 
înăbuşi cu greutate amintirile de la Copenhaga. 

Grasul a clipit, nevenindu-i să creadă, şi l-a luat pe Wirth 
de rever. Neobservându-l pe uriaşul care se ridicase de pe 
scaun, a încercat să-i dea un cap în gură, dar, înainte să 
ajungă la faţa presupusei victime, mâna lui Zupitza a 
apărut ca din senin, izbindu-se de fruntea lui. Cu aceeaşi 

mână l-a luat pe grăsan de nas şi l-a împins în tejghea. 
Între timp, Wirth nu a stat degeaba. A sărit pe bar, l-a 
apucat pe Konrad de guler şi l-a lovit cu capul de tejgheaua 
udă de bere. Zupitza a profitat de moment. Şi-a întins 
braţele, iar apoi şi le-a strâns. Capul grasului era între doi 
pumni, loviturile din ambele părţi zdrobindu-i tâmplele. 
Zupitza a apucat trupul inert de subţiori, în timp ce Wirth îi 
făcea loc. Cei din tavernă împietriseră de groază. Nimeni nu 
a mai râs vreodată de acel cuplu ciudat. Cu toţii ştiau că 
Konrad Schmidt nu ceda în faţa oricui. 


BRESLAU, TOT 15 IULIE 1934 
ORA NOUA SEARA 


În celula numărul 2 din închisoarea Comandamentului 
General al Poliţiei fusese adus un echipament ciudat: un 
scaun de dentist, ale cărui cotiere şi rezemătoare pentru 
picioare erau prevăzute cu chingi de piele şi catarame de 
alamă. În acel moment, chingile din piele îl ţintuiau pe 
bărbatul uriaş de pe scaun, care era atât de înspăimântat 
încât aproape că-şi înghiţea căluşul. 

— Domnilor, ştiaţi că unui sadic îi e cel mai frică de altul 
ca el? Mock îşi termină ţigara foarte calm. Schmidt, 
gândeşte-te că aceşti doi bărbaţi - îi arătă pe Wirth şi 
Zupitza - sunt cei mai cruzi sadici din toată Europa. ŞI ştii 
ce le place mai mult? Nu vei afla dacă binevoieşti să-mi 
răspunzi cuminte la întrebări. 

Mock îi făcu semn lui Smolorz să-i scoată căluşul lui 
Konrad. Deţinutul gâfâia. Anwaldt puse prima întrebare: 

— Ce i-ai făcut lui Friedlânder la interogatoriu de a 
recunoscut c-a omorât-o pe Marietta von der Malten? 

— Nimic, îi era doar frică de noi, atâta tot. A zis că a 
omorât-o. 

Anwaldt le făcu semn celor doi. Wirth îi fractură 
mandibula, iar Zupitza îi vâri o vergea de fier în gură. Îi 
strânse primul dinte din faţă cu un cleştişor şi-l rupse în 
două. Konrad urlă de durere aproape jumătate de minut. 
Apoi Zupitza scoase vergeaua. Anwaldt puse din nou 

întrebarea. 

— Am legat-o de canapea pe fiica evreului. Walter l-a 
ameninţat că o vom viola dacă nu recunoaşte că o hăcuise 
pe fata aia în tren. 

— Care Walter? 

— Piontek. 

— Apoi a mărturisit? 

— Da. De ce naiba mă întreabă asta? spuse Konrad, 
întorcându-se spre Mock. Pentru tine e... 

Nu reuşi să termine, căci Mock îl întrerupse: 

— Dar i-ai tras-o oricum evreicei, nu-i aşa, Schmidt? 

— Se-nţelege. Konrad avea ochii ascunşi sub falduri de 
carne. 

— Şi acum spune-ne cine e turcul împreună cu care l-ai 
torturat pe Anwaldt. 

— Asta nu ştiu. Şeful mi-a spus să-l iau pe tipul ăla de 
acolo şi... amândoi... să-l... pe... bâigui el uitându-se la 
Anwaldt. 

Mock îi dădu semnalul lui Zupitza. Vergeaua intră din nou 
în gura lui Konrad, iar Zupitza băgă din nou cleştele. Ce mai 
rămase din dinte scârţâi în gingie. La următorul semnal, 
Zupitza rupse un pic din al doilea dinte de sus. Pe Konrad îl 
înecă sângele, icni şi hohoti de plâns. După un minut, îi 
scoaseră vergeaua dintre dinţi. Din păcate, Schmidt nu 
putea să spună nimic pentru că avea mandibula dislocată. 
Lui Smolorz îi luă ceva vreme să i-o pună la loc. 

— Te întreb din nou. Cine-i turcul? Cum îl cheamă şi ce 
treabă are cu Gestapoul? 

— Vă jur că habar n-am. 

De data aceasta Schmidt îşi încordă maxilarele atât de 
tare, încât le-ar fi fost imposibil să-i bage din nou vergeaua. 
Wirth luă un ciocan şi plasă un cui enorm pe mâna 
bărbatului legat. Izbi cu ciocanul, iar Konrad ţipă de durere. 
Zupitza demonstră că avea reflexe, ceea ce nu se întâmpla 
prima oară în acea zi. Când tipul de la Gestapo deschise 
gura, vergeaua îi intră din nou acolo. 

— Ai de gând să vorbeşti sau vrei să-ţi mai pierzi din 
dinţi? îl întrebă Anwalat. Ei, vorbeşti? 

Prizonierul dădu din cap că da. Îi scoaseră vergeaua. 

— || cheamă Kemal Erkin. A venit la Gestapo să se 
antreneze. Şeful îl preţuieşte foarte mult. Altceva nu mai 
ştiu. 

— Unde locuieşte? 

— Nu ştiu. 

Mock era sigur că gestapovistul le zisese totul. Din 
păcate, chiar prea mult. Căci spunând „Pentru tine, e...” cu 
o voce spartă, insinuase că ştia înţelegerea murdară dintre 
Mock şi Piontek. Din fericire, doar insinuase. Mock nu ştia 
dacă ceilalţi au ghicit restul propoziției. Se uită la Anwalat, 
obosit, dar vădit impresionat, şi la Smolorz, calm ca de 
obicei. (Nu, nu cred c-au ghicit.) Wirth şi Zupitza se uitau la 
Mock, aşteptând instrucţiuni. 

— Domnilor, mai mult nu scoatem de la el. Se apropie iar 
de Konrad şi îi puse din nou căluşul. Wirth, să nu mai 
rămână nici urmă din omul ăsta, s-a înţeles? În plus, vă 
sfătuiesc să părăsiţi Germania. Aţi fost văzuţi în taverna 
aceea măcelărindu-l pe Schmidt. Dacă aţi fi acţionat ca 
nişte profesionişti şi l-aţi fi aşteptat să iasă afară, aţi fi 
putut să vă vedeţi liniştiţi de treabă. Dar v-aţi lăsat duşi de 
val. De ce trebuia să vă luaţi la bătaie cu el în tavernă? 
Habar n-aveam că deveniți aşa de violenţi dacă vă dă 
cineva votcă. Păcat! Mâine, când Konrad nu va veni la 
muncă... poimâine cel târziu, tot Gestapoul din Breslau va 
căuta două mutre foarte ieşite din comun. În trei zile, vă 
vor căuta prin toată Germania. Vă sfătuiesc să plecaţi din 
ţară. Duceţi-vă undeva, departe... Consider că v-aţi achitat 
datoria pe care-o aveaţi faţă de mine. 

X 


BRESLAU, LUNI, 16 IULIE 1934 
ORA NOUA DIMINEAȚA 


Cadavrul lui Konrad Schmidt zăcea pe fundul Oderului, 
dincolo de Hollandwiesen, de zece ore, când Mock şi 
Anwaldt şi-au aprins trabucurile Bairam de la Przedecki şi 
au luat prima gură de cafea arabică tare şi aromată. Leo 
Hartner nu-şi ascunse satisfacția. Era sigur că avea să-şi 
surprindă şi să-şi captiveze auditoriul. Umbla de colo-colo 
prin birou, gândindu-se cum să ţină cuvântarea în aşa fel 
încât să scoată în evidenţă momentele de cotitură şi să 
rezume principalele chestiuni. Văzând că musafirii săi îşi 
pierdeau răbdarea în tăcerea apăsătoare care se aşternuse, 
îşi începu înadins discursul cu întârziere. 

— Dragii mei prieteni, Wilhelm Grunhagen a menţionat în 
opera sa, Geschichte der persischen Litteratur, un 
manuscris istoric pierdut din secolul al XIV-lea, în care erau 
descrise Cruciadele. Această lucrare, intitulată Războiul 
Armatei lui Allah impotriva Necredincioşilor, se pare că a 
fost scrisă de un învăţat persan pe nume Ibn Sahim. 
Domnilor, parcă vă aud: „Şi ce?” La urma urmei, multe 
manuscrise au dispărut... Acesta... e doar încă un 
manuscris vechi... Dar această desconsiderare este 
neîntemeiată. Dacă operele lui Ibn Sahim s-ar fi păstrat 
până în zilele noastre, am fi acum în posesia unui alt izvor 
istoric despre cruciade, unul de mare valoare, căci cartea a 
fost scrisă de un om din cealaltă tabără, a musulmanilor. 

Mock şi Anwaldt s-au ridicat la înălţimea aşteptărilor lui 
Hartner. Întârzierea intenţionată nu i-a tulburat cu nimic pe 
viitorii specialişti în perioada clasică. Hartner era încântat. 
Işi puse mâna fină pe teancul de hârtii: 

— Dragii mei domni, visul multor istorici şi specialişti în 
civilizaţia orientală s-a împlinit. În faţa mea se găseşte 
opera pierdută a lui Ibn Sahim. Cine a descoperit-o? Da, da 
- Georg Maass a fost acela. Ce-i drept, nu ştiu cum a aflat 

că manuscrisul se găsea în Biblioteca Universitară din 
Breslau şi nici dacă el a fost cel care a găsit indiciul sau i l-a 
dat cineva. Şi nu e uşor să găseşti un manuscris care - cum 
e cazul acestuia - a fost legat împreună cu alte două 
manuscrise, mai puţin valoroase. Într-un cuvânt, această 
descoperire îi va aduce lui Maass faimă mondială... Mai ales 
că tot el îl şi traduce în germană. ŞI, trebuie să recunosc, 
traduce fidel şi frumos. Fotografiile pe care mi le-ai dat sunt 
o traducere literală a unui fragment foarte interesant din 
acea cronică. Se vorbeşte despre o crimă îngrozitoare 
comisă în 1205 de către doi bărbaţi - un turc şi un cruciat - 
asupra copiilor lui Al-Shausi, conducătorul sectei Yesidi. Cei 
care ştiu câte ceva despre cruciade vor fi surprinşi, căci în 
1205, în timpul celei de-a patra, cruciații nu au trecut de 
Constantinopol! Dar nu se pot exclude unele raiduri izolate, 
întreprinse de câteva detaşamente, chiar şi în teritorii 
îndepărtate din Anatolia sau, poate, Mesopotamia. Oamenii 
aceia, în căutare de aventură şi bogăţie, au prădat tot ce au 
putut, câteodată în cârdăşie cu musulmanii. Yesizii 
deveniseră o ţintă frecventă a atacurilor... 

Anwaldt asculta cu luare-aminte. Mock se uită la ceas şi 
deschise gura ca să-l roage pe Hartner să treacă la subiect. 
Din fericire, cel din urmă îi înţelese intenţiile: 

— Da, da, Excelenţă. Doar să vă explic cine au fost 
yesizii. Această sectă secretă, care a luat fiinţă în secolul al 
XII-lea şi care există şi în zilele noastre, este considerată 
satanică. Simplific în mod grosolan. Într-adevăr, yesizii îl 
venerau pe Satan, dar acel Satan care fusese deja pedepsit 
pentru păcatele sale. In ciuda pedepsei, el este în 
continuare atotputernic. Ei îi spun acestui zeu al răului 
Malek Tau, îl reprezintă sub formă de păun şi cred că 
acesta conduce lumea cu ajutorul a şase sau şapte îngeri, 
de asemenea reprezentaţi ca păuni de fier sau bronz. Pe 
scurt, religia yesidică este un amestec de mahomedanism, 
iudaism, creştinism şi mazdaism, adică toate confesiunile ai 
căror profeţi au trecut munţii din centrul Mesopotamiei, la 
vest de Mosul, lăsând în urmă fărâme din credinţa lor. 
Yesizii sunt, în general, un popor paşnic, cinstit şi curat - 

asupra acestui lucru insistă însuşi Austen Henry Layard, 
călător şi arheolog din secolul al XIX-lea - care a fost 
nedreptăţit secole întregi de toată lumea: cruciați, arabi, 
turci şi kurzi. Aşadar, să nu vă mire faptul că împotriva 
yesizilor au format alianţe adversari redutabili, ca sarazinii 
şi cruciații. Pentru aceşti prigonitori cruzi, osanalele aduse 
zeului răului erau un pretext pentru cele mai oribile crime. 
Yesizii, decimaţi, s-au răzbunat pe duşmanii lor în acelaşi 
mod, transmițând răzbunarea ancestrală din generaţie în 
generaţie. Şi în ziua de azi trăiesc la graniţa cu Turcia şi 
Persia, păstrându-şi neschimbate obiceiurile şi credinţa 
ciudată... 

— Doctore Hartner, interveni nerăbdător Mock, tot ce ne 
spuneţi e foarte interesant, dar vă rog să ne lămuriţi dacă 
această poveste captivantă de acum sute de ani, în afară 
de faptul că Maass a adus-o la lumina zilei, are vreo 
legătură cu ancheta noastră? 

— Da, chiar foarte mult. Lui Hartner îi plăceau foarte mult 
surprizele. Dar să fim înţeleşi, domnilor: nu Maass a adus 
această cronică la lumina zilei, ci persoana care a omorât-o 
pe Marietta von der Malten, spuse el, bucurându-se de 
expresia perplexă de pe chipurile ascultătorilor săi. Vă 
declar cu toată responsabilitatea că rândurile scrise pe 
peretele vagonului-restaurant unde a fost găsită nefericita 
provin din această cronică persană. In traducere, sună aşa: 
„lar scorpionii au dansat în măruntaiele lor”. Staţi liniştiţi, 
voi încerca să vă răspund la toate întrebările... Acum, să vă 
mai dau o informaţie importantă. Potrivit unui izvor anonim 
din secolul al XIII-lea, pomenit în operele unui cronicar 
franc, copiii adolescenţi ai conducătorului yesid Al-Shausi 
au fost omorâţi de un „cavaler german”. Doar doi dintre 
compatrioţii noştri au luat parte la A Patra Cruciadă. Unul 
dintre ei a murit la Constantinopol. Celălalt era Godfryd von 
der Malten. Da, domnilor, strămoşul baronului. 

Mock se înecă în timp ce sorbea din cafea, stropii negri 
pătându-i costumul deschis la culoare. Anwaldt tresări când 
simţi acţiunea acelui hormon care le face oamenilor părul 
măciucă. Amândoi fumau în tăcere. Observând impactul pe 

care îl avusese asupra ascultătorilor, Hartner abia îşi mai 
încăpea în piele de bucurie, lucru care contrasta ciudat cu 
istoria întunecată a yesizilor şi a cruciaților. Mock rupse 
tăcerea: 

— Domnul meu, n-am destule cuvinte să vă mulţumesc 
pentru evaluarea dumneavoastră competentă, demnă de 
un expert. Anwaldt şi cu mine suntem profund mişcaţi, dat 
fiind că această poveste schimbă complet coordonatele 
cazului. Pot să vă pun câteva întrebări? Asta va însemna 
fireşte să divulg câteva secrete din anchetă, pe care vă rog 
să nu le împărtăşiţi nimănui. 

— Bineînţeles. Vă ascult. 

— Din raportul dumneavoastră de expert se poate trage 
concluzia că asasinarea Mariettei von der Malten a fost o 
răzbunare înfăptuită după secole întregi. Rândurile scrise 
cu sânge din vagonul-restaurant, luate dintr-o operă 
necunoscută care se credea pierdută, sunt o mărturie 
grăitoare. Prima mea întrebare: e oare posibil ca profesorul 
Andreae, care totuşi cunoaşte bine scrierile şi limbile 
orientale, să nu fi fost în stare să descifreze citatul? Dacă 
excludem această variantă, atunci e clar că ne-a indus 
intenţionat în eroare. 

— Dragul meu domn, Andreae nu a înţeles textul. E clar 
ca lumina zilei. Până la urmă, e specialist în civilizaţie turcă 
şi, din câte ştiu, nu cunoaşte nicio altă limbă orientală în 
afară de turcă, arabă, ebraică, siriană şi coptă. lar cronica 
lui Ibn Sahim e scrisă în persană. Yesizii vorbeau persană, 
iar astăzi se folosesc de kurdă. Incercaţi să-i daţi unui 
expert în ebraica veche, oricât ar fi de priceput, un text în 
idiş, dar scris în alfabet ebraic, şi vă asigur că, dacă nu ştie 
idiş, va fi complet neajutorat. Andreae cunoaşte alfabetul 
arab pentru că, până de curând, textele turceşti erau scrise 
în arabă. Dar sunt sigur, pentru că i-am fost student, că nu 
ştie persană. Aşadar, a văzut nişte rânduri scrise în alfabet 
arab, pe care îl ştie, dar nu a înţeles textul. Din moment ce 
încearcă în fel şi chip să-şi salveze prestigiul academic, a 
născocit o traducere din siriana veche. A mai inventat de 
multe ori. Odată a conceput nişte inscripţii în coptă, 

bazându-şi teza post-doctorală pe acestea... 

— Dacă Maass a descoperit cronica... - acum vorbea 
Anwaldt - iar un fragment din aceasta a fost găsit pe 
peretele din vagonul-restaurant... atunci înseamnă că el e 
ucigaşul. Asta dacă nu cumva a găsit altcineva înaintea lui 
textul şi i l-a dat lui Maass dintr-un motiv sau altul. A mai 
folosit cineva înaintea lui Maass vreunul dintre aceste trei 
manuscrise legate împreună? 

— Am verificat cu multă atenţie toate însemnările din 
registrul de împrumuturi pe o perioadă de 20 de ani, iar 
răspunsul este unul singur: nu. Din 1913 - de atunci începe 
registrul - nimeni în afara lui Maass nu a mai avut acces la 
acele trei manuscrise legate împreună. 

— Dragă Herbert, răsună vocea lui Mock, Maass are un 
alibi beton. În 12 mai 1933 a ţinut două prelegeri la 
Königsberg, iar acest lucru a fost confirmat de şase 
ascultători. Pe de altă parte, are cu siguranţă un amestec în 
aceste crime. Altminteri, de ce ne-a pus pe o pistă greşită şi 
a tradus cu totul altfel textul din vagon? Pe lângă asta, de 
unde ştia că manuscrisul este aici? Să fi dat peste cronica 
persană când căuta necrologul Mariettei? Îmi cer scuze, lui 
Maass trebuie să-i pun aceste întrebări. Domnule, i se 
adresă din nou lui Hartner, e posibil ca o persoană să 
citească un manuscris fără să se consemneze în registru? 

— Niciun bibliotecar nu împrumută un manuscris fără să 
noteze în registru. Pe deasupra, aceste manuscrise se dau 
numai profesorilor cu referinţe excelente de la universitate. 

— Asta dacă nu cumva bibliotecarul se înţelege cu 
cititorul şi nu consemnează în registru. 

— Nu pot exclude această ipoteză. 

— Aveţi vreun angajat care a terminat Studii Orientale? 

— Acum nu. Cu doi ani în urmă am angajat un bibliotecar 
specialist în arabă dar s-a mutat la Marburg, unde a primit 
un post la universitate. 

— Cum îl cheamă? 

— Otto Specht. 

— Un gând nu-mi dă pace, spuse Anwaldt încetişor, în 
timp ce trecea numele în carneţel. De ce a fost asasinarea 


e 163 + 


Mariettei von der Malten atât de elaborată? Oare pentru că 
fiii yesizilor au fost omorâţi în trecut cu tot atâta cruzime? 
Oare modul de răzbunare trebuie să fie identic cu crima 
săvârşită în urmă cu secole? Ce scrie cronicarul despre 
asta? 

Hartner tremură de frig şi îşi mai turnă o ceaşcă de cafea 
aburindă. 

— E o întrebare foarte pertinentă. Trebuie să consultăm 
cronica persană pentru a afla exact. 

XI 


MESOPOTAMIA, MUNŢII DJABAL SINDJAR, 
LA TREI ZILE CĂLARE SPRE VEST DE MOSUL. 
AL DOILEA ŞAFAR“: DIN ŞASE SUTE 

PRIMUL AN DE HEGIRA“ 


Vă vorbeşte Ibn Sahim, fiul lui Hussain, Alah să se 
milostivească de el! In acest capitol am să vă povestesc 
cum s-a răzbunat soldatul lui Alah, perfect îndreptăţit, pe 
copiii învățătorului satanic, fie-i numele blestemat pe veci... 


Soarele amurgului se lăsa din ce în ce mai jos pe 
firmamentul albastru. Contururile munţilor deveneau mai 
pronunţate, iar aerul mai proaspăt. Pe o culme, aproape de 
marginea prăpastiei, şirul de călăreţi înainta încet. În 
fruntea lor erau doi cavaleri: unul cruciat şi altul turc. Când 
au ajuns la capătul defileului, după care venea o pantă lină, 
au oprit caii şi, cu vădită bucurie, au făcut popas sub 
stâncile care aminteau de turlele unei catedrale. Cei 
aproape 40 de călăreţi, jumătate creştini, jumătate 
musulmani le-au urmat exemplul. Răsuflând uşurat, 
cruciatul îşi dădu jos coiful, numit sa/ada, a cărui parte din 
spate mai lungă îi lăsase o urmă roşie şi umflată pe gâtul 
ud leoarcă. De pe gât, sudoarea i se scurgea în şiroaie pe 
tunica frumos brodată cu cruci malteze. Calul său înşeuat 
cu un harnaşament lucrat cu măiestrie, îşi umplea plămânii 
cu aer; valuri albe de spumă îi curgeau pe coaste. 

Oboseala nu părea să-l fi doborât pe cavalerul turc, care 
cerceta cu atenţie arbaleta cruciatului. Purta, ca şi oştenii 
lui, un coif înfăşurat cu o bucată de pânză albă, o cămaşă 
de zale, pantaloni albi până sub genunchi şi cizme negre 
înalte. Armele turcului şi ale oamenilor săi erau arcuri şi 


3 Safar - a doua lună din calendarul islamic (n. red.). 
4 Hegira - călătoria lui Mahomed de la Mecca la Medina, considerată 
începutul erei musulmane; primul an al Hegirei corespunde cu data de 
16 iulie 622 din calendarul gregorian (n.red.). 

tolbe cu săgeți care aveau trei pene în vârf şi săbii arăbeşti 
numite saif. Conducătorul era înarmat şi cu un buzdugan de 
fier, pe al cărui mâner din argint se vedeau ornamente 
arăbeşti lucrate în relief. 

După o clipă, cavalerul creştin a renunţat să-şi mai 
şteargă transpiraţia, iar sarazinul şi-a pierdut interesul 
pentru arbaletă. Amândoi se uitau cu atenţie la valea ce se 
întindea dincolo de povârnişul stâncos. Un templu nu foarte 
înalt, dar întins, se ridica printre palmieri verzi. În micile 
firide din ziduri ardeau lămpi cu ulei de măsline care 
răspândeau un fum negru şi înecăcios. Din când în când, 
câte-un ins se apropia de ele, îşi punea mâna dreaptă peste 
flacără, iar, după ce se înnegrea, şi-o ducea la sprânceana 
dreaptă. Călăreţii nu acordau prea mare atenţie acestui 
ritual ciudat, ceea ce îi interesa cu adevărat era câţi 
oameni se aflau în vale. Depunând un mare efort, fiecare îi 
număra pentru el, ajungând la acelaşi rezultat: în 
apropierea templului şi a caselor alăturate mişunau cam 
două sute de oameni de sexe şi vârste diferite. Le-au atras 
atenţia mai ales bărbaţii în cămăşi aspre din păr de capră şi 
turbane negre pe cap, care aveau grijă să nu se stingă nici 
o singură lampă cu ulei. Atunci când flacăra vreunei lămpi 
se micşora, înmuiau fitile proaspete în ulei de măsline, iar 
flacăra se mărea, fâsâind. 

Noaptea se pogora asupra ținutului. La lumina lămpilor 
cu ulei au început ritualurile - dansuri sălbatice, violente. 
Cântece pline de pasiune se înălţau din vale. Strigăte 
guturale străbăteau aerul. Cruciatul era convins că asista la 
o orgie închinată Semiramidei, iar turcul simţea cum îl 
cuprinde o poftă chinuitoare de femei. S-au uitat unul la 
altul, apoi le-au dat ordine oştenilor. Au coborât panta lină 
a dealului încet, cu multă băgare de seamă. Numele a 
şapte îngeri făceau aerul să vibreze: „Djibrail”, „Muchail”, 
„Rufail”, „Azrail”, „Dedrail”, „Azrafil”, „Shamkil”. Bubuitul 
tobelor, sunetele melancolice de flaut şi zdrăngănitul 
tamburinelor umpleau toată valea. Femeile cădeau într-o 
transă profundă. Bărbaţii, parcă hipnotizaţi, se învârteau pe 
loc. Preoţii aduceau acum oi şi miei drept jertfă, după care 

împărțeau carnea săracilor. Cei care îşi aşteptau rândul 
ciuguleau din sforile pe care atârnau smochine uscate. 

Tropotul cailor bubui asurzitor; credincioşii - îngroziţi - îşi 
întoarseră capul de la focul sacru. Incepuse. Caii cu platoşe 
acoperite de cruci striveau totul sub copite şi săreau peste 
obstacolele vii. Cruciatul, care despica trupuri cu sabia, era 
îmbătat de mireasma dulce a dreptăţii: acolo, spre slava lui 
Dumnezeu, sub cruntele lovituri cădeau adoratorii lui Satan 
şi cei şapte îngeri, ale căror nume răsunaseră până atunci 
în aer. Turcul trăgea o ploaie de săgeți în focuri şi în lămpile 
cu ulei. Sângele se scurgea peste haine viu colorate şi 
turbane. Câţiva dintre cei atacați îşi scoaseră iataganele de 
la cingători, încercând să ţină piept năvălitorilor. Şuieratul 
şi fluieratul arbaletelor crea o muzică stranie. Săgeţile 
sfârtecau carnea, sfărâmau oase şi rupeau muşchi. O clipă 
mai târziu, femeile, singurele supraviețuitoare, deveniră 
ţinta atacatorilor. In strânsoarea oştenilor cu arme oţelite, 
feţele brune le păliră, iar trăsăturile frumoase şi regulate 
împietriră; în iureşul năvalnic, cosiţele lor complicat 
împletite se desfăcură, florile ce le împodobeau părul se 
ofiliră, monedele de aur şi argint le zornăiră pe tâmple, 
pietrele preţioase de pe frunte zăngăniră, mărgelele de 
sticlă se sparseră. Unele reuşiseră să se ascundă în firidele 
templului şi prin râpa stâncoasă. Cruciații şi sarazinii le 
târâră afară pe femeile ce se zvârcoleau şi le posedară ca 
nişte diavoli. Cei care nu primiseră aşa o răsplată îi omorau 
pe cei câţiva rămaşi în viaţă. Femeile capturate îşi acceptau 
cu umilinţă soarta. Ştiau că vor fi vândute ca sclave. Peste 
vale se lăsă treptat o tăcere rar întreruptă de gemete de 
durere sau extaz. 

Ambii conducători erau acum în curtea templului, la 
intrarea în casa bărbatului pe care îl căutau de atâta 
vreme: sfântul învăţător Al-Shausi. Pe pereţii casei erau 
sculptate cinci simboluri: un şarpe, o secure, un pieptene, 
un scorpion şi o mică figură umană. Lângă acestea se afla o 
inscripţie frumos gravată în arabă: DUMNEZEU. NU EXISTA 
ALT DUMNEZEU DECÂT EL, CEL IUBITOR, CEL ETERN. TOT 
CE E ÎN CER ŞI PE PĂMÂNT ÎI APARȚINE DOAR LUI. 

Turcul se uită la cruciat şi spuse în arabă: 

— Este un vers din Tronul celei de-a doua Sure a 
Coranului. N 

Cruciatul cunoştea acest fragment celebru. Il auzise de 
pe buzele sarazinilor ce trăgeau să moară, iar seara din 
gura arăboaicelor captive care se rugau. Dar nu îl descurajă 
inscripţia sacră menită să apere şi să binecuvânteze casa 
lui Al-Shausi, aşa cum nici cu un an în urmă nu îl speriase 
Dumnezeul bizantin atunci când, în căutare de pradă, 
profanase şi pângărise templul din Constantinopol. 

Intrară în casă. Doi ostaşi turci blocau intrarea pentru ca 
nimeni să nu poată ieşi; ceilalţi îl căutau pe bătrân. Aduseră 
în schimb două covoare rulate în care se mişcau două 
forme umane. Le desfăcură, iar la picioarele conducătorului 
apărură o fată îngrozită de 13 ani şi fratele ei un pic mai 
mare - copiii bărbatului pe care-l căutau şi care fugise în 
deşert. Conducătorul cruciaților se aruncă asupra fetei fără 
să scoată o vorbă, o trânti pe podeaua de piatră şi, în scurt 
timp, îşi luă de mai multe ori prada de război. Fratele fetei 
spuse ceva despre tatăl lor şi răzbunare. In lumina lămpilor 
cu ulei, violatorul văzu câţiva scorpioni care ieşiseră dintr- 
un vas de lut spart. 

Nu îi era frică de ei, dimpotrivă - prezenţa acelor creaturi 
sinistre îi sporea patima. De jur împrejur se auzeau 
strigătele bărbaţilor excitaţi, uleiul de măsline mirosea 
puternic, umbre dansau pe pereţi. Cruciatul, care-şi 
satisfăcuse poftele, hotărâse: copiii marelui preot al cultului 
satanic aveau să fie omorâţi ca să servească drept 
exemplu. Porunci ca fratele şi sora să fie dezbrăcaţi până la 
brâu. Îşi ridică sabia, tovarăşul său de nădejde în lupta ad 
maiorem Dei gloriam, şi lovi cu o mână sigură, dar nu cu 
putere. Lama trasă un semicerc prin aer, apoi vârful său 
tăie pântecele catifelat al fetei şi pe cel al băiatului, pe care 
se iviseră deja câteva fire de păr pubian. Pielea se despică, 
lăsându-le la vedere măruntaiele. Cruciatul îşi scoase coiful 
şi, folosindu-se de pumnal, azvârli câţiva scorpioni înăuntru. 
Apoi înclină coiful ca pe un vas ritualic peste burţile 
deschise ale victimelor. Scorpionii furioşi se treziră în 

intestinele calde. Începură să înţepe cu acul lor ascuţit de 
pe abdomen şi să se bălăcească în sânge. Victimele mai 
trăiră mult timp, în care privirile lor arzătoare nu-l slăbiră 
nicio clipă pe călăul lor. 

XII 


BRESLAU, TOT LUNI, 16 IULIE 1934 
ORA PATRU DUPĂ-AMIAZĂ 


După prânz, căldura se transformase în arşiţă, dar, ce era 
ciudat, nici Mock şi nici Anwaldt nu păreau s-o mai simtă. 
Pe cel din urmă îl durea gingia, pentru că în urmă cu o oră 
dentistul îi extrăsese o rădăcină. Amândoi bărbaţii erau în 
birourile lor de la Comandamentul General al Poliţiei. Dar 
nu aveau în comun numai locul în care se aflau: minţile 
amândurora erau preocupate de acelaşi caz. Îl găsiseră pe 
ucigaş. Il chema Kemal Erkin. Amândoi îşi confirmaseră 
primele suspiciuni mai mult intuitive, ajungând la o înşiruire 
logică de fapte: un scorpion tatuat pe mâna turcului... 
scorpioni în burta fiicei baronului... turcul este criminalul. 
Această concluzie, formulată în urma analizei profesioniste 
a lui Hartner, le dăduse ceva fără de care ar fi bâjbâit prin 
întuneric: un mobil. Omorând-o pe Marietta von der Malten, 
turcul răzbunase o crimă comisă cu şapte secole în urmă, în 
1205, de către strămoşul baronului, cruciatul Godfryd von 
der Malten, care îi ucisese pe copiii lui Al-Shausi, 
conducătorul sectei yesizilor. Cum afirmase şi Hartner, 
răzbunarea se transmitea din generaţie în generaţie. Cu 
toate acestea, mai aveau încă nişte dubii: de ce a fost 
comisă crima acum, după şapte sute de ani? Ca să nu mai 
existe nicio umbră de îndoială şi totul să fie limpede ca 
lumina zilei, trebuia să se răspundă la o întrebare: era oare 
Erkin yesid? Din păcate, avea să rămână o întrebare fără 
răspuns, căci nimeni nu ştia mai nimic despre Erkin în afară 
de nume, naţionalitate şi ce bolborosise Konrad cel gras: „A 
venit la Gestapo ca să se antreneze”. lar acest lucru putea 
însemna că turcul făcea un fel de practică la Gestapo, o 
ucenicie. Un lucru, însă, era cert: suspectul trebuia prins 
prin orice mijloace. Şi interogat. De asemenea, folosind 
toate mijloacele. 

In acel punct, gândurile paralele ale celor doi poliţişti se 

izbeau de un obstacol important: Gestapoul îşi păstra cu 
străşnicie secretele. Era clar că Forstner, care scăpase de 
„punctul vulnerabil” odată cu moartea baronului von 
Kopperlingk, nu va dori să colaboreze cu Mock, o persoană 
pe care o detesta. Aşadar, avea să fie foarte greu să 
găsească informaţii despre Erkin, ca să nu mai vorbim 
despre vreo probă care să ateste faptul că turcul făcea 
parte dintr-o sectă sau organizaţie secretă. Mock nu a 
trebuit să se gândească prea mult ca să-şi dea seama că nu 
mai văzuse pe nimeni la Comandamentul General al Poliţiei 
care să semene cu Erkin. După prăbuşirea lui Piontek şi 
venirea la putere a lui Forstner, fostul Departament Politic 
al Poliţiei, care se afla în aripa de vest a clădirii de pe 
Schweidnitzer Stadtgraben 2/6, nu era un teritoriu în care 
să ajungă „antenele” lui Mock. Infiltrat de oamenii lui Hitler 
şi oficial controlat de ei după decretul lui Göring din 
februarie, acesta era un organism independent şi secret ale 
cărui numeroase secţii se aflau în vile închiriate din 
superbul Kleinburg, total inaccesibile celor din afară. Erkin 
putea să lucreze într-una din acele vile şi să vină doar din 
când în când în „Casa cafenie” de pe Neudorfstrasse. Pe 
vremuri, Mock ar fi apelat la şeful unui anumit departament 
din Comandamentul General al Poliţiei ca să-l ajute. Acum 
nici nu se punea problema. Şeful Gestapoului, Erich Kraus - 
mâna dreaptă a faimosului şef al SS-ului din Breslau, Udo 
von Woyrsch - ostil cum îi era lui Mock, mai degrabă ar fi 
recunoscut că e evreu decât să-i dea chiar şi cea mai 
neînsemnată informaţie despre ce se petrecea în spatele 
uşilor închise ale departamentului său. 

Mock şi Anwaldt, care până atunci căzuseră de acord, 
aveau strategii diferite în privinţa metodelor prin care să 
strângă probe împotriva lui Erkin, iar apoi să-l aresteze. 
Inspectorul-şef se gândea că şeful Abwehr-ului din Breslau, 
Rainer von Hardenburg, putea să-l ajute, în timp ce Anwalat 
îşi punea speranţele în Doctorul Georg Maass. 

Amintindu-şi de atenţionarea pe care o primise de 
dimineaţă - că una dintre telefoniste era amanta lui 
Dietmar Föb, adjunctul lui Kraus - Mock a părăsit clădirea 

şi, traversând Schweidnitzer Stadtgraben, se îndrepta spre 
piaţa de lângă magazinul Wertheim. Sufocându-se de 
căldură în cabina telefonică, a format numărul lui von 
Hardenburg. 

Între timp, Anwaldt se învârtea prin clădirea poliţiei, 
încercând în zadar să-şi găsească şeful. Nerăbdător, s-a 
hotărât să ia situaţia în propriile mâini. A deschis uşa de la 
sala detectivilor. Kurt Smolorz s-a prins rapid şi l-a urmat pe 
coridor. 

— Smolorz, ia un om cu tine, mergem să-l arestăm pe 
Maass. Poate îl punem pe scaunul de dentist. 

Mock şi Anwaldt au simţit amândoi în acelaşi timp că 
atmosfera din Breslau devenise tropicală. 


BRESLAU, TOT 16 IULIE 1934 
ORA CINCI DUPA-AMIAZA 


În apartamentul lui Maass domnea o dezordine de 
nedescris. Anwaldt şi Smolorz, obosiţi după percheziţia 
rapidă, stăteau în camera de jocuri, răsuflând din greu. 
Smolorz se tot ducea la fereastră şi se uita pe furiş la 
beţivul care, lipit de zid, îşi tot rotea privirea ciudat de 
lucidă. Maass nu venea. 

Anwaldt se uita cu luare-aminte la coala scrisă de mână 
din faţa lui. Părea a fi o schiţă a unui raport neterminat: 
două propoziţii fără noimă. Pe primul rând scria: „Hanne 
Schlossarezyk, Rawicz. Mamă?” Sub aceasta: „Investigaţii 
în Rawicz. Plătit 100 de mărci firmei de detectivi particulari 
Adolf Jenderko”. Pe Anwaladt nu-l mai deranja nici căldura, 
nici sunetul de pian de sus, nici cămaşa prea strâmtă care 
se lipea de el sau durerea cauzată de extracția nervului. 
Examină încă o dată foaia de hârtie, încercând să-şi 
amintească unde mai dăduse peste numele 
„Schlossarczyk”. Îi aruncă o privire lui Smolorz care-şi făcea 
de lucru cu hârtiile de pe platoul de prăjituri şi scoase 
strigătul lui Arhimede. Ştia: numele apăruse în dosarul cu 
angajaţii lui von der Malten pe care îl răsfoise în noaptea 
precedentă. Oftă uşurat: Hanne Schlossarczyk nu va fi o 

necunoscută, ca Erkin. Şopti pentru sine: 

„O să aflu totul de la firma lui Adolf Jenderko.” 

— Poftim? Smolorz îşi întoarse privirea de la fereastră. 

— Nimic. Gândeam cu voce tare. 

Smolorz se uită peste umărul lui Anwaldt. Citi ce scrisese 
Maass şi izbucni în râs. 

— De ce râzi? 

— Schlossarczyk e un nume amuzant. 

— Unde e oraşul Rawicz? 

— In Polonia, cam la 50 de kilometri de Breslau, peste 
graniţă. 

Anwaldt îşi strânse nodul la cravată, îşi puse pălăria pe 
cap şi se uită cu dezgust la pantofii săi plini de praf. 

— Tu, Smolorz şi falsul beţiv veţi sta cu rândul în 
apartamentul lui Maass până când se întoarce. Când apare 
învățatul nostru, ţineţi-l aici şi informaţi-ne pe Mock sau pe 
mine. 

Anwaldt închise cu grijă uşa când ieşi. După o scurtă 
vreme, se întoarse şi-l privi pe Smolorz cu interes: 

— Spune-mi de ce te-a făcut numele Schlossarczyk să 
râzi? 

Smolorz zâmbi, ruşinat. 

— Mi-a amintit de cuvântul Schlosser - „lăcătuş”. 
Gândeşte-te la o femeie pe care o cheamă „lăcătuş”. Ha, 
ha... ce lăcătuş e ăla fără chei... ha... ha... 


BRESLAU, TOT 16 IULIE 1934 
ORA ŞASE SEARA 


Teichăcker Park, aflat în spatele Gării Centrale, era plin 
de oameni la acea oră. Răcoarea pe care o oferea era 
căutată atât de călătorii care schimbau trenul la Breslau cât 
şi de funcţionarii de la Administraţia Căilor Ferate care 
lucrau peste program înainte de vacanţa programată la 
Sopot sau Stralsund. Copiii făceau gălăgie lângă chioşcurile 
de îngheţată, servitoarele îşi făceau loc pe bănci folosindu- 
se de fundurile lor enorme, bolnavii mai zdraveni de la 
Spitalul Bethesda se odihneau, taţii, mai răcoriţi după ce 

făcuseră un duş la baia publică şi citiseră ziarele în sala de 
lectură de pe Teichăckerstrasse, fumau trabucuri şi se uitau 
cu lăcomie la prostituatele care treceau agale. Un veteran 
de război cu un singur picior cânta la clarinet în faţa 
Bisericii Mântuitorului. Văzând doi domni între două vârste, 
îmbrăcaţi elegant, începu să cânte un cuplet dintr-o 
operetă, sperând să i se dea mai mult de pomană, dar 
indivizii trecură indiferenți pe lângă el. Reuşi să prindă doar 
o frântură dintr-o replică rostită pe un ton ridicat şi sigur: 
„In regulă, inspectore, o să examinăm dosarul lui Erkin 
ăsta.” Veteranul îşi aranjă pancarta pe care scria „Verdun - 
ne vom răzbuna” şi se opri din cântat. Bărbaţii se aşezară 
pe o bancă lăsată liberă de doi adolescenţi, privind, o 
vreme, cum băieţii în cămăşi cafenii şi cu lopeţi în mâini se 
îndepărtau. Vorbeau. Muzicianul-cerşetor se străduia să 
audă ce-şi spuneau. Falsetul bărbatului mai înalt se îmbina 
cu vocea ca de bas a celui mai scund şi îndesat, care purta 
un costum din catifea de culoare deschisă. Veteranul avea 
un auz excelent, aşa că reuşea să prindă sunetele acute 
care străpungeau zgomotul traficului, dar vocea mai gravă 
se pierdea în hărmălaia făcută de taxiuri, maşini şi 
tramvaiele care întorceau la intersecţia străzilor Sadowa şi 
Bohrauer: 

— O să aflu, dacă vrei, dacă bărbatul pe care-l căutăm... 
Ce? A, bine... Kurdă. 

— Dragul meu inspector, răposatul nostru împărat 
Wilhelm a spus deja despre Turcia că e „aliatul lui de la 
est.” 

— Da, da. Relaţiile pe plan militar au fost întotdeauna 
intense. Inchipuie-ţi, tatăl meu a fost membru al misiunii 
militare conduse de generalul von der Goltz care a ajutat, în 
anii '80, la organizarea armatei turce moderne. După 
exemplul lui, Deutsche Bank şi-a făcut intrarea triumfală în 
Turcia şi a construit noul tronson al căii ferate spre 
Baghdad. 

— lar astăzi, noi, nemţii, ne amintim că în 1914 cel mai 
mare lider spiritual al Islamului a declarat un „război sfânt” 
împotriva duşmanilor noştri. Deci nu e de mirare că ofiţerii 
turci de grad înalt s-au şcolit la noi. Am cunoscut şi eu 
câţiva când am fost în Berlin. 

— Stai calm. Nu ştiu când, dar ţi-l voi servi pe tavă pe 
Erkin. 


— Stai calm, inspectore. Sper că vei găsi o cale să mă 
răsplăteşti. 

— Ne vom întâlni din nou în acel loc plăcut pe care 
amândoi îl ştim foarte bine. 

Veteranul îşi pierdu interesul pentru cei doi bărbaţi care 
acum îşi strângeau mâinile, căci văzuse apropiindu-se un 
grup de tineri chercheliţi cu bâte din cauciuc în mâini. La 
trecerea lor, interpretă  „Horst-Wessel-Lied”. Degeaba. 
Niciun bănuţ n-a fost aruncat în chipiul său ciuruit de 
gloanţele francezilor. 

x x * 

Între timp, pe Freiburgstrasse nr. 3, Franz Huber, 
coproprietar al firmei de detectivi particulari „Adolf 
Jenderko” renunțase brusc să-şi mai arate neîncrederea şi 
să refuze cu obstinaţie să coopereze. Intr-o clipită, a încetat 
să mai insiste să-i vadă insigna lui Anwaldt, nu a mai vrut 
să sune la poliţie ca să i se confirme identitatea acestuia şi 
nici nu l-a mai măsurat cu privirea pe detectivul de la 
Departamentul de Criminalistică din cadrul Poliţiei din 
Breslau, care avea peste 18 secţii. Deodată, Franz Huber 
devenise foarte politicos şi îndatoritor. Cu privirea aţintită 
în gaura neagră a unei ţevi de pistol, răspundea detaliat la 
toate întrebările: 

— Ce voia Maass? Ce instrucţiuni ţi-a dat? 

— A aflat de la bătrânul portar al baronului despre copilul 
ilegitim pe care i-l făcuse o servitoare lui Olivier von der 
Malten. Singura femeie care a lucrat vreodată pentru baron 
trăieşte acum în Polonia, în Rawicz. O cheamă Hanne 

Schlossarczyk. Eu trebuia să aflu dacă avea cu adevărat un 
copil cu baronul şi ce se întâmplase cu el. 

— Te-ai adus la Rawicz? 

— Nu, am trimis pe cineva. 

— Şi? 

— A găsit-o pe Hanne Schlossarczyk. 

— Cum a convins-o să vorbească? De obicei, oamenii nu 
recunosc un asemenea păcat. 

— Schubert, omul meu, s-a dat drept un avocat care îi 
căuta pe moştenitorii baronului „decedat”. La asta m-am 
gândit. 

— Inteligent. Şi ce-a aflat omul tău? 

— Când a aflat ce moştenire o aşteaptă, bătrâna şi-a 
recunoscut repede greşeala din tinereţe, apoi a început să 
plângă aşa tare, că Schubert abia a reuşit s-o calmeze. 

— Aşadar, s-a căit pentru păcatul ei. 

— Nu chiar. Era supărată pentru că nu ştia nimic de fiul 
ei, moştenitorul baronului. De aia plângea. 

— Deci avea conştiinţa încărcată? 

— Se pare că da. 

— Deci baronul are un fiu ilegitim. Cum îl cheamă, câţi 
ani are şi unde locuieşte? 

— Schlossarezyk a lucrat pentru baron între 1901 şi 
1902. Atunci se pare că a rămas însărcinată. După aceea, 
baronul Ruppert von der Malten, tatăl lui Olivier, nu a mai 
angajat nicio femeie, nici măcar ca bucătăreasă. Deci fiul ei 
ar trebui să aibă 31 sau 32 de ani. Nu ştiu cum îl cheamă. 
Cu siguranţă nu la fel ca pe baron. Mama lui a primit o 
sumă frumuşică din care se descurcă şi acum. Şi unde e 
bastardul în prezent? Nici asta nu ştim. Dar ce ştim? Că, 
până să împlinească 18 ani, a stat la un orfelinat în Berlin 
unde a aterizat pe când era bebeluş, direct din braţele 
iubitoarei sale mame. 

— Cum se numeşte orfelinatul? 

— Nici ea nu ştie. Un negustor l-a dus acolo. Era o 
cunoştinţă a ei. 

— Pe negustor cum îl cheamă? 

— N-a vrut să spună. A spus că el nu avea niciun 

amestec. 

— Şi omul tău a crezut-o? 

— De ce să mintă? Ţi-am spus că plângea pentru că nu-şi 
mai amintea cum îl cheamă pe fiul ei. Dacă ar fi ştiut, ar fi 
fost mulţumită. La urma urmei, primea o moştenire. 

Anwaldt puse o altă întrebare: 

— De ce l-a dat la orfelinat? Ar fi putut trăi amândoi cu 
banii de la baron. 

— Asta n-a întrebat-o omul meu. 

Detectivul îşi vâri pistolul în buzunar. Abia putea să mai 
respire din cauza uscăciunii din gât. Il durea gingia umflată. 
Îl supărau din nou şi înţepăturile de viespi. Deschise gura şi 
nu-şi recunoscu propria voce: 

— A fost Maass mulţumit de tine? 

— Da şi nu. Pentru că, de fapt, nu am răspuns decât 
parţial la întrebările lui. Omul meu a stabilit că Hanne 
Schlossarczyk a avut un copil cu baronul, dar nu a aflat nici 
cum îl cheamă, nici unde locuieşte. Aşa că am primit doar 
jumătate din bani de la Maass. 

— Cât? 

— O sută. 

Anwaldt îşi aprinse un trabuc turcesc pe care-l 
cumpărase de la piaţa acoperită din Gartenstrasse. Mirosul 
înţepător îi tăie respiraţia câteva clipe. Tinu aerul în 
plămâni şi expiră un rotocol mare de fum înspre tavan. Se 
descheie la guler şi îşi slăbi cravata. Se simţea jenat: cu 
câteva clipe în urmă, îl ameninţase pe acel bărbat, iar acum 
fuma în compania lui de parcă ar fi fost buni prieteni. (M-a 
luat valul şi l-am îngrozit pe omul ăsta. Arma mea nu i-a 
deschis decât gura. Atâta tot. Poate nu a spus adevărul. 
Este posibil ca Huber să fi inventat totul.) Se uită la 
certificatele şi fotografiile de pe perete. Intr-una dintre ele, 
Franz Huber îi strângea mâna unui ofiţer de rang înalt, care 
avea pe cap o cască cu ţepuşă. Sub poza din ziar stătea 
scris: „Polițistul Franz Huber, cel care a salvat copilul, este 
felicitat de către generalul Freiherr von Campenhausen. 
Beuthen, 1913.” Anwaldt zâmbi împăciuitor. Acum era 
convins. 

— Herr Huber, te rog să mă scuzi că te-am ameninţat cu 
arma. Ai fost poliţist (cum spuneţi voi din Breslau? 
Schkulle?) şi te-am tratat ca pe un suspect. Nu e de mirare 
că ai fost bănuitor, mai ales că n-am legitimaţia la mine. 
Acum voi pleca fără să ştiu dacă m-ai minţit sau nu. În 
ciuda acestei incertitudini, o să-ţi mai pun o întrebare. Fără 
să scot pistolul. Dacă îmi răspunzi, voi considera că spui 
adevărul. Pot vorbi? 

— Da. 

— Nu ţi se pare ciudat că Maass a renunţat aşa uşor la 
serviciile dumitale? E clar că îl caută pe fiul ilegitim al 
baronului. De ce s-a oprit brusc, a plătit jumătate de 
onorariu şi nu a încercat să-l caute în continuare cu ajutorul 
agenţiei voastre? 

Huber îşi dădu jos haina şi îşi turnă nişte sifon. Rămase 
tăcut câteva clipe şi se uită la fotografiile înrămate şi la 
certificate. 

— Maass a râs de mine şi de metodele mele. Credea că 
am dat-o în bară, că aş fi putut s-o strâng cu uşa pe femeia 
aia şi n-am făcut-o. A hotărât să se ocupe el singur. Ştiam 
că-i place să se laude, aşa că l-am întrebat cum va reuşi să- 
| găsească pe bărbatul respectiv. Mi-a spus că un prieten al 
lui o va face pe hoaşca aia să-şi amintească şi că în cele din 
urmă îi va spune unde era fiul ei. Huber oftă zgomotos. 
Ascultă-mă, băiete. Nu m-ai speriat cu pistolul ăla al tău. Tu 
şi cu evreul ăla de Maass vă tot ţineţi de curu' meu, spuse 
el gâfâind. Nu te-am minţit pentru că nu am vrut. Şi ştii de 
ce? întreabă-l pe Mock. O să schimb două vorbe cu el 
despre tine. Acum mai bine te cari de aici, că, dacă până la 
urmă reiese că nu te cunoaşte... 

XIII 


BRESLAU, TOT 16 IULIE 1934 
ORA OPT SEARA 


Anwaldt pleca, într-adevăr, din Breslau, dar nu din cauza 
amenințărilor lui Huber. Stătea într-un vagon la clasa |, 
fumând ţigară de la ţigară şi uitându-se indiferent pe 
fereastră la peisajul monoton din Silezia Inferioară, scăldat 
în lumina portocalie a asfinţitului. (Trebuie să-l găsesc pe 
acest fiu al lui von der Malten. Dacă planează vreun 
blestem asupra descendenților baronului, atunci trebuie să 
se păzească ca de dracu’ de Erkin. Dar de ce îl caut? Totuşi, 
eu şi Mock am descoperit criminalul. Ba nu, doar l-am 
identificat. Erkin lucrează prin Maass: e prevăzător, ştie că-l 
căutăm. Nu e nicio umbră de îndoială că Erkin este 
„prietenul” care va scoate adevărul de la Schlossarczyk. 
Deci, căutânadu-l pe fiul lui Schlossarczyk, îl caut pe Erkin. 
Fir-ar al naibii, poate e deja în Rawicz. Mă întreb la ce 
orfelinat o fi stat băiatul la Berlin. Să-l fi întâlnit vreodată?) 
Pierdut în gânduri, îşi arse degetele cu ţigara. Injură - nu 
numai în gând - şi se uită prin compartiment. Toţi cei care 
călătoreau cu trenul de noapte auziseră înjurătura sa 
grosolană. Un băiat de opt ani, rotofei, cu trăsături nordice 
şi îmbrăcat într-un costum albastru-închis stătea în faţa lui 
cu o carte în mână. A zis ceva în poloneză şi i-a pus cartea 
lui Anwaldt în poală. Dintr-odată s-a întors, a alergat la 
mama lui - o femeie tânără şi corpolentă - şi i s-a aşezat pe 
genunchi. Anwaldt s-a uitat la titlul cărţii şi a văzut că era o 
ediţie şcolară a lui Oedip rege, de Sofocle. Nu era cartea 
băieţelului, probabil că o uitase în compartiment vreun elev 
de gimnaziu care mergea în vacanţă. Băiatul şi cu mama lui 
se uitau la el nerăbdători. Anwaldt a gesticulat, sugerând 
că nu e cartea lui. l-a întrebat pe ceilalţi pasageri din 
compartiment. Pe lângă femeie şi copil, mai erau un 
student şi un tânăr cu pronunţate trăsături evreieşti. 
Nimeni nu a spus că ar fi cartea lui, iar studentul, văzând 

textul în greacă, a exclamat: „Doamne fereşte!”. Anwaldt a 
zâmbit şi i-a mulţumit băiatului, făcând gestul de a-şi 
scoate pălăria. A deschis cartea la întâmplare şi a văzut 
literele greceşti pe care le îndrăgise odată. Era curios dacă, 
după atâta timp, va reuşi să priceapă ceva. A citit încet şi a 
tradus versul 685: „Glasul negrei bănuieli îi roade sufletul”. 
(Încă îmi amintesc bine limba greacă; nu am ştiut două 
cuvinte; ce bine că e un mic dicţionar la sfârşitul cărţii.) A 
mai dat câteva pagini şi a citit versul 1068 - replica 
locastei. Nu a avut nicio problemă să înţeleagă. 
„Nefericitule, mai bine să nu afli cine eşti.” Caracterul 
aforistic al acestor propoziţii i-a amintit un anumit joc pe 
care-l juca cu Erna: se numea prezicerea viitorului după 
Biblie. Deschideau Biblia la întâmplare şi arătau înspre 
primul vers pe care-l vedeau. Propoziția găsită astfel urma 
să fie o profeție. Râzând încetişor, a închis cartea, iar apoi a 
deschis-o din nou. Jocul i-a fost întrerupt de grănicerul 
polonez care i-a cerut paşaportul. A cercetat documentele 
lui Anwaldt, şi-a dus un deget la chipiu şi a plecat din 
compartiment. Polițistul s-a întors la prezicere, dar nu se 
putea concentra să traducă pentru că băiatul care îi dăduse 
Oedip rege se holba la el, fără să clipească. Trenul s-a urnit 
din loc. Băieţelul tot îl fixa cu privirea. Anwaldt şi-a coborât 
ochii pe carte, apoi s-a uitat chiorâş la băiat. N-a avut 
niciun efect. Voia să-i atragă atenţia mamei, dar femeia 
dormea dusă, aşa că a ieşit pe culoar şi a deschis fereastra. 
Scoţând cutia cu trabucuri, a atins uşurat noua legitimaţie 
pe care o luase de la Serviciul Personal din cadrul 
Comandamentului General al Poliţiei după ce plecase de la 
înseamnă că am mari probleme cu nervii.) A tras fum în 
piept şi, astfel, s-a consumat un sfert de ţigară. Trenul a 
intrat în staţie. Pe un panou scria RAWICZ. 

Anwaldt şi-a luat la revedere de la oamenii din 
compartiment, şi-a pus cartea lui Sofocle în buzunar şi a 
coborât pe peron. A plecat din gară şi s-a oprit lângă câteva 
straturi îngrijite de flori. A deschis carneţelul şi a citit: Ulica 
Rynkowa, 3. În acel moment, o trăsură a oprit lângă el. 

Încântat, Anwaldt i-a arătat vizitiului hârtia pe care era 
trecută adresa. 

Rawicz era un orăşel drăguţ şi bine îngrijit, plin de flori şi 
dominat de turnurile de cărămidă ale închisorii. Înserarea îi 
îmbia pe oameni să iasă din casă: grupuri de băieţi 
gălăgioşi se băgau în seamă cu fetele care se plimbau, 
femei stăteau pe scăunele în faţa unor case spoite în alb, 
bărbaţi mustăcioşi cu jiletci strâmte beau cu poftă bere din 
halbe cu guler, discutând politică externă poloneză pe 
terasele restaurantelor. 

Trăsura s-a oprit lângă o asemenea terasă. Anwaldt i-a 
dat vizitiului câţiva bănuţi şi s-a uitat la numărul casei. 
Rynkowa 3. 

A intrat în clădire şi s-a uitat în jur după un portar. În 
locul acestuia, au apărut doi bărbaţi cu pălării. Amândoi 
păreau foarte hotărâți. L-au întrebat ceva pe Anwaldt. El a 
făcut un gest larg cu braţele şi le-a explicat în germană 
motivul pentru care era acolo. A pomenit de Hanne 
Schlossarczyk. Bărbaţii au avut o reacţie de-a dreptul 
stranie. Fără să scoată o vorbă, i-au blocat ieşirea şi l-au 
mânat la etaj. Anwaldt a urcat cu prudenţă scările solide 
din lemn şi a ajuns la primul etaj unde erau două 
apartamente mici. Unul era deschis, luminat şi plin de 
bărbaţi siguri pe ei. Pe Anwalat nu-l înşela instinctul: aşa 
arătau poliţiştii peste tot în lume. 

Unul dintre gardienii săi l-a îndemnat pe Anwaldt să intre 
în apartamentul luminat. Odată ajunşi înăuntru, i-a arătat 
bucătăria cea lungă. Anwaldt s-a aşezat pe un taburet de 
lemn şi şi-a aprins o ţigară. Nici nu apucase să se uite bine 
în jur când un bărbat elegant a intrat în bucătărie însoţit de 
un altul, cu o mustață ca de morsă, şi cu o mătură în mână. 
Mustăciosul s-a uitat la Anwaldt, apoi la filfizon, a scuturat 
din cap şi a plecat. Tipul cel spilcuit s-a apropiat de Anwaldt 
şi i s-a adresat într-o germană corectă: 

— Actele la control. Numele, prenumele. Scopul vizitei. 

Anwaldt i-a dat bărbatului paşaportul şi i-a răspuns: 

— Detectiv Herbert Anwaldt de la Poliţia din Breslau... 

— Aveţi rude în Poznan? 

— Nu. 

— Scopul vizitei. 

— Sunt pe urmele a doi suspecți de crimă. Ştiu că 
intenționau să-i facă o vizită Hannei Schlossarczyk. Acum 
aş vrea să ştiu cine mă interoghează. 

— Ofiţerul de poliţie Ferdynand Banaszak de la Poliţia din 
Poznan. Legitimaţia, vă rog. 

— Poftim. Anwaldt încerca să vorbească pe un ton aspru. 
Dar ce fel de interogatoriu este acesta? Sunt acuzat de 
ceva? Aş dori să discut nişte chestiuni personale cu Hanne 
Schlossareczyk. 

Banaszak a pufnit în râs. 

— Spuneţi-mi de ce vreţi să vă vedeţi cu ea sau vă 
ducem într-o clădire care a făcut oraşul nostru foarte 
cunoscut în Polonia. Cât timp a vorbit, zâmbetul nu i-a pierit 
de pe faţă. 

Anwalat şi-a dat seama că, dacă un poliţist dintr-un oraş 
important din vestul Poloniei îşi făcuse apariţia într-un 
orăşel ca acesta, atunci Schlossarczyk avea mari probleme. 
l-a spus lui Banaszak totul, păstrând secret doar motivul 
pentru care Erkin şi Maass îl căutau pe fiul nelegitim al lui 
Schlossarezyk. Ofiţerul s-a uitat la Anwaldt şi a răsuflat 
uşurat. 

— M-ati întrebat dacă puteţi vorbi cu Hanna Slusarezyk”. 
Răspunsul meu este: nu, nu puteţi vorbi cu Hanna 
Slusarezyk. A fost tăiată în bucăţi cu un topor chiar azi- 
dimineaţă, de către un bărbat despre care portarul a spus 
că ar fi un georgian vorbitor de limbă germană. 


POZNAN, MARŢI, 17 IULIE 1934 
ORA TREI DIMINEAŢA 


Anwaldt şi-a întins braţele şi picioarele amorţite. A 
respirat uşurat în camera răcoroasă de interogatoriu de la 
Comandamentul General al Poliţiei din Poznan de pe ulica 3 
Maja. Banaszak aproape terminase o traducere în germană 


4  „Schlossarczyk” este forma germană a numelui de familie 
„Slusarczyk” (n.aut.). 

a raportului privitor la cazul Hannei Slusarczyk şi se 
pregătea să plece. După ce s-au întors la Poznan din 
Rawicz, le luase cam jumătate din noapte să pregătească 
rapoartele oficiale conform cărora la ancheta legată de 
asasinarea femeii vor colabora Poliţia din Breslau, 
reprezentată de către detectivul Herbert Anwaldt şi Poliţia 
din Poznan, în numele căreia acţiona Ferdynand Banaszak. 
Argumentaţia era lungă şi complicată şi se baza pe 
declaraţiile lui Anwaldt. 

Aceste documente, precum şi traducerea în germană 
făcută de Banaszak, trebuiau semnate de comisarul Poliţiei 
din Poznan. Banaszak l-a asigurat pe Anwaldt că era doar o 
formalitate şi i-a întins o mână mică şi grasă. Se vedea bine 
că era foarte mulţumit de întorsătura pe care o luaseră 
lucrurile. 

— Nici măcar n-o să mă prefac că n-aş fi mai mult decât 
bucuros să las toată povara cazului ăstuia nenorocit pe 
umerii tăi, Anwaladt. Şi nici nu trebuie. Oricum e cazul tău, 
un caz germano-turc. Şi tu eşti cel care va conduce, în 
principiu, ancheta. La revedere. Ai de gând să stai toată 
noaptea cu nasul în astea? Mai am jumătate de pagină de 
tradus. O să termin mâine. Acum mi-e somn. Vei avea tot 
timpul din lume să te bucuri de cazul ăsta! 

Râsul i-a răsunat mult timp pe coridor. Anwaldt şi-a băut 
cafeaua tare, care acum se răcise, şi a început să citească 
dosarul. A făcut o grimasă simțind gustul amar în gură. 
Abuzul de cafea şi nicotină îşi spunea cuvântul. Banaszak 
vorbea fluent germana, dar scria foarte prost. Nu ştia decât 
termenii şi clişeele folosite în poliţie - lucrase la Secţia 
Omucideri din cadrul Poliţiei Prusace din Poznan din 1905 
până la izbucnirea războiului, după cum îi spusese lui 
Anwaldt -, vocabularul său era foarte sărac, iar 
numeroasele greşeli gramaticale făceau textul foarte 
amuzant. Anwaldt citea propoziţiile scurte şi stângace, 
distrându-se copios. Nici n-a mai luat în seamă stilistica. 
Faptul că înţelegea era cel mai important lucru. Se părea că 
Walenty Mikołajczak, portarul clădirii unde  locuise 
decedata, fusese întrebat în germană, în jurul orei 9:30, în 

data de 16 iulie 1934, de către un bărbat „bine îmbrăcat 
care arăta ca un georgian” - ceea ce pentru portar însemna 
păr brunet şi ten măsliniu - unde este apartamentul Hannei 
Slusarczyk. Portarul i-a spus unde e şi şi-a văzut apoi de 
treabă. (Repara cuştile unde proprietarii îşi ţineau iepurii). 
Dar venirea unui musafir atât de ciudat îl neliniştise. 
Slusarczyk era singuratică de felul ei. Din când în când, 
portarul se dusese la uşa ei şi trăsese cu urechea. Pe la 
zece i s-a făcut sete şi s-a dus la barul Ratuszowy din 
apropiere să bea o bere. S-a întors pe la 11:30 şi a bătut la 
uşa lui Slusarczyk. Mirat să vadă fereastra deschisă - 
nebuna aia de fată bătrână nu deschidea niciodată 
geamurile, fiindu-i groază de curent şi asasini, pentru că i 
se dusese vestea de „femeie bogată”. Potrivit spuselor lui 
Mikotajczak, „toată lumea ştia că domnişoara Slusarczyk 
avea mai mult decât însuşi plimalul”. Din moment ce nu a 
răspuns nimeni, portarul a deschis uşa cu cheia de rezervă. 
l-a găsit trupul sfârtecat în cada de lemn. A închis uşa şi a 
alertat poliţia. Trei ore mai târziu, ofiţerul Ferdynand 
Banaszaka sosit la Rawicz cu cinci detectivi. Au ajuns la 
concluzia că decesul a survenit în urma pierderii masive de 
sânge. Jaful nu fusese mobilul crimei. Din apartament 
dispăruse doar un album foto, lucru confirmat de Amelia 
Sikorowa, o prietenă a decedatei. Portarul a declarat mai 
târziu că decedata nu avea rude şi nici prieteni, în afară de 
Sikorowa. Femeia nu corespondase decât cu un negustor 
din Poznan, dar n-a spus nimănui cine era. (Vecinul bănuia 
că era fostul iubit al lui Slusarczyk.) 

Anwaldt se simţea extenuat. Ca să-şi alunge oboseala, a 
scos ultima ţigară din pachet. A tras fumul în piept şi s-a 
uitat din nou pe însemnările frumos scrise ale lui Banaszak. 
Nu înţelegea nimic pentru că ajunsese la acea jumătate de 
pagină scrisă în poloneză pe care Banaszak nu o tradusese 
încă în germană. Anwaldt cerceta fascinat textul în 
poloneză. Fusese mereu mirat de misterioasele semne 
diacritice: înfloriturile de sub „a” şi „e”, bara ce se punea 
pe „|”, accentele oblice de pe „s”, „z” şi „o”. Pe lângă 
aceste litere, şi-a văzut numele scris de două ori. Asta nu l- 

a surprins deloc, căci Barnaszak îi pomenise de multe ori 
numele în argumentele sale menite să explice autorităţilor 
de ce Poliţia Germană trebuia să preia cazul. Dar eroarea 
din scrierea numelui chiar l-a mirat. Era scris fără „t”. S-a 
aplecat deasupra paginii să adauge „t'-ul, dar s-a 
răzgândit. Puţină cerneală s-a scurs din peniță şi s-a 
împrăştiat pe postavul verde care acoperea masa. Anwaldt 
nu-şi putea dezlipi privirea de la numele său de familie care 
înota în buclele, liniile oblice şi vălurite din poloneză. Doar 
numele de familie era al său. Nu şi cel de botez: suna 
ciudat, străin, mândru: numele polonez „Mieczystaw”. 

S-a ridicat, a deschis uşa şi a intrat în zona centrală a 
secţiei unde moţăia polițistul de serviciu în spatele unei 
bariere de lemn. Ajutorul lui, un sergent bătrân care se 
pregătea să iasă la pensie, se certa cu un fel de pasăre de 
noapte, îmbrăcată cu o rochie înflorată. Anwaldt s-a 
apropiat de el şi şi-a dat seama că bătrânul vorbea 
germană. Menţionându-l pe ofiţerul Banaszak, l-a întrebat 
dacă îi poate traduce textul în poloneză. S-au întors 
împreună în camera pentru interogatorii. Polițistul bătrân a 
început să se bâlbâie: 

— Potrivit mărturiei lui Walenty Mieczystaw... el a dus 
scrisorile lui Slusarczyk la poştă... A citit şi a contemplat 
numele expeditorului... nu... cum se zice? 

— Al destinatarului. Ce înseamnă „contemplat?” 

— Da... Destinatar.  „Contemplat” înseamnă că se 
gândeşte la acel lucru, că ştie. 

— Destinatar: Mieczystaw Anwald, Poznan ul. Mickiewicza 
2. Walenty Mikotajezak era surprins că femeia trimitea 
scrisori adresate unui magazin. Numele locului anunţă... 

— Nu, „este”. 

— Da, este. Numele locului este „Mercer'ss Goods. 
Mieczysław Anwald şi Compania”. Apoi... e ceva... cu un 
album foto... Dar ce-ţi pasă? El doarme... a adormit. 

Polițistul bătrân şi-a isprăvit uşurat munca de traducător, 
a plecat din încăpere şi l-a lăsat singur pe Anwaldt. 
Închizând uşa, s-a uitat îngrijorat la detectivul german 
istovit care îşi rezemase fruntea de postavul verde şi aspru. 

Se înşela. Anwaldt nu dormea câtuşi de puţin. Îi era mai 
uşor să călătorească în timp şi spaţiu cu ochii închişi. Acum 
era în firma lui Franz Huber şi se uita la bătrânul detectiv. 
In biroul cu pereţii lambrisaţi, fuioarele de praf pluteau, iar 
apoi se aşezau ca un covor pe dosarele voluminoase şi 
geamurile în spatele cărora îngălbeneau fotografiile. Franz 
Huber bătea în birou cu tabachera gravată şi tărăgăna 
cuvintele: 

„Schlossarczyk a lucrat pentru baron între 1901 şi 1902. 
Atunci se pare că a rămas însărcinată. După aceea, baronul 
Ruppert von der Malten, tatăl lui Olivier, nu a mai angajat 
nicio femeie, nici măcar ca bucătăreasă. Deci fiul ei ar 
trebui să aibă 31 sau 32 de ani. Nu ştiu cum îl cheamă. Cu 
siguranţă nu la fel ca pe baron. Mama lui a primit o sumă 
frumuşică din care se descurcă şi acum. Şi unde e bastardul 
în prezent? Nici asta nu ştim. Dar ce ştim? Că, până să 
împlinească 18 ani, a stat la un orfelinat în Berlin unde a 
aterizat pe când era bebeluş, direct din braţele iubitoarei 
sale mame.” 

„Cum se numeşte orfelinatul?” 

„Nici ea nu ştie. Un negustor l-a dus acolo. Era o 
cunoştinţă a ei.” 

„Pe negustor cum îl cheamă?” 

„Nu a vrut să ne spună. A spus că el nu avea niciun 
amestec.” (Mă pricep mai bine ca Schubert, detectivul de la 
agenția lui Huber. Ştiu cum îl chema pe negustor. La fel ca 
pe mine numai că nu cu „t” la sfârşit. Un orfelinat din Berlin 
şi un negustor din Pozna, Mieczystaw Anwald. Două oraşe, 
doi oameni, un nume de familie, o condamnare la moarte). 


POZNAN, TOT 17 IULIE 1934 
ORA ŞAPTE DIMINEAŢA 


Fabrica de textile a lui Mieczystaw Anwald de pe Ulica 
Północna, lângă gara de marfă, era deja plină de viaţă la 
această oră. Muncitorii cărau baloturi cu materiale, căruţe 
şi dube veneau până la rampă, un evreu împingea un 
cărucior făcut din scânduri bătute în cuie, reprezentantul 

comercial de la Bie/schowsky îşi flutura cartea de vizită prin 
faţa nasului directorului, abacele făceau zgomot în biroul 
contabilităţii, ofiţerul Banaszak pufăia dintr-o pipă din 
fildeş, iar Anwaldt repeta în gând: „este o pură coincidenţă 
că fiul lui Schlossarczyk şi al baronului von der Malten a 
crescut într-un orfelinat din Berlin ca şi mine, este o pură 
coincidenţă că a fost dus acolo de cineva cu acelaşi nume 
de familie ca al meu, nu sunt fiul baronului, este o pură 
coincidenţă că fiul lui Schlossarczyk şi al baronului von der 
Malten a crescut...” 

— Te pot ajuta cu ceva? spuse un tip solid de vreo 50 de 
ani, strângând un trabuc între degete. Ce vrea scumpa 
noastră de poliţie de la mine? 

Banaszak s-a ridicat în picioare şi s-a uitat fără tragere de 
inimă la Anwaldt, detectivul nebărbierit care mormăia ceva 
pentru sine. Şi-a scos legitimaţia, stăpânindu-şi un căscat, 
spunând: 

__—Eu sunt ofiţerul Banaszak, el e sergentul Klaus 
Uberweg de la Poliţia din Breslau. O ştiai pe Hanna 
Slusarczyk din Rawicz? 

— Nu... nu, nu... Unde... Negustorul s-a uitat la casierele 
care, dintr-odată, numărau mai încet. Să mergem în 
apartamentul meu. E prea gălăgie aici. 

Apartamentul era spaţios şi confortabil. Din fabrică se 
ajungea acolo pe uşa de la bucătărie. Două servitoare i-au 
făcut ochi dulci tânărului pentru care noaptea fusese prea 
scurtă. Văzând că stăpânul se încruntă la ele, au continuat 
să jumulească rața grasă. Paşii bărbaţilor răsunau pe 
podeaua de gresie. Negustorul i-a invitat pe poliţişti în 
biblioteca unde cotoarele cărţilor neatinse străluceau, iar 
fotoliile verzi erau aşezate sub un palmier. Prin fereastra 
deschisă intra mirosul dulceag şi greţos de la abator. 
Mieczystaw Anwald nu a aşteptat ca Banaszak să repete 
întrebarea. 

— Da, o cunosc pe Hanna Slusarczyk. 

— Ştii germană? Pipa ofițerului se blocase. 

— Da. 

— Atunci să vorbim în germană. Aşa vom câştiga timp, 

pentru că Uberweg nu ştie poloneza. 

— Desigur. 

Banaszak trase în cele din urmă din pipă, iar biblioteca se 
umplu de un fum aromat. 

— Să fim exacţi, Herr Anwald. O cunoşteai. leri dimineaţă 
prietena dumitale a fost ucisă. 

Faţa lui Mieczystaw Anwald s-a schimonosit de durere. Nu 
a scos o vorbă. Anwaldt şi-a terminat mantra şi a început să 
pună întrebări: 

— Herr Anwald, dumneata l-ai dus pe copilul nelegitim al 
Hannei Schlossarczyk la orfelinatul din Berlin? 

Negustorul nu răspunse. Banaszak se foi stânjenit şi zise 
în poloneză: 

— Dragul meu, dacă nu vrei ca familia ta să afle despre 
aventura cu o femeie de moravuri uşoare şi nici să fii 
escortat la secţie de doi poliţişti în uniformă, atunci te 
sfătuiesc să-ţi dai drumul la gură. 

Patronul se uită la bărbatul nebărbierit cu ochi arzători şi 
răspunse într-o germană cu accent silezian: 

— Da, eu am dus copilul la orfelinatul din Berlin. 

— De ce-ai făcut una ca asta? 

— Hanna m-a rugat. Nu putea s-o facă ea. 

— Dar de ce l-a părăsit, totuşi? 

— Dragul meu ofiţer... Banaszak îşi muşcă limba în 
ultima clipă ca să nu spună „dragul meu Anwaldt”. Era 
furios pe sine însuşi pentru că acceptase strania rugăminte 
a lui Anwaldt şi-l prezentase pe acesta sub un nume fictiv. 
Te rog să mă ierţi, dar asta n-are nicio legătură cu acest 
caz. În primul rând, întrebarea asta trebuia să i-o fi pus 
răposatei; în al doilea rând, nu vei afla ce te interesează: 
adresa fiului. 

— Domnul meu, n-o să mai vin încă o dată la Poznan ca 
să pot pune întrebările pe care dumneata nu mă laşi să le 
pun. 

Anwaldt se uită cu atenţie la cărţile din spatele geamului 
galben şi admiră colecţia aproape completă de literatură 
greacă în traducere. Îi răsuna în urechi un vers din Oedip 
rege: „Oricât de groaznic ar fi, domnule, până când 

martorul/ Nu spune adevărul, nu-ți pierde speranța.” 

— Era tânără. Voia să se mărite. 

— La ce orfelinat ai dus copilul? 

— Nu mai ştiu. Sigur la unul catolic. 

— Cum adică, erai în Berlin sau nu? Ai luat copilul fără să 
ştii unde îl vei lăsa? Cum de erai aşa sigur că va fi primit la 
orice orfelinat? 

— Două călugăriţe îl aşteptau pe copil la gară. Aşa 
hotărâse familia tatălui său. 

— Ce familie? Dă-mi un nume! 

— Nu ştiu. Hanna a păstrat cu străşnicie secretul şi nu 
mi-a spus nici mie. Cred că a fost răsplătită regeşte pentru 
tăcerea ei. 

— Se mai hotărâse şi altceva? 

— Da. Familia a plătit în avans pentru ca băiatul să 
meargă la un liceu. 

Pe Anwaldt îl trecu un junghi în piept. Se ridică în 
picioare, începu să se plimbe prin încăpere şi hotărî să-şi 
trateze durerea cu indiferenţă. Aşa că îşi mai aprinse o 
ţigară. Dar îl apucă un acces de tuse seacă. După ce i-a 
trecut, a citat din Sofocle: 

— „Oricât de groaznic ar fi, domnule, până când 
martorul/ Nu spune adevărul, nu-ţi pierde speranţa.” 

— Poftim? au întrebat nedumeriţi Anwald şi Banaszak, 
uitându-se la polițistul din Breslau de parcă individul ar fi 
înnebunit brusc. Acesta din urmă s-a dus la fotoliul în care 
stătea Mieczystaw Anwald şi i-a şoptit: 

— Ce nume i s-a dat copilului? 

— L-am botezat la Ostrow. Un preot cumsecade ne-a 
crezut când i-am spus că suntem căsătoriţi. Mi-a cerut doar 
paşaportul. Naşii au fost nişte oameni plătiţi. 

— La naiba, spune-mi cum îl chema pe copil?! 

— La fel ca pe mine: Anwald. l-am dat numele de 
Herbert. 


POZNAN, TOT 17 IULIE 1934 
ORA DOUĂ DUPĂ-AMIAZĂ 

Herbert Anwaldt se aşezase comod pe canapeaua de pluş 
din vagonul restaurant. Citea Oedip rege, nepăsându-i 
câtuşi de puţin de aglomeraţia de pe peronul din Poznan. 
Pe nesimţite, a apărut un chelner care l-a întrebat pe un ton 
politicos ce voia să mănânce în timpul călătoriei. Neluându- 
şi ochii de pe textul piesei greceşti, Anwaldt a comandat 
ciolan de porc şi o sticlă de votcă poloneză Baczynski. 
Conductorul s-a înclinat şi l-a lăsat singur. Trenul de Breslau 
s-a urnit din loc. 

Anwaldt s-a ridicat şi s-a uitat în oglindă. 

„Mă descurc bine cu banii. Dar, să fiu al naibii! Ştiai, i-a 
spus el imaginii sale reflectate, că tăticul meu are o groază 
de bani? E foarte bun. A plătit ca eu să merg la cel mai bun 
liceu din Berlin şi să învăţ limbi clasice.” 

S-a întins pe canapea şi şi-a pus cartea deschisă pe faţă. 
A inspirat cu plăcere mirosul vag de cerneală tipografică. A 
închis ochii ca să-şi vadă mai bine viitorul tulbure, o 
imagine care bătea insistent la poarta conştiinţei sale, 
sărind mereu ca un diapozitiv din aparatul de proiecţie. Era 
unul dintre acele momente când ţiuitul din urechi şi 
ameţeala îi anunțau o revelaţie, un vis profetic, o 
clarviziune, o metamorfoză magică. A deschis ochii şi s-a 
uitat cu interes la delicatesele de pe masă. Simţea din nou 
acele împunsături dureroase. Rănile lăsate de înţepăturile 
de viespe încă pulsau. Dându-i nişte foi de ceapă, 
vânzătorul cel gras cu şorţul murdar râdea batjocoritor. 
Zâmbetul nu i se ştergea de pe faţă. „Porcule, a ţipat 
Anwaldt, tata o să te omoare! Negustorul s-a năpustit peste 
tejghea spre băiatul care se ascundea în spatele tutorelui 
său, abia intrat în magazin. (Domnule, vă rog să vă uitaţi la 
turnul pe care l-am construit din cărămizi. Da, Herbert, ai 
făcut un turn minunat, i-a spus tutorele, bătându-l pe umăr. 
Din nou. Și din nou.) 

— Votca şi ciolanul de porc, domnule. Anwaldt a lăsat 
cartea deoparte, s-a ridicat în capul oaselor şi a desfăcut 
sticla. S-a cutremurat: a auzit ţipătul unui copil. Micul Klaus 
din parcul Waschteich dădea din picioare ca un gândac 
otrăvit cu burta în sus. „Nu e tatăl meu!” Roţile scoteau un 

huruit ritmic. Înăbuşeau ţipetele lui Klaus. Anwaldt a dat 
sticla pe gât. Lichidul arzător şi-a făcut imediat efectul 
cunoscut asupra stomacului său gol, limpezindu-i gândurile 
şi calmându-l. Polițistul a muşcat cu poftă din carnea roz şi 
care tremura. Câteva clipe mai târziu, în farfurie mai era 
doar un os mare. S-a întins pe canapea. Alcoolul l-a ajutat 
să-i revină în minte acea pădure verde şi întunecoasă şi 
siluetele deformate ale copiilor exilați din tabloul lui 
Soutine. Nu sunt toţi exilați, îşi explică el. De pildă, micul 
polonez din trenul de Rawicz nu va fi niciodată exmatriculat 
de nicăieri. Şi tu eşti polonez. Mama ta a fost poloneză. S-a 
ridicat în capul oaselor şi a băut două pahare cu votcă unul 
după altul. Sticla era goală. (Nisipul fierbinte al deşertului 
se depune pe podeaua de piatră. Din cripta dărâmată se 
ridică privirea unui tap păros. Urme de copite în nisip. 
Vântul suflă nisipul în găurile neregulate din zid. Din tavan 
cad scorpioni mici şi agitati. Îl înconjoară şi-şi ridică burţile 
otrăvite. Eberhard Mock îi calcă metodic în picioare. O să 
mor exact ca sora mea. Sofocle: „Nefericitule, mai bine să 
nu afli cine eşti. ”) 

XIV 


BRESLAU, TOT MARŢI, 17 IULIE 1934 
ORA ŞAPTE SEARA 


Eberhard Mock stătea fără cămaşă pe el în apartamentul 
de pe Rehdigerplatz, odihnindu-se după o zi grea şi 
enervantă. A scos tabla de şah, a pus piesele pe ea şia 
încercat să se cufunde în lectura cărţii Capcane în şah de 
Uberbrand. Citea cum să realizeze o lovitură de maestru. 
Ca de obicei, s-a pus în poziţia de apărare şi, spre 
satisfacția lui, a găsit o mutare care ducea la pat. S-a uitat 
din nou la tabla de şah şi, în loc de regele alb, care nu era 
în şah, dar care nici nu se putea mişca, s-a văzut pe el, 
inspectorul-şef Eberhard Mock. Stătea în retragere, sub 
ameninţarea calului negru, în care îl vedea pe Olivier von 
der Malten, şi a reginei negre, care semăna cu Erich Kraus, 
şeful Gestapoului. Nebunul alb, care arăta ca Smolorz, 
rămăsese într-un colţ al tablei de şah fără să facă nimic, iar 
Anwaldt, regina albă, stătea răsturnat undeva pe birou, 
departe de tabla de şah. Mock nu a răspuns la telefonul 
care suna insistent pentru a patra oară în acea seară. Se 
aştepta să audă tonul glacial al baronului cerându-i să-i dea 
raportul. Ce putea să-i spună lui von der Malten? Că 
Anwaldt dispăruse Dumnezeu ştie unde? Că proprietarul 
imobilului şi noul chiriaş intraseră în apartamentul lui Maass 
şi-l găsiseră pe Smolorz acolo? Putea să-i spună că ştia cine 
e criminalul. Dar oare unde era ucigaşul? In Breslau? In 
Germania? Sau poate în munţii din Kurdistan? Telefonul 
suna insistent. Mock a numărat apelurile. Douăsprezece. S- 
a ridicat şi a traversat camera. Telefonul nu mai ţârâia. 
Atunci a înşfăcat receptorul. Şi-a amintit principiul după 
care se ghida von Hardenburg în privinţa telefoanelor: 
aşteaptă să sune a douăsprezecea oară. S-a dus la 
bucătărie şi a luat o bucată de cârnat uscat. Astăzi era ziua 
liberă a servitoarei. A rupt din cârnat cu dinţii, apoi a luato 
lingură de hrean. Pe când mesteca, ochii i se umpleau de 

lacrimi - hreanul era iute - şi se gândea la tânărul berlinez 
care, umilit şi tratat ca un animal în celulele Gestapoului, 
nu rezistase amenințărilor torţionarilor săi şi părăsise acest 
oraş malefic şi canicular. Telefonul a sunat din nou. (Pe 
unde-o umbla Anwaldt?) Telefonul a sunat a doua oară. (Am 
să-l dau imediat afară pe blestematul ăsta de Forstner). A 
treia oară. (O zi solicitantă, dar în care nu s-a întâmplat 
mare lucru). A patra oară. (Fix de asta). A cincea oară. (Mi-e 
milă de Anwaldt; mi-ar fi plăcut să-l am în subordine). A 
şasea oară. (Ce păcat, şi el are un „punct vulnerabil”.) A 
şaptea oară. (Trebuie să chem o curvă. Cu siguranţă o să 
mă calmez.) A opta oară. (Nu pot să răspund cu gura plină.) 
A noua oară. (Da, o s-o sun pe Madame.) A zecea oară. 
(Poate e von Hardenburg?) Telefonul a sunat a unsprezecea 
oară. Mock a dat buzna pe hol şi a ridicat receptorul după al 
doisprezecelea ţârâit. A auzit un beţiv bălmăjind ceva. A 
întrerupt şuvoiul de justificări incoerente. 

— Anwaldt, unde eşti? 

— La gară. 

— Aşteaptă-mă pe peronul 1. Vin imediat să te iau de 
acolo. Repetă - pe ce peron ne vedem? 

— Perooonul... Unu. 

XXX 

Mock nu l-a găsit pe Anwaldt pe niciunul dintre peroane. 
Mânat de intuiţie, s-a dus la secţia de poliţie Bahnschutz. 
Anwaldt era într-o celulă, dormind şi sforăind profund. Mock 
i-a arătat legitimaţia sergentului nedumerit de apariţia sa şi 
l-a rugat să-l ajute. Sergentul a dat oamenilor săi ordine pe 
un ton ridicat. L-au luat pe beţiv de subţiori şi l-au dus până 
la Adler. Mock i-a mulţumit sergentului îndatoritor şi 
colegilor lui, a pornit motorul şi, după un sfert de oră, era 
din nou la Rehdigerplatz. Toate băncile din scuar erau 
ocupate. Oamenii care se odihneau după căldura de peste 
zi se uitau uimiţi la bărbatul solid şi burduhănos care gâfâia 
zgomotos, târând după el un tânăr fără vlagă pe care îl 
scosese de pe bancheta maşinii lui. 

— E mort de beat, spuse râzând un adolescent care 
trecea pe acolo. 

Mock i-a scos beţivului sacoul plină de vomă, l-a 
împăturit şi l-a trântit pe scaunul din faţă al maşinii. Apoi, i- 
a petrecut lui Anwaldt braţul stâng pe după gâtul său 
transpirat, cu dreapta l-a apucat de mijloc şi, sub privirile 
mulţimii batjocoritoare, l-a băgat pe uşă. Proprietarul nu se 
vedea nicăieri, de parcă ar fi vrut să-i facă în ciudă. „Poate 
să intre oricine şi idiotul ăla probabil bea ceva la Kohl”, 
bombăni el furios. Făcea cu grijă fiecare pas. Obrazul i se 
freca de cămaşa murdară şi transpirată a lui Anwaldt. Se 
înfiora de câte ori îi venea în nări mirosul acru al respirației 
acestuia şi se oprea după fiecare rând de scări înjurând ca 
un birjar, fără să-i pese de vecini. Unul dintre ei, avocatul 
Fritz Patschkowsky, care îşi scotea câinele la plimbare, a 
rămas încremenit, iar pomeranianul s-a zbătut până a rupt 
lesa. Mock s-a uitat la bărbat cu ostilitate şi nu a răspuns 
când i-a zis „bună seara” pe un ton arogant. In cele din 
urmă, a ajuns la apartamentul său şi l-a rezemat pe 
Anwaldt de peretele alăturat. Cu o mână îl sprijinea să 
rămână în picioare, iar cu cealaltă s-a chinuit să deschidă 
uşa. După un minut era în apartament. Anwaldt zăcea pe 
podeaua din hol. Mock s-a aşezat gâfâind la măsuţa de 
toaletă din mahon. A închis uşa şi a fumat liniştit o ţigară. 
Apoi l-a înşfăcat pe Anwaldt de gulerul cămăşii şi l-a dus în 
camera de jocuri. L-a luat de subţiori, l-a pus pe şezlongul 
uşor înclinat şi i-a căutat prin buzunare. Nimic. (Probabi/ că 
l-a uşurat deja vreun hoț de tot ce avea.) l-a slăbit nodul de 
la cravată, i-a descheiat cămaşa şi i-a dat jos pantofii. 
Hainele lui Anwaldt erau într-o stare jalnică, pătate de 
grăsime şi pline de scrum. Pe faţa lui suptă se vedea deja o 
barbă de două zile. Mock i-a aruncat o privire 
subordonatului său, apoi s-a dus în bucătărie şi s-a uitat cu 
atenţie la borcanele de pe raftul de sus din cămară. Fiecare 
avea un capac din hârtie legat cu un elastic. In cele din 
urmă, a găsit un borcan cu mentă uscată. A turnat două 
mâini din plantă într-o cană, iar apoi, cu oarecare 
dificultate, a aprins focul în sobă. A umblat la ochiuri mai 
mult timp până l-a găsit pe cel bun, pe care a pus un 
ceainic strălucitor. Din baie a adus un lighean de cupru şi l- 

a pus lângă Anwaldt pentru orice eventualitate, apoi s-a 
întors în bucătărie. A luat ceainicul şi a turnat apa fierbinte 
în cana cu mentă. Neştiind cum să stingă focul, a turnat 
apă pe el. Apoi a făcut un duş răcoritor şi şi-a pus un halat. 
S-a aşezat la birou, şi-a aprins un trabuc turcesc - pe care îl 
păstra pentru ocazii speciale - şi s-a uitat la tabla de şah. 
Situaţia fără ieşire continua să-l blocheze pe rege - 
Eberhard Mock. Era încă ameninţat de cal - von der Malten 
- şi de regină - Kraus. Dar pe tabla de şah îşi făcuse de 
undeva apariţia regina albă - Anwaldt - şi i-a venit în ajutor 
regelui. 


BRESLAU, MIERCURI, 18 IULIE 1934 
ORA OPT DIMINEAŢA 


Anwaldt s-a trezit cu ochii umflaţi, dar a văzut imediat 
cana şi paharul de pe măsuţă. Şi-a turnat cu mâinile 
tremurânde ceai de mentă în pahar, apoi l-a dus la buze. 

— Să-ţi dau un cuţit să-ţi descleiezi buzele? Mock îşi lega 
cravata, răspândind un miros amărui de apă de colonie de 
calitate şi zâmbind cu bunăvoință. Să ştii că nici măcar nu 
sunt supărat pe tine. Cum să te enervezi pe cineva care a 
fost găsit ca prin minune? Pac, uite-l pe Anwaldt şi brusc nu 
mai e. Pac, iar a apărut Anwaldt. Mock nu mai zâmbea. Dă 
din cap dacă ai dispărut dintr-un motiv întemeiat. 

Anwaldt a dat din cap. Simţea că-i iau foc creierii. Şi-a 
mai turnat nişte ceai de mentă. Mock stătea cu picioarele 
răşchirate, uitându-se la detectivul său mahmur. Şi-a 
împreunat mâinile, încleştându-şi degetele. 

— Bun, văd că poţi să bei. Deci n-ai să vomiţi. Ti-am 
umplut cada. Ti-am lăsat o cămaşă a mea în baie şi 
costumul tău spălat şi călcat. leri ai reuşit să-l porcăieşti ca 
naiba. Am plătit-o regeşte pe soţia proprietarului ca să-mi 
facă acest serviciu. l-a luat jumătate de noapte. Ţi-a curăţat 
şi pantofii. O să-mi dai banii înapoi când poţi. leri te-a jefuit 
cineva. Bărbiereşte-te, că arăţi ca un boschetar. Foloseşte 
aparatul meu de ras. Mock era dur şi hotărât. lar acum, 
ascultă-mă. In trei sferturi de oră te aşezi pe scaunul ăsta 

aici şi-mi povesteşti prin ce-ai trecut. Scurt şi la obiect. Apoi 
mergem la Catedrala Sf. loan Botezătorul. Acolo, la nouă şi 
un sfert, ne vedem cu Doctorul Leo Hartner. 

XXX 

Stăteau pe o bancă în întunericul răcoros. Razele 
dogoritoare ale soarelui nu treceau de vitraliile colorate de 
la ferestre; zidurile din piatră cioplită estompau zgomotele 
şi agitația oraşului cotropit de arşiţă; prinții silezieni 
dormeau liniştiţi în firide, iar inscripţiile în latină de pe ziduri 
îndemnau la contemplarea eternității. Ceasul lui Mock arăta 
9:20. Exact aşa cum stabiliseră, se aşezaseră în primul rând 
de bănci şi se uitau după Hartner. În locul lui, a venit spre ei 
un preot tuns periuţă, cu ochelari cu rame de argint pe nas. 
Fără să scoată o vorbă, i-a dat lui Mock un plic, s-a întors şi 
a plecat. Anwalat a vrut să se ia după el, dar Mock l-a oprit. 
A scos din plic scrisoarea bătută la maşină şi i-a dat-o 
detectivului. 

— Citeşte tu. Nu văd bine în lumina asta şi n-o să ieşim în 
căldura aia blestemată. Spunând acestea, Mock şi-a dat 
seama că vorbea foarte relaxat cu fiul baronului von der 
Malten. (Dacă eram prieten cu Marietta, pot să fiu la fel şi 
cu el.) 

Anwaldt s-a uitat la foaia de hârtie pe care era imprimată 
coroana de aur a Bibliotecii Universitare şi sub care 
apăreau literele elegante, bătute la maşina de scris a 
directorului. 


Excelenţa Voastră, 


Îmi cer scuze că nu am putut să vin personal la 
întâlnire, dar, din cauza unor probleme familiale, a 
trebuit să părăsesc localitatea. V-am sunat de câteva 
ori, dar nu eraţi acasă. Aşadar, am să vă spun nişte 
lucruri foarte importante în această scrisoare. Tot ce 
voi scrie se bazează pe minunata carte Les Yesid/s, 
de Jean Boy, publicată acum zece ani la Paris. 
Autorul, un cunoscut etnograf francez, pasionat de 
călătorii, a stat patru ani în tabăra yesizilor. Au ţinut 
la el şi l-au respectat în aşa măsură încât l-au lăsat 

să asiste la anumite ritualuri sacre. Dintre multele 
descrieri referitoare la cultul religios al acestei secte 
secrete, una este foarte importantă. Aşadar, 
scriitorul nostru a stat undeva în deşert (nu specifică 
unde) cu câţiva dintre yesizii bătrâni. Acolo, s-au dus 
la un pustnic împovărat de ani care trăia într-o 
peşteră. Acest eremit în vârstă dansa şi cădea în 
transă ca dervişii turci. Când era în această stare, 
făcea profeţii într-o limbă de neînțeles. Boye s-a tot 
rugat de yesizi să-i spună ce însemnau acele 
incantaţii profetice. In cele din urmă au fost de acord 
să-l lămurească. Eremitul spunea că sosise vremea 
ca moartea celor doi copii ai lui Al-Shausi să fie 
răzbunată. Cunoscând foarte bine istoria yesizilor, 
Boye ştia că acei copii muriseră la începutul secolului 
al XIII-lea. Aşadar, a fost surprins că aceşti 
răzbunători înnăscuţi aşteptaseră atâta timp să-şi 
ducă la bun sfârşit sfânta misiune. Yesizii i-au 
explicat că, potrivit legii lor, răzbunarea se acceptă 
doar dacă este exact la fel cu crima săvârşită. Deci, 
dacă unui om i-a fost scos ochiul cu un stilet, 
răzbunătorul trebuie să comită aceeaşi atrocitate 
asupra criminalului sau descendentului său şi trebuie 
să se folosească nu de orice cuţit, ci tot de un stilet. 
Ideal este ca arma să fie aceeaşi. 

După legea lor, copiii lui Al-Shausi aveau să fie 
răzbunaţi doar atunci când şi copiii descendentului 
criminalului vor fi ucişi în acelaşi fel. Dar acest lucru 
nu putea să se întâmple decât după multe secole, 
când Zeitatea Malak-Taus avea să intre în trupul 
pustnicului şi să anunţe că sosise clipa. Aceşti 
eremiţi sunt veneraţi de yesizi, care-i consideră 
păstrătorii tradiţiilor. lar răzbunarea face parte din 
această tradiţie sacră. Aşa că, atunci când pustnicul 
a spus că a sosit clipa, adunarea a ales un 
răzbunător, pe a cărui mână dreaptă a fost tatuat 
simbolul răzbunării. Dacă nu-şi îndeplinea misiunea, 
urma să fie spânzurat în faţa tuturor. Cam atât 

despre Boyé. 

Excelenţă, nici eu nu pot răspunde la întrebarea 
care l-a frământat atât de mult şi pe Jean Boye. M- 
am uitat pe întregul arbore genealogic al familiei von 
der Malten şi cred că ştiu de ce răzbunarea yesizilor 
nu a putut fi împlinită decât după multe secole. În 
secolul al XIV-lea, neamul von der Malten s-a împărţit 
în trei ramuri: sileziană, bavareză şi olandeză. In 
secolul al XVIII-lea, ultimele două ramuri au dispărut. 
Ramura sileziană nu s-a dezvoltat prea mult - în 
majoritatea cazurilor, în familia acestui renumit 
iuncher s-au născut numai băieţi, fără fraţi sau 
surori, iar răzbunarea - nu uita - urma să fie 
considerată legitimă doar dacă erau ucişi un frate şi 
o soră. S-a întâmplat doar de cinci ori în întreaga 
istorie a familiei să existe un băiat care să aibă o 
soră. În două cazuri, unul dintre ei a murit de mic, iar 
în alte două, băieţii s-au prăpădit în împrejurări 
necunoscute. lar mătuşa lui Olivier von der Malten, 
sora lui Ruppert, tatăl său, şi-a petrecut zilele într-o 
mănăstire izolată, aşa că nu putea fi găsită şi 
omorâtă. 

Excelenţă, ştiu de ce nu s-a împlinit răzbunarea. 
Din nefericire, nu ştiu de ce acel bătrân a anunţat pe 
un ton ceremonios că sosise clipa răzbunării. Olivier, 
singurul descendent de parte bărbătească al lui 
Godfryd von der Malten, nu a avut, în momentul 
revelaţiei pustnicului, alţi copii în afară de nefericita 
Marietta. Deci, biata fată a fost ucisă din greşeală de 
un bătrân şaman care înnebunise din cauza 
consumului de haşiş, atât de răspândit în ţara de 
unde provine. 

Acum sfârşesc scrisoarea mea exagerat de lungă, 
cerându-mi iertare că nu am verificat ultimele două 
profeţii ale lui Friedländer în traducerea lui Maass. 
Nu am avut deloc timp; am petrecut multă vreme 
analizând blestemul yesizilor, iar nişte problemele 
familiale complicate m-au constrâns să părăsesc 

localitatea. 
Rămân al dumneavoastră sincer prieten, 
Doctor Leo Hartner. 


Mock şi Anwalat s-au uitat unui la altul. Ştiau prea bine 
că profeţiile bătrânului eremit din deşert nu erau aberaţiile 
unui şaman nebun dependent de droguri. Au părăsit 
catedrala şi, fără să scoată o vorbă, au intrat în Adlerul 
parcat la umbra unui castan enorm, unul dintre mulţii 
castani din piaţa catedralei. 

— Nu-ţi face griji, fiule, îi spuse Mock, uitându-se cu milă 
la Anwaldt. De data asta nu-l luase gura pe dinainte. 
Pronunţase cuvântul „fiu” în cunoştinţă de cauză. Şi l-a 
amintit pe baron ţinându-se de fereastra trenului şi 
strigând: „E fiul meu”. Am să te duc acasă la mine. 
Apartamentul tău nu mai e sigur. O să-l trimit pe Smolorz 
să-ţi aducă lucrurile. Vei sta la mine, vei dormi, nu vei 
răspunde la telefon şi nu vei deschide uşa nimănui. lar 
seara, o să te duc undeva unde vei uita de tăticul tău şi de 
toate insectele. 

XV 


BRESLAU, TOT MIERCURI, 18 IULIE 1934 
ORA OPT SEARA 


Jocurile de miercuri de la salonul lui Madame le Goef 
aveau ca temă Antichitatea. În cursul serii, un sclav gol, 
vopsit în culoarea mahonului a bătut un gong enorm, 
cortina s-a ridicat, iar publicul a văzut decorul: faţada unui 
templu roman constituia fundalul pe care dansau femei şi 
bărbaţi goi sub o ploaie de petale de trandafir care se 
revărsa din tavan. Această bacanală - în care participanţii 
doar mimează contactul sexual - a durat aproximativ 
douăzeci de minute, după care a urmat o pauză de cam tot 
atâtea. In acest timp, unii musafiri s-au retras în camere 
ferite de ochii celorlalţi, în timp ce alţii se fortificau cu 
alcool. După pauză, sclavul a bătut din nou gongul, iar pe 
scenă au apărut câţiva „romani, bărbaţi şi femei” îmbrăcaţi 
în tunici subţiri pe care şi le-au dat jos în scurt timp. Au mai 
căzut petale de trandafir, aerul din sală a devenit 
irespirabil. De această dată era o bacanală în adevăratul 
sens al cuvântului. După jumătate de oră de jocuri, actorii şi 
actrițele au părăsit scena, epuizați. Sala s-a golit, iar 
camerele retrase s-au umplut ochi. 

In acea seară, Rainer von Hardenburg, Eberhard Mock şi 
Herbert Anwaldt stăteau într-o mică galerie şi se uitau de 
sus la imitaţia de bacanală. Incă de la începutul acelui 
„spectacol”, Anwaldt se excitase. Văzând acest lucru, Mock 
s-a ridicat şi s-a dus în biroul lui Madame. A salutat-o 
călduros şi i-a spus ce dorea. Madame a fost imediat de 
acord şi a ridicat receptorul. Mock s-a întors în sală. 
Anwalat s-a aplecat şi i-a şoptit: 

— De unde iei cheia pentru una dintre camere? 

— Stai un pic. Ce te grăbeşti aşa? râse Mock cu 
grosolănie. 

— Uită-te şi tu: toate fetele frumoase sunt deja luate. 

— Toate sunt drăguţe aici. De pildă astea care se 

îndreaptă acum spre tine. 

Două fete în uniforme şcolare se apropiau de masa lor. 
Ambii poliţişti le cunoşteau destul de bine; dar fetele se 
prefăceau că-i vedeau pentru prima oară pe cei doi. 
Amândouă se uitau la Anwaldt extrem de încântate. 
Deodată, cea care semăna cu Erna l-a atins pe mână şi i-a 
zâmbit. El s-a ridicat, le-a luat de umeri pe fetele cele 
zvelte, s-a întors spre Mock şi i-a spus „Mulţumesc”. Cei trei 
s-au retras într-o cameră în mijlocul căreia era o masă 
rotundă cu o frumoasă tablă de şah bogat decorată. Von 
Hardenburg s-a uitat zâmbind spre Mock. Se relaxa în 
salonul lui Madame le Goef, aşa că nu-l mai interesau 
titlurile de nobleţe. 

— Ai ştiut cum să-l faci fericit pe băiatul ăla. Cine e? 

— O rudă apropiată din Berlin. E şi el poliţist. 

— Aşadar, vom afla şi părerea unui berlinez despre cel 
mai bun club din Breslau. De fapt din afara oraşului 
Breslau. 

— Ce naiba ştiu berlinezii? Râd mereu de noi. Dar nu şi 
ruda mea. E prea bine-crescut. Ştii, oamenii îşi depăşesc 
fiecare în felul lui complexul de inferioritate. Mai ales cei 
originari din Breslau. Ştii zicala „un berlinez adevărat 
trebuie să fie de loc din Breslau?” 

— Da. De pildă Kraus. Von Hardenburg îşi potrivi 
monoclul. Şi-a petrecut doi ani în Berlin, apoi, după 
asasinarea lui Heines, Bruckner şi Piontek, von Woyrsch l-a 
transferat la Breslau ca şef al Gestapoului. Kraus a luat-o 
drept o promovare ca să-l tragă pe line moartă. Aşa că, 
pentru a-şi ascunde dezamăgirea, prietenul nostru zelos, 
invidios şi prost a început să facă mutre. Şi-acum, iată-l pe 
berlinezul nostru de doi ani cum critică provincialismul 
silezian la fiecare pas. L-am verificat - ştii de unde e? Din 
satul Frankenstein, care e în Silezia Inferioară. 

Bărbaţii au izbucnit în râs şi au ciocnit paharele cu vin. 
Actriţele de pe scenă au făcut o plecăciune, încântând 
publicul cu farmecele lor. Mock a scos nişte ţigări turceşti, 
oferindu-i-le lui von Herdenburg. Ştia că şefului Abwehr nu-i 
plăcea să fie zorit şi că avea să-i dea toate informaţiile pe 

care le strânsese despre Erkin din proprie iniţiativă şi doar 
atunci când îi convenea. Mock se aştepta să afle mai mult 
decât dedusese din scrisoarea lui Hartner. Voia să ştie unde 
se ascundea Kemal Erkin. 

— Oamenii asemenea lui Kraus nu pot suporta că noi 
suntem nobili din tată-n fiu, avem familii, educaţie, cultură, 
continuă von Hardenburg subiectul referitor la Silezia. 
Tuturor acelor von Schaffgotsch, von Carmer şi von 
Donnersmarck le creşte respectul de sine când îşi bat joc 
de iuncheri sau de magnații din industria cărbunelui, pe 
care îi consideră nişte fosile. Cine râde la urmă... 

S-a lăsat tăcerea. Von Hardenburg se uita la „spectacol”, 
iar Mock se întreba dacă atmosfera relaxată din acea seară 
nu era un bun prilej ca să abordeze nişte chestiuni 
importante şi de actualitate. După ceva vreme, s-a hotărât: 

— A propos de Kraus... Vreau să-ţi cer o favoare... 

— Eberhard! Von Hardenburg se purta din ce în ce mai 
amical. Încă nu ţi-am făcut primul serviciu, legat de turcul 
sau kurdul acela, şi deja vrei să mă rogi altceva... Scuză- 
mă, am glumit. Continuă, te rog. 

— Conte, reluă Mock, pe un ton formal, spre deosebire de 
interlocutorul său, aş dori să lucrez pentru Abwehr. 

— Şi de ce, mă rog? In monoclul lui von Hardenburg se 
reflecta strălucirea lumânărilor şi a lămpilor cu abajur de pe 
mese. 

— Pentru că departamentul meu e infiltrat de acoliţii lui 
Kraus, răspunse Mock. Deja se uită cu dispreţ la mine şi vor 
începe în curând să-mi dea ordine. O să ajung şef doar cu 
numele, o marionetă a derbedeilor cruzi şi ticăloşi din 
Gestapo. Conte, provin dintr-o familie săracă de 
meşteşugari din Waldenburg. Dar, în ciuda acestei origini, 
sau tocmai datorită acesteia, vreau să fiu integer vitae 
scelerisque purus*f. 

— Of, Eberhard, în ciuda originii tale, tu eşti un adevărat 
aristocrat. Dar să ştii că, dacă lucrezi pentru noi, nu-ţi va fi 
uşor să rămâi întocmai ca în maxima lui Horaţiu. 

— Dragul meu conte, nu mai sunt naiv de multă vreme şi 

lucrez în poliţie din 1899, cu excepţia unei întreruperi în 
timpul războiului, când am luptat în Rusia. Am văzut multe, 
dar trebuie să fii de acord cu mine că este o diferenţă între 
un om care îşi apără ţara, chiar folosind uneori metode mai 
puţin ortodoxe, şi un ajutor de călău. 

— Eşti conştient că nu-ţi pot oferi un post de conducere. 
Monoclul aruncă o sclipire jucăuşă. 

— ţi voi răspunde parafrazând o celebră butadă a lui 
Napoleon: „Mai bine să fii al doilea, al cincilea sau al 
zecelea la Paris decât primul în Lyons.” 

— Momentan nu-ţi promit nimic. Von Hardenburg se uita 
cu multă atenţie pe meniu. Nu depinde doar de mine. O să 
comand coaste cu sos de ciuperci. lar acum să discutăm 
despre cealaltă problemă. Am aflat câte ceva despre Kemal 
Erkin. În primul rând, e kurd. Provine dintr-o familie de 
negustori bogaţi. In 1913 a absolvit şcoala de elită pentru 
cadeți din Istanbul. Era bun la învăţătură şi s-a dedicat cu 
ardoare studiului limbii germane. Limba noastră era, cum 
este şi acum, obligatorie în orice şcoală comercială sau 
militară din Turcia. În timpul războiului, a luptat în Balcani şi 
Armenia. Când a avut loc genocidul armenilor, i se dusese 
vestea că e un călău sadic. Informatorul meu turc n-a vrut 
să-mi spună mai multe despre acest capitol dubios din viaţa 
lui Erkin şi din istoria Turciei. În calitate de ofiţer al 
Serviciilor de Informaţii turce, Erkin a fost trimis în 1921 să 
studieze doi ani la Berlin. Acolo şi-a făcut foarte mulţi 
prieteni. Când s-a întors, a ajuns şi mai sus în poliţia politică 
din Turcia. Dar, în 1924, cu o zi înainte să fie numit director 
al acestor servicii în Izmir, a cerut un transfer la consulatul 
german din Berlin, unde tocmai se eliberase un post de 
Consilier militar adjunct. Erkin prefera, ca şi tine, să fie al 
doilea la Paris decât primul în Lyons. Cererea i-a fost 
aprobată iar, din 1924, turcul ambițios trăieşte în 
Germania. A locuit tot acest timp în Berlin, ducând o viaţă 
tihnită şi monotonă de diplomat, întreruptă doar de scurte 
călătorii la Breslau. Da, Mock, individul e foarte interesat de 
oraşul nostru. In şase ani l-a vizitat de douăzeci de ori. De 
la început am stat cu ochii pe el. Dosarul lui e voluminos, 

dar vei fi dezamăgit de conţinut. Aşadar, în oraşul nostru, 
Erkin s-a dedicat unor plăceri pe care le poţi numi artistice. 
S-a dus cu sfinţenie la concerte şi a vizitat adesea 
bibliotecile şi muzeele. Nu a ocolit nici bordelurile, unde era 
renumit pentru vigoarea sa. O prostituată ne-a declarat că 
Erkin făcuse sex cu ea de două ori în jumătate de oră fără, 
dacă-mi permiţi, să iasă din ea. S-a împrietenit şi cu un 
bibliotecar de la Universitate, dar am uitat cum îl cheamă. 
In decembrie 1932, a cerut să facă pregătire la 
Staatspolizeileistelle din Oppeln. Închipuie-ţi: avea un post 
călduţ la Berlin, dar se hotărăşte să se mute în izolare ca să 
înveţe de la silezieni! Se pare că preferă să fie al zecelea la 
Oppeln decât al doilea în Berlin! 

Van Hardenburg şi-a şters monoclul şi a comandat coaste 
unei chelneriţe care trecea pe acolo. A bătut cu ţigara în 
tabachera de aur, gravată cu blazonul său, şi s-a uitat cu 
luare-aminte la Mock. 

— Dar poate îmi explici şi mie de ce îi plac aşa mult lui 
Kemal Erkin peisajele din Silezia, această Elveţie a 
Nordului? 

Mock şi-a aprins ţigara fără să scoată o vorbă. Pe scenă 
începuseră ritualurile în cinstea lui Bacchus. Von 
Hardenburg şi-a pus monoclul la loc, urmărind spectacolul 
cu interes: 

— Uită-te la roşcata aia din dreapta. O adevărată artistă! 

Mock nu se uita. Işi concentra atenţia asupra stropilor 
strălucitori din paharul cu vin roşu închis la culoare. Îi 
apăruseră riduri orizontale pe frunte, ceea ce însemna că 
era cufundat în gânduri. Von Hardenburg şi-a luat privirea 
de la scenă şi a ridicat paharul. 

— Cine ştie, poate că explicaţia ta ne va ajuta pe mine şi 
pe superiorii mei de la Berlin să luăm o decizie favorabilă în 
ceea ce te priveşte. Apropo, am auzit că ai descoperit 
secretele multor oameni... 

O fată voinică a venit la masa lor, zâmbindu-i lui von 
Hardenburg. Mock i-a zâmbit şi el şi şi-a ridicat paharul. Au 
ciocnit aproape fără zgomot. 

— Putem să ne vedem mâine în biroul meu? Acum te rog 

să mă scuzi. Am o întâlnire cu această menadă. Bacchus 
mă cheamă să-i descifrez misterele. 
x x * 

În acea seară, Mock nu a jucat şah cu fetele sale pentru 
simplul motiv că şahul era o preocupare marginală pentru 
ele, iar acum îşi îndeplineau menirea lor principală în 
budoare liniştite, alături de alţi clienţi. Aşadar, Mock nu a 
jucat jocul regal, ceea ce nu înseamnă că nu şi-a satisfăcut 
şi celelalte dorinţe, nelegate de şah. La miezul nopţii şi-a 
luat rămas-bun de la o brunetă bine făcută şi s-a dus la 
budoarul pe care îl ocupa de obicei vineri seara. A bătut de 
câteva ori la uşă, dar nu i-a răspuns nimeni. Aşa că a 
întredeschis uşa şi s-a uitat în încăpere. Anwadlt stătea 
complet gol pe divan printre pernele turceşti. „Elevele” se 
îmbrăcau pe îndelete. Cu un singur gest, Mock le-a somat 
să se grăbească. Anwaldt se ruşinase şi el, aşa că acum îşi 
punea cămaşa şi pantalonii. După ce fetele care chicoteau 
au plecat din cameră, Mock a pus pe masă o sticlă de vin 
de Rin şi nişte pahare. Incă mahmur, Anwaldt a dat repede 
două pahare pe gât. 

— Cum te simţi? A funcţionat cel mai bun şi mai vechi 
tratament contra depresiei? 

— Calmantul ăsta are efect pe termen scurt. 

— Ştiai că vaccinul împotriva unei boli nu este altceva 
decât virusul care o provoacă? Evident că pe Mock îl 
încânta această metaforă medicală. Aşa că te voi infecta 
pentru totdeauna: von Hardenburg mi-a confirmat că Erkin, 
suspectul nostru, este un yesid care a venit la Breslau ca să 
îndeplinească o misiune îngrozitoare. Pe jumătate a şi dus-o 
la bun sfârşit par excellence. 

Anwaldt s-a ridicat din scaun, lovindu-se cu genunchii de 
masa de şah. Paharele s-au clătinat pe picioarele lor subţiri. 

— Domnule Mock, dumitale îţi arde de vorbă, dar pe 
mine mă paşte o mare primejdie. Undeva, nu departe de 
mine, poate chiar în acest bordel, se află un fanatic care 
vrea să-mi spintece burta şi să-mi umple măruntaiele cu 
scorpioni. Uită-te la tapet: ce bine ar arăta câteva versuri în 
persană scrise cu sângele meu. Dumneata mă îndemni să 

mă duc la bordel... Dar ce leac mai poate ajuta pe cineva 
pentru care a avea un tată - cea mai fierbinte dorinţă - este 
în acelaşi timp şi cel mai mare blestem? 

Limba i se împleticea în gură, gramatica îi era nesigură - 
Anwaldt a început să plângă ca un copil. Faţa sa rănită şi 
înţepată se schimonosea şi mai rău de la hohotele de plâns. 
Mock a deschis uşa dinspre hol şi s-a uitat în jur. Un client 
beat începea să facă scandal printre mesele de jos. Mock a 
închis uşa şi s-a apropiat de fereastră ca să o deschidă mai 
larg. În grădină se simţea mirosul puternic al lămâilor. O 
bacantă gemea în camera de alături. 

— Nu exagera, Anwaldt. Şi-a muşcat limba. (Voia să-i 
spună: „Nu te mai smiorcăi, eşti bărbat în toată firea.”) A 
pufnit de nervi. Nu exagera, trebuie doar să fii foarte 
prevăzător până îl prindem pe Erkin. lar blestemul nu se va 
împlini. 

Acum, tânărul avea ochii uscați. Nu se uita la Mock, îşi 
trosnea cu nervozitate articulațiile degetelor, îşi freca 
tăietura superficială de pe bărbie şi îşi rotea ochii dintr-o 
parte în alta. 

— Nu-ţi face griji, Herbert. Mock înţelegea prea bine 
starea în care era Anwaldt. Poate că suferim de nevroze 
pentru că facem prea mult efort să ne reținem lacrimile. 
Dacă stai să te gândeşti mai bine, şi eroii lui Homer 
plângeau. Şi ce lacrimi amare vărsau! 

— Şi dumneata... plângi uneori? Anwaldt se uită cu 
speranţă la Mock. 

— Nu, minţi acesta. 

Anwaldt se mâniase. S-a ridicat în picioare şi a strigat: 

— Păi, normal... ce motiv ai avea să plângi? Tu n-ai 
crescut la orfelinat... Nu te-a pus nimeni să-ţi înghiţi rahatul 
când nu ai vrut să mănânci spanac! N-ai avut o curvă drept 
mamă şi, pe post de tată, un nenorocit de aristocrat prusac 
care n-a făcut altceva pentru copilul lui decât să-l dea la un 
orfelinat şi un liceu catolic specializat pe limbi clasice! Tu 
nu te trezeşti în fiecare zi fericit că ai supravieţuit, că nu ți- 
a sfâşiat nimeni burta ca să-ţi toarne în mate cine ştie ce 
lighioane! Ascultă-mă, omule, au aşteptat şapte secole să 

se nască un băiat şi o fată... De ce să le scape acum printre 
degete un asemenea prilej? Şamanul lor posedat are acum 
o revelaţie... Zeitatea se apropie... 

Mock nu-l mai asculta, ci răscolea frenetic prin memorie, 
aşa cum, la o recepţie oficială şi scorţoasă, cineva nu 
suportă momentele de linişte de la masă şi încearcă să 
găsească un banc, o anecdotă, un joc de cuvinte... Anwaldt 
zbieră: cineva bătea la uşă. Anwalat urlă: bătăile deveneau 
din ce mai insistente. Din cealaltă cameră se auzi un 
geamăt prefăcut, al cărui ecou străbătu grădina prin 
fereastra deschisă. Anwaldt devenise isteric: cineva se 
izbea cu putere în uşă. 

Mock s-a ridicat şi i-a tras una. Palma lui s-a izbit cu 
putere de obrazul subordonatului său. Tăcere. Nimeni nu 
mai bătea la uşă; menada de alături şi-a strâns hainele 
împrăştiate pe jos; Anwaldt a îngheţat; Mock şi-a amintit în 
sfârşit. Şi-a auzit propria voce răsunându-i în minte: „Nu 
exagera. Trebuie doar să fii foarte prevăzător până îl 
prindem pe Erkin. lar blestemul nu se va împlini... 
blestemul nu se va împlini... blestemul nu se va împlini...” 

Mock stătea foarte aproape de Anwaldt, uitându-se în 
ochii lui: 

— Ascultă-mă, Herbert, Doctorul Hartner a spus că 
răzbunarea lor nu înseamnă nimic dacă nu e înfăptuită în 
exact aceleaşi împrejurări ca şi crima ce trebuie răzbunată. 
Yesizii au aşteptat secole întregi să se nască un băiat şi o 
fată în familia von der Malten... Dar au mai fost fraţi de 
sexe diferite în familie. Mătuşa lui Olivier von der Malten şi 
tatăl său, Ruppert. De ce nu i-au ucis yesizii pe e;, de ce nu 
au violat-o pe ea şi apoi să-i umple burta cu scorpioni? 
Hartner nu crede că te poţi răzbuna pe cineva într-o 
mănăstire izolată. Mock a închis ochii, detestându-se pe 
sine. Eu nu cred aşa ceva. Ştii de ce? Pentru că tatăl lor nu 
mai era în viaţă. Gemenii aceia s-au născut după moartea 
tatălui lor, care a fost ucis la Sadowa. Ştiu precis. Olivier 
von der Malten, colegul meu de la universitate, mi-a 
povestit despre bunicul său erou. Aşadar, răzbunarea nu a 
fost înfăptuită... Dar, dacă ar muri von der Malten... 

Anwaldt s-a dus până la masă, a înşfăcat sticla de vin şi a 
dat-o pe gât. Mock se uita cum i se scurge vinul pe bărbie, 
pătându-i cămaşa. Anwaldt a băut până la ultima picătură. 
Şi-a îngropat faţa în mâini şi a şuierat: 

— Bine, o s-o fac, o să-l ucid pe baron. 

Mock aproape s-a înecat de silă ce îi era de el însuşi. 

— Imposibil! E tatăl tău. 

Printre degete, ochii lui Anwaldt aruncau fulgere. 

— Nu. Tu eşti tatăl meu. 


BRESLAU, JOI, 19 IULIE 1934 
ORA PATRU DIMINEAŢA 


Maşina Adler de culoare neagră s-a oprit în faţa 
reşedinţei von der Malten. A coborât un bărbat şi s-a 
împleticit până la poartă. Sunetul soneriei a sfâşiat tăcerea. 
Adlerul a demarat în forţă. Bărbatul de la volan s-a uitat în 
geamul din spate şi şi-a privit reflexia timp de câteva clipe. 

— Eşti cel mai sinistru ticălos pe care-l cunosc, spuse el, 
uitându-se la ochii lui obosiţi. L-ai împins pe băiatul ăla să 
comită o crimă. A devenit marioneta ta. O marionetă care 
să-l înlăture pe singurul om care mai ştie de trecutul tău 
masonic. 

XXX 

Baronul Olivier von der Malten stătea în pragul holului 
enorm. Arăta de parcă nu ar fi dormit deloc. S-a înfăşurat 
mai bine în halatul stacojiu, uitându-se cu asprime la 
Anwaldt care se clătina pe picioare. 

— Ce-ai în cap, tinere? Crezi că aici e o secţie de poliţie 
sau un adăpost pentru beţivi? 

Anwaldt a zâmbit şi - ca să-şi ascundă bâlbâială - a rostit 
cât de rar putea: 

— Am nişte informaţii proaspete pentru dumneata... 

Gazda a intrat în hol şi i-a făcut semn şi lui Anwaldt să 
facă acelaşi lucru, după care i-a spus servitorului somnoros 
să plece. În spaţioasa cameră lambrisată erau atârnate 
portretele celor din familia von der Malten. Anwaldt nu citea 
pe chipurile lor severitate sau profunzime, ci doar şiretenie 

şi egoism. Se uită în jur după un scaun, dar în zadar. 
Baronul s-a făcut că nu observă. 

— Ce noutăţi ai să-mi spui despre caz? Am luat astăzi 
prânzul cu inspectorul-şef Mock aşa că sunt pus la curent în 
mare măsură. Ce s-ar fi putut întâmpla în această seară? 

Anwaldt şi-a aprins o ţigară şi, cum nu avea scrumieră, 
scutură scrumul pe podeaua lustruită. 

— Aşadar, inspectorul-şef Mock ţi-a spus de răzbunarea 
yesizilor. Ţi-a zis şi că răzbunarea lor nu a fost înfăptuită pe 
deplin? 

— Da. „Greşeala şamanului acela bătrân şi nebun”, îl cită 
el pe Hartner. Ai venit la patru dimineaţa să mă întrebi, aşa 
beat cum eşti, ce am discutat cu Mock? 

Anwaldt s-a uitat cu luare-aminte la baron şi a observat 
câteva nereguli în îmbrăcămintea lui: nasturele de la vestă, 
şireturile de la izmene care îi ieşeau de sub halat. A izbucnit 
în râs şi a rămas o vreme în acea poziţie încovoiată. Şi l-a 
închipuit pe bătrânul domn stând pe closet şi gâfâind, când 
iată-l pe fiul său beat, tulburând liniştea acestei reşedinţe 
elegante. Faţa îi era încă schimonosită de râs când i-au ieşit 
pe gură acele cuvinte pline de mânie: 

— Dragă tată, amândoi ştim că revelaţiile dervişului sunt 
surprinzător de asemănătoare cu realităţile din familie. Cele 
neoficiale, desigur. Zeul yesizilor şi-a pierdut în cele din 
urmă răbdarea şi a început să ia în considerare şi copiii din 
flori. Pe de altă parte, cum se face că în această familie 
nobilă niciun războinic nu a lăsat grea vreo prizonieră şi 
niciun moşier nu s-a tăvălit prin fân cu vreo ţărăncuţă? Cu 
toţii au fost reţinuţi şi nu şi-au încălcat jurămintele făcute la 
nuntă. Chiar şi tăticul meu drag. Până la urmă, eu m-am 
născut înainte să se însoare. 

— Herbert, în locul tău nu aş glumi. Baronul îi vorbea pe 
acelaşi ton arogant, dar faţa parcă i se micşorase. Din 
iuncherul mândru se transformase într-un bătrân temător. 
Părul pieptănat cu grijă îi căzuse în părţi, iar buzele i se 
afundaseră, astfel observându-se că nu purta proteza. 

— Nu vreau să mi te adresezi pe numele de botez. 
Anwaldt nu mai zâmbea. De ce nu mi-ai spus totul de la 

început? 

Tatăl şi fiul stăteau faţă în faţă. Razele firave ale zorilor 
începeau să pătrundă în hol. Baronul şi-a amintit serile de 
iunie din anul 1902, când se furişa în camera servitoarei, şi 
cearşafurile ude de transpiraţie când pleca. li amintea cum 
Ruppert von der Malten îşi biciuise fiul de 20 de ani. Işi 
aducea aminte cât de speriată fusese Hanne Schlossarczyk 
când a plecat de la reşedinţa lordului, practic dată afară de 
servitori. A rupt tăcerea, dând un răspuns sincer. 

— Astăzi am aflat de blestemul yesizilor. Voiam să-ţi 
spun despre legătura noastră apropiată dacă ancheta ar fi 
ajuns într-un punct mort. Asta te-ar fi încurajat să continui. 

— Legătură apropiată... (Ai o rudă, fie ea şi îndepărtată? 
a întrebat învățătorul. Ce păcat, ţi-ai fi putut petrece 
Crăciunul măcar o dată departe de orfelinat.) Chiar şi acum 
eşti ipocrit. Nici măcar nu poţi să spui lucrurilor pe nume. 
Nu e suficient că m-ai lăsat în nu ştiu ce adăpost şi că ai 
plătit nouă ani taxe la un liceu ca să ai conştiinţa împăcată. 
Cât i-ai dat lui Anwald, negustorul ăla din Poznan, pentru 
numele lui? Câţi bani i-ai oferit mamei ca să uite? Cam câte 
mărci îţi trebuie ca să corupi pe cineva? Dar glasul 
conştiinţei s-a făcut auzit în cele din urmă. A spus: trimite-l 
pe Anwaldt la Breslau. O să fie de folos. E poliţist, aşa că 
lasă-l să investigheze cazul surorii sale moarte. Dar o să-i 
spun de legăturile de rudenie ca să-l mobilizez, nu-i aşa? 
Conştiinţa e conştiinţă, dar banii-s bani. Aşa a fost mereu în 
familia von der Malten? 

— Ceea ce tu numeşti pragmatism, zise baronul 
ridicându-şi privirea spre portretele strămoşilor săi, eu 
consider că este onoare de familie. Te-am chemat să-l 
prinzi pe ucigaşul surorii tale şi să-i răzbuni cruntul sfârşit. 
Fiind fratele ei, aveai tot dreptul... 

Anwaldt a scos pistolul, a tras piedica şi l-a îndreptat spre 
capul primului strămoş din galerie. A apăsat pe trăgaci. 
Trosnetul percutorului a răsunat în toată sala. Anwaldt a 
început să se caute cu febrilitate prin buzunare. Baronul l-a 
atins uşor pe umăr, dar şi-a luat repede mâna. Polițistul se 
uita la el cu ochii înceţoşaţi. 

— Nu suport aşa ceva... yesid neamt... 

Baronul s-a ridicat, încordat ca un arc. Continuau să stea 
faţă în faţă în lumina aurie. 

— Te rog să te porţi cum se cuvine şi să mă asculţi până 
la capăt. [i-am spus de onoarea familiei. Aceasta este 
rezultatul a secole de tradiţie, a istoriei strămoşilor noştri. 
Toate aceste lucruri ar înceta să existe. Moartea mea ar 
însemna sfârşitul neamului, s-ar stinge ultima ramură 
sileziană a familiei von der Malten. L-a luat pe Anwaldt de 
umeri şi l-a răsucit, astfel încât chipurile sifilitice din 
tablouri s-au rotit în faţa ochilor săi. Dar aşa, familia 
noastră se va perpetua prin Herbert von der Malten. 

Baronul s-a dus într-o fugă la perete şi a dat jos o sabie 
cu lama zimţată şi teacă aurie încrustată cu sidef. Ţinând-o 
pe braţele întinse, s-a apropiat de Anwaldt. S-a uitat la el o 
clipă, înfrânându-şi emoţiile, cum trebuie să facă un bărbat. 
Cum trebuia să facă un cavaler. 

— lartă-mă, fiule. Şi-a plecat capul. Uită-te la tot ce te 
înconjoară. Tu vei moşteni totul. Primeşte blazonul şi 
simbolul sacru al familiei noastre, sabia străbunicului Bolek 
von der Malten, cavaler care a luptat în Războiul de 30 de 
ani. Împlânt-o în inima criminalului! Răzbună-ţi sora! 

Anwaldt a primit ceremonios sabia. Cu picioarele 
depărtate, şi-a plecat capul de parcă avea să fie uns rege. 
De pe buze i-a ieşit un chicot slab şi batjocoritor. 

— Dragă tată, patosul tău mă face să râd. Aşa au vorbit 
mereu membrii familiei von der Malten? Eu folosesc cuvinte 
mult mai simple: mă cheamă Herbert Anwaldt. Nu am nimic 
de-a face cu tine şi nu-mi pasă deloc de panteonul ăsta al 
tău care se va sfârşi cu tine. O să încep eu unul al meu. Eu 
o să-i pun bazele: bastardul unei servitoare poloneze, cu 
tată necunoscut. Şi ce dacă? Peste şapte secole nimeni nu 
va mai şti nimic, iar cronicarii corupți vor scrie o istorie 
edulcorată. Dar eu trebuie să trăiesc, să-mi întemeiez 
propria familie. lar pentru ca eu să trăiesc, familia von der 
Malten trebuie să dispară. Viaţa mea va înflori pe ruinele 
tale. iți place metafora asta? 

Anwaldt a învârtit spada deasupra capului şi a lovit. 

Pielea din creştetul baronului s-a crăpat, dând la iveală 
oasele craniului. Sângele se amestecase cu părul pieptănat 
cu grijă. Von der Malten s-a aruncat pe scări, strigând: 

— Poliţia! 

— Eu sunt poliţia! Anwaldt a urcat scările ţinându-se 
după tatăl lui. Bătrânul s-a împiedicat şi a căzut. Se simţea 
de parcă ar fi fost întins pe un cearşaf umed, în aripa 
îmbâăcsită a servitorilor. Covorul bej de pe scări absorbea 
sângele brun-roşcat. Şireturile de la izmene îi atârnau în 
jurul papucilor de piele. 

— Te implor, nu mă omori... Vei ajunge la puşcărie... însă 
aici ai o avere... 

— „Sunt necruțătoare şi incoruptibilă” răspunse moartea. 
Anwalat a proptit lama spadei sub o coastă a baronului. Mai 
ţii mine acel pact? A fost încheiat pe când Godfryd, 
strămoşul tău, a despicat burţile fecioarelor arabe cu 
Durendalul său. A simţit că vârful sabiei întâlneşte un 
obstacol. Şi-a dat seama că se prinsese în covor. În spatele 
corpului baronului. 

A lăsat pe scări spada tremurătoare şi trupul chircit şi s-a 
întors spre bătrânul servitor care asistase îngrozit la toată 
scena. 

— Ascultă aici, bătrâne, cavalerul Herbert, Invincibilul 
von Anwaldt, l-a pedepsit pe afemeiatul, discipolul Satanei, 
yesidul... Dă-mi scorpionii ca să împlinim eterna profeție... 
Nu sunt aici?... Aşteaptă... 

Pe când Anwaldt căuta scorpioni în patru labe, Hermann 
Wuttke, şoferul baronului, a intrat în hol şi, fără să se 
gândească de două ori, a înşfăcat un sfeşnic masiv din 
argint. Soarele răsărea. Oamenii din Breslau se uitau la cer, 
blestemând noua zi caniculară care stătea să înceapă. 

XVI 


OPPELN, MARŢI, 13 NOIEMBRIE 1934 
ORA NOUA SEARA 


Trenul Breslau-Oppeln avea două minute întârziere, ceea 
ce lui Mock i s-a părut impardonabil, fiind obişnuit cu 
punctualitatea trenurilor nemţeşti. (Nu mă miră că nimic nu 
merge bine într-un stat guvernat de sergenţi austrieci.) 
Trenul a tras încetişor la peron. Mock a văzut la fereastra 
unui vagon un bărbat râzând şi gesticulând către cineva. l-a 
aruncat o privire lui Smolorz. Şi el îl observase pe 
măscărici. S-a grăbit spre sala de aşteptare care avea o 
boltă înaltă şi bogat decorată. Trenul s-a oprit. Mock îl 
spiona pe Erkin de la aceeaşi fereastră, iar în spatele lul îl 
văzu pe bărbatul care se hlizea ajutând o femeie să 
coboare cu o valiză grea. Erkin a sărit iute din vagon, 
îndreptându-se spre sala de aşteptare. Măscăriciul a 
aruncat pe peron valiza doamnei neplăcut surprinsă şi s-a 
luat repede după el. 

In sala de aşteptare erau doar câţiva călători. Turcul s-a 
îndreptat spre tunelul subteran ce ducea spre oraş. Drumul 
spre subteran avea două sensuri între care se afla o 
balustradă metalică. El a luat-o pe culoarul din dreapta. 
După ani întregi petrecuţi în Germania, reuşise să înveţe ce 
înseamnă „Ordnungu!”” prusac, aşa că, atunci când a 
văzut un om urcând în direcţia opusă, pe partea dreaptă a 
balustradei şi în sens invers, şi-a dus instinctiv mâna în 
buzunarul unde avea pistolul. După câteva clipe, şi-a scos- 
o. Bărbatul se apropia de Erkin, mişcându-se în aşa fel încât 
să reuşească să păstreze linia dreaptă. Paralel cu beţivul, 
dar pe partea corectă a balustradei, mergeau patru ofiţeri 
SS şi un funcţionăraş cocârjat cu o pălărie pe cap. Beţivul s- 
a apropiat de Erkin, blocându-i drumul. Încerca să-şi pună o 
ţigară în gură, legănându-se în toate părţile. Turcul, râzând 
de cât de suspicios fusese, i-a spus că nu avea foc şi a în 

cercat să treacă de el, dar a simţit o lovitură atât de 
puternică în burtă, încât s-a chircit. Cu coada ochiului i-a 
văzut pe ofiţerii SS sărind peste balustradă. Nu a mai avut 
timp să se sprijine de perete, că l-au şi ajuns din urmă. 
Femeia cea băgăreaţă s-a apropiat, trăgând după ea valiza 
grea. Bărbatul îndesat, cu un pardesiu strâmt pe el şi o 
pălărie pe cap, a îmbrâncit-o. In mână ţinea un revolver. 
Erkin şi-a vârât mâna în buzunar, dar a fost ultima mişcare 
pe care a mai făcut-o. Împins cu putere, a căzut peste 
balustradă, rămânând acolo o clipă. Doi dintre ofiţerii SS l- 
au trântit pe jos, iar funcţionarul l-a lovit zdravăn cu o bâtă 
de cauciuc. Erkin nu şi-a pierdut cunoştinţa, dar a înţepenit. 
L-a văzut pe bărbatul îndesat cu pardesiul prea strâmt 
venind spre el, în timp ce-i arăta ofițerului de la căile ferate 
legitimaţia. Rânjea cu gura până la urechi. Funcţionarul cu 
bâta de cauciuc, supărat că prima lovitură nu avusese 
efectul scontat, a strâns din buze şi i-a mai aplicat o 
lovitură straşnică. 


OPPELN, MIERCURI, 14 NOIEMBRIE 1934 
UNU DIMINEAŢA 


Vântul sufla prin crăpăturile din uşa garajului. Răcoarea l- 
a făcut pe Erkin să-şi revină din leşin. Stătea într-o poziţie 
ciudată, pe jumătate aşezat, iar ambele mâini îi erau în 
cătuşe, prinse de inelele de fier din perete. Tremura de frig. 
Era gol. Sângele i se întărise peste ochi. L-a văzut pe 
bărbatul cel îndesat printr-o ceaţă roşiatică. Mock s-a dus la 
el şi i-a spus încet: 

— Erkin, a sosit în sfârşit şi ziua asta. Cine o va răzbuna 
pe sărmana Marietta von der Malten? Eu. Înţelegi foarte 
bine, nu-i aşa? La urma urmei, răzbunarea este misiunea ta 
sfântă. Imi place cum te răzbuni. Mock s-a căutat prin 
buzunare, părând apoi dezamăgit. 

— Nu am viespi sau scorpioni la mine. l-am uitat. Dar să 
ştii că vei muri cam în acelaşi fel ca şi Marietta. Vei fi mai 
întâi violat... Se uită într-o parte. Un bărbat se ivi din 
întuneric. Avea faţa plină de bube, iar ochii mici îi scăpărau. 

Pe turc l-a trecut un fior rece pe şira spinării. L-a mai trecut 
unul când a auzit zgomotul făcut de catarama de la curea şi 
de pantalonii care cădeau. 


Schlesische Tageszeitung, 22 iulie 1934, p.1 


JALNICA MOARTE A UNUI MASON 

Marţi, la primele ore ale dimineţii, baronul Olivier 
von der Malten, unul dintre fondatorii şi membrii lojei 
francmasonice „Horus”, a fost omorât la reşedinţa sa 
de pe Eichen-Allee nr. 13, din Breslau. Ucigaşul este 
Herbert Anwaldt, fiul său nelegitim, poliţist din Berlin. 
Potrivit  martorului Mattias Döring, majordomul 
baronului, Anwalat a ajuns în toiul nopţii la reşedinţa 
baronului ca să-i transmită acestuia din urmă nişte 
informaţii importante. Potrivit surselor noastre, 
Anwaldt aflase în acea zi că era fiul din flori al 
baronului şi de aceea voia să discute cu el la acea 
oră neobişnuită. Disperarea unui copil nedorit şi 
sentimentele puternice ale unui orfan disprețuit i-au 
întunecat mintea şi, în urma unei altercaţii, Anwaldt 
şi-a înjunghiat tatăl cu o sabie de care a fost 
deposedat de către H. Wuttke, şoferul baronului, 
care aproape l-a omorât în bătaie pe ucigaş cu un 
sfeşnic. Acuzatul, în stare foarte gravă, a fost dus la 
spital unde va rămâne sub supravegherea poliţiei. 

O singură concluzie se poate trage din această 
tristă poveste: francmasonii sunt imorali. Ar trebui 
excluşi din societate. 


Tygodnik Ilustrowany, 7 decembrie 1934, p.3 
(fragment din articolul Cu/mea prostiei) 


„„.Vecinii noştri din vest folosesc orice mijloace în 
campania lor împotriva evreilor şi francmasonilor, 
chiar şi o crimă abominabilă. De pildă, un poliţist 
bolnav psihic a ucis luna trecută în Breslau un 
aristocrat în principiu respectabil, membru al lojei 

francmasonice „Horus”, despre care credea că îi este 
tată. Ziarele aservite propagandei germane, ca de 
pildă Völkischer Beobachter, sunt pline de articole 
anti-masonice virulente. Presupusul tată (mama nu e 
pomenită) este descris drept un nenorocit care şi-a 
aruncat propriul fiu la groapa de gunoi; pe de altă 
parte, fiul este considerat de toată lumea un justiţiar 
care a răzbunat păcatele tatălui său. Urmarea a fost 
că, în urma unui simulacru de proces, ucigaşul cel 
nebun a fost condamnat la doi ani de închisoare. 


Breslauer Neueste Nachrichten, 29 noiembrie 
1934, p.1 


PATRICID CONDAMNAT LA DOI ANI DE ÎNCHISOARE 

După un proces care a durat aproape patru luni, 
fostul detectiv Herbert Anwaldt - căruia lumea îi 
spune bastardul răzbunător - a fost condamnat la doi 
ani de închisoare şi, după eliberare, va fi internat 
într-un spital de psihiatrie pentru uciderea tatălui 
său, baronul von der Malten. Când a prezentat 
motivaţia acestei sentinţe, Curtea a adus în discuţie 
răul imens făcut copilului - crescut în orfelinat - de 
către cunoscutul aristocrat şi filantrop liberal. 
Neconcordanţa dintre vorbele şi faptele baronului şi 
nedreptatea îngrozitoare făcută acelui copil au 
justificat parţial în ochii Curţii crima comisă de 
Anwaldt, care este bolnav mintal... 


Breslauer Zeitung, 17 decembrie 1934 


RĂMAS-BUN LUI EBERHARD MOCK, INSPECTORUL- 
ŞEF DIN CADRUL SECŢIEI OMUCIDERI. POLIȚISTUL 
MERITORIU PREIA ALTA FUNCŢIE OFICIALA 

Astăzi, în ritmul muzicii de marş interpretată de 
orchestra garnizoanei, Comandamentul General al 
Poliţiei din Breslau se desparte, printr-o ceremonie, 
de inspectorul-şef Eberhard Mock, care urmează să 

primească un post în Guvern. Mock, vădit emoţionat, 
şi-a luat rămas-bun de la instituţia în care lucrase din 
tinereţe. Am aflat din surse neoficiale că nu va părăsi 
oraşul care îi datorează atât de mult... 


Schlesische Tageszeitung, 18 septembrie 1936, 
p.1 


RĂZBUNĂTORUL ELIBERAT ASTĂZI DIN 
ÎNCHISOARE 

Astăzi, o mulţime de cetăţeni din Breslau l-au 
aşteptat în faţa închisorii de pe Kletschkau Strasse 
pe Herbert Anwaldt, cel care s-a răzbunat în chip 
vrednic de a fi ţinut minte pe francmasonul Olivier 
von der Malten, nelegiuitul său tată. Câţiva dintre cei 
prezenţi aveau pancarte cu sloganuri anti-masonice. 
Este de lăudat faptul că oamenii din oraşul nostru 
reacţionează la nedreptatea gravă comisă de un 
anumit judecător cripto-mason care l-a condamnat 
pe acest bărbat onest la doi ani de închisoare. 

Anwaldt a fost eliberat la ora douăsprezece şi dus 
imediat, într-un automobil care-l aştepta, la o clinică 
unde, potrivit sentinţei dată de Curte, va primi 
tratament obligatoriu pentru boala mintală de care 
suferă. Verdictul trebuie schimbat! Cel ce a ucis un 
francmason merită o medalie, nu să stea într-un 
spital de psihiatrie. A acţionat ca un cetăţean model. 
Evrei şi francmasoni! Nu faceţi un nebun din acest 
german cinstit! 

XVII 


BRESLAU, VINERI, 12 OCTOMBRIE 1934 
ORA ZECE DIMINEAŢA 


Monstruoasa clădire modernă de birouri de la intersecţia 
Ringului cu Blucherplatz, în care se aflau multe dintre 
serviciile municipalităţii precum şi o bancă, era dotată cu 
un lift ciudat. Avea mai multe cabinele individuale, puse 
una peste cealaltă, de parcă ar fi fost înşirate pe o frânghie. 
Troliul era mereu în mişcare, aşa că oamenii intrau şi 
ieşeau din mers din cabinele deschise. Dacă unii erau 
cufundaţi în gânduri şi nu coborau la timp, liftul îi purta prin 
pod sau subsol în perfectă siguranţă. Se aşternea brusc 
bezna, iar compartimentul, zgâlţâindu-se şi scârţâind, se 
punea în mişcare - cu ajutorul lanțurilor solide - pe 
orizontală, după care îşi relua poziţia verticală. De îndată ce 
fusese construit monstrul de beton, acest lift stârnise mult 
entuziasm, mai ales în rândul copiilor foarte numeroşi de pe 
străzile murdare şi de prin curţile părăginite din zonă. 
Portarii aveau mult de furcă, căci prichindeii aveau mereu 
în cap noi idei despre cum să-i păcălească. 

În acea zi, portarul Hans Barwick era mai vigilent ca de 
obicei pentru că, de dimineaţă, mai mulţi neisprăviţi 
încercaseră să plece în faimoasa călătorie între etaje, pod şi 
subsol. Se uita cu atenţie la fiecare client care intra, iar, cu 
o clipă înainte, sosise un bărbat într-o haină de piele, cu 
pălăria trasă pe frunte. Barwick avusese intenţia să-l 
legitimeze, dar se răzgândise imediat: ar fi avut probleme 
dacă o făcea. După câteva minute, a trecut de el un poliţist 
pe care-l cunoştea, pe nume Max Forstner. Barwick îl 
întâlnise prima dată cu un an înainte, când depusese 
mărturie într-un caz de jaf nereușit al unei bănci, iar de 
atunci îl saluta pe Forstner cu mult respect. O făcea în 
fiecare vineri, pentru că în acea zi polițistul venea cu 
regularitate la bancă din motive necunoscute lui Barwick. 

Forstner a intrat în lift, îndepărtându-se de portarul servil. 

Liftul se urni încet, trecu de primul etaj şi se opri între 
paliere. Lui Forstner îi displăceau aceste momente. În 
schimb, se bucura când liftul ajungea în dreptul unui etaj, 
iar el sărea iute, zâmbind ca un om civilizat ce era. Când 
ascensorul s-a apropiat de etajul doi, Forstner a fost întâi 
surprins, apoi s-a înfuriat. În faţa liftului stătea un bărbat în 
haină de piele care nu părea să aibă vreo intenţie de a 
pleca de acolo ca să-l lase pe poliţist să iasă. 

— Dă-te din drumul meu! a zbierat Forstner, aruncându- 
se asupra „obstacolului”. Totuşi, avântul pe care şi-l luase 
era mult mai mic decât forţa cu care se năpusti în lift 
nenorocitul acela. L-a împins pe Forstner în spatele 
compartimentului şi l-a lipit de perete. Liftul a ajuns la 
etajul trei. Forstner a încercat să-şi scoată pistolul. În acel 
moment, a simţit o înţepătură dureroasă în gât. Liftul s-a 
apropiat de etajul nouă. Senzaţiile plăcute, cum ar fi torsul 
maşinăriei şi legănatul cabinei nu mai ajungeau la Forstner. 
Liftul a traversat podul cufundat în beznă şi a coborât iar la 
etajul nouă. Omul în haină de piele a ieşit din lift şi a 
coborât pe scări. 

Hans Barwick a auzit deodată scârţâitul mecanismului şi 
scrâşnetul strident al lanțurilor. Zgomotul era atât de 
puternic încât îi veni în minte un singur gând sumbru: „Fir- 
ar, iar şi-a zdrobit cineva piciorul.” Opri liftul şi o luă pe 
scări în sus, etaj după etaj, însă doar când ajunse la ultimul 
nivel îşi dădu seama că în bănuielile sale exista o prea 
mare doză de optimism. Între tavanul liftului şi pragul 
etajului nouă se legăna corpul nefiresc de contorsionat al 
lui Max Forstner. 


DRESDA, LUNI, 17 IULIE 1950 
ORA ŞASE ŞI JUMATATE SEARA 


Scuarul de lângă Palatul Japonez aflat nu departe de Karl- 
Marx-Platz era plin de oameni, câini şi cărucioare cu copii 
care ţipau. Cei care găsiseră o bancă la umbră erau în 
culmea fericirii. Printre aceştia erau directorul Spitalului de 
Psihiatrie, Ernst Bennert, şi un domn în vârstă, cufundat în 

lectura unui ziar. Stăteau pe bancă departe unul de celălalt. 
Bătrânul nu a părut deloc mirat când Bennert a început să 
vorbească singur, în şoaptă, însă, când o tânără cu un 
băieţel care mergea şovăielnic pe lângă ea, s-a apropiat şi 
a întrebat politicos dacă poate să ia loc, cei doi bărbaţi s-au 
uitat unul la altul şi au refuzat-o la unison. Femeia a plecat 
bombănind ceva despre bătrâni, iar Bennert şi-a reluat 
imediat monologul. Celălalt bătrânel l-a ascultat până la 
capăt, şi-a scos din ziar faţa brăzdată de cicatrici şi i-a 
mulţumit încet doctorului. 
x kx * 
Extras din raportul secret al unui ofițer american de 
contrainformaţii din Dresda M-234, 7 mai 1945 


„„în timpul bombardamentelor de la Dresda, 
printre alții a murit... şi inspectorul-şef al Secţiei 
Omucideri de la Poliția din Breslau, ulterior director- 
adjunct al Departamentului de Afaceri Interne al 
Abwehr-ului - Eberhard Mock. Era sub supravegherea 
agentului GS-142 din rapoartele căruia reiese că, 
între 1936 şi 1945, Mock venea la Dresda la fiecare 
două luni ca să-şi viziteze ruda, Herbert Anwaldt, în 
diferite spitale. Conform informaţiilor obţinute de 
agentul GS-142, din anul 1936 Anwaldt a fost 
internat la Spitalul de Psihiatrie de pe Marien-Allee. 
În februarie 1940, când SS-ul a închis spitalul, 
Anwaldt nu a avut soarta celorlalți pacienți, 
împuşcaţi pe undeva prin pădurile de lângă satul 
Rossendorf, ci a fost dus la spitalul pentru veterani 
de război de pe Friedrichstrasse. Documentele 
oficiale ale spitalului conţin informaţii eronate despre 
rolul jucat de Anwaldt în campania împotriva 
Poloniei. Falsul veteran a supravieţuit 
bombardamentelor din Dresda fiind în acelaşi spital. 
Din luna martie a acestui an se află din nou la 
Spitalul de Psihiatrie de pe Marien-Allee. Agentul GS- 
142 n-a reuşit să descopere natura relaţiei dintre 
Anwaladt şi Mock, din cauză că informaţiile oferite de 

personalul spitalului erau doar nişte bârfe cu parfum 
de scandal: întrucât Mock îi făcea vizite frecvente, 
unii pretindeau că Anwaldt era fiul nelegitim al 


acestuia din urmă, iar alţii că era iubitul său. 
xxx 


DRESDA, LUNI, 17 IULIE 1950 
MIEZUL-NOPŢII 


Directorul Bennert cobora în deplină tăcere scara de 
serviciu folosită doar pentru situaţiile de evacuare şi care, 
din fericire, nu mai fuseseră anunţate atât de des în ultimul 
timp. Fasciculul lanternei străbătea prin bezna din jur. De 
când fusese bombardat oraşul, această scară îngustă îl 
îngrozea. Din acea zi memorabilă de 13 februarie 1945, 
când răsunase zgomotul produs de prima bombă, Bennert o 
coborâse în fugă până în pivniţa care fusese transformată 
provizoriu în adăpost. O strigase pe fiica sa, căutând-o prin 
îmbulzeala de pe scară, dar în zadar. Strigătele sale 
fuseseră acoperite de explozia bombei şi de ţipetele de 
durere ale răniților. 

Îşi alungă din minte aceste amintiri dureroase şi deschise 
uşa prin care se ajungea în parcul spitalului. In prag stătea 
maiorul Mahmadov. Acesta îl bătu prieteneşte pe Bennert 
pe umăr, trecu de el şi urcă scările. După un timp, sunetul 
paşilor săi se estompă. Bennert nu încuie uşa. Porni încet 
pe scări. Ajuns pe un palier dintre două etaje, se uită pe 
fereastră. Scăldat în lumina lunii, pe iarbă păşea iute un 
bătrân în uniformă. Bennert avea să-şi amintească acest 
mers toată viaţa. Auzi din nou zgomotul exploziilor, vaietele 
răniților şi văzu pe aceeaşi fereastră un bătrân cu scântei în 
păr şi faţa arsă, purtând-o în braţe pe fiica sa leşinată. 

Infirmierul Jurgen Kopp stătea la o masă alături de doi 
dintre colegii săi, Frank şi Vogel, şi începea să împartă 
cărţile. jocul de skat era o pasiune comună tuturor 
angajaţilor de rang inferior ai spitalului. Kopp a pariat pe o 
sticlă de vin, a decartat un valet de treflă şi a tras atuuri. 
Totuşi, n-a avut timp să câştige o mână, căci s-a auzit un 

țipăt inuman din întunericul curţii. 

— Cine zbiară aşa din toţi rărunchii? se întrebă Vogel. 

— Anwaldt. Tocmai s-a aprins lumina la el, râse Kopp. 
Cred că a mai văzut un gândac. 

Kopp avea parţial dreptate. Anwalat era cel care urla, dar 
nu din cauza unui gândac. Pe podeaua din salonului său 
defilau patru exemplare reuşite de scorpioni negri din 
deşert, ale căror burţi tresăreau comic. 


DUPĂ CINCI MINUTE 


Scorpionii se târau pe pantalonii militari şi mâinile 
acoperite de peri negri şi deşi. Unul dintre scorpioni şi-a 
ridicat burta şi s-a căţărat până la bărbia dublă. S-a legănat 
pe buzele întredeschise, apoi s-a aşezat pe povârnişul unui 
obraz dolofan. Altul, după ce a cercetat un lob al urechii, a 
luat-o agale prin părul negru şi des. Un al treilea a străbătut 
iute podeaua de parcă voia să scape din băltoaca formată 
de sângele care se scurgea din gâtul maiorului Mahmadov. 


BERLIN, 19 IULIE 1950 
ORA OPT SEARA 


Anwaldt s-a trezit într-o cameră cufundată în întuneric. În 
faţa ochilor avea un tavan pe care se unduia reflexia unor 
valuri. S-a ridicat şi, mergând nesigur, s-a apropiat de 
fereastră. Jos curgea un râu. Pe un dig stătea un cuplu care 
se îmbrăţişa cu tandreţe. In depărtare, scânteiau luminile 
unui mare oraş. Anwaldt cunoştea acel oraş de undeva, dar 
îi era imposibil să-şi amintească de unde. Tranchilizantele 
pe care le lua nu-i mai permiteau să facă asociaţii. Şi-a rotit 
ochii prin cameră. Podeaua cenuşie era străbătută de un 
fascicul de lumină venind de la uşa întredeschisă. Anwaldt 
a deschis-o larg şi a intrat într-o încăpere aproape goală. 
Mobilierul modest, aproape ascetic, consta într-o masă, 
două scaune şi o canapea de pluş. Pe jos şi pe canapea 
erau împrăştiate articole de îmbrăcăminte. A început să le 
studieze, iar după un timp le-a împărţit bine în minte 

folosind sexul drept principal criteriu. În urma acestei 
analize, a ajuns la concluzia că bărbatul care îşi aruncase 
hainele prin jur nu mai avea pe el decât o şosetă şi izmene, 
iar femeia rămăsese doar în ciorapi. A aruncat o privire 
asupra cuplului care stătea la o masă, fiind satisfăcut de 
acurateţea analizei sale. Nu se înşelase prea tare: femeia 
plinuţă nu avea nimic pe ea în afară de o pereche de 
ciorapi, iar bătrânul cu faţa roşie şi brăzdată de cicatrici nu 
purta decât izmene. Anwaldt s-a uitat un timp la el cu multă 
atenţie, blestemându-şi din nou memoria slabă. Îşi mută 
privirea în mijlocul mesei şi îi veni în minte un motiv 
recurent în literatura greacă: anagnorismos - motivul 
recunoaşterii. Mirosul cuiva, unduirea părului, un anumit 
obiect declanşează uneori un şir întreg de asociaţii, 
aminteşte de o asemănare uitată de mult, actualizează 
situaţii din trecut. Uitându-se la tabla de şah întinsă pe 
masă, s-a străduit din răsputeri să-şi amintească, trecând 
prin acel anagnorismos. 


BERLIN, TOT 19 IULIE 1950 
ORA UNSPREZECE SEARA 


Anwaldt se trezi pe canapeaua de pluş. Fata dispăruse, 
ca şi hainele ei elegante. Bătrânelul stătea lângă divan, 
ţinând stângaci în mână o ceaşcă de supă fierbinte. 
Anwaldt se aplecă şi bău jumătate din conţinut. 

— N-aţi putea să-mi daţi o ţigară, domnule? întrebă el cu 
o voce ciudat de puternică şi răsunătoare. 

— Nu-mi spune domnule, zise bătrânul, întinzându-i lui 
Anwaldt o tabacheră de argint. Am trecut prin destul de 
multe împreună ca să ne mai formalizăm. 

Anwaldt se prăbuşi pe pernă şi trase adânc aer în piept. 
Fără să se uite la Mock, zise încet: 

— De ce m-ai minţit? M-ai montat împotriva baronului, 
dar asta nu i-a oprit deloc pe yesizi să se răzbune! De ce m- 
ai incitat împotriva propriului meu tată? 

— Spui că asta nu i-a oprit pe yesizi şi ai dreptate. Dar 
cum puteam să ştiu eu asta atunci? Mock îşi aprinse altă 


e 223 + 


ţigară, chiar dacă cea de dinainte ardea încă în scrumieră. 
Iti aminteşti de noaptea aceea de iulie când ai fost jefuit în 
bordelul lui Madame le Goef? Păcat că nu ţi-am pus atunci o 
oglindă în faţă. Ştii pe cine-ai fi văzut? Pe Oedip cu ochii 
scoşi. N-am crezut că ai să scapi de yesizi. Te puteam salva 
de ei în două feluri: fie să-ţi dau o şansă şi să te izolez, 
măcar un timp, sau să te omor cu mâna mea, şi, în felul 
ăsta să te apăr de scorpionii turceşti. Ce-ai fi preferat? 
Acum, eşti în aşa o stare de spirit că ai să spui: aş fi 
preferat să mor... N-am dreptate? 

Anwaldt închise ochii, strângându-i tare ca să nu i se 
scurgă lacrimile pe obraji. 

— Interesantă viaţă am mai avut şi eu... Unul mă duce la 
orfelinat, altul - la balamuc. Şi pretinde că e spre binele 
meu... 

— Herbert, mai devreme sau mai târziu tot la spitalul de 
nebuni ai fi ajuns. Aşa spune doctorul Bennert. Dar să nu 
mai lungesc vorba. Te-am montat să îl omori pe baron ca să 
te izolez de lume, minţi Mock din nou. N-am crezut că ai să 
scapi de yesizi, dar am ştiut că aşa vei fi într-o relativă 
siguranţă. Ştiam şi ce să fac ca să nu ţi se dea o sentinţă 
prea lungă. M-am gândit: Anwalat va fi la loc sigur în 
puşcărie, iar eu o să am timp să-l prind pe Erkin. La urma 
urmei, singura ta speranţă era să te scape cineva de Erkin. 

— Şi pe urmă? Ai reuşit să te descotoroseşti de el? 

— Da. Cu totul. A dispărut pur şi simplu. Şi dervişul lui cel 
sfânt a continuat să creadă că Erkin era pe urmele tale. A 
crezut-o până de curând când a trimis un alt răzbunător 
care zace acum în salonul tău de la clinica din Dresda 
condusă de Bennert. Şi iar ai câştigat puţin timp... 

— Foarte bine, Mock. Deci momentan sunt în siguranţă. 
Anwaldt se ridică de pe canapea şi bău restul de supă. Dar 
va veni un alt yesid... şi va ajunge la Forstner sau Maass... 

— Nu va ajunge la Forstner. Scumpul nostru Max a avut 
un accident groaznic în Breslau - a fost strivit de un lift... 
Mock se înroşi şi mai tare, iar cicatricile de pe faţă îi păliră. 
Ce e-n capul tău? Eu te apăr cât pot de bine, dartu tot te 
gândeşti la blestem. Dacă nu mai vrei să trăieşti, ai un 

pistol. Sinucide-te. Dar nu aici, pentru că ai deconspira un 
apartament al Stasi. De ce crezi că te protejez? 

Anwaldt nu ştia să răspundă la această întrebare, dar 
Mock voia să-l reducă la tăcere ţipând la el. 

— Dar cu tine ce s-a întâmplat? Lui Anwaldt nu-i fusese 
niciodată frică de urlete. Cum ai intrat în Stasi? 

— Această instituţie primea cu braţele deschise ofiţeri de 
rang înalt din Abwehr, unde mă mutasem la sfârşitul lui 
1934. Dar ţi-am spus asta când te-am vizitat în Dresda. 

— Scheisse, am fost internat la Dresda mult timp, zâmbi 
Anwaldt cu amărăciune. 

— Pentru că n-am putut să te duc într-un loc mai sigur... 
Ştiam de la Bennert că nu mai erai bolnav... 

Anwaldt se ridică brusc, vărsând restul supei pe podea. 

— Nu m-am gândit la Bennert... Ştie totul despre mine... 

— Calmează-te. Faţa brăzdată de cicatrici a lui Mock 
radia o seninătate stoică. Bennert n-o să spună nimănui 
nimic. Trebuie să-mi întoarcă un serviciu. l-am scos fata de 
sub dărâmături. Asta-i un suvenir de-atunci. Şi-a atins faţa. 
S-a detonat un proiectil neexplodat, iar cartonul gudronat 
de pe acoperiş mi-a căzut în cap şi m-a ars. 

Anwaldt s-a întins şi s-a uitat pe geam: vedea câţiva 
milițieni trăgând după ei un civil beat. Simţea că i se face 
rău. 

— Mock, acum miliția o să mă hăituiască pentru că l-am 
ucis pe turcul ăla care zace acum mort în rezerva mea de la 
clinica psihiatrică a lui Bennert! 

— Nu-l cazul. Mâine plecăm la Amsterdam, iar într-o 
săptămână ajungem în Statele Unite. Mock nu şi-a pierdut 
stăpânirea de sine. A scos din buzunar o bucată de hârtie 
pe care erau trecute multe cifre. Asta este o telegramă 
încifrată de la generalul John Fitzpatrick, un ofiţer de rang 
înalt din CIA. Abwehr-ul a fost o poartă către Stasi, iar Stasi, 
o poartă către C.I.A. Ştii ce scrie în telegramă? «Le permit 
domnului Eberhard Mock şi fiului său să intre pe teritoriul 
Americii.» Mock a râs zgomotos. Din moment ce în acte 
numele tău este Anwaldt şi nu mai avem timp să întocmim 
altele, să spunem că tu eşti fiul meu nelegitim... 

Dar „fiului nelegitim” nu-i venea să râdă. Bucuria îi era 
umbrită de tristeţea pe care o simţi după ce omori un 
duşman pe care îl dispreţuieşti. 

— Acum ştiu de ce m-ai apărat toată viaţa. [i-ai dorit 
dintotdeauna un fiu... 

— Ştii pe naiba! Mock se prefăcea indignat. Psiholog 
amator ce eşti! Şi eu eram profund implicat în acel caz şi 
mi-e teamă în primul rând pentru viaţa mea. Îmi preţuiesc 
prea mult burta ca să las pe cineva să pună scorpioni în ea. 

Niciunul dintre ei nu credea chestia asta. 

XVIII 


NEW YORK, SÂMBĂTĂ, 14 MARTIE 1951 
ORA PATRU DIMINEAŢA 


În Hotelul Chelsea de pe Strada 55 era o linişte deplină, 
căci toţi clienţii dormeau la acea oră. Majoritatea erau 
permanenţi - comis-voiajori şi agenţi de asigurări care se 
culcau devreme în timpul săptămânii ca să nu plece de 
dimineaţă cu nisip în ochi sau damf de alcool în gură. 

Excepţia de la această regulă era bărbatul care ocupa un 
apartament spaţios cu trei camere la etajul şaisprezece. 
Oamenii credeau că e scriitor. Lucra la birou în timpul 
nopţii, dormea până la prânz, ieşea prin oraş după-amiaza, 
iar seara şi-o petrecea în compania femeilor. Seara 
însemna până la trei dimineaţa - oră la care o fată obosită 
într-o rochie bleumarin cu un guler marinăresc părăsea 
apartamentul  „scriitorului”. Închizând uşa, trimitea o 
sărutare înspre apartament şi se ducea la lift. A văzut cu 
coada ochiului doi bărbaţi ce veneau pe coridorul lung de la 
etaj. A simţit un fior pe şina spinării când au trecut pe lângă 
ea. Unul dintre ei inspira teamă, cu faţa lui plină de 
cicatrici, iar celălalt avea doi ochi arzători, ca ai unui 
fanatic. Fata a oftat uşurată imediat ce a ajuns în compania 
liftierului care moţăia. 

Bărbaţii s-au oprit în faţa apartamentului 16F. Mock a 
ciocănit uşor. Uşa s-a deschis puţin. In spaţiul liber a apărut 
faţa unui bătrân. Anwaldt a apucat clanţa şi a tras cu toată 
puterea uşa înspre el. Capul bătrânului s-a prins între uşă şi 
cadru; tocul de oţel i-a zdrobit urechea. A dat să ţipe, dar i 
s-a pus imediat o batistă în gură. Anwaldt a dat drumul uşii. 
Bătrânul a rămas în holul apartamentului, trăgând de 
căluşul improvizat din gură. Urechea începuse să i se umfle. 
Anwaldt i-a tras una. Pumnul său i-a zdrobit urechea 
umflată. Bătrânul a căzut. Mock a închis uşa, l-a târât pe cel 
atacat în cameră şi l-a pus într-un fotoliu. Avea îndreptate 
două pistoale cu amortizor înspre el. 

— Dacă faci vreo mişcare greşită sau ţipi, eşti mort. 
Anwaldt încerca să-şi păstreze calmul. Intre timp, Mock se 
uita prin cărţile de pe birou. Apoi s-a întors, uitându-se 
batjocoritor la bărbatul fără apărare: 

— la spune-mi, Maass, ţi se mai scoală? Văd că 
mai plac elevele... 

— Nu ştiu despre ce vorbiţi. Maass se freca la urechea 
care parcă îi luase foc. Mă confundați cu altcineva. Eu sunt 
George Mason, profesor de Limbi Semitice la Universitatea 
Columbia. 

— Constat că ne-am schimbat numele, nu-i aşa, Maass? 
Eu, Mock, am fost aproape scalpat de cartonul gudronat 
aprins căzut de pe acoperiş, iar Herbert Anwaldt s-a 
îngrăşat de la gogoşi, mâncarea lui preferată de la 
balamuc. Dar văd că tu ai obrajii supţi şi ţi-a căzut tot ce 
mai rămăsese din părul tău odată frumos. Şi mai văd că ai 
aceleaşi năravuri. Nu-i aşa, Maass? 

Bărbatul interogat nu scotea o vorbă, dar ochii i se 
făceau din ce în ce mai mari. A deschis gura de spaimă, dar 
nu a reuşit să scoată niciun sunet. Mock şi-a sprijinit cu 
toată puterea braţele de cotiere, iar Anwalat, iute ca 
săgeata, i-a vârât lui Maass batista mai adânc pe gât. După 
câteva minute, ochii înspăimântați ai acestuia s-au 
înceţoşat. Anwaldt i-a scos căluşul şi l-a întrebat: 

— De ce m-ai dat pe mâna turcului, Maass? Când te-au 
cumpărat? De ce nu i-ai fost loial baronului von der Malten? 
Recunoştinţa şi banii săi te-ar fi scutit să mai dai lecţii 
particulare toată viaţa ta. Dar ţie întotdeauna ţi-au plăcut 
lecţiile particulare... Mai ales cu eleve dezmăţate... 

Maass se întinse după sticla de Jack Danie/'s de pe masa 
de lângă el şi luă o gură zdravănă direct din sticlă. Pe capul 
chel i-au apărut broboane de sudoare. 

— Care e după tine, Anwaldt, cel mai important lucru de 
pe lume? Încetase să se mai ascundă sub numele său fals. 
Fără să aştepte răspuns, continuă: Cel mai important lucru 
e adevărul. Dar ce înseamnă pentru tine adevărul când îţi 
blestemi noaptea virilitatea năvalnică, când mersul legănat 
din şolduri al unei femei îţi distruge logica perfectă a 


A 


ncă îţi 

concluziilor ce derivă una din alta, precum şi silogismele 
până atunci solide? Nu-ţi găseşti liniştea decât atunci când 
cele mai prestigioase reviste de specialitate te roagă să le 
trimiţi articole şi cele mai frumoase nimfe tânjesc să fie 
posedate de falusul tău în fiecare noapte... Ai trecut 
vreodată prin aşa ceva, Anwaldt? Pentru că asta am simţit 
eu acum 16 ani în Breslau, când Kemal Erkin mi-a trimis să 
studiez manuscrise încă nevăzute de nimeni şi mi-a pus la 
picioare hurii binevoitoare în schimbul unei singure păreri 
de expert. Ştiu că fetele nu mă iubesc şi nici nu mă doresc. 
Şi ce dacă? Mi-era de-ajuns că îmi făceau toate poftele în 
fiecare zi. Datorită lor eram liniştit şi puteam lucra. Mă 
puteam elibera de acel stăpân furios şi capricios din vintre. 
Fiindcă nu mai trebuia să mă gândesc la el, am reuşit să-mi 
continui munca. Am publicat un manuscris pe care toţi îl 
considerau pierdut, iar descoperirea mi-a adus faimă 
mondială. Când am primit de la Erkin o sumă imensă de 
bani şi o fotocopie a manuscrisului - acela care se pierduse, 
chipurile - am fugit din Breslau. Ştiam că orice catedră de 
Studii Orientale mă va primi cu braţele deschise. Mai luă o 
gură de whisky şi făcu o grimasă. Am ales New York-ul, dar 
m-ai găsit şi aici. Spune-mi măcar de ce. Dintr-o dorinţă 
josnică de răzbunare? La urma urmei, voi sunteţi europeni, 
creştini... Aţi uitat de porunca Domnului de a ierta? 

— Te înşeli, Maass. Anwaldt şi cu mine avem multe în 
comun cu yesizii sau - ca să fiu mai explicit - după toate 
prin câte am trecut, credem în forţa destinului. Mock a 
deschis fereastra şi s-a uitat la panoul enorm de neon care 
făcea reclamă ţigărilor Camel. Dar tu, Maass, crezi în 
soartă? 

— Nu... Maass pufni în râs, dezvelindu-şi dinţii albi ca 
zăpada. Toate sunt coincidenţe: şi că eleva mea m-a 
prezentat lui Erkin, şi că am aflat cine ţi-e tatăl, Anwalat... 

— lar te înşeli, Maass, zise Mock, aşezându-se comod în 
fotoliu şi deschizându-şi dosarul îngrijit. Îţi voi demonstra 
într-o clipă existenţa destinului. Îţi aminteşti ultimele două 
profeţii ale lui Friedländer? În traducerea ta, prima din ele 
sună aşa: arar „ruină”, chavura „rană”, makak „buboi”, afar 

„mMoloz”, shamayim „rai/cer”. Profeţia asta se referea la 
mine. Makak nu e decât numele meu - Mock. Profeţia s-a 
adeverit. Căpitanul Eberhard Mock din Abwehr a murit şi s-a 
născut ofiţerul poliţiei secrete comuniste STASI, maiorul 
Eberhard Mock. Altă faţă, altă persoană, dar acelaşi nume. 
Destinul... lar acum, uită-te la a doua profeție, Maass care 
sună aşa: ye/adim „copii”, akrabbim „scorpioni”, amotz 
„alb” şi chol „nisip” sau chul „a se zvâărcoli, a cădea”. Am 
crezut că această profeție se referă la Anwaldt (ye/adim 
sună ca Anwaldt) şi aproape că s-a împlinit. Un maior din 
STASI, un uzbec solid cu buzunarele pline de scorpioni, a 
sosit la spitalul de psihiatrie cu o misiune secretă. Anwaldt 
urma să moară între pereţi albi (amoc - alb), într-o cameră 
cu zăbrele la ferestre (sevacha - grilaj), cu burta plină de 
scorpioni zvârcolindu-se (chul - a se zvârcoli). Dar eu am 
interpretat profeția altfel şi am schimbat destinul. Anwaldt 
a devenit - cât a stat în spital - specialist în limbi străine, 
expert în limbile semitice. lar uzbecul şi fraţii lui din deşert 
au rămas în spitalul din Dresda. 

Mock se plimba de colo-colo prin cameră, scoţându-şi 
înainte, mândru pieptul puternic. 

— Aşa că vezi, Maass, eu sunt destinul. Şi al tău... Vrei să 
ştii cum am interpretat ultima profeție? lată: amoc este 
„Maass”, apoi - jeladim „copii”, akrabbim „scorpioni”, chul 
„a cădea”. „Copii”, „scorpioni” şi „a cădea” îţi prevestesc 
moartea. 

Mock se opri în mijlocul camerei şi îşi ridică braţele 
deasupra capului. Rămase neclintit în această poziţie de 
preot păgân şi declară pe un ton solemn: 

— Eu, Eberhard Mock, destinul inexorabil, eu, Eberhard 
Mock, moartea iminentă, te întreb, fiule, preferi să cazi în 
stradă de la acest etaj sau să te omoare veninul acestor 
mici scorpioni, copii încă, copii de scorpioni, dar cu venin 
mortal în cozi? 

Mock puse accentul pe cuvintele „copii de scorpioni” şi 
„să cazi în stradă”. Maass nu înţelese despre ce scorpioni 
vorbea Mock până când Anwaldt nu deschise o mică trusă 
medicală. Maass se uită înăuntru şi păli. Mici arahnide 

negre îşi roteau cleştii şi îşi curbau burţile, încercând să 
iasă din cutie. Limba germană pe care nu o mai auzise de 
mult îi răsuna în urechi. Verbul ausfallen - „a cădea în 
afară” - şuiera şi vibra. O luă spre fereastra deschisă. 

În întunericul de nepătruns al nopţii, fumătorul din neon 
de pe panoul de vis-ă-vis scotea rotocoale de fum. 


| VIRTUAL i 


| Ad | pa | 
PROJECT 


e 231 œ» 


MAREK KRAJEWSKI 


moarte la breslau 


„Celmaimultil enerva că nu avea niciun fel de control asupra situației şi 
că viitorul lui depindea de găsirea ucigașului fiicei baronului. Dacă se 
dovedea că fusese un membru al vreunei secte — ceea ce era foarte 
probabil — maşinăria de propagandă a lui Hitler va găsi un pretext 
convenabil de a-i distruge pe francmasonii din Breslau și pe toţi cei care 
aveau legături cuei, aşadar și pe Muhlhaus și Mock. (...) 

Dacă ucigașul se dovedea a fi un debil mintal pervers, Heines şi ai lui l-ar 
obliga pe Mock să-i născocească o biografie cu antecedente „anti- 
germane” — şi să-l facă evreu sau mason. Atât în primul cât şi în al doilea 
caz, inspectorul-adjunct, folosit în chip de instrument al propagandei, 
ar avea o poziție ambiguă în ochii protectorilor săi, francmasonii..” 


Marek Krajewski - Moarte la Breslau 


„Krajewski are ochiul atent la detaliu al lui Mankell dar, în plus, are un 
sistem de referințe mult mai sofisticat, care îi poate intriga pe fanii lui 
Umberto Eco sau Boris Akunin... Moarte la Breslau este un roman 


elegant, inteligent și original.” Financial Times Magazine 


„Apar multe thrillere istorice în ultima perioadă, dar rar găseşti 
personaje atât de interesante şi o scriitură atât de bună ca Moarte la 
Breslau. (...) Adevărata plăcere a lecturii acestui roman constă în 
recrearea unui oraş din Europa centrală pe timpul căderii Republicii de 


la Weimar şi ridicarea la putere a Celui de-al Treilea Reich.” x 
Tribune 


„Acest roman inteligent, de atmosferă, posedă o sensibilitate distinct 
, intekafkiană.” D 
europeană, de sorginte kafkiană Publisher's Weekly 


CRIME SCENE PRESS 

